**МОНГОЛ УЛСЫН ИХ ХУРЛЫН 2020 ОНЫ НАМРЫН ЭЭЛЖИТ ЧУУЛГАНЫ**

**12 ДУГААР САРЫН 17-НЫ ӨДӨР /ПҮРЭВ ГАРАГ/-ИЙН НЭГДСЭН ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| № | Баримтын агуулга  | Хуудасны дугаар |
|  1. | Хуралдааны товч тэмдэглэл: | 1-15 |
| 2. | Хуралдааны дэлгэрэнгүй тэмдэглэл:  | 16-141 |
| 1.Төмөр замын тээврийн тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүд /Засгийн газар 2020.05.14-ний өдөр өргөн мэдүүлсэн, хэлэлцэх эсэх, үргэлжилнэ/  | 17-20 |
| 2.Монгол Улсын Засаг захиргаа, нутаг дэвсгэрийн нэгж, түүний удирдлагын тухай хуулийн шинэчилсэн найруулгын төсөл болон хамт өргөн мэдүүлсэн хууль, Улсын Их Хурлын тогтоолын төслүүд /Улсын Их Хурлын гишүүн Д.Тогтохсүрэн нарын 8 гишүүн 2020.04.22-ны өдөр өргөн мэдүүлсэн, эцсийн хэлэлцүүлэг/ | 20-53 |
|   | 3.Монгол Улсын Ерөнхийлөгчийн сонгуулийн тухай хуулийн  төсөл болон хамт өргөн мэдүүлсэн хуулийн төсөл /Улсын Их Хурлын гишүүн Л.Энх-Амгалан, Ж.Ганбаатар нарын 2019.12.03-ны өдөр өргөн мэдүүлсэн, эцсийн хэлэлцүүлэг/ | 53-64 |
|   | 4.Хүний эрх хамгаалагчийн эрх зүйн байдлын тухай хуулийн төсөл болон хамт өргөн мэдүүлсэн хуулийн төслүүд /Улсын Их Хурлын гишүүн Д.Цогтбаатар 2020.05.07-ны өдөр өргөн мэдүүлсэн, хэлэлцэх эсэх/ | 65-92 |
| 5.Эрдэнэсийн сангийн тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүд /Улсын Их Хурлын гишүүн Ж.Бат-Эрдэнэ, С.Бямбацогт, Л.Мөнхбаатар нарын З гишүүн 2020.01.13-ны өдөр өргөн мэдүүлсэн, хэлэлцэх эсэх/ | 92-106 |
| 6.Батлан хамгаалах салбарт хамтран ажиллах тухай Монгол Улсын Засгийн газар болон Бүгд Найрамдах Социалист Вьетнам Улсын Засгийн газар хоорондын хэлэлцээр соёрхон батлах тухай хуулийн төсөл /Засгийн газар 2020.12.01-ний өдөр өргөн мэдүүлсэн, соёрхон батлах/ | 106-108 |
|   | 7.Далайчныг сургах стандарт, гэрчилгээ олгох болон ээлжийн ажиллагааны тухай олон улсын конвенцын нэмэлт, өөрчлөлтийг соёрхон батлах тухай хуулийн төсөл /Засгийн газар 2020.12.01-ний өдөр өргөн мэдүүлсэн, соёрхон батлах/ | 109-119 |
|   | 8.Олон Улсын Эрүүгийн шүүхийн дархан эрх болон эрх ямбын тухай хэлэлцээрийг соёрхон батлах тухай хуулийн төсөл /Засгийн газар 2020.12.01-ний өдөр өргөн мэдүүлсэн, соёрхон батлах/ | 119-121 |
|   | 9.Хөрөнгийн үнэлгээний тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүд /Засгийн газар 2020.05.12-ны өдөр өргөн мэдүүлсэн, хэлэлцэх эсэх/ |  121-141 |

***Монгол Улсын Их Хурлын 2020 оны намрын ээлжит***

***чуулганы 12 дугаар сарын 17-ны өдөр /Пүрэв гараг/-ийн***

***нэгдсэн хуралдааны товч тэмдэглэл***

 Улсын Их Хурлын дарга Г.Занданшатар ирц, хэлэлцэх асуудлын дарааллыг танилцуулж, хуралдааныг даргалав.

 *Хуралдаанд ирвэл зохих 74 гишүүнээс 38 гишүүн ирж, 51.4 хувийн ирцтэйгээр хуралдаан 10 цаг 05 минутад Төрийн ордны “Их хуралдай”, “Их эзэн Чингис хаан”, “Жанжин Д.Сүхбаатар”, “Үндсэн хууль”, “Их засаг” танхимуудад нэгэн зэрэг эхэлж, Улсын Их Хурлын гишүүн Д.Өнөрболор MyParliament программ болон онлайн хэлэлцүүлгийн программыг ашиглан чуулганы нэгдсэн хуралдаанд цахимаар оролцов.*

 *Чөлөөтэй:Х.Булгантуяа, Л.Оюун-Эрдэнэ, Ц.Туваан, У.Хүрэлсүх, Ж.Чинбүрэн;*

 *Эмнэлгийн чөлөөтэй: Н.Учрал, Б.Энх-Амгалан;*

 *Тасалсан: Ж.Мөнхбат;*

 *Хоцорсон: С.Батболд- 2 цаг, Д.Бат-Эрдэнэ 2 цаг 15 минут, Ц.Сэргэлэн- 50 минут, Б.Чойжилсүрэн- 30 минут.*

 *Улсын Их Хурлын дарга Г.Занданшатар 12 дугаар сард төрсөн өдөр нь тохиож байгаа Улсын Их Хурлын гишүүн Ц.Даваасүрэн, Ё.Баатарбилэг, Д.Тогтохсүрэн нарт Улсын Их Хурлын гишүүдийн нэрийн өмнөөс баяр хүргэж, эрүүл энх, аз жаргал, сайн сайхныг хүсэн ерөөв.*

 ***Нэг.Төмөр замын тээврийн тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүд*** */Засгийн газар 2020.05.14-ний өдөр өргөн мэдүүлсэн,* ***хэлэлцэх эсэх,*** *үргэлжилнэ/*

            Хэлэлцэж буй асуудалтай холбогдуулан Зам, тээврийн хөгжлийн сайд Л.Халтар, мөн яамны Төмөр зам, тээврийн бодлогын хэрэгжилтийг зохицуулах газрын дарга Б.Артур нар “Их хуралдай” танхимаас оролцов.

            Хуралдаанд Улсын Их Хурлын Тамгын газрын Тэргүүн дэд дарга Н.Цогтсайхан, Хууль, эрх зүйн газрын дарга Э.Түвшинжаргал, мөн газрын Байнгын хорооны асуудал хариуцсан хэлтсийн даргын албан үүргийг түр орлон гүйцэтгэгч Ц.Батбаатар, Зөвлөхүүдийн албаны зөвлөх Л.Батмөнх, Байнгын хорооны асуудал хариуцсан хэлтсийн Эдийн засгийн байнгын хороо хариуцсан ахлах зөвлөх Д.Мягмарцэрэн, референт Г.Баярмаа нар байлцав.

 Улсын Их Хурлын гишүүн М.Оюунчимэг санал хэлэв.

 Улсын Их Хурлын гишүүн Б.Жавхлан уг асуудлын санал хураалтыг гар өргөж явуулах нь зүйтэй гэсэн горимын санал гаргав.

  *Монгол Улсын Их Хурлын чуулганы хуралдааны дэгийн тухай хуулийн 14 дүгээр зүйлийн 14.4-т заасны дагуу санал хураалтыг гар өргөж явуулав. Танхим тус бүрээс ирсэн санал хураалтын дүнг нэгтгэн танилцуулав.*

**Г.Занданшатар:** Улсын Их Хурлын гишүүн Б.Жавхлангийн гаргасан горимын саналыг дэмжье гэсэн санал хураалт явуулъя.

 Зөвшөөрсөн: 34

 Татгалзсан: 13

 Бүгд: 47

 72.3 хувийн саналаар горимын санал дэмжигдлээ.

**Г.Занданшатар:** Байнгын хорооны саналаар Төмөр замын тээврийн тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүдийг үзэл баримтлалын хүрээнд хэлэлцэх нь зүйтэй гэсэн саналыг дэмжье гэсэн санал хураалт явуулъя.

 Зөвшөөрсөн: 40

 Татгалзсан: 11

 Бүгд: 51

 78.4 хувийн саналаар дэмжигдлээ.

 Төмөр замын тээврийн тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүдийг үзэл баримтлалын хүрээнд хэлэлцэхийг дэмжсэн тул анхны хэлэлцүүлэгт бэлтгүүлэхээр Эдийн засгийн байнгын хороонд шилжүүлэв.

 *Уг асуудлыг 10 цаг 20 минутад хэлэлцэж дуусав.*

 ***Хоёр.Монгол Улсын Засаг захиргаа, нутаг дэвсгэрийн нэгж, түүний удирдлагын тухай хуулийн шинэчилсэн найруулгын төсөл болон хамт өргөн мэдүүлсэн хууль, Улсын Их Хурлын тогтоолын төслүүд*** */Улсын Их Хурлын гишүүн Д.Тогтохсүрэн нарын 8 гишүүн 2020.04.22-ны өдөр өргөн мэдүүлсэн,* ***эцсийн хэлэлцүүлэг****/*

 Хэлэлцэж буй асуудалтай холбогдуулан Монгол Улсын Их сургуулийн Хууль зүйн сургуулийн багш Д.Ганзориг, Улсын Бага Хурлын гишүүн, Улсын Их Хурлын гишүүн асан Ц.Товуусүрэн, Монгол Улсын Их сургуулийн Хууль зүйн сургуулийн эрдэмтэн нарийн бичгийн дарга, дэд профессор, Хууль зүйн ухааны доктор А.Бямбажаргал нар “Их хуралдай” танхимаас оролцов.

 Хуралдаанд Улсын Их Хурлын Тамгын газрын Тэргүүн дэд дарга Н.Цогтсайхан, Хууль, эрх зүйн газрын дарга Э.Түвшинжаргал, мөн газрын Байнгын хорооны асуудал хариуцсан хэлтсийн даргын албан үүргийг түр орлон гүйцэтгэгч Ц.Батбаатар, Зөвлөхүүдийн албаны зөвлөх Ц.Болормаа, Байнгын хорооны асуудал хариуцсан хэлтсийн Төрийн байгуулалтын байнгын хороо хариуцсан ахлах зөвлөх Б.Хатантуул, референт Э.Баттогтох нар байлцав.

 Төслийг эцсийн хэлэлцүүлэгт бэлтгэсэн талаар Төрийн байгуулалтын байнгын хорооноос гаргасан танилцуулгыг Улсын Их Хурлын гишүүн Ж.Сүхбаатар “Үндсэн хууль” танхимаас танилцуулав.

  Байнгын хорооны танилцуулгатай холбогдуулан Улсын Их Хурлын гишүүн С.Бямбацогт, Ц.Даваасүрэн, Ш.Адьшаа, Ц.Сандаг-Очир, Т.Доржханд, Х.Ганхуяг, Ж.Ганбаатар, Ц.Мөнхцэцэг, Ж.Батсуурь нарын тавьсан асуултад Улсын Их Хурлын дарга Г.Занданшатар, Төрийн байгуулалтын байнгын хорооны дарга Л.Энх-Амгалан, Монгол Улсын Их сургуулийн Хууль зүйн сургуулийн багш Д.Ганзориг нар “Их хуралдай” танхимаас, Улсын Их Хурлын гишүүн Ж.Сүхбаатар “Үндсэн хууль” танхимаас хариулж, тайлбар хийв.

 *Монгол Улсын Засаг захиргаа, нутаг дэвсгэрийн нэгж, түүний удирдлагын тухай хуулийн шинэчилсэн найруулгын төслийн талаар Төрийн байгуулалтын байнгын хорооноос гаргасан зарчмын зөрүүтэй саналын томьёоллоор санал хураалтыг МуParliamemt программыг ашиглан явуулав.*

 **Төрийн байгуулалтын байнгын хорооны дэмжсэн санал:**

 **Г.Занданшатар**: 1.Төслийн 7 дугаар зүйлд нэмсэн 7.2 дахь хэсгийг хасах гэсэн саналыг дэмжье гэсэн санал хураалт явуулъя.

 Дээрх саналтай холбогдуулан Улсын Их Хурлын гишүүн С.Чинзориг, Х.Ганхуяг нар үг хэлэв.

 Зөвшөөрсөн: 39

 Татгалзсан: 22

 Бүгд: 61

 63.9 хувийн саналаар дэмжигдлээ.

 2.Төслийн 8 дугаар зүйлийн 8.2 дахь хэсгийг хасах гэсэн саналыг дэмжье гэсэн санал хураалт явуулъя.

 Дээрх саналтай холбогдуулан Улсын Их Хурлын дарга Г.Занданшатар, Улсын Их Хурлын гишүүн Н.Алтанхуяг, Ж.Батсуурь, Б.Бат-Эрдэнэ нар үг хэлэв.

 Зөвшөөрсөн: 36

 Татгалзсан: 24

 Бүгд: 60

 60.0 хувийн саналаар дэмжигдлээ.

 З.Төслийн 12 дугаар зүйлд нэмсэн 12.1.9 дэх заалтыг хасах гэсэн саналыг дэмжье гэсэн санал хураалт явуулъя.

 Дээрх саналтай холбогдуулан Улсын Их Хурлын гишүүн Н.Наранбаатар үг хэлэв.

 Зөвшөөрсөн: 35

 Татгалзсан: 25

 Бүгд: 60

 58.3 хувийн саналаар дэмжигдлээ.

 4.Төслийн 25 дугаар зүйлийг доор дурдсанаар өөрчлөн найруулах:

 “25 дугаар зүйл. Дүүргийн чиг үүрэг

 25.1.Дүүргийн чиг үүрэгт дараах асуудал хамаарна:

 25.1.1.дүүргийн хөгжлийн үндсэн чиглэл, бодлого, төлөвлөлт, ерөнхий ба хэсэгчилсэн төлөвлөгөө*;*

 25.1.2.дүүргийн өмчийн ашиглалт, эзэмшилт, захиран зарцуулалт, хяналт*;*

 25.1.3.дүүргийн төсөв, түүний төлөвлөлт, гүйцэтгэл, тайлан, хяналт*;*

 25.1.4.хууль тогтоомжид заасан хүрээнд татвар, хураамж, төлбөрийн хувь хэмжээ тогтоох асуудал*;*

 25.1.5.дүүргийн орон нутгийн хөгжлийн сангийн төлөвлөлт, хуваарилалт, тайлан, хяналт, бусад сангийн бүрдүүлэлт, зарцуулалт, тайлан, хяналт*;*

 25.1.6.худалдаа, үйлчилгээний зөвшөөрөл, хяналт*;*

 25.1.7.нийслэлийн хүнс, хөдөө аж ахуй, үйлдвэрлэлийн хөтөлбөрийн хэрэгжилт*;*

 25.1.8.дүүргийн цэцэрлэг, сургууль, эмнэлэг, соёлын төв, номын сан, биеийн тамир, спортын цогцолборын барилга, байгууламж, хөдлөх хөрөнгийн ашиглалт, засвар, үйлчилгээ*;*

 25.1.9.дүүрэг дэх авто зогсоолын арчилгаа*;*

 25.1.10.нийтийн эзэмшлийн зам, талбай, олон нийтийн соёл амралтын хүрээлэн, ногоон байгууламж, арчилгаа, хамгаалалт*;*

 25.1.11.оршуулгын газрын үйл ажиллагааны зохицуулалт*;*

 25.1.12.дүүргийн гэрэлтүүлэг, арчлалт*;*

 25.1.13.дүүргийн төвлөрсөн бус хүн амын унд, ахуйн хэрэгцээний уст цэгийн төлөвлөлт, байршил, ашиглалт, хамгаалалт*;*

 25.1.14.хог хаягдлын менежмент.” гэсэн саналыг дэмжье гэсэн санал хураалт явуулъя.

 Дээрх саналтай холбогдуулан Улсын Их Хурлын гишүүн С.Одонтуяа, Л.Мөнхбаатар, Б.Пүрэвдорж нар үг хэлэв.

 Зөвшөөрсөн: 36

 Татгалзсан: 24

 Бүгд: 60

 60.0 хувийн саналаар дэмжигдлээ.

 5.Төслийн 47 дугаар зүйлийн 47.6 дахь хэсгийг доор дурдсанаар өөрчлөн найруулах:

 “47.6.Улсын хэмжээний бодлого дэвшүүлж ажиллах үүрэг бүхий улс төрийн нам, эвсэл сумын иргэдийн Төлөөлөгчдийн Хурлын бүтцэд аливаа хэлбэрээр зохион байгуулалтын нэгж байгуулахгүй.

 Тайлбар: Энэ хэсгийг 2024 оны орон нутгийн ээлжит сонгуулийн дараа өдрөөс эхлэн дагаж мөрдөнө.” гэсэн саналыг дэмжье гэсэн санал хураалт явуулъя.

 Дээрх саналтай холбогдуулан Улсын Их Хурлын гишүүн Н.Наранбаатар үг хэлэв.

 Зөвшөөрсөн: 36

 Татгалзсан: 24

 Бүгд: 60

 60.0 хувийн саналаар дэмжигдлээ.

 6.Төсөлд доор дурдсан агуулгатай 77 дугаар зүйл нэмж, дугаарлалтыг өөрчлөх:

 “77 дугаар зүйл. Засаг захиргаа, нутаг дэвсгэрийн нэгжийн гадаад хамтын ажиллагаа

 77.1.Засаг захиргаа, нутаг дэвсгэрийн нэгжийн гадаад хамтын ажиллагаа нь Монгол Улсын үндэсний аюулгүй байдлын болон гадаад бодлогын үзэл баримтлалд нийцсэн, гадаад бодлогын нэгдмэл байдлыг баримталсан байна.

 77.2.Засаг захиргаа, нутаг дэвсгэрийн нэгж нь өөрийн эрхлэх асуудлын хүрээнд гадаад улсын адил түвшний, эсхүл олон улсын байгууллагатай байгууллага хоорондын гэрээ байгуулж болох бөгөөд гэрээг байгуулахдаа гадаад харилцааны асуудал эрхэлсэн төрийн захиргааны төв байгууллагаас зөвшөөрөл авсан байна.” гэсэн саналыг дэмжье гэсэн санал хураалт явуулъя.

 Дээрх саналтай холбогдуулан Улсын Их Хурлын гишүүн Г.Амартүвшин, Б.Пүрэвдорж, Ж.Бат-Эрдэнэ нар үг хэлэв.

 Зөвшөөрсөн: 38

 Татгалзсан: 22

 Бүгд: 60

 63.3 саналаар дэмжигдлээ.

 Зарчмын зөрүүтэй саналын томьёоллоор санал хурааж дууслаа.

 **Г.Занданшатар:** “Монгол Улсын Засаг захиргаа, нутаг дэвсгэрийн нэгж, түүний удирдлагын тухай хуулийг хэрэгжүүлэх бэлтгэлийг хангах зарим арга хэмжээний тухай” Улсын Их Хурлын тогтоолын төслийг батлах санал хураалт явуулъя.

 Зөвшөөрсөн: 42

 Татгалзсан: 19

 Бүгд: 61

 68.9 хувийн саналаар тогтоол батлагдлаа.

 Монгол Улсын Засаг захиргаа, нутаг дэвсгэрийн нэгж, түүний удирдлагын тухай хуулийн шинэчилсэн найруулгын төсөл болон хамт өргөн мэдүүлсэн хууль, Улсын Их Хурлын тогтоолын төслүүдийг эцэслэн батлуулах бэлтгэл хангуулахаар Төрийн байгуулалтын байнгын хороонд шилжүүлэв.

 *Уг асуудлыг 12 цаг 15 минутад хэлэлцэж дуусав.*

 ***Гурав.******Монгол Улсын Ерөнхийлөгчийн сонгуулийн тухай хуулийн төсөл болон хамт өргөн мэдүүлсэн хуулийн төсөл*** */Улсын Их Хурлын гишүүн Л.Энх-Амгалан, Ж.Ганбаатар нарын 2019.12.03-ны өдөр өргөн мэдүүлсэн,* ***эцсийн хэлэлцүүлэг****/*

Хэлэлцэж буй асуудалтай холбогдуулан Сонгуулийн ерөнхий хорооны гишүүн бөгөөд дарга П.Дэлгэрнаран, мөн хорооны гишүүн бөгөөд нарийн бичгийн дарга Д.Даваа-Очир, Хуулийн хэлтсийн дарга Д.Бат-Эрдэнэ, Улсын бүртгэлийн ерөнхий газрын дарга Д.Дэлгэрсайхан, мөн газрын Иргэний улсын бүртгэлийн газрын дарга Т.Нармандах, Харилцаа холбооны зохицуулах хорооны Өргөн нэвтрүүлгийн зохицуулалтын газрын дарга А.Лувсан-Очир нар “Их хуралдай” танхимаас оролцов.

 Хуралдаанд Улсын Их Хурлын Тамгын газрын Тэргүүн дэд дарга Н.Цогтсайхан, Хууль, эрх зүйн газрын дарга Э.Түвшинжаргал, мөн газрын Байнгын хорооны асуудал хариуцсан хэлтсийн даргын албан үүргийг түр орлон гүйцэтгэгч Ц.Батбаатар, Зөвлөхүүдийн албаны зөвлөх Ц.Болормаа, Байнгын хорооны асуудал хариуцсан хэлтсийн Төрийн байгуулалтын байнгын хороо хариуцсан ахлах зөвлөх Б.Хатантуул, референт Э.Баттогтох нар байлцав.

 Төслийг эцсийн хэлэлцүүлэгт бэлтгэсэн талаар Төрийн байгуулалтын байнгын хорооноос гаргасан танилцуулгыг Улсын Их Хурлын гишүүн Н.Энхболд “Их засаг” танхимаас танилцуулав.

  Байнгын хорооны танилцуулгатай холбогдуулан Улсын Их Хурлын гишүүн С.Одонтуяа, Т.Доржханд нарын тавьсан асуултад Төрийн байгуулалтын байнгын хорооны дарга Л.Энх-Амгалан “Их хуралдай” танхимаас, Улсын Их Хурлын гишүүн Н.Энхболд нар “Их засаг” танхимаас хариулж, тайлбар хийв.

 *Монгол Улсын Ерөнхийлөгчийн сонгуулийн тухай хуулийн төсөл болон хамт өргөн мэдүүлсэн хуулийн төслийн талаар Төрийн байгуулалтын байнгын хорооноос гаргасан зарчмын зөрүүтэй саналын томьёоллоор санал хураалтыг МуParliament программыг ашиглан явуулав.*

 **Г.Занданшатар**: 1.Төслийн 19 дүгээр зүйлийн 19.15 дахь хэсгийн “энэ хуулийн 19.9-т заасан сонгогчдын нэрийн жагсаалтыг сонгуулийн хэсэг тус бүрээр санал авах өдрөөс 10-аас доошгүй хоногийн өмнө цахим хэлбэрээр нэг удаа олгоно.” гэснийг “энэ хуулийн 19.11-д заасан сонгогчдын нэрийн жагсаалтыг сонгуулийн хэсэг тус бүрээр санал авах өдрөөс хоёроос доошгүй хоногийн өмнө цахим хэлбэрээр нэг удаа олгоно.” гэж өөрчлөх гэсэн саналыг дэмжье гэсэн санал хураалт явуулъя.

 Зөвшөөрсөн: 37

 Татгалзсан: 25

 Бүгд: 62

 59.7 хувийн саналаар дэмжигдлээ.

 2.Төслийн 26 дугаар зүйлийн 26.5 дахь хэсгийн “Гэмт хэрэг үйлдэж шүүхийн хүчин төгөлдөр шийтгэх тогтоолоор гэм буруутай нь тогтоогдсон хүн нэр дэвшихийг хориглоно.” гэснийг “Эрүүгийн гэмт хэрэг үйлдэж шүүхийн хүчин төгөлдөр шийтгэх тогтоолоор ял эдэлж байгаа хүн нэр дэвшихийг хориглоно.” гэж өөрчлөх.

 Тайлбар: үүнтэй холбоотойгоор доорх саналаар санал хураана:

 1.Төслийн З дугаар зүйлд доор дурдсан агуулгатай 3.1.13 дахь заалт нэмэх:

 “3.1.13.“ял эдэлж байгаа” гэж Эрүүгийн хуулийн 5.2 дугаар зүйлд заасан үндсэн болон нэмэгдэл ял, тэнсэх, албадлагын арга хэмжээг эдэлж дуусаагүй байхыг.”

 2.Төслийн 26 дугаар зүйлд доор дурдсан агуулгатай 26.6 дахь хэсэг нэмэх:

 “26.6.Авлига, албан тушаалын гэмт хэрэг үйлдсэн нь шүүхээр тогтоогдсон бол нэр дэвшихийг хориглоно.”

 3.Төслийн 28 дугаар зүйлийн 28.2.14 дэх заалтын “эрүүгийн хариуцлага хүлээж байсан” гэснийг “энэ хуулийн 26.5, 26.6-д заасан шаардлага хангаж байгаа” гэж өөрчлөх гэсэн саналыг дэмжье гэсэн санал хураалт явуулъя.

 Дээрх саналтай холбогдуулан Улсын Их Хурлын гишүүн Н.Алтанхуяг, С.Ганбаатар үг хэлж, Улсын Их Хурлын дарга Г.Занданшатар тайлбар хийв.

 Зөвшөөрсөн: 38

 Татгалзсан: 24

 Бүгд: 62

 61.3 хувийн саналаар дэмжигдлээ.

 З.Төслийн 32 дугаар зүйлийн 32.5 дахь хэсгийн “Сонгогчийн тооноос хамаарч аймаг, дүүргийн хэмжээнд 200 хүртэлх сонгогчийг хариуцсан нэг ухуулагч ажиллаж болно.” гэснийг “Хэрэв тухайн аймаг, дүүргийн сонгогчийн тоог 200-д хуваасны үлдэгдэл нь 200-аас доош, 100-аас дээш бол тэдгээр сонгогчийг хариуцсан нэг ухуулагч ажиллаж болно.” гэж өөрчлөх гэсэн саналыг дэмжье гэсэн санал хураалт явуулъя.

 Дээрх саналтай холбогдуулан Улсын Их Хурлын гишүүн Л.Энх-Амгалан, Н.Алтанхуяг, Т.Доржханд, Н.Энхболд нар үг хэлэв.

 Зөвшөөрсөн: 37

 Татгалзсан: 25

 Бүгд: 62

 59.7 хувийн саналаар дэмжигдлээ.

 4.Төслийн 36 дугаар зүйлийн 36.11, 41 дүгээр зүйлийн 41.8, 42 дугаар зүйлийн 42.12 дахь хэсгийн “ээлжит сонгуулийн жилийн 01 дүгээр сарын 01-ний өдрөөс өмнөх жилийн 01 дүгээр сарын 01-ний өдрийг хүртэлх” гэснийг “ээлжит сонгуулийн өмнөх жил нь сонгуульгүй жил байсан бол тухайн жилийн дунджаар, хэрэв сонгуультай жил байсан бол сүүлийн ээлжит сонгуулийн санал авах өдөр дууссанаас хойш тухайн жилийн ээлжит сонгуулийн санал авах өдрийг хүртэлх” гэж өөрчлөх гэсэн саналыг дэмжье гэсэн санал хураалт явуулъя.

 Зөвшөөрсөн: 37

 Татгалзсан: 24

 Бүгд: 61

 60.7 хувийн саналаар дэмжигдлээ.

 Тайлбар:Зарчмын зөрүүтэй 4 дэх саналыг дэмжвэл:

 Төслийн 41 дүгээр зүйлийн 41.9.2 дахь заалтыг доор дурдсанаар өөрчлөн найруулах:

 “41.9.2.энэ хуулийн 41.8-д заасан хугацаанд хийсэн хоёроос доошгүй зар сурталчилгаа нэвтрүүлэх гэрээ.” гэсэн саналыг дэмжье гэсэн санал хураалт явуулъя.

 Зөвшөөрсөн: 41

 Татгалзсан: 21

 Бүгд: 62

 66.1 хувийн саналаар дэмжигдлээ.

 5.Төслийн 56 дугаар зүйлийн 56.12 дахь хэсгийг доор дурдсанаар өөрчлөн найруулах:

 “56.12.Энэ хуулийн 56.11-д заасан хяналтын камерыг сонгогч саналаа нууцаар, чөлөөтэй илэрхийлэхэд саад учруулахгүйгээр байрлуулж, сонгогчийг бүртгэх болон санал өгөх орчинд явагдаж байгаа үйл ажиллагааг баримтжуулна.” гэсэн саналыг дэмжье гэсэн санал хураалт явуулъя.

 Зөвшөөрсөн: 38

 Татгалзсан: 24

 Бүгд: 62

 61.3 хувийн саналаар дэмжигдлээ.

 Зарчмын зөрүүтэй саналын томьёоллоор санал хурааж дууслаа.

 Монгол Улсын Ерөнхийлөгчийн сонгуулийн тухай хуулийн төсөл болон хамт өргөн мэдүүлсэн Монгол Улсын Ерөнхийлөгчийн сонгуулийн тухай хуулийг дагаж мөрдөх журмын тухай хуулийн төслийг эцэслэн батлуулах бэлтгэл хангуулахаар Төрийн байгуулалтын байнгын хороонд шилжүүлэв.

 *Уг асуудлыг 12 цаг 54 минутад хэлэлцэж дуусав*.

 *Үдээс өмнөх хуралдаан 2 цаг 49 минут үргэлжилж, 74 гишүүнээс 66 гишүүн хүрэлцэн ирж, 89.2 хувийн ирцтэйгээр 12 цаг 54 минутад завсарлав.*

 *Үдээс хойших хуралдаан 14 цаг 06 минутад эхлэв.*

          *Чөлөөтэй: Х.Булгантуяа, Х.Нямбаатар, Л.Оюун-Эрдэнэ, Д.Өнөрболор, Ш.Раднаасэд, У.Хүрэлсүх, Ж.Чинбүрэн;*

*Эмнэлгийн чөлөөтэй: Н.Учрал, Б.Энх-Амгалан;*

*Тасалсан: А.Адъяасүрэн, Д.Ганбат, Н.Ганибал;*

*Хоцорсон: Б.Дэлгэрсайхан-40 минут, Г.Мөнхцэцэг-30 минут, Б.Саранчимэг-40 минут, Н.Энхболд-1 цаг 06 минут.*

 ***Дөрөв.Хүний эрх хамгаалагчийн эрх зүйн байдлын тухай хуулийн төсөл болон хамт өргөн мэдүүлсэн хуулийн төслүүд*** */Улсын Их Хурлын гишүүн Д.Цогтбаатар 2020.05.07-ны өдөр өргөн мэдүүлсэн,* ***хэлэлцэх эсэх****/*

 Хэлэлцэж буй асуудалтай холбогдуулан Хүний эрхийн Үндэсний Комиссын гишүүн Х.Мөнхзул, Д.Сүнжид, Б.Энхболд, Гадаад харилцааны яамны Олон улсын гэрээ, эрх зүйн газрын Хүний эрхийн хэлтсийн дарга Ц.Навчаа, “Оюутолгойн хяналт” Төрийн бус байгууллагын тэргүүн Д.Сүхгэрэл, “Хүний эрх хөгжил төв” Төрийн бус байгууллагын тэргүүн Г.Уранцоож, “Эмнести интернэшнл” Төрийн бус байгууллагын гүйцэтгэх захирал Б.Алтантуяа нар “Их хуралдай” танхимаас оролцов.

 Хуралдаанд Улсын Их Хурлын Тамгын газрын Тэргүүн дэд дарга Н.Цогтсайхан, Хууль, эрх зүйн газрын дарга Э.Түвшинжаргал, мөн газрын Байнгын хорооны асуудал хариуцсан хэлтсийн даргын албан үүргийг түр орлон гүйцэтгэгч Ц.Батбаатар, Байнгын хорооны асуудал хариуцсан хэлтсийн Хууль зүйн байнгын хороо хариуцсан ахлах зөвлөх М.Үнэнбат, референт Л.Мөнхчимэг нар байлцав.

 Төслийн үзэл баримтлалын талаар илтгэлийг Улсын Их Хурлын гишүүн Д.Цогтбаатар “Их хуралдай” танхимаас, хуулийн төслийг хэлэлцэх эсэх талаар Хууль зүйн байнгын хорооноос гаргасан санал, дүгнэлтийг Улсын Их Хурлын гишүүн Ц.Мөнхцэцэг “Жанжин Д.Сүхбаатар” танхимаас тус тус танилцуулав.

 Илтгэл болон Байнгын хорооны санал, дүгнэлттэй холбогдуулан Улсын Их Хурлын гишүүн Л.Энх-Амгалан, Ш.Адьшаа, Н.Наранбаатар, Ц.Сандаг-Очир, О.Цогтгэрэл, С.Одонтуяа, Б.Баярсайхан, Ж.Сүхбаатар, Л.Мөнхбаатар, М.Оюунчимэг, Х.Болорчулуун, Б.Бат-Эрдэнэ нарын тавьсан асуултад Улсын Их Хурлын гишүүн Д.Цогтбаатар, Хууль зүйн байнгын хорооны дарга С.Бямбацогт, Хүний эрхийн Үндэсний Комиссын гишүүн Х.Мөнхзул, Д.Сүнжид, Б.Энхболд нар

“Их хуралдай” танхимаас хариулж, тайлбар хийв.*/Танхим тус бүрийн нэр өгсөн дарааллыг сөөлжүүлэн асуулт асуух зөвшөөрөл өгсөн болно/*

 Улсын Их Хурлын гишүүн Т.Аюурсайхан, Ц.Мөнхцэцэг, О.Цогтгэрэл, Ц.Даваасүрэн, С.Амарсайхан нар үг хэлэв.

 **Г.Занданшатар**: Байнгын хорооны саналаар Хүний эрх хамгаалагчийн эрх зүйн байдлын тухай хуулийн төсөл болон хамт өргөн мэдүүлсэн хуулийн төслүүдийг үзэл баримтлалын хүрээнд хэлэлцэх нь зүйтэй гэсэн саналыг дэмжье гэсэн санал хураалт явуулъя.

 Зөвшөөрсөн: 43

 Татгалзсан: 20

 Бүгд: 63

 68.3 хувийн саналаар дэмжигдлээ.

 Хүний эрх хамгаалагчийн эрх зүйн байдлын тухай хуулийн төсөл болон хамт өргөн мэдүүлсэн хуулийн төслүүдийг үзэл баримтлалын хүрээнд хэлэлцэхийг дэмжсэн тул анхны хэлэлцүүлэгт бэлтгүүлэхээр Хууль зүйн байнгын хороонд шилжүүлэв.

 *Уг асуудлыг 15 цаг 45 минутад хэлэлцэж дуусав.*

 ***Тав.Эрдэнэсийн сангийн тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүд*** */Улсын Их Хурлын гишүүн Ж.Бат-Эрдэнэ, С.Бямбацогт, Л.Мөнхбаатар нарын З гишүүн 2020.01.13-ны өдөр өргөн мэдүүлсэн,* ***хэлэлцэх эсэх****/*

 Хэлэлцэж буй асуудалтай холбогдуулан Монголбанкны дэд ерөнхийлөгч Г.Энхтайван, Монголбанкны Нөөцийн удирдлага, санхүүгийн зах зээлийн газрын захирал А.Энхжин, Хууль, эрх зүйн газрын Эрх зүйн бодлогын хэлтсийн захирал Б.Эрдэнэхуяг нар “Их хуралдай” танхимаас оролцов.

 Хуралдаанд Улсын Их Хурлын Тамгын газрын Тэргүүн дэд дарга Н.Цогтсайхан, Хууль, эрх зүйн газрын дарга Э.Түвшинжаргал, мөн газрын Байнгын хорооны асуудал хариуцсан хэлтсийн даргын албан үүргийг түр орлон гүйцэтгэгч Ц.Батбаатар, Байнгын хорооны асуудал хариуцсан хэлтсийн Эдийн засгийн байнгын хороо хариуцсан ахлах зөвлөх Д.Мягмарцэрэн, референт Г.Баярмаа нар байлцав.

 Төслийн үзэл баримтлалын талаар илтгэлийг Улсын Их Хурлын гишүүн С.Бямбацогт “Их хуралдай” танхимаас, хуулийн төслийг хэлэлцэх эсэх талаар Эдийн засгийн байнгын хорооноос гаргасан санал, дүгнэлтийг Улсын Их Хурлын гишүүн Х.Ганхуяг “Жанжин Д.Сүхбаатар” танхимаас тус тус танилцуулав.

 Илтгэл болон Байнгын хорооны санал, дүгнэлттэй холбогдуулан Улсын Их Хурлын гишүүн Т.Аюурсайхан, Ж.Батжаргал, Ч.Ундрам, О.Цогтгэрэл, С.Амарсайхан, Т.Доржханд нарын тавьсан асуултад Хууль зүйн байнгын хорооны дарга С.Бямбацогт, Монголбанкны дэд ерөнхийлөгч Г.Энхтайван, Монголбанкны Нөөцийн удирдлага, санхүүгийн зах зээлийн газрын захирал А.Энхжин нар “Их хуралдай” танхимаас хариулж, тайлбар хийв.*/Танхим тус бүрийн нэр өгсөн дарааллыг сөөлжүүлэн асуулт асуух зөвшөөрөл өгсөн болно/*

 Улсын Их Хурлын гишүүн Т.Аюурсайхан үг хэлэв.

 **Г.Занданшатар**: Байнгын хорооны саналаар Эрдэнэсийн сангийн тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүдийг үзэл баримтлалын хүрээнд хэлэлцэх нь зүйтэй гэсэн саналыг дэмжье гэсэн санал хураалт явуулъя.

 Зөвшөөрсөн: 38

 Татгалзсан: 23

 Бүгд: 61

 62.3 хувийн саналаар дэмжигдлээ.

 Эрдэнэсийн сангийн тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүдийг үзэл баримтлалын хүрээнд хэлэлцэхийг дэмжсэн тул анхны хэлэлцүүлэгт бэлтгүүлэхээр Эдийн засгийн байнгын хороонд шилжүүлэв.

 *Уг асуудлыг 16 цаг 32 минутад хэлэлцэж дуусав.*

***Зургаа.Батлан хамгаалах салбарт хамтран ажиллах тухай Монгол Улсын Засгийн газар болон Бүгд Найрамдах Социалист Вьетнам Улсын Засгийн газар хоорондын хэлэлцээр соёрхон батлах тухай хуулийн төсөл*** */Засгийн газар 2020.12.01-ний өдөр өргөн мэдүүлсэн,* ***соёрхон батлах****/*

 Хэлэлцэж буй асуудалтай холбогдуулан Батлан хамгаалахын сайд Г.Сайханбаяр, Батлан хамгаалах яамны Төрийн нарийн бичгийн дарга Д.Ганхуяг, мөн яамны Гадаад хамтын ажиллагааны газрын дарга Б.Бат-Эрдэнэ, Стратегийн бодлого, төлөвлөлтийн газрын Хуулийн хэлтсийн дарга Г.Энхболд нар “Их хуралдай” танхимаас оролцов.

 Хуралдаанд Улсын Их Хурлын Тамгын газрын Тэргүүн дэд дарга Н.Цогтсайхан, Хууль, эрх зүйн газрын дарга Э.Түвшинжаргал, мөн газрын Байнгын хорооны асуудал хариуцсан хэлтсийн даргын албан үүргийг түр орлон гүйцэтгэгч Ц.Батбаатар, Зөвлөхүүдийн албаны зөвлөх Ж.Чимгээ, Байнгын хорооны асуудал хариуцсан хэлтсийн Аюулгүй байдал, гадаад бодлогын байнгын хороо хариуцсан ахлах зөвлөх Ж.Лхагвасүрэн, референт Б.Гандиймаа нар байлцав.

 Хууль санаачлагчийн илтгэлийг Батлан хамгаалахын сайд Г.Сайханбаяр “Их хуралдай” танхимаас, төслийн талаар Аюулгүй байдал, гадаад бодлогын байнгын хорооноос гаргасан санал, дүгнэлтийг Улсын Их Хурлын гишүүн Н.Энхболд “Их засаг” танхимаас танилцуулав.

 Хууль санаачлагчийн илтгэл болон Байнгын хорооны санал, дүгнэлттэй холбогдуулан Улсын Их Хурлын гишүүд асуулт асууж, үг хэлээгүй болно.

 **Г.Занданшатар**: Батлан хамгаалах салбарт хамтран ажиллах тухай Монгол Улсын Засгийн газар болон Бүгд Найрамдах Социалист Вьетнам Улсын Засгийн газар хоорондын хэлэлцээр соёрхон батлах тухай хуулийн төслийг баталъя гэсэн санал хураалт явуулъя.

 Зөвшөөрсөн: 39

 Татгалзсан: 21

 Бүгд: 60

 65.0 хувийн саналаар хууль батлагдлаа.

 Улсын Их Хурлын дарга Г.Занданшатар Батлан хамгаалах салбарт хамтран ажиллах тухай Монгол Улсын Засгийн газар болон Бүгд Найрамдах Социалист Вьетнам Улсын Засгийн газар хоорондын хэлэлцээр соёрхон батлах тухай хуулийн эцсийн найруулгыг танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно. Улсын Их Хурлын гишүүд хуулийн эцсийн найруулгатай танилцлаа./16:39/

 *Уг асуудлыг 16 цаг 40 минутад хэлэлцэж дуусав.*

 ***Долоо.Далайчныг сургах стандарт, гэрчилгээ олгох болон ээлжийн ажиллагааны тухай олон улсын конвенцын нэмэлт, өөрчлөлтийг соёрхон батлах тухай хуулийн төсөл*** */Засгийн газар 2020.12.01-ний өдөр өргөн мэдүүлсэн,* ***соёрхон батлах****/*

Хэлэлцэж буй асуудалтай холбогдуулан Зам, тээврийн хөгжлийн сайд Л.Халтар, Зам, тээврийн хөгжлийн яамны Далай ашиглалт, усан замын тээврийн хэлтсийн дарга Д.Жавхлан, Далайн захиргааны дарга С.Түвшинтөр, Далайн захиргааны Хөлөг онгоцны бүртгэлийн албаны ахлах мэргэжилтэн Б.Алтан-Од нар “Их хуралдай” танхимаас оролцов.

 Хуралдаанд Улсын Их Хурлын Тамгын газрын Тэргүүн дэд дарга Н.Цогтсайхан, Хууль, эрх зүйн газрын дарга Э.Түвшинжаргал, мөн газрын Байнгын хорооны асуудал хариуцсан хэлтсийн даргын албан үүргийг түр орлон гүйцэтгэгч Ц.Батбаатар, Зөвлөхүүдийн албаны зөвлөх Ж.Чимгээ, Байнгын хорооны асуудал хариуцсан хэлтсийн Аюулгүй байдал, гадаад бодлогын байнгын хороо хариуцсан ахлах зөвлөх Ж.Лхагвасүрэн, референт Б.Гандиймаа нар байлцав.

 Хууль санаачлагчийн илтгэлийг Зам, тээврийн хөгжлийн сайд Л.Халтар “Их хуралдай” танхимаас, төслийн талаар Аюулгүй байдал, гадаад бодлогын байнгын хорооноос гаргасан санал, дүгнэлтийг Улсын Их Хурлын гишүүн Ц.Сэргэлэн “Үндсэн хууль” танхимаас танилцуулав.

 Хууль санаачлагчийн илтгэл болон Байнгын хорооны санал, дүгнэлттэй холбогдуулан Улсын Их Хурлын гишүүн Х.Болорчулуун, Ж.Бат-Эрдэнэ, Б.Жаргалмаа, Н.Энхболд, Ж.Сүхбаатар, Т.Аюурсайхан нарын тавьсан асуултад Зам, тээврийн хөгжлийн сайд Л.Халтар, Далайн захиргааны дарга С.Түвшинтөр нар “Их хуралдай” танхимаас хариулж, тайлбар хийв.

 Улсын Их Хурлын гишүүд үг хэлээгүй болно.

 **Г.Занданшатар**: Далайчныг сургах стандарт, гэрчилгээ олгох болон ээлжийн ажиллагааны тухай олон улсын конвенцын нэмэлт, өөрчлөлтийг соёрхон батлах тухайхуулийн төслийг баталъя гэсэн санал хураалт явуулъя.

 Зөвшөөрсөн: 41

 Татгалзсан: 20

 Бүгд: 61

 67.2 хувийн саналаар хууль батлагдлаа.

 Улсын Их Хурлын дарга Г.Занданшатар Далайчныг сургах стандарт, гэрчилгээ олгох болон ээлжийн ажиллагааны тухай олон улсын конвенцын нэмэлт, өөрчлөлтийг соёрхон батлах тухай хуулийнэцсийн найруулгыг танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно. Улсын Их Хурлын гишүүд хуулийн эцсийн найруулгатай танилцлаа./17:16/

 *Уг асуудлыг 17 цаг 17 минутад хэлэлцэж дуусав.*

***Найм.Олон Улсын Эрүүгийн шүүхийн дархан эрх болон эрх ямбын тухай хэлэлцээрийг соёрхон батлах тухай хуулийн төсөл*** */Засгийн газар 2020.12.01-ний өдөр өргөн мэдүүлсэн,* ***соёрхон батлах****/*

Хэлэлцэж буй асуудалтай холбогдуулан Гадаад харилцааны сайд Н.Энхтайван, Гадаад харилцааны яамны Олон улсын гэрээ, эрх зүйн газрын захирал С.Сүхболд нар “Их хуралдай” танхимаас оролцов.

 Хуралдаанд Улсын Их Хурлын Тамгын газрын Тэргүүн дэд дарга Н.Цогтсайхан, Хууль, эрх зүйн газрын дарга Э.Түвшинжаргал, мөн газрын Байнгын хорооны асуудал хариуцсан хэлтсийн даргын албан үүргийг түр орлон гүйцэтгэгч Ц.Батбаатар, Зөвлөхүүдийн албаны зөвлөх Ж.Чимгээ, Байнгын хорооны асуудал хариуцсан хэлтсийн Аюулгүй байдал, гадаад бодлогын байнгын хороо хариуцсан ахлах зөвлөх Ж.Лхагвасүрэн, референт Б.Гандиймаа нар байлцав.

 Хууль санаачлагчийн илтгэлийг Гадаад харилцааны сайд Н.Энхтайван “Их хуралдай” танхимаас, төслийн талаар Аюулгүй байдал, гадаад бодлогын байнгын хорооноос гаргасан санал, дүгнэлтийг Улсын Их Хурлын гишүүн Э.Бат-Амгалан “Их эзэн Чингис хаан” танхимаас танилцуулав.

 Хууль санаачлагчийн илтгэл болон Байнгын хорооны санал, дүгнэлттэй холбогдуулан Улсын Их Хурлын гишүүдээс асуулт асууж, үг хэлээгүй болно.

 **Г.Занданшатар**: Олон Улсын Эрүүгийн шүүхийн дархан эрх болон эрх ямбын тухай хэлэлцээрийг соёрхон батлах тухай хуулийн төслийг баталъя гэсэн санал хураалт явуулъя.

 Зөвшөөрсөн: 42

 Татгалзсан: 20

 Бүгд: 62

 67.7 хувийн саналаар хууль батлагдлаа.

 Улсын Их Хурлын дарга Г.Занданшатар Олон Улсын Эрүүгийн шүүхийн дархан эрх болон эрх ямбын тухай хэлэлцээрийг соёрхон батлах тухай хуулийн эцсийн найруулгыг танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно. Улсын Их Хурлын гишүүд хуулийн эцсийн найруулгатай танилцлаа./17:25/

 *Уг асуудлыг 17 цаг 26 минутад хэлэлцэж дуусав.*

***Ес.******Хөрөнгийн үнэлгээний тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүд*** */Засгийн газар 2020.05.12-ны өдөр өргөн мэдүүлсэн,* ***хэлэлцэх эсэх****/*

Хэлэлцэж буй асуудалтай холбогдуулан Улсын Их Хурлын гишүүн, Сангийн сайд Ч.Хүрэлбаатар, Сангийн яамны Нягтлан бодох бүртгэлийн бодлогын газрын дарга Ч.Чимидсүрэн, мөн яамны Нягтлан бодох бүртгэлийн бодлогын газрын ахлах мэргэжилтэн Д.Дариймаа, Монголын мэргэшсэн үнэлгээчдийн институтын тэргүүн Г.Баянмөнх, Монголын мэргэшсэн үнэлгээчдийн институтын гүйцэтгэх захирал Б.Энхболд нар “Их хуралдай” танхимаас оролцов.

 Хуралдаанд Улсын Их Хурлын Тамгын газрын Тэргүүн дэд дарга Н.Цогтсайхан, Хууль, эрх зүйн газрын дарга Э.Түвшинжаргал, мөн газрын Байнгын хорооны асуудал хариуцсан хэлтсийн даргын албан үүргийг түр орлон гүйцэтгэгч Ц.Батбаатар, Зөвлөхүүдийн албаны зөвлөх М.Отгон, Байнгын хорооны асуудал хариуцсан хэлтсийн Эдийн засгийн байнгын хороо хариуцсан ахлах зөвлөх Д.Мягмарцэрэн, референт Г.Баярмаа нар байлцав.

 Төслийн үзэл баримтлалын талаар илтгэлийг Сангийн сайд Ч.Хүрэлбаатар цахимаар, хуулийн төслийг хэлэлцэх эсэх талаар Эдийн засгийн байнгын хорооноос гаргасан санал, дүгнэлтийг Улсын Их Хурлын гишүүн Ж.Бат-Эрдэнэ “Их эзэн Чингис хаан” танхимаас танилцуулав.

 *Улсын Их Хурлын дэд дарга Т.Аюурсайхан 17 цаг 32 минутаас хуралдааныг даргалав.*

 Илтгэл болон Байнгын хорооны санал, дүгнэлттэй холбогдуулан Улсын Их Хурлын гишүүн Т.Доржханд, С.Амарсайхан, Г.Тэмүүлэн, Н.Энхболд, М.Оюунчимэг, Ж.Сүхбаатар, Л.Энх-Амгалан нарын тавьсан асуултад Сангийн яамны Нягтлан бодох бүртгэлийн бодлогын газрын дарга Ч.Чимидсүрэн, Монголын мэргэшсэн үнэлгээчдийн институтын гүйцэтгэх захирал Б.Энхболд нар “Их хуралдай” танхимаас хариулж, тайлбар хийв.*/Танхим тус бүрийн нэр өгсөн дарааллыг сөөлжүүлэн асуулт асуух зөвшөөрөл өгсөн болно/*

 Улсын Их Хурлын гишүүн Л.Энх-Амгалан, Г.Тэмүүлэн, Н.Алтанхуяг нар үг хэлэв.

 **Т.Аюурсайхан**: Байнгын хорооны саналаар Хөрөнгийн үнэлгээний тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүдийг үзэл баримтлалын хүрээнд хэлэлцэх нь зүйтэй гэсэн саналыг дэмжье гэсэн санал хураалт явуулъя.

 Зөвшөөрсөн: 33

 Татгалзсан: 29

 Бүгд: 62

 53.2 хувийн саналаар дэмжигдлээ.

 Хөрөнгийн үнэлгээний тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүдийг үзэл баримтлалын хүрээнд хэлэлцэхийг дэмжсэн тул анхны хэлэлцүүлэгт бэлтгүүлэхээр Эдийн засгийн байнгын хороонд шилжүүлэв.

 *Уг асуудлыг 18 цаг 25 минутад хэлэлцэж дуусав.*

 Чуулганы нэгдсэн хуралдааны зохион байгуулалтыг “Их хуралдай” танхимдУлсын Их Хурлын Тамгын газрын *Хууль, эрх зүйн газрын дарга Э.Түвшинжаргал, мөн газрын* *Байнгын хорооны асуудал хариуцсан хэлтсийн даргын албан үүргийг түр орлон гүйцэтгэгч Ц.Батбаатар*, Инновац, цахим бодлогын байнгын хороо хариуцсан *ахлах зөвлөх П.Батбаатар, Байнгын хорооны асуудал хариуцсан хэлтсийн референт Б.Баярсайхан,* *Хуралдаан зохион байгуулах хэлтсийн референт Б.Туул, шинжээч М.Номиндулам, Э.Сувд-Эрдэнэ, “Их эзэн Чингис хаан” танхимд* *Хууль, эрх зүйн газрын Хуралдаан зохион байгуулах хэлтсийн шинжээч П.Мядагмаа, Байнгын хорооны асуудал хариуцсан хэлтсийн Нийгмийн бодлогын байнгын хороо хариуцсан нарийн бичгийн дарга Г.Нямсүрэн, “Жанжин Д.Сүхбаатар” танхимд*  *Парламентын судалгааны хүрээлэнгийн референт Р.Дэлгэрмаа, Хуралдаан зохион байгуулах хэлтсийн шинжээч П.Оюунгэрэл, “Үндсэн хууль” танхимд Хууль, эрх зүйн газрын Эрх зүйн шинжилгээний хэлтсийн референт Б.Хангай, Хуралдаан зохион байгуулах хэлтсийн шинжээч Б.Батгэрэл, “Их засаг” танхимд Хууль, эрх зүйн газрын Зөвлөхүүдийн албаны зөвлөх М.Отгон, Хуралдаан зохион байгуулах хэлтсийн шинжээч Ц.Алтан-Од нар болон техник хангамжийн зохион байгуулалтыг Улсын Их Хурлын Тамгын газрын Мэдээллийн технологийн хэлтсийн дарга Ж.Элбэгзаяа, мөн хэлтсийн Программ хангамжийн албаны ахлах референт Ч.Тунгалаг, референт С.Мөнхтөр, шинжээч Б.Эрдэнэбаяр нар хариуцан ажиллав.*

 *Хуралдаан 7* *цаг 09 минут үргэлжилж, 74 гишүүнээс 62 гишүүн хүрэлцэн ирж, 83.8 хувийн ирцтэйгээр 18 цаг 26 минутад өндөрлөв.*

 **Тэмдэглэлтэй танилцсан:**

 ЕРӨНХИЙ НАРИЙН

 БИЧГИЙН ДАРГА Л.ӨЛЗИЙСАЙХАН

 **Тэмдэглэл хөтөлсөн:**

 ХУРАЛДААНЫ ТЭМДЭГЛЭЛ

 ХӨТЛӨХ АЛБАНЫ ШИНЖЭЭЧ Д.ЦЭНДСҮРЭН

**МОНГОЛ УЛСЫН ИХ ХУРЛЫН**

**2020 ОНЫ НАМРЫН ЭЭЛЖИТ ЧУУЛГАНЫ**

**12 ДУГААР САРЫН 17-НЫ ӨДӨР /ПҮРЭВ ГАРАГ/-ИЙН**

**НЭГДСЭН** **ХУРАЛДААНЫ ДЭЛГЭРЭНГҮЙ**

**ТЭМДЭГЛЭЛ**

 **Г.Занданшатар:** Улсын Их Хурлын гишүүдийн энэ өдрийн амгаланг айлтгая.

 Улсын Их Хурлын гишүүд Төрийн ордны нэгдсэн хуралдааны “Их хуралдай” танхим болон “Эзэн Чингис хаан”, “Жанжин Д.Сүхбаатар”, “Үндсэн хууль”, “Их засаг” танхимуудад хуваагдан сууж ирцээ бүрдүүлэн чуулганы нэгдсэн хуралдаанд оролцож байна.

 Энэ долоо хоногт төрсөн өдөр нь тохиож байгаа Улсын Их Хурлын гишүүддээ мэндчилгээ дэвшүүлье.

 Юуны өмнө 12 дугаар сарын 14-нд Улсын Их Хурлын гишүүн Цэрэнпилийн Даваасүрэн төржээ. 12 дугаар сарын 19-нд Улсын Их Хурлын гишүүн Ёндонпэрэнлэйн Баатарбилэг төржээ. 12 дугаар сарын 20-нд Улсын Их Хурлын гишүүн Дуламдоржийн Тогтохсүрэн төржээ.

 Улсын Их Хурлын гишүүдийнхээ нэрийн өмнөөс, Цэрэнпилийн Даваасүрэн, Ёндонпэрэнлэйн Баатарбилэг, Дуламдоржийн Тогтохсүрэн гишүүдтэй төрсөн өдрийн минь хүргэж, эрүүл энх, аз жаргал, сайн сайхныг хүсэн ерөөе.

 Ингээд гишүүдийн ирц бүрдсэн байна. Улсын Их Хурлын 2020 оны намрын ээлжит чуулганы 12 дугаар сарын 17-ны өдрийн нэгдсэн хуралдаан нээснийг мэдэгдье.

 Чуулганы нэгдсэн хуралдаанаар хэлэлцэх асуудлыг танилцуулъя.

 Төмөр замын тээврийн тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүд.

 Хоёрт нь, Монгол Улсын засаг захиргаа, нутаг дэвсгэрийн нэгж, түүний удирдлагын тухай хуулийн шинэчилсэн найруулгын төсөл болон хамт өргөн мэдүүлсэн хууль.

 Гуравдугаарт, Монгол Улсын Ерөнхийлөгчийн сонгуулийн тухай хуулийн төсөл болон хамт өргөн мэдүүлсэн Монгол Улсын Ерөнхийлөгчийн сонгуулийн хуулийг дагаж мөрдөх журмын тухай хуулийн төсөл.

 Дөрөвдүгээрт, Хүний эрх, хамгаалагчийн эрх зүйн байдлын тухай хуулийн төсөл болон хамт өргөн мэдүүлсэн хуулийн төслүүд.

 Тавдугаарт, Эрдэнэсийн сангийн тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүд.

 Зургаадугаарт, Батлан хамгаалах салбарт хамтран ажиллах тухай Монгол Улсын Засгийн газар, Бүгд Найрамдах Социалист Вьетнам Улсын Засгийн газар хоорондын хэлэлцээр соёрхон батлах тухай хуулийн төсөл.

 Долоодугаарт, Далайчныг сургах, стандарт, гэрчилгээ олгох болон ээлжийн захиргааны тухай олон улсын конвенцийн нэмэлт, өөрчлөлтийг соёрхон батлах тухай хуулийн төсөл.

 Наймд, Олон улсын эрүүгийн шүүхийн дархан эрх болон эрх ямбын тухай хэлэлцээрийг соёрхон батлах тухай хуулийн төсөл.

 Ес, Хөрөнгийн үнэлгээний тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүд,

 Аравдугаарт, Хүмүүнлэг боловсролыг дэмжих тухай хуулийн төсөл.

 Арван нэгд, Зэвсэгт хүчний тухай хуульд нэмэлт оруулах тухай хуулийн төсөл болон хамт өргөн мэдүүлсэн хуулийн төслүүдийг хэлэлцэнэ.

 Ингээд хэлэлцэх асуудалд оръё.

 ***Нэг. Төмөр замын тээврийн тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүдийн хэлэлцэх эсэх асуудлыг үргэлжлүүлэн хэлэлцэнэ.***

 Мөнхөөгийн Оюунчимэг гишүүний гаргасан горимын санал байгаа. Та дахиж хэлэх үү? Өнгөрсөн чуулган дээр хэлсэн л дээ. Дахиад М.Оюунчимэг гишүүний горимын саналыг сонсъё.

 **М.Оюунчимэг:** Өнгөрсөн баасан гаргийн орой яг энэ Төмөр замын тээврийн тухай хуулийн шинэчилсэн найруулгын хэлэлцэх эсэх асуудлын үеэр техникийн саатал гараад олон гишүүдэд энэ асуудал давтагдсан учраас санал хураалтыг дахин явуулж өгнө үү гэж хүссэн байгаа.

 Тэгээд энэ асуудлаар одоо санал хураалт явуулна уу гэж хүсэхээр байна. Баярлалаа. Ажлын цаг тарсан, техникийн саатал гарсан гээд хэд хэдэн шалтгаан байсан учраас дахин санал хураалт явуулах санал гаргасан юм.

 **Г.Занданшатар**: Ажлын хэсгийн гишүүдийг танилцуулъя. Зам, тээврийн хөгжлийн сайд Лувсангийн Халтар, Зам, тээврийн хөгжлийн яамны газрын дарга Б.Артур.

 Эхний санал хураалт учраас тест хийнэ. MyParliament-аар. Тестийн санал хураалт.

 Санал хураалт шалгалтын санал хураалтыг дахиж явуулъя. Гишүүдийн төхөөрөмжийг шалгаж байна. Төхөөрөмжийн ажиллагааг шалгаж байна.

 Жавхлан гишүүн горимын санал, санал хураалтын талаар горимын санал.

 **Б.Жавхлан:** Уучлаарай. Техникийн бэлэн бус байдлаас шалтгаалаад MyParliament-аар санал өгөх боломжгүй болчхоод байна Их Хурлын дарга аа, уучлаарай. Гараа өргөөд саналаа өгөх тийм горим руу шилжүүлж өгөх боломж байна уу? Ийм горимын саналтай байна.

 **Г.Занданшатар**: Жавхлан гишүүний горимын саналаар санал хураалт явуулна. Гар өргөж санал хураалт явуулъя.

 Их хуралдай танхим Төмөрбаатарын Аюурсайхан дарга танилцуулна. Ганбат дарга дэмжиж байна. Алтанхуяг дарга дэмжиж байна.

 Т.Аюурсайхан: 15-14 гишүүн дэмжиж байна.

 **Г.Занданшатар**: 15-14 Их хуралдай танхим. Их эзэн Чингис хааны танхим Сайнбуянгийн Амарсайхан дарга, танхимын дарга.

 **С.Амарсайхан**: Манай танхимаас 11 гишүүнээс 5 гишүүн дэмжиж саналаа өгч байна.

 **Г.Занданшатар**: Батсүхийн Саранчимэг гишүүн Жанжин Д.Сүхбаатар танхим.

 **Б.Саранчимэг**: Сүхбаатар танхимаас 12 гишүүнээс 8 гишүүн дэмжиж байна.

 **Г.Занданшатар**: Үндсэн хуулийн танхим.

 **Ж.Сүхбаатар**: 4-өөс 1 гишүүн дэмжиж байна.

 **Г.Занданшатар**: Их засаг танхим. Содномын Чинзориг дарга.

 **С.Чинзориг**: Би дарга болоогүй шүү дээ. Их засаг танхим 5-5.

 Цахимаар Өнөрболор гишүүн дэмжиж байна.

 Ингээд санал хураалтад 47 гишүүн оролцож, 34 гишүүн дэмжиж, 72.3 хувийн саналаар Болдын Жавхлан гишүүний гаргасан горимын санал дэмжигдлээ. Ингээд танхимуудаас гар өргөж саналыг нэгтгэж санал хураалт явуулна.

 Ингээд Мөнхөөгийн Оюунчимэг гишүүний гаргасан горимын саналаар санал хураалт явуулъя.

 Их хуралдай танхим Аюурсайхан дарга.

 **Т.Аюурсайхан**: 15 гишүүн санал хураалтад оролцож, 15 гишүүн дэмжиж байна.

 **Г.Занданшатар**: 15-аас 15. Их Хуралдай танхим.

 Их эзэн Чингис хааны танхимаас эрхэм гишүүн Сайнбуянгийн Амарсайхан танхимын дарга.

 **С.Амарсайхан**: 12-оос 5 гишүүн дэмжиж байна.

 **Г.Занданшатар**: Жанжин Д.Сүхбаатар танхимаас Саранчимэг гишүүн.

 **Б.Саранчимэг**: Сүхбаатар танхимд 12-9 гишүүн дэмжиж байна.

 **Г.Занданшатар:** Үндсэн хуулийн танхим. Сүхбаатар гишүүн.

 **Ж.Сүхбаатар**: 4 гишүүнээс 4 гишүүн дэмжиж байна.

 **Г.Занданшатар**: Их засаг танхим, Содномын. Чинзориг дарга.

 **С.Чинзориг**: 5 гишүүнээс 5 гишүүн дэмжиж байна.

 **Г.Занданшатар**: Санал хураалтад 48 гишүүн оролцож 38 гишүүн дэмжиж, 79.2 хувийн саналаар Мөнхөөгийн Оюунчимэг гишүүний гаргасан горимын санал дэмжигдлээ.

 Ингээд өмнөх санал хураалтыг хүчингүйд тооцлоо.

 Одоо Төмөр замын тээврийн тухай хуулийн шинэчилсэн найруулгын төсөл болон хамт өргөн мэдүүлсэн Хууль хүчингүй болсонд тооцох тухай, Аж ахуйн үйл ажиллагааны тусгай зөвшөөрлийн тухай хуульд нэмэлт, өөрчлөлт оруулах тухай, Улсын тэмдэгтийн хураамжийн тухай хуульд нэмэлт, өөрчлөлт оруулах тухай, Зөрчлийн тухай хуульд өөрчлөлт оруулах тухай хуулийн төслүүдийг үзэл баримтлалын хүрээнд хэлэлцэх нь зүйтэй гэсэн саналын томьёоллоор санал хураалт явуулна.

 Ажлын хэсэг гаргаад энэ хэлэлцэх эсэхийг дэмжсэний дараа дотор нь бас янзлах сайжруулах төмөр замын бодлогын асуудлыг сайн шигтгэх, санал зөрүүтэй асуудлуудаа нэгтгэх асуудлууд гарна. Тэгээд ажлын хэсэгт орох гишүүд бас Эдийн засгийн байнгын хорооны дарга Жамбалын Ганбаатарт нэрсээ өгөөрэй.

 Ингээд санал хураалт явуулъя. Төмөрбаатарын. Аюурсайхан дарга Улсын Их Хурлын дэд дарга Их хуралдай танхимаас.

 **Т.Аюурсайхан:** 15-15 дэмжиж байна.

 **Г.Занданшатар**: Их эзэн Чингис хааны танхимаас эрхэм гишүүн Сайнбуянгийн Амарсайхан.

 **С.Амарсайхан**: Манай танхимаас 14-9.

 **Г.Занданшатар**: Батсүхийн Саранчимэг гишүүн Жанжин Д.Сүхбаатарын танхим.

 **Б.Саранчимэг**: Танхимд 13 гишүүнээс 10 гишүүн дэмжиж байна.

 **Г.Занданшатар**: Үндсэн хуулийн танхим Сүхбаатар.

 **Ж.Сүхбаатар**: 4 гишүүнээс 1 гишүүн дэмжиж байна.

 **Г.Занданшатар**: Содномын Чинзориг дарга, Их засаг танхимаас.

 **С.Чинзориг**: 5-4. Юун дээр санал хураачихав, мэдсэнгүй шүү дээ.

 **Г.Занданшатар**: Төмөр замын тээврийн тухай хуулийн хэлэлцэх эсэхийг хэлэлцэх эсэхийг дэмжиж байна.

 Өнөболор гишүүн цахимаар гар өргөж дэмжиж байна.

 Ингээд санал хураалтад 51 гишүүн оролцож, 40 гишүүн дэмжиж, 78.4 хувийн саналаар төслийг хэлэлцэх нь зүйтэй гэж үзлээ.

 Төслүүдийг хэлэлцэх нь зүйтэй гэж гишүүдийн олонх үзсэн тул төслүүдийг үзэл баримтлалын хүрээнд хэлэлцэхийг дэмжсэнд тооцон анхны хэлэлцүүлэгт бэлтгүүлэхээр Эдийн засгийн байнгын хороонд шилжүүлж байна.

 ***Дараагийн асуудалд орно. Монгол Улсын засаг захиргаа, нутаг дэвсгэрийн нэгж, түүний удирдлагын тухай хуулийн шинэчилсэн найруулгын төсөл болон хамт өргөн мэдүүлсэн хууль, Улсын Их Хурлын тогтоолын төслүүдийн эцсийн хэлэлцүүлгийг явуулна.***

 Төслийг эцсийн хэлэлцүүлэгт бэлтгэсэн талаарх Төрийн байгуулалтын байнгын хорооны танилцуулгыг Улсын Их Хурлын гишүүн Жамъянхорлоогийн Сүхбаатар Үндсэн хуулийн танхимаас танилцуулна.

 **Ж.Сүхбаатар**: Улсын Их Хурлын дарга, эрхэм гишүүд ээ,

 Улсын Их Хурлын гишүүн Тогтохсүрэн, Нямбаатар, Мөнх-Оргил, Баатарбилэг, Бямбацогт, Лүндээжанцан, Амарзаяа, Батзандан, Ганболд нар 2020 оны 4 дүгээр сарын 22-ны өдөр Улсын Их Хуралд өргөн мэдүүлсэн Монгол Улсын Засаг засаг захиргаа, нутаг дэвсгэрийн нэгж түүний удирдлагын тухай хуулийн шинэчилсэн найруулгын төсөл болон хамт өргөн мэдүүлсэн хууль, тогтоолын төслүүдийн анхны хэлэлцүүлгийг Улсын Их Хурал 2020 оны 12 дугаар сарын 10-ны өдрийн чуулганы нэгдсэн хуралдаанаараа хийж, эцсийн хэлэлцүүлэгт бэлтгүүлэхээр Төрийн байгуулалтын байнгын хороонд шилжүүлсэн билээ.

 Тус Байнгын хороо 2020 оны 12 дугаар сарын 16-ны өдрийн нэгдсэн хуралдааны анхны хэлэлцүүлгээр олонхын санал авсан саналуудыг төслийн холбогдох зүйл, заалт, хэсэгт нэмж тусган, төслийн агуулга, бодлого, зарчмыг алдагдуулахгүйгээр үг хэллэг, дэс дараалал, бүтцийн шинжтэй засварыг хийж, эцсийн хэлэлцүүлэгт бэлтгэсэн хууль, тогтоолын төслүүд болон зарчмын зөрүүтэй саналын томьёоллыг та бүхэнд тараасан болно.

 Төрийн байгуулалтын байнгын хороо Монгол Улсын Их Хурлын чуулганы хуралдааны дэгийн тухай хуулийн 42 дугаар зүйлийн 42.2-ын 1 дэх заалтад заасны дагуу нэгдсэн хуралдаанаар анхны хэлэлцүүлэг явуулах үед төслийн зарим зүйл, заалтыг хуралдаан даргалагчаас гүйцээн боловсруулах чиглэл өгсөн. Энэхүү чиглэлийн дагуу төслийн 8 дугаар зүйлийн 8.2 дахь хэсгийг хасах, дүүргийн чиг үүргийн өөрчлөн найруулах, төслийн 47 дугаар зүйлийн 47.6 дахь хэсгийг улсын хэмжээний бодлого дэвшүүлж ажиллах үүрэг бүхий улс төрийн нам, эвсэл, сум, сумын иргэдийн төлөөлөгчдийн хурлын бүтцэд аливаа хэлбэрээр зохион байгуулалтын нэгж байгуулахгүй. Энэ хэсгийг 2024 оны ээлжит сонгуулийн дараачаас эхлэн мөрдөнө гэж өөрчлөн найруулах, мөн Монгол Улсын Их Хурлын чуулганы хуралдааны дэгийн тухай хуулийн 42.2-ын 3-т заасны дагуу нэгдсэн хуралдаанаар анхны хэлэлцүүлгээр санал хурааж шийдвэрлэсэн боловч Байнгын хорооны хуралдаанд оролцсон гишүүдийн гуравны хоёроос доошгүй нь дахин санал хураалгах шаардлагатай гэж үзсэн.

 Төслийн 12 дугаар зүйлд 12.1.9 дэх заалт нэмэх гэснийг, 7 дугаар зүйлд 7.2 дахь хэсэг нэмэх гэснийг тус тус хасах, мөн төсөлд 6 дугаар бүлэг нэмж, засаг засаг захиргаа, нутгийн дэвсгэрийн нэгжийн гадаад хамтын ажиллагааг зохицуулсан 77.1, Засаг захиргаа, нутаг дэвсэрийн нэгжийн гадаад хамтын ажиллагаа нь Монгол Улсын үндэсний аюулгүй байдлын болон гадаад бодлогын үзэл баримтлалд нийцсэн гадаад бодлогын нэгдмэл байдлыг баримталсан байна.

 77.2. Засаг захиргаа нутаг дэвсгэрийн нэгж нь өөрөө эрхлэх асуудлын хүрээнд гадаад улсын адил түвшний, эсхүл олон улсын байгууллагатай байгууллага хоорондын гэрээ байгуулж болох бөгөөд гэрээг байгуулахдаа гадаад харилцааны асуудал эрхэлсэн төрийн захиргааны төв байгууллагаас зөвшөөрөл авсан байна гэсэн зүйлийг нэмэхээр санал хураалгаж шийдвэрлүүлэв.

 Улсын Их Хурлын эрхэм гишүүд ээ,

 Монгол Улсын Засаг, засаг захиргаа, нутаг дэвсгэрийн нэгж, түүний удирдлагын тухай хуулийн шинэчилсэн найруулгын төсөл, Төсвийн тухай хуульд нэмэлт, өөрчлөлт оруулах тухай, Татварын ерөнхий хуульд нэмэлт, өөрчлөлт оруулах тухай, Монгол Улсын Засаг захиргаа, нутаг дэвсгэрийн нэгж, түүний удирдлагын тухай хуульд өөрчлөлт оруулах тухай хуулийг дагаж мөрдөх журмын тухай хууль хүчингүй болсонд тооцох тухай, Монгол Улсын Засаг захиргаа, нутаг дэвсгэрийн нэгж, түүний удирдлагын тухай хууль хүчингүй болсонд тооцох тухай хуулийн төслүүд болон Монгол Улсын засаг захиргаа, нутаг дэвсгэрийн нэгж түүний удирдлагын тухай хууль, шинэчилсэн найруулгыг хэрэгжүүлэх бэлтгэлийг хангах зарим арга хэмжээний тухай Улсын Их Хурлын тогтоолын төслийн эцсийн хэлэлцүүлэгт бэлтгэсэн талаарх Төрийн байгуулалтын байнгын хорооны танилцуулгыг хэлэлцэн шийдвэрлэж өгөхийг та бүхнээс хүсье.

 Анхаарал тавьсанд баярлалаа.

 **Г.Занданшатар:** Баярлалаа. Байнгын хорооноос гаргасан зарчмын зөрүүтэй 6 саналаар санал хураалт явуулна. Үүнийг цахимаар явуулах учраас гишүүд тоног төхөөрөмжийн бэлтгэлийг хангаарай.

 Байнгын хорооны танилцуулгатай холбогдуулж асуулт асуух Улсын Их Хурлын гишүүн байна уу. Дараа нь 6 саналаар санал хураана. Доржханд гишүүнээр тасаллаа.

 Эрхэм гишүүн Сандагийн Бямбацогт.

 **С.Бямбацогт**: Энэ төслийн 47 дугаар зүйл дээр улсын хэмжээний бодлого дэвшүүлж ажиллах үүрэг бүхий улс төрийн нам эвсэл, сумын иргэдийн төлөөлөгчдийн хурлын бүтцэд аливаа хэлбэрийн зохион байгуулалтын нэгж байгуулахгүй гэсэн заалт өөрчилж байгаа юм байна. Үүнийг тэгээд 2024 оны орон нутгийн ээлжит сонгуулийн дараа өдрөөс эхэлж дагаж мөрдөнө гээд. Өөрөөр хэлбэл үүнтэй холбоотойгоор үндсэндээ нөгөө суманд улс төрждөг байдлыг таслан зогсоох чиглэлд илүү хүчтэй заалт болж байна уу? Эсвэл одоо сулруулсан заалт болчхоод байна уу? Нэг талаасаа бид нар суманд аль болох улс төржихгүй байх, ард иргэдийг авгай, нөхрөө, ах, дүү нар талцуулахгүй байх энэ тал руу чиглэсэн бодлого явуулах ёстой гэж үздэг.

 Нөгөө талаас бас улсын хэмжээний, үндэсний хэмжээний нам суманд бүтэцтэй байх гэдэг асуудал яригддаг. Тэгээд энэ дээр манай ажлын хэсэг маань одоо юу гэж үзэж байгаа юм бол. Цаашдаа эндээс харвал үндсэндээ суманд бол улс төржихгүй байх ийм бололцоо, боломж руу чиглэсэн ийм алхмууд хийгдэж эхэлж байгаа юм байна. Нэгжийн хуулиар гэж харж байна.

 Тэгээд энэ дээр яг ямар агуулгаар үүнийг оруулж ирж байгаа энэ заалтыг үүнийг нэг тодорхой хариулж өгөөч.

 **Г.Занданшатар**: Хэн хариулах вэ. Жамъянхорлоогийн Сүхбаатар дарга Үндсэн хуулийн танхимаас, ажлын хэсгийн дарга хариулна.

 **Ж.Сүхбаатар**: Эрхэм гишүүн Бямбацогтын асуултад хариулъя. Анх хууль санаачлагчид төсөл дээр та бүхэн оруулж ирэхдээ улс төрийн нам эвсэл, иргэдийн төлөөлөгчдийн хурлын бүтцэд аливаа хэлбэрийн нэгж байгуулахгүй гэдэг ийм заалт оруулж ирсэн. Улс төрийн нам бол сонгуульд нэр дэвшүүлэхгүй гэдэг ийм концепцтой орж ирсэн.

 Тэгэхээр энэ заалт бид нарын энэ төсөл дээр ажилласан заалт бол гишүүдийн болон Ардчилсан нам, Ардын намын бүлгийн байр суурийг авч үзээд томьёолсон ийм санал юм байгаа юм. Тэгэхээр энэ бол төсөлтэй харьцуулах юм бол нэлээн зөөлөрсөн ийм заалт. Гол зорилго бол сумын түвшинд ямар ч байсан нам нэр дэвшүүлэхгүй гэдгийг бол энэ намын реформын асуудал ирэх жил яригдана. Үндсэн хуульд бид нар чинь өөрчлөлт оруулахдаа улс төрийн нам бол үндэсний хэмжээнд бодлого дэвшүүлж ажиллана гээд заачихсан. Энэ нь шууд утгаараа аймаг нийслэлээс дээш түвшинд ажиллахыг шахаж шаардчихсан байгаа юм. Үндсэн хуулийн заалт.

 Тэгэхдээ энэ реформын асуудал тусад нь яригдах учраас би нэгжийн хууль дээр бидний баримталсан бодлого бол аль болохоор улс төрийн яг маргааны сэдэвт оруулахгүй байж нэгжийнхээ хуулийн үндсэн асуудлыг шийдээд явъя. Гэхдээ нэг том алхам хийе. Сумын түвшинд нам нэр дэвшүүлэх боловч тэр гарч ирсэн нам эвсэл нь иргэдийн хуралдаа бүлэг байгуулж бүлгэрхэж намын бүлэг хэлбэрээр ажиллах ийм шаардлагагүй юм. Яагаад гэвэл үндэсний хэмжээнд бодлого дэвшүүлж ажиллах учраас. Сумын түвшинд бол үндэсний хэмжээний бодлого гэж намын бүлэгт бол байхгүй юм гэдэг утгаар суман дээр тавьсан ийм асуудал байгаа.

 Ер нь цаашдаа яригдах болохоор дүүргийн түвшинд бас байж болохыг хууль тогтоогчид бол зөвшөөрч магадгүй юм байгаа. Тэгэхээр энийг бол анх сумаас нь бол ямар ч байсан ийм байдал нь тодорхой учраас Үндсэн хуулийнхаа шаардлагыг эхний ээлжинд намын бүлэг . ../хугацаа дуусав/.

 **Г.Занданшатар:** Одоо Жанжин Д.Сүхбаатарын танхимаас эрхэм гишүүн Цэрэнпилийн Даваасүрэн асуулт асууна.

 **Ц.Даваасүрэн**: Баярлалаа. Та бүгдэд энэ өдрийн мэнд хүргэе. Би 3 зүйлийг тодруулах гээд байгаа юм. Энэ хууль үнэхээр чухал суурь хуулиудын нэг болно. Тийм учраас амьдрал баян учраас цөөнх ч болох цаг ирнэ гэж ингэж л бодож бид нар хандах ёстой байх. Тухайлбал энэ хуулийн хуучин заалтаараа бол 48.7. Тэгээд одоогийнхоор энэ өөрчлөлт ороод ирэхээр 56.7 болж байгаа юм шиг байгаа юм байна. Дээд шатны засаг дарга Ерөнхий сайд нэр дэвшигчийг шууд татгалзаж болно гэж байгаа юм. Хууль зүйн үндэслэлээр гэж хэлэхгүй байгаа юм. Хууль зүйн үндэслэл гэж хэлэхгүй байгаа юм. Зүгээр л татгалзаж болно гэж. Тэгээд энэ бол их төвөгтэй. Жишээлбэл одоо бүр багаас эхлээд бүх л шатанд энэ явагдана. Суман дээр тэр. Багаас иргэд нийтийн хурлаараа гарч ирж байгаа хүнийг нь манай намын хүн биш гээд л ингээд л томилж өгөхгүй байх. Тэгээд өөрөө оролцож нэр дэвшүүлнэ энэ тэр гээд.

 Хэрвээ улс төрийн олон намуудын тогтолцоотой тэгээд Үндсэн хуулиараа нутгийн өөртөө удирдах ёсны энэ засаглалаа хэрэгжүүлээд явна гэж байгаа бол энэ заалт маш төвөгтэй байдал руу оруулна. Амьдралтай уялдаатай бас нэг гарч ирэх юм бол нийтийн хурлын ээлжит хуралдааныг одоо нэг удаа хуралдуулна гэчхээд байгаа юм. 48.1.1 чинь. Энэ улиралд нэгээс доошгүй байх, амьдрал баян шүү дээ. Одоо ингээд л ковид гээд л янз бүрийн юм гарч ирж байна. Тийм учраас нэгээс доошгүй гэж уг нь авч үзэж болоогүй юм уу гэдгийг бас би тодруулъя гэж бодоод байгаа юм.

 Мөн хурлын хороо ингээд одоо хурлын тасралтгүй үйл ажиллагааг хангана гээд тэр нь төлөөлөгчдөөсөө бүрдээд байгаа юм. Төлөөлөгч нь янз бүрийн байдлаас, янз бүрийн газар, орон нутагт амьдарч байгаа. Тийм болохоор тэд нар байнга оролцоод энэ хурлын тасралтгүй үйл ажиллагааг хангаад байж ингэж чадахгүй бол уу? Ер нь бол өнгөрсөн хугацаанд бол.../хугацаа дуусав/.

 **Г.Занданшатар:** Ажлын хэсгийн гишүүдийг танилцуулъя. Дондовын Ганзориг Монгол Улсын Их сургуулийн Хууль зүйн сургуулийн багш, Цэдэвийн Товуусүрэн Улсын Бага Хурлын гишүүн, Улсын Их Хурлын гишүүн асан, Үндсэн хуулийн нэмэлт өөрчлөлтийн ажлын хэсгийн гишүүн, Алтангэрэлийн Бямбажаргал Монгол Улсын Их сургуулийн Хууль зүйн сургуулийн эрдэмтэн нарийн бичгийн дарга, дэд профессор, хууль зүйн ухааны доктор байна.

 Жамъянхорлоогийн Сүхбаатар дарга хариулъя.

 **Ж.Сүхбаатар**: Эрхэм гишүүн Даваасүрэнгийн асуултад хариулъя. Тэгэхээр бид нар энэ хуулиараа нэр дэвшигчид тавих шаардлагыг хийж өгсөн. Аймаг, нийслэл, сум, дүүрэг, баг, хорооны засаг даргад тавьж байгаа. Тухайлбал баг, хорооны засаг даргад бол дээд боловсролтой байх шаардлагыг тавьж байгаа. Гэхдээ 2024 оны ээлжит сонгуулийн дараа өдрөөс мөрдөхөөр ингээд заачихсан байгаа. Тэгээд ер нь татгалзахад бол хоёр янзаар л дээд шатны засаг дарга, Ерөнхий сайд татгалзсан л даа. Нэг нь бол саяын хэлдэг, шаардлага хангаагүй хүнийг дэвшүүлсэн байх юм бол нэг татгалзана. Одоо явж ирсэн практикаар бол ер нь энэ засаг дарга нар чинь бол засаг, төрийн төлөөлөгч буюу засгийн газрын төлөөлөгч байгаа юм. Тэгэхээр дээд шатныхаа дарга, Ерөнхий сайд бол бас өөрөө хуульд олгогдсон бүрэн эрхийнхээ хүрээнд Засгийн газрын мөрийн хөтөлбөр батлуулаад ингээд явж байдаг.

 Тэгээд бодлогоо хэрэгжүүлэх бас тэр чинь хүний нөөцийн бодлогын баримталж байгаа улс төрийн бас шалгуур байгаа юм. Шууд хэлэхэд. Тэгэхээр энэ шалгуурынхаа үүднээс бас энэ хүнийг хэдийгээр хурал нэр дэвшүүлэх эрхтэй ч гэсэн нэг удаа татгалзаж байгаа юм. Дараагийн удаа бол татгалзах эрхгүй, хурал нь бол үндсэндээ тулгаад томилчихож байгаа шүү дээ. Манай энэ Үндсэн хуулийн явж ирж байгаа практикаар бол. Тэгэхээр Ерөнхий сайдын хувьд бол хэт давуу эрх бас эдэлж байгаа юм бол байхгүй байгаад байгаа юм. Тэгээд энийг бол бүр зүгээр хуульд заасан үндэслэл гэвэл тэгээд дээд шатныхаа улсуудыг юм уу бүр л хязгаарлаад, зөвхөн хурал томилдог, тэгээд дээд шатных нь хүмүүс нь ёсчилдог гэдэг ийм ойлголтоор явчхаад байгаа юм. Үндсэн хуульд бол ёсчлох батламжлах агуулга бол байхгүй байгаад байгаа юм томилно гэж. Тэгээд аль аль нь тэнцвэржүүлж хийх гэж байгаа ийм санаа.

 Хоёрдугаарх асуудал бол улиралд нэг удаа хуралдана гэдгийг нэгээс доошгүй удаа санал ирсэн. Үүнийг бол бид ээлжит хурлыг зааж өгсөн байгаа. Тэгээд улиралд наана нь ингээд хуралдах шаардлага гарахаар ээлжит бус хуралдаанууд явах боломжууд нь байж байгаа юм.

 Гуравдугаарт хурлын хороодын асуудлыг та хөндөж байна. Шинэ зохион байгуулалтад шилжиж байгаа. тэгээд тэргүүлэгчид гээд дарга, тэргүүлэгчийн тогтолцоог халаад хурлын.../хугацаа дуусав/.

 **Г.Занданшатар**: Ганзориг ажлын хэсгийн гишүүн 84 дүгээр микрофон.

 **Д.Ганзориг**: Баярлалаа. Даваасүрэн гишүүний асуултад хариулъя. Тэгэхээр сая ажлын хэсгийн ахлагчийн хариулсан дээр нэмж нэг зүйлийг хэлэхэд ер нь бол энэ иргэдийн төлөөлөгчдийн ээлжит хуралдаан хэр их олон удаагийн давтамжтай явагдах уу гэдэг талаар их өөр өөр байр сууриуд байдаг юм байна. Тэгээд бид бас энэ талаар санал авч байсан. Тэгээд зарим тохиолдолд улиралд нэг удаа буюу жилд 4 удаа хуралддаг чинь өөрөө олон байна гэсэн саналууд ирж байсан. Тэгээд ер нь хамгийн дундаж вариант нь юу юм бэ гэхээр энэ жилд хамгийн минимум бол 4 удаа хуралдаад явах тухай асуудал нь хамгийн зөв зүйтэй юм байна гэсэн ийм хувилбарыг ажлын дэд хэсэг болон ажлын хэсэг дээр ярилцаж байгаад ийм зүйлийг хийсэн байгаа юм.

 Бусад хуралдааны хувьд бол ээлжит бус хуралдаануудыг зарлан хуралдуулж болно. Тэгээд энэ бүх нарийн нарийвчилсан асуудлуудаа иргэдийн төлөөлөгчдийн хурал дотроо өөрсдөө бас өөрөө удирдах сны хүрээнд шийдвэрлээд явах боломж нь нээлттэй байгаа юм ийм байдлаар нэгдүгээрт хариулъя.

 Хоёрдугаарт, засаг даргыг томилох тухай асуудал дээр ер нь Үндсэн хуулийн 60.3-ын дээд шатны засаг дарга эсхүл Ерөнхий сайд томилно гэдэг энэ үгийг Үндсэн хуулийн эрх зүйн талаас нь, эсхүл ер нь эрх зүйн онолын талаас нь юу гэж тайлбарлах юм бэ гэдэг дээр нэлээн их маргаан яваад байгаа юм. Энийг томилно гэдгийг эрх олгосон хэм хэмжээ гэдэг утгаар ойлгох юм уу? эсхүл үүрэг болгосон хэм хэмжээ гэдэг утгаараа ойлгох юм уу гэдгийг. Яг энэ томилно гэдэг үгийн хувьд бол. Тэгэхээр бид бол тайлбар, зөвхөн дан ганц энэ 60.3 гэдэг энэ утгаар авч үзээгүй. Юу вэ гэхээр энэ бол бүхэлдээ Үндсэн хуулийн 1.2-той холбоотой, Үндсэн хуулийн 60.1-тэй холбоотой, Үндсэн хуулийн 61.1-тэй холбоотой гэдэг утгаараа.../Хугацаа дуусав/.

 **Г.Занданшатар**: Цэрэнпилийн Даваасүрэн гишүүн тодруулна.

 **Ц.Даваасүрэн**: Баярлалаа. Тэр 58.7-д болохоор тэгээд зүгээр л шууд татгалзана гээд хэлчихсэн болохоос биш тэр шалгуур шаардлагыг хангаагүй тохиолдолд гэдэг юм уу, хуулийн шаардлагыг хангаагүй тохиолдолд гэж үг оруулчихаж яагаад болоогүй. Тэгвэл болно л доо. Энэ чинь ямар ч үндэслэлгүйгээр зүгээр л татгалзлаа гэж хэлчихээр болоод байгаа юм. Тэгээд дараагийн 8-аараа өөр хүний нэрийг дэвшүүлнэ гэсэн байна. Тэгээд тэр хүн тэгээд л дуусчихаж байгаа юм. Одоо Ерөнхий сайд юм уу, дээд шатны дарга нь татгалзахад тэгээд л дуусчихсан. Ялангуяа наадах чинь баг дээр, сум дээр зовлонтой нөхцөл байдал үүсэх нь ээ.

 Ээлжит бус хуралдааны хувьд бас тодорхой шалгууруудтай шүү дээ. Төлөөлөгчдийн гуравны нэг тэгээд зөвлөл, эсвэл иргэдийн хурлын дарга хуралдуулна гээд. Ингээд наадах чинь бас ээлжит бус хуралдаан дээрээ ингээд нөхцөлүүд тавьчихсан учраас нэг тийм хурлын асуудал чинь уг нь байнга хуралдах боломжтой байхаар хуульчилж өгвөл уг нь зүгээр байгаа юм л даа. Тэрийгээ сайн бодоорой, амьдрал баян.

 **Г.Занданшатар:** Ер нь энэ Үндсэн хуульд томилно гэдэг үг хэд байна аа? Тэр үг болгон дээр одоо яаж зохицуулж байна? Ганзориг дарга аа. 84.

 **Д.Ганзориг**: Тэгэхээр захиргааны эрх зүй, Үндсэн хуулийн хэмжээнд бол томилно гэдэг энэ ойлголтыг илүү их, эрх гэдэг ийм утгаар нэлээн их тийм ойлгодог ийм тайлбарууд бий л дээ. Одоо Чимид багшийн цагаан номоос эхлүүлээд ингээд. Тэр томилж байгаа талдаа илүү их тийм боломжууд нь байх ёстой юм гэдэг ийм талаасаа. Ер нь томилно гэдэгтэй холбоотой жишээлэх юм бол Ерөнхий сайдыг томилохоос эхлүүлээд энэ Үндсэн хууль дээр шууд томилогддог албан тушаалтан гэвэл дор хаяж 5-6 байгаа. Жишээлбэл Үндсэн хуулийн цэцийн гишүүнийг томилно, засаг даргыг томилно, шүүгчийг томилно гэсэн.

 Тэгэхээр үүнийг хэрэв бид нар эрх зүйн онолын үүднээс эрх гэдэг утга руу нь илүү их тайлбарлаж явбал сая Даваасүрэн гишүүний тавьсан хязгаарлалтуудыг хийж болох уу, үгүй юу гэдэг дээр л гацчихаад байгаа юм.

 **Г.Занданшатар**: Үүнийг ингээд нэг мөр ойлгохгүй бол 5-6 байхгүй л дээ. 30 дугаар зүйл, 5 дугаар бүлэг, 6 дугаар бүлэг, Үндсэн хуулийн 3, 4дүгээр бүлгүүд дээр томилно гэсэн үг засаг даргаас авхуулаад, тэгээд Ерөнхий сайд, сайд нар, тэгээд шүүх хүртэл томилно гэдгийг нэг утгатай ойлгохгүй бол одоо энэ дээр өөрөөр хэлбэл дараа нь шүүхийн томилно гэсэн үг дээр яг энэ призидент чинь давтагдана шүү дээ. Тэгээд үүнийг зөвхөн энэ бүлэгтэй холбогдуулж томилно гэдэг бол үгийг ингэж салаа утгатай тайлбарлаж болохгүй л дээ, бас.

 Цэрэнпилийн Даваасүрэн гишүүндээ төрсөн өдрийн баярын мэнд хүргэе. Нэг минут олгоё.

 **Ц.Даваасүрэн**: Энэ тэгэхээр саяын хариултаас би дахин тодруулъя. Наадах чинь эргэлзээтэй байдалд оруулчихна шүү дээ. Одоо ингээд нөгөө нэг хуулийн шаардлагууд тавьж өгөөд томилно гэхээр асуудалтай болчхоод байна аа гэж. Тэгэхээр ийм хууль гаргаж болохгүй шүү дээ. Тэгээд ингээд одоо хууль баталж байгаа бид нар нь эргэлзээтэй ийм юм баталчихаар чинь цаанаа очоод одоо хэн тайлбар өгөх вэ, Цэц рүү явах вэ гээд ингээд төвөгтэй юмнууд үүснэ.

 Ер нь бол Үндсэн хуулийн нутгийн өөртөө удирдах ёсны асуудлаа одоо бид нар бас л энэ чинь одоо бодолцохгүй бол болохгүй шүү дээ. Үндсэн хуулийн зөрчил рүү ороод тэгээд наадах чинь Цэц рүү очоод ингээд нэг хачин юмнууд болох вий л гэж бодоод байгаа юм. Ингээд Үндсэн хууль дээр хоёр агуулгатай юм орчихсоноос ийм нөхцөл байдал үүсээд байна. Тэгэхээр үүнийгээ, бас бид нар үүнийгээ нэлээн сайн ярьж, хэлэлцүүлэг дээр анхаарч ингэж шийдвэрлэхгүй бол болохгүй юм байна аа гэдэг нь та бүгдийн хариултаас харагдаад байна шүү дээ.

 **Г.Занданшатар**: 84.

 **Д.Ганзориг**: Тэгэхээр энэ дээр томилно гэдгийг хэрэв эрх зүйн онолын үүднээс энэ бол эрх олгосон хэм хэмжээ гэдэг утгаар бид нар 100 хувь ойлгоод, ингээд цаашдаа явбал. Бид нар бол ер нь хуульчид тэгж хардаг. Гэхдээ ганцхан томилно гэдэг энэ үгийг энэ заалттай нь холбогдуулж биш бусад заалтуудтай нь холбож байж -за одоо энэ засаг даргыг бол яах аргагүй Ерөнхий сайд эсхүл дээд шатны засаг дарга нь томилох юм. Томилно гэдэг нь бол энэ бол эрх утгаар ойлгогдох юм байна гэж ингэж тайлбарлаж байгаа юм. Үндсэн хуулийн 60.3 дээр нэр дэвшигчийг томилохоос татгалзвал гэсэн үг байгаа.

 Хэрэв нэр дэвшигчийг томилохоос татгалзвал гэдэг дээр бид нар тодорхой нөхцөлүүдийг тавиад ирвэл харин ч эсрэгээрээ 60.3-ыг бид буруу тайлбарласан хэрэгт орох юм биш байгаа даа гэсэн нэг ийм хуульч нарын болгоомжлол байгаад байгаа юм. Тийм учраас одоогоор бол яаж байгаа вэ гэхээр тэр томилох эрхтэй этгээдэд нэг удаа тэр боломжийг нь өгье.

 **Г.Занданшатар**: Жамъянхорлоогийн Сүхбаатар дарга Үндсэн хуулийн танхимаас хариулна.

 **Ж.Сүхбаатар**: Би асуултад даргаа хариулмаар байгаа шүү. Тэр томилох дээр одоо эргэлзэж байна гэдэг чинь бол зүгээр эрдэмтэн хүний бодол шүү дээ. Тэрнээс биш бид нарын явж ирсэн юм чинь томилдог. Одоо энэ дээр Их Хурлын дарга хүн томилдог. Улсын Их Хурал хүн томилдог. Тэгээд томилгоонд чинь хоёр янзын л юм байгаа шүү дээ. Нэг нь улс төрийн албан тушаалтныг томилох процедур нэг өөр. Төрийн тусгай жинхэнэ албан хаагчийг чинь захиргааны албан хаагчийн чинь томилох процедур нэг өөр. Гэхдээ эцсийн дүндээ томилгоо бол томилох эрх шүү дээ. Нөхцөл зааж өгч байгаа. Бид нар бол харин энэ Үндсэн хууль дээр чинь ийм үндэслэлээр томилохоос татгалзана гэж заагаагүй байхгүй юу. Тэрийг чинь энэ хуулийн үзэмжийн бүрэн эрхийг чөлөөлж, энэ улс төрийн албан тушаалтнуудыг томилох дээр тухайн томилогч этгээдэд угаасаа олгодог нь ойлгомжтой асуудал.

 Харин бид нар нэмж энэ засаг дарга нарт дээд боловсролтой байна шүү, төрийн албанд ажилласан байна шүү, ялгүй байна шүү гээд ингээд явж байгаа, бүр нэмэлт шалгуур энэ Үндсэн хуульд тусгагдаагүй. Саяын тэр асуудлууд чинь Үндсэн хуулиар бол бүр тодорхой ямар ч үндэслэлгүйгээр зүгээр томилчихоод татгалзах эрхийг нь өгчихсөн байхгүй юу. Харин хууль тогтоогч цаг үе өөрчлөгдөж байгаа учраас сая тэр Ганзориг багшийн хэлээд байгаа шиг эрх гэдгээсээ гадна жаахан үүрэгжүүлье ээ, юмыг нь бас хумья аа. Дур зоргын юм бас байх вий гэж нэмэлт юм хийж өгч байгаа цаг үеийн энэ шаардлагаар.

 Түүнээс томилогч тал өөрөө асуудлыг шийд гэснээс, одоо манай энэ хурал нэр дэвшүүлнэ, дээд шатны засаг дарга, Ерөнхий сайд томилно гэдэг зарчим чинь энэ Үндсэн хуулиар тогтчихсон. Тэгэхдээ одоо бодит байдал дээр нэр дэвшүүлсэн хурал нь эцэслэн шийдэж байгаа, ямар ч хүн байсан гэсэн наана нь цаана болсон ч гэсэн хурлын эцсийн шийдвэрээр шууд томилох үүргийг хүлээгээд байгаа. Харин энэ Үндсэн хуульд чинь томилох үүрэг хүлээнэ гээгүй, томилно гэж байгаа шүү дээ, тэр хүнд нь. Тэгэхээр би засаг төрийн төлөөлөгчийн тэр давуу эрхийг томилгооны системийг бий болгоё гээд өнгөрсөн жил ярьж байсан улсууд. Харин үүнийхээ юмыг нэг жижигхэн нэг алхам хийх гэж оролдож байгаа байхгүй юу. Тэрнээс биш шууд дээрээс томилдог болъё гээд.

 **Г.Занданшатар**: Одоо эрхэм гишүүн Ширнэнбандийн Адьшаа Эзэн Чингис хааны танхимаас асуулт асууна.

 **Ш.Адьшаа**: Эрхэм гишүүдийнхээ энэ өдрийн амгаланг айлтгая. Ажлын хэсгийн хэсгийн гишүүн Сүхбаатар даргаас 3 зүйлийг асууя гэж бодож байгаа. Монгол Улс бол нэгдсэн улс. Гэтэл энэ орон нутагт эрх мэдлийг шилжүүлнэ гэдэг энэ бодлогын хүрээнд орон нутагт татвар, концесс, бонд гаргах ийм эрх мэдлийг олгож байгаа. Тэгэхлээр энд одоо олон сөрөг үр дагавар гаргах ийм байдал бий болно гэсэн ийм болгоомжлол байгаа юм.

 Байгалийн баялгийн үр өгөөжийг Монголын ард түмэн бүгд хүртэх ийм Үндсэн хуулийн эрхтэй. Гэтэл тэр Өмнөговь ч юм уу, өөр их ашигт малтмалтай газрын баялгийг зөвхөн Өмнөговийн ард түмэн хүртэнэ гээд энэ хуулийн чинь дагуу тухайн сумын иргэдийн хурал шийдвэр гаргаж баталгаажуулбал энэ нэгдмэл улсын чинь бодлоготой зөрчилдвөл үүнийг яаж зохицуулах юм.

 Нөгөө талаасаа орон нутаг бүхэн өөр өөрийн татвартай, өөр өөрийн төсөвтэй ийм байдал нөхцөл бий болгох ийм хууль байгаа. Ийм учраас энэ улсын төсөв бүрдүүлэх, орон нутгийн төсвийг тухайн намаас гарч ирсэн хэсэг бүлэг хүмүүсийн бодлогоор явбал үүнийг яах юм бэ гэсэн ийм нэг асуулт байна.

 Нөгөө талаар энэ шинэ Үндсэн хуулийн өөрчлөлтөөр …/хугацаа дуусав/.

 **Г.Занданшатар:** Жамъянхорлоогийн Сүхбаатар дарга. Уг нь Байнгын хороо хариулах ёстой. Адьшаа гишүүн1 минут шууд тодруулах юм уу?

 **Ш.Адьшаа:** Энэ Үндсэн хуулийн өөрчлөлтөөр улс төржилтийг зогсоох ийм бодлогын дагуу энэ хууль явагдаж байгаа гэж бодож байгаа. Гэтэл орон нутагт улс төрийн нам нэр дэвшүүлж болохгүй гэсэн ийм заалт анхны төсөл дээр орж ирсэн байсан. Энэ төслийг ямар шалтгаанаар ингэж ажлын хэсэг авч хаяв аа? Ер нь энэ улс төржилтийг сум, орон нутагт ийм байдлаар байлгах ийм зорилго байгаа юм уу, аль эсвэл энэ орон нутагтаа энэ улс төржилт энэ намын харьяаллаас болж нийгэм одоо ийм эвгүй байдлыг засаж залруулахын төлөө, энэ хуульд яагаад энэ зарчмын өөрчлөлтийг оруулахыг одоо энэ удаа хойшлуулсан бэ гэдэг ийм асуултуудыг асууя.

 **Г.Занданшатар**: Сүхбаатар дарга Үндсэн хуулийн танхимаас.

 **Ж.Сүхбаатар**: Эрхэм гишүүн Адьшаагийн асуултад хариулъя. Яг таны хэлээд байгаа асуудлыг бол бид нар энэ ажлын хэсгийн түвшинд ч тэр, өмнө нь ч тэр, ер нь бол бид нараас өмнө ч тэр энэ орон нутгийн бие даасан байдлыг хангах, төвлөрлийг сааруулах асуудлын хүрээнд маш олон хэлэлцүүлэг, судалгаа явсан байдаг. Хамгийн сүүлийн бид нарын ажлын хэсгийн одоо энэ хийж байгаа хуультай уялдахад Монгол Улсын төсвийн төвлөрлийг сааруулах үйл явц, орон нутгийн эдийн засаг, санхүүгийн бие даасан байдлыг нэмэгдүүлэх арга зам гээд ийм судалгааны ийм материал гарсан байж байгаа.

 Тэгээд бид нарын энэ гол юм бол юу юм бэ гэхээр энэ чиг үүрэг хуваарилж байгаа. Төв, орон нутгийн чиг үүргийг зааглах, орон нутгийн чиг үүргийг шат шатанд нь хуваарилах асуудал байгаа. Үүнийг дагалдаад тэр төсөв, өмч, томилгооны асуудлууд, салбар, салбар хуулиудаар цаашаа хийж өгөх юм. Энийг зөв суурийг нь тавьж байгаа гэж хэлж болно.

 Таны хэлдэг асуудлаар зарим аймгууд одоо байгалийн баялаг ихтэй, зарим аймгуудын тухайд ямар асуудал байж болох вэ гэж. Бид нар төслийн энэ одоо бол 76.1 гэж явж байгаа. Энэ дээр ийм заалт хийж өгсөн байгаа. Үндсэн хуулийн Тавин есдүгээр зүйлийн хоёр дахь хэсэгт заасны дагуу засаг захиргаа, нутаг дэвсгэрийн нэгжийн өөрийн удирдлагын чиг үүрэг, төсвийн харилцааны үндсийг тухайн нэгжийн газар зүйн байршил, хүн амын тоо, суурьшил, иргэдэд үзүүлэх үйлчилгээний хүртээмж, хил хамгаалалт, улсын эдийн засагт үзүүлэх нөлөө зэрэг тухайн нутаг дэвсгэрийн эдийн засаг, нийгмийн амьдралын тодорхой онцлогт нийцүүлэн хуулиар тусгайлан зохицуулж болно гэж заасан.

 Ингэснээрээ бол цаашдаа тодорхой газрууд дээр бид нар энэ эрх зүйн тусгай ийм зохицуулалтын дэглэмтэй байлгах шаардлага бол байгаа. Тухайн одоо онцлогт нь тохируулсан. Тэгэхээр энэ асуудлаар бол явуулна аа, таны хэлдэг үнэн.

 Монгол Улсад аль ч газар амьдарч байсан хүн төрийн буюу нийтийн үйлчилгээг хамгийн ойр иргэдэд үзүүлэх тэр үйлчилгээг нэг стандартаар нэг ижил хүртээмжтэйгээр авах тухай асуудал чухал байгаа. Тэгэхээр энэ хүртээмжийг бий болгох асуудал дээр энэ хууль бол бас боломжийг болгож чиглүүлсэн гэж хэлмээр байна.

 Хоёрдугаарх асуудал нь бид нар энэ сум, дүүрэгт маш их боломж. ../хугацаа дуусав/.

 **Г.Занданшатар**:Одоо эрхэм гишүүн Цэндийн Сандаг-Очир Үндсэн хуулийн танхимаас асуулт асууна.

 **Ц.Сандаг-Очир**: Баярлалаа. Би зарчмын хувьд дэмжиж байгаа, бас дэмжихгүй байгаа ганц нэг санаагаа хэлье. Дэмжиж байгаагийн хувьд бол орон нутагт анх удаа эрх барьж байгаа намын нэгжийн хууль дээр орон нутагт эрх мэдлийг төсвийн эрх мэдэлтэй, эдийн засгийн эрх мэдэлтэй нь хамт бас өгч байгаад нь бас их талархалтай байгаа. Тухайлбал энэ хуулиар үл хөдлөх эд хөрөнгийн албан татвар, газрын төлбөр, аж ахуйн нэгжийн орлогын албан татварын тодорхой хувь гээд орон нутагтаа үлддэг болж байгаа нь одоо маш давуу талтай гэж ингэж үзэж байгаа.

 Дэмжихгүй байгаа асуудал бол энэ орон нутагт улс төржилтийг багасгая гэж байгаа бол орон нутагт 20 гаруй жил ажилласан хүний хувьд бол харж байгаа зүйл бол энэ баг хорооны анхан шатны нэгж баг, хорооны засаг даргыг дээд шатны сум, дүүргийн засаг даргад томилчихдог байвал орон нутагт улс төржилтийг багасгах маш том алхам болох гээд байгаа юм даа. Үүнийг л хийж чадсангүй дээ. Уг нь үүнийг хийчихсэн байсан бол саяхан одоо та бүхэн Баянгол дүүргийн иргэдийн нийтийн хурлыг харж байгаа байх. Ямар ч зохион байгуулалтгүй, харанхуй үдшээр ингээд нэг зааланд өөрсдийнхөө хүрээллийн хэдэн улсуудыг цуглуулж байгаад л ингээд хурал хийчхэж байх жишээтэй.

 Тийм учраас энэ бол зөвхөн Баянгол дээр биш, Баянзүрх дээр ч 2016 онд гарч байсан. Тэгээд сумдууд дээр мөн адилхан, баг дээр мөн адилхан ийм байдаг. Тийм учраас үнэхээр л одоо хуулийн шинэчлэл хийе гэж байгаа бол одоо амьдрал дээр байгаа асуудлыг шийдье гэж байгаа бол уг нь баг, хорооноосоо эхлээд энэ анхан шатны нэг засаг даргыг томилчихдог байсан бол маш том өөрчлөлт орох байсан. Энийг одоо бас хийж чадсангүй.

 Нөгөө талаар энэ хорооны засаг даргын ажлын албыг нэг тодорхой бага ч гэсэн төсөвтэй болгох асуудал дээр бас ахиц гарсангүй гэж би хувьдаа үзэж байгаа юм. 20 мянган хүн амтай, 30 мянган хүн амтай хорооны засаг дарга нар.../хугацаа дуусав/.

 **Г.Занданшатар:** Сандаг-Очир гишүүнд нэмэлт 1 минут.

 **Ц.Сандаг-Очир**: Энэ хорооны засаг дарга нар өнөөдөр айл өрхөөрөө явъя гэж бодоход Улаанбаатар хотын хорооны засаг дарга маш хүнд. Уулаар тарсан. Тэнд явган явна гэдэг бол үнэхээр хүндрэлтэй, машин тэрэг байхгүй, бичиг цаасны асуудал ингээд маш хүндрэлтэй байгаа. Тийм учраас энэ хорооны ажлын албыг тодорхой хэмжээний төсөвтэй болгох асуудлыг бас энэ хуулиар олгоод өгчихсөн бол бас том дэвшил, өөрчлөлт гарах байсан юм гэдгийг хэлээд энэ дээр бас тодорхой тайлбар авъя.

 **Г.Занданшатар**: Жамъянхорлоогийн Сүхбаатар дарга.

 **Ж.Сүхбаатар:** Эрхэм гишүүн Сандаг-Очирын асуултад хариулъя. Тэгэхээр хорооны асуудал дээр бол бид нар дэвшил гаргасан гэж хэлж болно. Нэгдүгээрт хорооны чиг үүргийг тусгаарлан тогтоосон, хоёрдугаарт яг таны хэлдэг асуудлыг энэ 16.4-т байж байгаа. Баг, хорооны үйл ажиллагааны зардлыг харьяалах сум, дүүргийн төсөвт тусгайлан батална гэж оруулж өгч байгаа юм. Анх удаа ингэж хийж өгч байгаа юм.

 Дээр нь энэ хороо хэсгийн зохион байгуулалттай байхыг баталгаажуулж өгсөн. Ингэснээр орон нутагт аравт гээд асуудал үүсэхээр юм байсан. Харин хороо бол нийслэлийн хэмжээнд хороо хэсгийн зохион байгуулалтыг ажлын дотоод ажлаа зохион байгуулах энэ зохион байгуулалтыг хүлээн зөвшөөрч ингэж өгснөөр энэ нэлээн дэвшил гарч байгаа. Энийг дээр нь Сандаг-Очир гишүүний хэлээд байгаа дүүргийн иргэдийн төлөөлөгчдийн хурал энэ хэсгийн хуваарийг хийнэ гэж байгаа юм. Хорооны иргэдийн нийтийн хурал биш, жишээ нь гэх мэтээр. Энэ хороогоо бол анхаарч байгаа. Би өөрөө нийслэлээс сонгогдсон гишүүн учраас, нийслэлийн амьдрал бол хороон дээр буцалж байдаг учраас. Энэ хуулийн төсөл дээр баг, хорооны асуудал бол муугүй тусгагдсан гэж үзэж байна.

 Хоёрдугаар асуудал нь баг, хорооны засаг даргыг сум дүүргийн засаг дарга шууд томилох ёстой гэдэг бол энэ Үндсэн хуулиар хязгаарлагдсан зохицуулагдсан. Одоо хоёр туйл яваад байна шүү дээ. Зарим гишүүд маань харин ч одоо нөгөө дээд шатны засаг даргын санал болгож болдог гэдэг чинь бол бараг халдаад байна гэж байна. Та бол шууд дээрээс томилъё гэж. Тэгэхээр энэ нутгийн өөрөө удирдах ёсыг бүр үгүйсгэсэн асуудал болно гээд ингээд яригдаж байгаа юм. Тэгэхээр энэний огтлолцол дээр бид яасан бэ гэхээр одоогийнхоо Үндсэн хуулийнхаа юманд тааруулаад, харин сум дүүргийн засаг дарга маань баг, хорооны засаг даргынхаа хажуугаар одоо бас нэр дэвшүүлэх тэр цуглаан дээр нь бас саналаа оруулж болох эрхийг өгч байгаа юм. Одоотой харьцуулбал бид нэг алхаж байгаа юм. Үүний шүүмжлэл чинь ингээд хоёр талаас яваад байна шүү дээ. Шууд томилж болохгүй байгаа шалтгаан чинь Үндсэн хууль дээр байна аа. Иргэдийн нийтийн хурлаас нэр дэвшүүлж дээд шатны Засаг дарга.../хугацаа дуусав/.

 **Г.Занданшатар**: Одоо эрхэм гишүүн Тогмидын Доржханд гишүүн.

 **Т.Доржханд**: Баярлалаа. Энэ чухал заалтууд нь байхгүй байна шүү дээ. Одоо энэ Адьшаа гишүүний асуултад тодорхой хариулмаар байна шүү дээ. Нөгөө сумдад улс төржихгүй, талцахгүй байдлыг бий болгоно гэсэн чинь байхгүй байна. Тэгэхлээр энэ дээр тодорхой хариулт өгөөч ээ, сүхбаатар гишүүн ээ.

 Өмнөх чуулганаар бол уг нь нэг тодорхой ярьсан даа. Тэгээд хамгийн чухал зүйл нь бол энэ сумдуудыг нэгтгэх асуудал байна. Орон нутгийг. Тэгээд нэгтгэнэ гэдэг нь ингээд хүчээр аваачиж нэгтгэж байгаа зүйл биш шүү дээ. Эдийн засгийн агуулгаар нь нэгтгэе ээ, тэнд бүс нутгийн бүсчилсэн хөгжлөөр нь, тэр бүсээр нь бол нэгтгэж болж байна аа, коридороор нэгтгэж болж байна аа, кластераар нэгтгэж болж байна аа, хот байгуулах байдлаар нэгтгэж болж байна аа гээд. Тэгээд нэгтгэсэн. Бас ингээд төвлөрөл ингээд саарсан тохиолдлууд зөндөө байдаг юм байна лээ шүү дээ. Одоо 1990-2000 оны хувьд бол Улаанбаатараас асар их олон хүмүүс ингээд гарч явсан. Яагаад гэвэл эдийн засаг энд хүндэрсэн, болохлоор.

 Гэтэл эсрэгээрээ одоо ингээд бүгдээрээ Улаанбаатар хотдоо шавчихсан. Тэгээд 330 сумынх нь 50 хувь нь 2 мянга хүрэхгүй ийм хүн амтай, амьдрах боломж байхгүй. Тэгээд ямар ч бизнес, зах зээлийн орчин байхгүй. Ганцхан санхүүждэг газар нь бол төсөв болчихсон. Тэгээд ийм болохлоор энэ асуудлыг чинь шийдье гээд ингээд орж ирсэн шүү дээ. Тэгээд тэр нэг дэх асуудал маань хаана байна аа? Ажлын хэсгийнхнээс асуумаар байна.

 Хоёрдугаарт үүнийгээ ард түмнээрээ хэлэлцүүлэхгүй юм уу? Ард түмнээрээ ер нь хэлэлцүүлсэн юм уу? Асуулт байна. Хуульчид ярихдаа энэ бол Үндсэн хуулийн дараагийн хэмжээний ийм үндсэн хууль юм аа. Бусад хууль бол энэ захирагдаж явахаас биш, энэ хууль бол бусад хууль нь захирагдаж явахгүй юм аа гээд тайлбарлаж байгаа юм. Маш том хууль байна аа. Үгүй ээ, тийм юм бол яагаад ард түмнээсээ асуухгүй байгаа юм бэ? Яагаад ард түмнийхээ өмнөөс хайр зарлаад тэр хүмүүс бол ингээд нүүдлийн соёлтой тэндээ байж байвал. . ./хугацаа дуусав/.

 **Г.Занданшатар**: Доржханд гишүүн нэмэлт 1 минут.

 **Т.Доржханд**: улс орны тусгаар тогтнолыг хангах ёстой юм гэсэн байдлаар ингээд хаагаад байгаа юм бэ? Одоо би ингээд Ганзориг доктороос асуумаар байгаа юм. Хүний эрхийн асуудал яах юм бэ? Одоо ингээд Сүхбаатар аймгийн нэлээн олон сумдууд, Дорноговийн олон сумдууд, ингээд усны асуудалтай байна шүү дээ. Гэтэл тэрийг чинь ингээд судалгаагаар маш муу устай байна аа гээд хүн амьдрахын аргагүй байхад заавал тэндээ амьдар гээд. Говь-Алтай аймагт, тухайлбал ингээд уулын орой дээр хүмүүс ингээд өрж байгаад жорлон нь хийж байна шүү дээ. Гэтэл тэндээ л байж байх ёстой. Яагаад гэвэл бид нар нүүдлийн соёлтой байдаг. Гүй ээ энэ хүний эрхийн асуудал яах юм бэ, тэгээд хүмүүсээсээ асуухгүй юм уу. Тэгээд энэ шинэчлэлээ зоригтой хийхгүй юм уу? Ийм болохлоор энэ асуудал дээрээ та нар ингээд байр сууриа гаргаж байгаад ард түмнээсээ асууж байгаад хамтдаа шийдье л дээ. Ингэж хөгжихгүй бол энэ хөгжих ямар ч боломжгүй байна шүү дээ. Төсөв чинь одоо ямар ч боломж байхгүй. Хөгжлийг санхүүжүүлэх ямар ч эх үүсвэр байхгүй, бүгдийг нь далан зургаа тийшээ тараачихдаг. Битүү улс төржилт. Өөрсдөө л гарч дарга болохоо чухал гээд байгаа болохоос тэр хүмүүсийн амьдрал, чанарын асуудлыг яах юм бэ. Тэгээд ийм болохлоор үүнийгээ эр зоригтойгоор шийдэцгээе л дээ.

 **Г.Занданшатар**: Жамъянхорлоогийн Сүхбаатар дарга.

 **Ж.Сүхбаатар**: Эрхэм гишүүн Доржхандын асуултад хариулъя. Яг таны яриад байгааг Улсын Их Хурал дахь олонхын бүлэг хийж байгаа. Би яг энэ ажлын хэсгийн хувьд хэлье. Ажлын хэсэг бол сая таны хэлдэг намын нэр дэвшүүлэх асуудал дээр бол Улсын Их Хурал дахь олонх цөөнхийн бүлгийн одоо тэр улс төрийн намын шинэчлэл явуулах дараагийн тань том ажил байгаа. Үүнийг энд одоо татаж ирж нэгжийн хуулийн маргаанд татаж оруулмаар байна. Энэ өөрөө зөвхөн энэ асуудлыг ярих юм бол нэгжийн хуулийн асуудал хэлэлцэгдэх асуудал нь хоёрдугаар асуудал болчихно. Тйм л юм ажлын хэсэг баримталсан. Тийм учраас бид эхний алхам болгож суманд намын бүлэг байгуулахгүй гэсэн.

 Хоёрдугаарх юм. Энэ засаг захиргаа, нутаг дэвсгэр нэгжийн удирдлагын хуулийн шинээр хийж байгаа цоо шинэ концепц бол боломж олгоно гэдэг юм байгаа. Яг таны сая хэлдэг. Энэ нэгжүүдийг томсгох, нэгтгэх тэр боломж процедурууд энд суучихсан байгаа. Анх удаа энэ процедур суусан шүү. Хуучин бол одоо Үндсэн хуулийн нэмэлт өөрчлөлт дээр бид нар бас нэг иргэдийн саналаас гадна тухайн нутгийн хурлын саналыг авна гэсэн. Энийг өнгөрсөн жил бид бодлогоор Үндсэн хуулиар өөрчилж энэ цоожийн нэг цоожийг нь тайлсан. Одоо бид энийг боломжийг нь энэ нэгдэх ажлыг чинь Засгийн газар хийнэ. Хийхдээ ийм юмыг харгалзана, Улсын Их Хурал шийдвэрлэнэ. Тэгээд энэ дотор харгалзах үндэслэл дотор нь бид нар одоо саад болж болох зүйлийг нь авч хаясан.

 Дээр нь энэ нэгжийг өөрчлөх асуудлыг санаачлахдаа өмнө нь иргэдэд үзүүлж байсан үйлчилгээг дордуулахгүй байх зарчим одоо оруулна гэдгийг дордуулахгүй байх зарчмын баримтална гэдгийг зааж өгсөн байгаа. Тэгэхээр таны хэлээд байгаа энэ яриад байгаа зүйлийг, энэ нэгжийн хууль батлагдчих юм бол энэ асуудал бол ингээд боломж нь онгойж байгаа юм. Түүнээс энэ хуулиар одоо тэр аймгийг ингэж нэгтгэ тэг гэдэг асуудал шийдэгдэхгүй. Энэ чинь Засгийн газар судалгаа тооцоогоо хийгээд Улсын Их Хуралд тусгайлан хэлэлцэж шийдвэрлэнэ. Та Засгийн газарт саналаа тавьж болно. Энэ боломжуудыг чинь урьд нь хүнд байсан бол зөөлөн болгож энэ журмыг нь хялбаршуулж байгаа юм аа. Харин ч зарим хүн шүүмжилж байгаа. Ийм одоо зүйл рүү та нар халтирч орох гэж байна уу гэдэг шүүмжлэл байгаа.

 **Г.Занданшатар:** Энэ Үндсэн хуулийн 58.1-ийг тодруулж, энэ засаг захиргаа, нутаг дэвсгэрийн нэгжийн хуулиар орон нутагт эдийн засгийн боломж олгоход чиглэгдэж байгаа юм. Төвлөрлийг сааруулахад. Өөрөөр хэлбэл механикаар биш одоо орон нутаг үр ашиггүй байна гээд байдаг. Тэгтэл орон нутагт эрх мэдэл, орон нутгийн иргэдийн төлөөлөгчдийн хуралд эдийн засгийн асуудлыг шийдвэрлэх, татвар тогтоох өмчийн удирдлагыг хэрэгжүүлэх эрх мэдлүүдийг өгч байж тэр корпорац болж корпоративны хэлбэртэй болж байж. Нөгөө хуучин сум нэгдэл гэдэг шиг сумууд, аймгууд өөрөө бие даан төсвөө бүрдүүлэх, орон нутгийнхаа иргэдийн нийгмийн болон эдийн засгийн асуудлуудыг шийдэх эрх хэмжээг нь өгч байж ч дэлхийн нийтийн жишиг тийм юм байна лээ. Тэгэхгүй механикаар юу ч өгөөгүй. Эрх мэдэлгүй бүгдийг нь төвлөрсөн төсөвт төвлөрүүлээд авчихдаг, эргүүлээд хуваарилдаг. Энэ системээр бол социализмын үеийн энэ хуваарилалтын систем яваад байна.

 Ийм учраас орон нутагт тэр татварын төсвийн тодорхой эрх мэдлүүдийг өгөөд өөр, өөрсдийгөө захиран зарцуулах өмчөө удирдах эрхийг нь өгч байж одоо газар нутгийн, нутаг дэвсгэрийн асуудлууд очиж, сумын иргэдийн төлөөлөгч, аймгийн төлөөлөгч хурлууд нэгтгэх үү үү, яах вэ, эдийн засгийнхаа хувьд өөрөө нэгж болж хөгжихийг Үндсэн хуулийн 58.1 хуулиар тусгайлан олгосон чиг үүрэг бүхий засаг захиргаа, нутаг дэвсгэр нийгэм% эдийн засгийн цогцолбор мөн гэсэн үгийг бол Чимэд гуай корпорац гэдэг үгийг би цогцолбор гээд гадаад үг оруулахгүй гээд орчуулчихсан юм. Энэ бол субъект юм. Сүүлд нь Үндсэн хуулийн шинжилгээ ном дээр бол хуулийн этгээд байх ёстой юм гэж ярьж байсан.

 Одоо бол энэ хуулийн үзэл санаа бол нийтийн эрх зүйн субъект болгож тодруулж байгаа юм. Ингэхээрээ, өөрөө өөрөө бие даан хөгжих, тэгээд детройт энэ тэр өөрсдөө дампуурч байсан, хэрвээ ингээд корпорацын хэлбэрээр явж чадахгүй бол өөрөө дампуураад байгаа, аяндаа нэгтгэгдээд, ингээд зах зээлийн жамаараа шийддэг энэ боломжийг энэ хуулиар олгож байгаа ийм үндсэн үзэл баримтлал нь энэ дээр тулгуурлаж хийж байгаа юм. Тэгэхгүй бол одоо иргэдийн төлөөлөгчдийн хурал бол хийх эрх хэмжээ байхгүй учраас ганцхан засаг даргаа л огцруулах асуудлыг хэлэлцдэг. Тийм болчхоод дандаа засаг даргаар оролдож байдаг, ийм институц болчхоод байдаг учраас.

 Хүний эрхийн асуудлаар Ганзориг доктор 84 дээр.

 **Д.Ганзориг:** Хоёр асуудал байна гэж ойлголоо. Нэгдүгээрт нь бол юу вэ гэхээр засаг дарга, нутаг дэвсгэрийн нэгжийн хуваарийг өөрчлөх асуудал дээр ер нь ямар шинэ хандлага байгаа юм бэ гэдэг ийм зүйл. Тэр тусмаа энэ өөрчлөх асуудлыг шийдвэрлэхдээ тухайн нутагт оршин сууж байгаа иргэдийн саналыг яаж авах вэ, тэр санал өөрөө хэрхэн яаж тусгагдах юм гэдэг ийм хүсэл зоригийн илэрхийллийн асуудал байна гэж. Тэгэхээр бид бас энэ дээр, ер нь гучаад жил энэ асуудалд бол тэр болгон сайн орж чадаагүй л байсан ийм асуудал мөн үү гэвэл мөн. Гэхдээ энэ асуудалд бол нэлээн прагматик хандах ёстой байх гэж.

 Яагаад гэхлээр 20, 30-аап жилийн хугацаанд тодорхой нэг нэгжийг өөрчлөх, татан буулгах, нэгтгэх асуудал гарахад ихэнх тохиолдолд иргэдийн санал нь өөр өөр гардаг юм байна. Тэгээд энэ тохиолдолд Үндсэн хуулийнхаа 58.3 гэсэн энэ иргэдийн саналыг үндэслэнэ гэдэг энэ үгийг юу гэж ойлгох юм бэ гэдэг дээр л бид гацаанд ороод ингээд Үндсэн хуулийн цэц дээр очиж асуудал үүсдэг, ийм зүйл мөн. Тийм учраас энэ дээр бид үүнээс аль болохоор зайлсхийхийн тулд төслийн 13.3 гэсэн энэ заалтыг бол нэгдүгээрт оруулсан,

 Хоёрдугаарт тодорхой нутаг дэвсгэрт оршин сууж байгаа иргэдийн хүний эрхийн асуудал гэж. Энэ тодорхой нутаг дэвсгэрт оршин сууж байгаа хүмүүсийн хүний эрхийн асуудал гэхээс илүү энэ бол Монгол улсын нийт оршин суугчдын хүний эрхийн асуудлыг, хүний эрхийг хамгаалах асуудлыг хүлээдэг үүрэг нь бол өөрөө төр өөрөө мөн. Тэгэхээр энэ хүрээндээ хийх ажлууд, жишээлбэл тодорхой асуудал дээр унд усны асуудал гэдэг дээр бид өнөөдрийн удаад юу гэж шийдэж байгаа вэ гэхээр унд усныхаа асуудал ямар худагтай байх. Хүн гэдэг энэ асуудлаар хамгийн ойрхон нэгж болох сум өөрөө нэгдүгээрт шийд ээ. Гэхдээ тэрэнд тусалж дэмжих үүрэг нь бол улсын үүрэг шүү гэдэг ийм байдлаар л хийж байгаа юм. Өөрөөр хэлэх юм бол хөрөнгө мөнгөний хувьд, зохион байгуулалтын хувьд, хүний нөөцийн хувьд улс дэмжих тухай асуудал энэ дээр байна. Гэхдээ нэгэнт тухайн асуудлыг өөрсдөө мэдэрдэг учраас мэддэг учраас энэ хаанаа яаж зохион байгуулах вэ гэдэг бол энэ сумын өөрийнх нь орон нутгийн чиг үүрэг шүү гэдэг. Ийм байдлаар л бид нар энэ хуульд хандаж ингэж хийсэн юм байгаа юм.

 **Г.Занданшатар**: Жанжин Д.Сүхбаатарын танхимаас Хассуурийн Ганхуяг гишүүн асуулт асууна.

 **Х.Ганхуяг:** Сайн байцгаана уу? Энэ өдрийн мэндийг хүргэе. Энэ хуулийг бол дэмжиж байгаа. Гэхдээ бид нар бас яг энэ сүүлийн өнгөрсөн гучин жилийн алдаа оноогоо дүгнээд үзэхээр энэ 28.1 дүгээр зүйл дээр бол яах аргагүй бид нар ярилцах ёстой юм аа. Яагаад вэ гэхээр орон нутгийн төсвийн суурь зарлагыг улсын төсвөөс олгох орлогын шилжүүлэг улсын төсвөөс олгох санхүүгийн дэмжлэг буюу татаасыг хэлээд байгаа юм л даа. Бид нар одоо орон нутагт бол төсвийн болон эдийн засгийн мөн өөрөө удирдах нэлээн том эрх мэдлүүдийг олгох гэж байгаа юм. Тэгээд энэ бол зөв юм байгаа юм.

 Гэхдээ эргээгээд энэ төсвөө өөрөө авч явдаг тэр тогтолцоог нь бид нар бүрдүүлэх ёстой юм л даа. Улсын төсвөөс татаас өгдгийг зогсоомоор байгаа юм. Бүр онцгой тохиолдолд Улсын Их Хурлаар хэлэлцүүлж байж өгдөг болгох хэрэгтэй. Тэгэхгүй бол энэ орон нутаг хэзээ ч бие даахгүй. Тэгэхгүй бол энэ орон нутгийн засаг дарга нар, багийн дарга нар ланд 200 авч унадаг асуудал хэзээ ч таслан зогсоогдохгүй. Мөнгөгүй байж байж төсөв нь хэцүү юм мөртөө өнөөдөр ланд 200 зуу аваад л унаад л явж байна шүү дээ. Татаасыг зогсоож байж орон нутгууд сайн дураараа хүн ам амьдардаггүй бага хүн амтай багуудаа нэгтгэх, хэрэггүй орон тоогоо цөөлөх ийм үйл ажиллагаа явагдаж эхэлнэ шүү дээ. Тэгээд бид нар бол ингээд зөвхөн эрх зүйн талаас нь, орон нутгийн талаас нь, сонгуулийн талаас нь бодолцоод энэ хуулийг ингээд ярилцаад яваад байна л даа.

 Тэгээд одоо 15.1.16-аар концесс болон үнэт цаас гаргах эрхийг нь ингээд орон нутагт олгох гэж байна л даа. Тэгээд яах вэ энэ дээр бол Сангийн сайд вето тавих эрхтэй гэж байгаа юм. Тэгэхээр энэ чинь одоо юу гэсэн үг вэ гэхээр лобби сайтай орон нутаг бол өр тавиад л дуртай юмаа хийчихнэ. Тэгээд дараад нь мөнгөгүй боллоо гээд улсын төсвөөс энэ мөнгөө төлүүлдэг ийм л юм руу явах гээд байна шүү дээ. Тэгээд энэ дээр хариуцлагын юм ерөөсөө юу ч байхгүй.

 **Т.Аюурсайхан:** Ганхуяг гишүүнд минут өгье.

 **Х.Ганхуяг**: Тэгээд энэ аймаг орон нутаг баг, сум, одоо эд нар чинь ингээд өрөнд ороод мөнгөө төлж дийлэхгүй болчихвол хэн хариуцлага хүлээх вэ гэдэг юм чинь юу ч алга байна шүү дээ энэ дээр. Тэгээд ингээд татвар төлөгчдийн нуруун дээр энэ нэг баахан хоёр зуу авахуулдаг, баахан сонгуулийн амлалтаар сонгуульд ажилласан хүмүүсийг ажлын байраар хангадаг, хэрэгтэй, хэрэггүй орон тоо бүтцээ данхайлгадаг энэ юм чинь арилахгүй шүү дээ. Тэгээд бид нар бас хариуцлагын юм нэгдүгээрт алга байна. Хоёрдугаарт улсын төсвөөс олгох энэ татаасыг бол энэ 58.1 дээр байгаа зүйл заалтаа бид нар засмаар байна аа. Үүнийг онцгой тохиолдолд Улсын Их Хурлаар, Төсвийн байнгын хороогоор орж хэлэлцдэг тийм горим руугаа явах ёстой шүү дээ. Бид нар хариуцлагаа өндөржүүлмээр байна. Энэ дээр та бүхэн надад нэг хариулт өгөөч ээ.

 **Т.Аюурсайхан**: Сүхбаатар гишүүн хариулъя.

 **Ж.Сүхбаатар**: Эрхэм гишүүн Ганхуягийн асуултад хариулъя. Энэ орон нутаг татаасгүй бие дааж хөгжих тухай асуудал ярьж байна аа, зөв өө. Ер нь бол орон нутаг бие даах гол нөхцөл нь төсөв санхүү, эдийн засаг аж ахуйн хувьд биеэ даасан байх тухай асуудал байгаа. Бид нар бас захиргааны эрх мэдлийг шилжүүлж захиргааны бие даасан байдлыг хангах асуудлыг анхаарч байгаа. Гэхдээ энэ хуулийн яг энэ концепц бол таны хэлдэг энэ чиглэл рүү байгаа. Юу юм бэ гэхээр бид нар улсын төсвөөс бүгд хараат байна. Одоо манай энэ жилийн төсөв дээр харах юм бол нийслэл Улаанбаатар хот, бусад таван аймаг байгаа. Зургаан ийм засаг захиргааны том нэгж биеэ дааж байгаа, татаасгүй ажиллаж амьдарч байна гэсэн үг. Бусад нь татаастай. Ер нь бол бусад улсыг харьцуулах юм бол Герман ч гэсэн 3 муж улс нь л үндсэндээ бусдыгаа тэжээдэг шүү дээ. 16 гол том нэгжтэй гэхэд. Тэр утгаараа бусад улс оронтой харьцуулахад манай улсын юм бол дундаж орчимд явдаг.

 Яг судалгаагаар аваад үзэх юм бол манай орон нутгийн төсвийн бааз суурь их сул. Энэ хуулиар бид нар бүр зоригтой сум, дүүргийн татварын орлого дээр хамгийн тогтвортой байдлыг ямар орлогыг шилжүүлэх вэ гэхээр газрын төлбөр, үл хөдлөх хөрөнгийн татвар, тэгээд хүн амын орлогын албан татварыг аймаг, нийслэлд биш сум, дүүрэг рүү өгчхөж байгаа юм. Ингэснээр юу болж байна вэ. Ингэснээр сум дүүргийн авдаг татаас шилжүүлэг цаад утгаараа ингэж тогтвортой орлого шилжүүлчхэж байгаа учраас татаас шилжүүлэг зогсоно. Дээр нь энэ орлогыг хураах, бизнесийн идэвхжилийг тэнд дэмжих сонирхол бий болж байгаа юм. Энэ бол анх удаа хийгдэж байгаа том реформын ийм алхам болж байгаа.

 Дээр нь бас аймаг, нийслэлд бид нар аж ахуйн нэгжийн орлогын албан татварын 40 хувийг шилжүүлнэ гэж байгаа. Мэдээж зарим төсөв, татварын онцлог, нийгэм эдийн засгийн амьдралтай холбогдуулаад түрүүний бид нарын хэлдэг нөгөө хуулийн онцлог зохицуулалтыг зарим газар хийх шаардлага бий бусад хуулиараа.

 **Т.Аюурсайхан:** Одоо Лувсанцэрэнгийн Энх-Амгалан Байнгын хорооны дарга нэмж хариулъя.

 **Л.Энх-Амгалан**: Ганхуяг гишүүн ээ, Доржханд гишүүн хэлээд байгаа санаа нь их зөв байгаа даа. Тэгээд хөдөөгийн сумдуудыг яаж бие дааж амьдруулах вэ, эдийн засгийн ямар хөшүүргүүдийг бий болгох вэ гээд их зөв л дөө. Тэгэхдээ бид нар бас нэг жаахан хөрсөн дээрээ бууж, амьдрал бас ойлгох ёстой. Одоо жишээ нь саяын судалгаагаар 21 аймгийн чинь 6-хан аймаг нь төсвийн татаасгүйгээр амьдарч байна шүү дээ. 330 сумын бараг 20 хүрэхгүй сум нь өөрийнхөө орлогыг бүрдүүлж амьдардаг ийм л сумууд байгаад байгаа юм. Тэгэхээр юу юугүй одоо ингээд сумдуудын төсвийг одоо энэ чинь бараг үндсэндээ 330 суманд амьдарч байгаа иргэдээ бид нар та нарын хохь гээд хаяж болохгүй л дээ. 330 сумын төсвийг одоо бид нар татаад өгөх, өгөхгүй тухай асуудлыг Улсын Их Хурал дээр татаж авчирна гэдэг бол бүүр их төвлөрсөн эрх мэдлийг төвлөрүүлж байгаа асуудал байгаа юм. Тэгэхээр бид нарын энэ нэгжийн тухай хууль, засаг захиргаа, нутаг дэвсгэрийн.../хугацаа дуусав/.

 **Т.Аюурсайхан**: Энх-Амгалан даргад нэг минут нэмж өгье.

 **Л.Энх-Амгалан**: Засаг захиргаа нь нутаг дэвсгэрийн нэгжийн энэ хуулийн амин сүнс нь ерөөсөө тухайн баг, сумдад, дүүргүүдэд одоо ингээд тодорхой эдийн засгийн эрх мэдэл өгч байгаа. Энэ бол сая Сүхбаатар ажлын хэсгийн ахлагчийн тайлбарласан татварын эрх мэдлүүд. Одоо хамгийн наад захын жишээ гэхэд би энэ жил улсын төсөв батлагдахад хамт батлагдсан малын хуулийн татвар бий болж байгаа юм. Тэгэхэд одоо бараг үндсэндээ 60-70-аад тэрбум төгрөгийн энэ боломжууд нь орон нутагтаа үлдэх ийм боломжууд гарч ирж байна гэж байна шүү дээ. Бид нар өнөөдөр хаана худаг ус гаргахыг Их Хурал дээр ирээд суугаад байж болохгүй л дээ. Хаана сургууль засах юм, дээвэр, цонх засахыг Их Хурал дээр яриад сууж болохгүй. Тийм учраас ямар ч байсан энэ нэгжийн тухай хууль ингээд батлагдаад амьдралаар шалгагдаад ирэхэд бол орон нутаг маань өөрсдөө төсвөө бүрдүүлэх, өөрсдөө татвараа тогтоох, энэ эдийн засгийн хөшүүрэг, эдийн засгийн идэвх сонирхлууд нь бас бид бодитойгоор бий болгох ийм алхмууд бол хийгдэх байх гэж бодож байгаа юм.

 **Т.Аюурсайхан**: Одоо Жамбалын Ганбаатар гишүүн асуулт асууна, үг хэлнэ.

 **Ж.Ганбаатар:** Баярлалаа. Би ер нь Сандаг-Очир гишүүн, Ганхуяг гишүүн хоёртой бол зарим зүйл дээр бол санал нэг байна. Ер нь бид нарын гаргаж байгаа хуулиудад уяж байгаа хариуцлагын тогтолцоо их сул аа. болохгүй л гээд л орхичихдог. Тэгээд тэр хуулиа зөрчвөл яах юм бэ гэдэг асуудал их сул. Одоо хурлаа зарлахгүй бол яах юм бэ гэдэг асуудал хүртэл сая яг амьдрал дээр тохиолдсон шүү дээ. Зарлана аа гээд л заачихсан болохоос биш зарлахгүй бол яах вэ гэдэг асуудал. Би ажлын хэсэг болоод хэлэлцэх нэгдүгээр хэлэлцүүлэг дээр тодорхой саналуудаа хэлчихсэн учраас ер нь хууль бол нэлээн шинэлэг.

 Ялангуяа орон нутагт бол нэлээн эрх мэдлийг өгсөн. Би энийг бол сайн гэж харж байгаа юм. Орон нутгийн удирдлага санаачлагатай ажиллах ёстой. Сая Энх-Амгалан даргын хэлж байгаа шиг одоо бүх зүйлээ дээшээ хараад суугаад байж болохгүй л дээ. Өөрсдөө санаачлахтай хуулийн дагуу тэгж ажиллах ёстой. Асуулт байгаа нь болохлоор тэр аж ахуйн нэгжийн орлогын албан татварын 40 хувь, сая Сүхбаатар дарга хэлэхдээ нийслэл, аймаг гээд хэлчихлээ. Дүүрэгт аж ахуйн нэгжийн орлогын албан татварын 40 хувь гэж одоо би бол тэгж ойлгосон.

Яг энэ тэгээд тэрүүгээрээ байна уу?

 Хоёр дахь асуулт нь бол аж ахуйн нэгжүүдийг нийслэл улсын татвар татаад авчихдаг шүү. Уул нь бол хэн хаанаас одоо эх үүсвэр авч байна, тэндээ татвараа төлөх ёстой, энэ зарчим шүү дээ. Гэтэл зүгээр нэг жоохон томронгуут л нь одоо төв татвар гэдэг юм уу, нийслэл татаад авчих. Тэгвэл одоо нөгөө аж ахуйн нэгжийн орлогын албан татварын 40 хувь гэдэг чинь зүгээр нэг хэлбэрийн төдий нэг тийм зүйл болж хувирна шүү. Энэ талаар одоо тодорхой хариултыг өгөөч гэж хэлье. Тэр хариуцлагын тогтолцоо гэдгийг Сүхбаатар ажлын хэсгийн ахлагч гишүүн, уг нь бол нэлээн сайн . . ./хугацаа дуусав/.

 **Г.Занданшатар**: Сүхбаатар гишүүн хариулъя.

 **Ж.Сүхбаатар**: Эрхэм гишүүн Ганбаатарын асуултад хариулъя. Энэ аж ахуйн нэгжийн орлогын албан татварын 40 хувь гэдэг бол бид нар бас0 зоригтой энэ асуудлыг ярьж судалж байгаад ингээд энэ чинь улсын төсөвт ордог орлого. Тэгээд энийг бол аймаг нийслэл рүү шилжүүлж өгч байгаа юм. Дээр нь аймаг, нийслэлд явж байгаа хүн амын орлогын албан татварыг чинь бид нар сум, дүүрэг рүү өгчхөж байгаа байх. Хүн амын орлогын албан татвар чинь хамгийн одоо тогтвортой орлого шүү дээ. Хүн амын орлогын албан татвар чинь. Дээр нь бид нар энэ газрын төлбөрийг 60, 40 гэж нийслэл, дүүрэг хуваадаг байсныг нь 100 хувь дүүрэг рүү шилжүүлчхэж байгаа юм. Тэгээд үл хөд хөрөнгийн татварыг бас тийшээ өгчхөж байгаа юм, дүүрэг рүү.

 Тэгэхээр чинь нийслэлийн одоо хамгийн гол суурь орлого болсон орлогын гол хэсгийг бид нар үндсэндээ дүүрэг рүү шилжүүлчхэж байгаа юм. Одоо улсын хэмжээнд чинь нэг өнгөрсөн жилээр тооцоход 800 гаруй тэрбум төгрөг гэхэд хувь хүний орлогын албан татвар дээр явж байсан байх. Дээр нь үл хөдлөх хөрөнгийн татвар гэхэд бараг 100 орчим тэрбум төгрөг байсан. Газрын төлбөр гэхэд 70 гаруй тэрбум төгрөг явж байсан санагдаж байна. Ингээд үзэхээр 1 их наяд төгрөгийн орлогын бааз суурь чинь сум, дүүрэг рүү шилжчихэж байгаа юм.

 Тэгэхээр чинь тэр аймаг нийслэл чинь тэрнийхээ оронд юу авах ёстой юм бэ гэхээр аж ахуйн нэгжийн орлогын албан татварыг улс одоо авах биш, тэнд бас байж байгаа аж ахуйн нэгжийнхээ орлогыг өөр дээрээ авах ёстой. Тэгэхдээ энэ дээр мэдээж тус тусдаа татвар, төсвийн асуудал дээр зохицуулалтууд гарч таарах юм байгаа юм. Энэ дээр мэдээж бас Сангийн яам, Засгийн газрын зүгээс хэр яаж хандах юм байгаа юм. Бодлого бол ингэж явах ёстой. Улсын Их Хурал ингэж л үзэх ёстой. Судалгаа тооцоонууд хийгдсэн юм бол ийм байгаа.

 Харин дүүргүүд бол энэ дээр маш их боломж нь дээшилж байгаа шүү дээ. Ямар ч гэсэн энэ дүүргүүдийн тооцоон дээр, жишээлбэл Багануур дүүрэг дээр гээд ярихад Сандаг-Очир гишүүн бид хоёр ярьж л байсан. Нэгээс хоёр тэрбум төгрөгийн илүү орлого нь ороод ирэх боломж үүсчихэж л байгаа байхгүй юу. Татаад шилжүүлэх нь зогслоо гэж бодоход.

 **Т.Аюурсайхан**: Ганбаатар гишүүнд нэг минут асуултаа тодруулъя.

 **Ж.Ганбаатар**: Баярлалаа. Би сая ажлын хэсгийн гишүүдээс ч гэсэн асуулаа, тэгээд ойлголоо. Хариуцлагын тогтолцоон дээр Сүхбаатар гишүүн асуултад хариулж амжсангүй. Ер нь одоо бид юу гэж ойлгодог вэ гэхээр хууль дээр болохгүй гээд л биччихлээр, ерөөсөө л болохгүй гэж л ойлгох л улс төрчид бол нэвт байдаг л даа. Тэгэхдээ соёл байх. Энэ зөв соёл байх. Гэхдээ болохгүй гэдгийг зөрччихсөн тэр албан тушаалтныг яах вэ гэдэг асуудлыг одоо ойлгодог байгаач ээ л гэж байгаа шүү дээ. Зөвшөөрөхгүй гээд байхыг зөвшөөрнө өө гээд зөрччихсөн тэр албан тушаалтныг яах вэ л гэдэг асуудал байхгүй юу. Үүнийгээ, ингээд зүгээр нэг ганцхан Зөрчлийн тухай хуультай ч юм уу, ингээд холбоод орхичихдог бол тэгээд тэр чинь нэг хэлбэр болчхоод байна шүү дээ. Үүнийг яг одоо ойлгож ажилладаг байгаасай л гэж одоо хүсэж байгаа шүү дээ. Санал хэллээ.

 **Г.Занданшатар**: Одоо эрхэм гишүүн Цэрэнжамцын Мөнхцэцэг.

 **Ц.Мөнхцэцэг**: Энэ Засаг захиргааны хуулийн төсөл дээр анх ажлын хэсгийн өргөн барьсан анхны үзэл баримтлалаас нэлээд олон зүйл маань бас ингээд өөрчлөгдөөд явчихсан байна. Зарим нэг дэвшилттэй заалтууд маань хасагдсан байна. Тухайлбал энэ 34.2 дээр нийслэлийн иргэдийн төлөөлөчийн хурлыг дүүргийн иргэдийн хурлаас сонгож байгуулна гэсэн заалт явсан. Энэ яагаад хасагдсан бэ?

 Ер нь Монгол улс 1992 онд орон нутгийн байгууллага доод шатны хурлуудаасаа дээд хурлын төлөөлөгчдөө сонгож ирсэн ийм уламжлал байсан. Энэ чиглэлийг хэрэгжүүлэх боломжтой. Аймаг, орон нутагт энэ улс төрчийг багасгахын тулд бид нар бас зарим сонгуулиас татгалзах нь уг нь бол зүйтэй байсан. Гэтэл энийг ингээд хасчихсан байна.

 35.3-ыг бас түрүүн асуугаад зарим гишүүдийн асуултад тодорхой хариулт өгөхгүй байна л даа. Энэ сумын иргэдийн хуралд улс төрийн нам нэр дэвшүүлж оролцохгүй гэсэн энэ заалтаа яагаад хасчихсан юм бэ? Ер нь хүн ам цөөтэй сумуудад энэ улс төрийн нам үйл ажиллагаа явуулах, тэгээд дээрээс нь сонгуульд оролцоно гэдэг маш их улс төржилтийг бий болгодог. Энэ уг нь дэвшилтэй заалт байсан юм. Энийг яагаад хасчихсан бэ?

 Мөн 41.3 дээр маш их сайн заалт байсан юм, бас хасчихсан байна л даа. Хурлын төлөөлөгчийн эрх үүргээ хэрэгжүүлэх үйл ажиллагаанд улс төрийн нам бусад байгууллага, албан тушаалтан оролцох нөлөөлөхийг хориглоно гэсэн, энэ заалт маань бас хасагдсан байх юм. Тэгэхээр үүнийг ингээд хасчихсан гэдэг маань одоо нөгөө улс төрийн нам болон бусад байгууллагууд энэ орон нутгийн хуралд одоо нөлөөлнө гэсэн үг үү?

 Энэ хуулийн дагалдаж байгаа Төсвийн тухай хуулийн 58.1 дээр энэ Ганхуяг гишүүн, Ганбаатар гишүүн нартай санал нэг байна. Тэртээ тэргүй аймаг орон нутагт татварын болон газрын төлбөрийн эрхийг олгож байгаа юм чинь давхар хариуцлагын зарчмыг сайн суулгаж өгмөөр байна. Энэ нь одоо хаа байна аа?

 **Г.Занданшатар:** Мөнхцэцэг гишүүнд нэмэлт 1 минут.

 **Ц.Мөнхцэцэг**: Энэ 58.7, 58.8 дээр түрүүн бас зарим гишүүд асуугаад байсан. Энэ дээд шатны засаг дарга нь одоо тухайн доод шатны засаг даргыг томилохдоо татгалзаж болно гээд. Тэнд хуулийн болон бас үндэслэл заахгүйгээр. Тэгэнгүүтээ 58.8 дээр нэг л удаа ингээд татгалзчихсан бол хурлаас одоо өөр нэр дэвшигчийг явуулна гэчихсэн байна. Тэгэхээр энэ маань одоо ерөөсөө нэг удаа нэр дэвшээд л дээд шатнаас татгалзах юм бол тухайн хүн бол орон нутагт улс төрийн дахиад өөр албан тушаал томилогдох боломжгүй болгочхож байгаа юм уу? Энэ нь бас эрх зүйн хувьдаа ч гэсэн одоо субьектив шинжтэй заалт байгаад байна. Энэ дээр одоо ямар учраас ингэж оруулсан бэ?

 **Г.Занданшатар**: Жамъянхорлоогийн Сүхбаатар ажлын хэсгийн дарга.

 **Ж.Сүхбаатар**: Эрхэм гишүүн Мөнхцэцэгийн асуултад хариулъя. Тэр улс төрийн бодлоготой холбоотой шийдлүүд гарсан л даа. Ер нь улс төрийн бодлоготой холбоотой зарим заалтуудын асуудлууд, ажлын хэсэг шийдсэн юм биш л дээ, Мөнхцэцэг гишүүн ээ. Бид бол томьёолол хийсэн хүмүүс. Яг түүн дээр бол. Өөрөөр хэлбэл та бид чинь Улсын Их Хурал дахь олонхын бүлэг дээр Их Хурлын бүтцийн байгууллага шүү дээ. Яриад байгаа асуудлуудаар шийдвэр гарчихсан байхгүй юу. Тэгэхээр ажлын хэсэг гэдэг чинь санаанаасаа зохиодоггүй өөрсдөө мэргэжлийн хүмүүсийн судалгаа дүгнэлт дээр үндэслэж юмаа хийхээсээ гадна Улсын Их Хурал дахь бүтцийн олонхын бүлгийн бодлого, байр суурийг чинь бас нэг томьёололд оруулж байгаа юм гэсэн үг. Тийм. Тэр нам нэр дэвшүүлэх эсэх асуудал дээр чинь бол тийм асуудал болсон гэж хэлмээр байна. Аль аль бүлгүүд нэг ийм асуудлаар ярилцаад шийдэгдсэн асуудал юм аа гэж.

 Тэр хариуцлагын асуудал яриад байгаа юм аа. Хариуцлагын асуудал гэдэг дээр бол энэ чинь ийм шүү дээ. Хариуцлага энэ хуульд байхгүй гэж. Байгаа шүү дээ. Хурлыг татан буулгаад одоо хурал тодорхой хугацаанд хуралдахгүй төсвөө батлахгүй байгаад байх юм бол татан буулгана аа. Энэ хариуцлага мөн үү? Мөн. Өмнө нь байгаагүй энэ хурал. Баянзүрх дүүргийн хурал одоо хуралдахгүй, ингээд засаг даргаа тавьж чаддаггүй ч гэнэ үү? Ингээд яваад байсан. Энэ асуудлыг шийдсэн үү? Шийдсэн. Тогтолцооны хариуцлага гэж ярьж байгаа шүү дээ, үүнийг чинь бол, тогтолцооны. Дээр нь хурлаас гадна Засаг даргыг огцруулах, ажлыг нь үнэлж дүгнэх асуудал энэ хуульд байгаа юу? байгаа.

 Дээд шатны засаг дарга буюу дээд шатны засаг даргыг Ерөнхий сайд ажлаа муу байсан гэж дүгнэх, хурал нь бас өөрөө ажлын тайланг сонсож үнэлж дүгнэх асуудлууд байна уу, байна. Дээр нь нутгийн өөрөө удирдах ёсыг хамгаалахын тулд нутгийн удирдлагын төлөөллийн мэргэжлийн ийм төлөөллийн холбоо шиг байгууллагыг байгуулж байгаа. Энэ бол хэрвээ эрх нь зөрчигдөх юм бол орон нутгийн эрхийг хамгаалж шүүхэд нэхэмжлэл гаргах эрхтэй. Засгийн газартай хэлэлцэх ёстой.

 **Г.Занданшатар**: Мөнхцэцэг гишүүн 1 минут тодруулах уу.

 **Ц.Мөнхцэцэг:** Энэ нөгөө төсвийн хариуцлагын тухай асуугаад байна л даа. Одоо ингээд тухайн аймаг орон нутаг, татаас авдаг аймгуудын хувьд, жишээлбэл, эсвэл төсөвт төвлөрүүлсэн орлогоо дутуу төвлөрүүлчихсэн бол нэг бол одоо төсвийн зардлаа хэтрүүлсэн өрөнд орсон тохиолдолд энэ засаг дарга байна уу, хуралд нь тооцох эдийн засгийн хариуцлага гэдэг юм уу, үүнийг яаж оруулсан юм бэ? Энэ бол харагдахгүй л байна л даа.

 **Г.Занданшатар**: Жамъянхорлоогийн Сүхбаатар эрхэм гишүүн, ажлын хэсгийн дарга.

 **Ж.Сүхбаатар:** Энэ төсвийн харилцааны асуудал бол Монгол Улсын төсвийн кодекс буюу төсвийн төрөлжсөн хуулиар зохицуулагддаг тусдаа харилцаа. Манай энд юу орж ирж байгаа юм гэхээр зэрэг орон нутгийн төсвийн одоо үндсэн гол асуудлууд л орж ирж байгаа юм. Тэрнээс төсвийн харилцааны эрх үүргийн хуваарилалт, төсвийн харилцаан дахь тодорхой төв засгийн газартайгаа харилцах гэдэг юм уу, хоорондоо байгууллагуудын харилцах асуудлууд бол Төсвийн тухай хуулиар зохицуулагдсан асуудал.

 Ер нь энэ хууль бол гол нь боломж олгосон, засаг, захиргаа нутаг дэвсгэрийн нэгжийн ерөнхий зохион байгуулалт, дүр зургийг ингэж харуулж байгаа ийм л хууль юм байгаа юм. Энэ хууль чинь одоо орон нутгийн бага Үндсэн хууль гээд байна шүү дээ. Тэгэхээр тэр таны яриад байгаа асуудал бол Төсвийн тухай хуулиар зохицуулалттай асуудлууд. Тэр татварын орлогоо яаж бүрдүүлж байгаа юм? Төсвийн орлого дээр дутагдлууд үүсвэл яах юм. Тэр хариуцлагагүй байдлууд үүсвэл яах юм. Энэ дотор манай энэ хуулийн чинь асуудлын гол зорилго нь зохицуулах харилцаа нь яг энэ асуудал бас биш л дээ. Бид нар хуулийн зохицуулах зүйл гээд харилцааны хэсгийг харах . . ./хугацаа дуусав/.

 **Г.Занданшатар**: Эрхэм гишүүн Жамбын Батсуурь асуулт асууна.

 **Ж.Батсуурь:** Энэ одоо Үндсэн хуулийн дараа орох Монгол Улсын тусгаар тогтнолын баталгаа болсон ийм том хууль хэлэлцэж байгаа. Тэгээд ажлын хэсэг, ажлын дэд хэсэг бол нэлээд сайн ажилласан. Миний энэ асуух асуулт бол Улсын Их Хурлын удирдлага буюу Төрийн байгуулалтын байнгын хорооноос асуумаар байгаа юм. Яагаад вэ гэхээр, энэ 56.1.5, 56.7, 56.8 гэдэг энэ заалтууд бол үндсэндээ Үндсэн хууль зөрчсөн ийм заалтууд орж ирж байгаа юм. Энэ яагаад вэ гэхлээр, 1996 онд Содовсүрэнгийн Нарангэрэл нарын хүмүүс Үндсэн хуулийн цэцэд хандаад, тэгээд яг одоо энэ зөвшилцөнө гэсэн заалт бол Үндсэн хууль зөрчсөн байна гэсэн ийм дүгнэлт гарч ирсэн.

 Тэгэхлээр зөвшилцөнө гэснээс илүү санал болгоно гэдэг чинь бүх шатанд Монгол Улсын энэ хуулиар олгогдож байгаа бүх асуудлуудыг дагасан улс төрийн ийм бусармаг далд үйл явдал болж харагдаж байгаа юм. Тэгэхлээр үүнийг зогсоохгүй бол энэ одоо хэдий сайхан олон хүмүүсийн хөдөлмөрөөр чиг үүрэг, аймаг суманд олон сайхан зүйл очиж байгаа ч гэсэн энэ улс төр талаасаа бол энэ хуулийг үндсэнд нь амьгүй сүнсгүй болгож байна. Монгол Улсын тусгаар тогтнолыг алдагдах хэмжээнд одоо ийм асуудлууд орж ирж байна. Дан дангаар нь харах юм бол нэг их асуудал биш, одоо юу гэдэг юм буцааж болно. Дээд шатны засаг дарга. Тэгээд ямар ч хуулийн үндэслэлгүй буцаана гэдэг чинь одоо ер нь яана гэсэн үг юм бэ? Буцсан хүн дахиж нэр дэвшихгүй өөр хүн дэвшинэ. Ингээд энэ 3 заалтыг угсраагаар үзэх юм бол ерөөсөө Монгол Улсын тусгаар тогтнолд бол шууд хандаж халдаж байна гэсэн зүйл байгаа юм. Яагаад вэ гэхлээр, дунд, анхан шатанд очсон.../хугацаа дуусав/.

 **Г.Занданшатар:** Батзориг гишүүн нэмэлт 1 минут.

 **Ж.Батсуурь**: эдийн засгийн болон бусад эрх мэдлүүдийг яг дагасан улс төрийн эрх мэдэл очиж энэ босоо тогтолцоо үүсэх нь гэсэн энэ санааг хэлэх гэсэн юм. Ер нь энэ орон нутгийн тусгаар тогтнол, орон нутагтай холбоотой асуудал ярингуут би энэ Доржханд гишүүнд бас хандаж хэлмээр байна. Орон нутагт амьдрах нь байтугай, бараг очиж үзээгүй хүн энэ орон нутгийн асуудлаар юм ярьдгаа болих хэрэгтэй ерөөсөө. Өөрийнх нь амьдарч байсан, олон жил ажилласан гээд байгаа Улаанбаатар өнөөдөр ямар болчхоод байгаа юм. Түгжрэл энэ тийм одоо гайхалтай болчхоод байгаа юм уу. Тийм учраас орон нутгийн асуудал мэдэхгүй байж байж энэ орон нутгийн хууль дээр, энэ орон нутгийн тухай асуудлуудыг дордуулах санал хэлдэг, энэ талаар одоо асуудал ярьдгийг болих хэрэгтэй гэсэн байгаа. Тийм учраас би энэ Улсын Их Хурлын удирдлага, Төрийн байгуулалтын байнгын хорооноос энэ 3 асуултыг дараалж асууж байна аа. Яагаад вэ гэхлээр, би үүнийг Үндсэн хууль зөрчсөн гэж байгаа учраас энэ одоо чиглэлээрээ батлагдах юм бол цаашид Үндсэн хуулийн цэцэд хандах болно оо гэдгээ илэрхийлж байгаа юм. Тийм учраас маш тодорхой хариултуудыг авъя гэж ингэж үзэж байгаа юм.

 **Г.Занданшатар**: Жамъянхорлоогийн Сүхбаатар ажлын хэсгийн гишүүн.

 **Ж.Сүхбаатар:** Эрхэм гишүүн Батсуурийн асуултадхариулъя. Батсуурь гишүүний асуултад бол би Байнгын хороо, ажлын хэсгийн шатанд, өчигдөр бараг үндэсний телевизээр ч бас хариулаад явж байгаа. Ер нь бол хоёр хандлага байгаа шүү дээ. Сая бол Сандаг-Очир гишүүн хүртэл сум, дүүргийн засаг дарга нь баг, хорооны засаг даргаа шууд томилъё гэж байсан. Бидний одоогийн явж байгаа төсөл чинь нэр дэвшүүлэх санал гаргаж байгаа субъект дээр нэмээд оролцъё гэдэг л арай зөөлөн хэлбэрийн зохицуулалт хийсэн шүү. Хэрвээ одоо бусад гишүүдийн тэр бусад өнгөрсөн жил ч гэсэн ярьж байсан асуудал шиг дээрээсээ томилсон бол энэ чинь Монгол Улс одоо ингээд тусгаар тогтнол алдагдаад сөнөчихнө гэж бас ойлгож болохгүй л байх л даа. Хэт хүч оруулж хэлж байх шиг байна. Батсуурь гишүүн. Энэ дээр яригдаж байгаа асуудлууд Үндсэн хуульд тусгагдаагүй ийм зүйлийг оруулж ирж байна аа гэдэг яриа бол байна аа. Гэхдээ бид чинь аль хандлагаар хандаж байна вэ гэж. Томилох хандлагыг нь арай жаахан нэмэгдүүлэх ганц боломж нь зүгээр энэ л байна гэж одоо томьёолж оруулж ирж байгаа юм. Гэхдээ үүнийг ажлын хэсэг санаачилсан юм биш шүү дээ, энэ чинь Улсын Их Хурал дахь олонхын бүлгээс санал гараад л ингээд явсан. Одоо үүнийг чинь ингээд байн байн тэр гээд хэлээд байх хэцүү. Гэхдээ ажлын хэсэг чинь ингээд ч өөрөө бодоод хүсээд, зохиогоод байгаа юм байхгүй шүү дээ. Энэ чинь томьёололд оруулдаг үүрэгтэй шүү дээ, хэлэлцүүлэгт бэлтгэнэ ээ гэж. Тэгээд энэ чинь Үндсэн хууль зөрчсөн гэж бас үзэхгүй байна би бол.

 Мэдээж зарим тохиолдолд шүүмжлэлтэй хандах юм гарах ч гэсэн томилгооны тэр элементийг нь онолынх нь хэллэгээр бол томилгооных нь тэр давуу чанарыг нь нэмэгдүүлэх боломж нь нэг ийм аргаар байж болох юм аа л гэж энэ хандлагаар нь асуудалд хандсан. Түүнээс биш тусгаар тогтнол алдагдуулаад нутгийн өөрөө удирдах ёс нь устгаад байх юм байхгүй байх л даа. Үүнийг бол яах вэ, улс төрийн зорилгоор, тэр улс төрийнхөө байр сууринаас улс төрчийн хувьд бол хэлж байгаа байх. Ер нь иргэд ч гэсэн хүсээд байгаа шүү дээ. Дээд талынх нь улсууд олигтой хүмүүс шууд томилоод өгөөч ээ гээд ингээд л яриад байсан эд шүү дээ. Бүр эсрэгээрээ харин.

 **Г.Занданшатар**: Байнгын хороон дарга хариулах уу? Лувсанцэрэнгийн Энх-Амгалан дарга асуултад оруулна.

 **Л.Энх-Амгалан**: Батсуурь гишүүн ээ. Та бас ажлын хэсэгт байсан. Гол нь яах вэ, бид нарын яриад байгаа энэ концепцын шинж чанартай юм чинь бүх шатны засаг дарга нарыг ингэж чадавхжуулах, ард иргэд нь хүлээн зөвшөөрсөн ийм засаг даргыг томилох энэ боломжуудыг л нээж байгаа юм. Одоо засаглалаа арай жаахан төгөлдөржүүлэх гэх юм уу, тэр чиглэл рүү л хийж байгаа. Ийм боломж олгож байгаа хэлбэр байгаа юм. Одоо бол амьдрал дээр яг энэ сумын иргэдийн хурал, аймгийн иргэдийн хурал, би дүүргийг бол сайн мэдэхгүй байна. Тэгээд л ингээд хэсэг бүлэг улсууд орж ирээд л, ингээд өөрсдийнхөө зөвхөн тэр иргэдийн хурал, тухайн шатны иргэдийн хуралд сонгогдсон улсууд бүлэглэлээрээ засаг дарга тавьдаг.

 Ард иргэдийн хүсэж байгаа, хүлээж байгаа, ард иргэдэд хүлээн зөвшөөрөгдсөн ийм асуудал байхгүй. Тэгэхээр дээд шатны засаг дарга гэдэг нь одоо Ерөнхий сайдаас авхуулаад аймгийн засаг дарга, сумын засаг дарга. Мэдээж ард иргэдийн дуу хоолой ард иргэдэд хүлээн зөвшөөрөгдсөн энэ сайн хүмүүсийг нэр дэвшүүлж байж л тэд нарын дэмжлэгийг авна шүү дээ. Иргэдийн хурал, нэр дэвшүүлэх эрх нь байгаа. Тэгэхдээ дээд шатных нь засаг дарга нь дахиад нэр дэвшүүлэх ийм эрх байгаа учраас илүү өрсөлдөөнийг бий болгож байгаа. Нөгөө талаараа олонд хүлээн зөвшөөрөгдсөн, энэ ард иргэдийн бас нэг өгсөн саналыг нь баталгаажуулж байгаа ийм томилгооны ийм шинэ хэлбэр, шинэ концепцууд л байгаад байгаа. Энэ нь илүү боломж олгож байгаа, боломж гэдэг талаас нь л би харж, хандах ёстой л гэж бодож байгаа. Тэрнээс биш одоо юу юугүй тусгаар тогтнолоо алдах ийм хууль бид нар батлаад сууж байна гэж байхгүй шүү дээ.

 **Г.Занданшатар**: Батсуурь гишүүн бас Улсын Их Хурлын удирдлагаас асуусан учраас энэ Үндсэн хуулийн 60.2 бол нэг л утгаар хурлаас нэр дэвшүүлнэ гэж байгаа юм. Аймаг нийслэл, сум дүүрэг, баг хорооны хурлаас нэр дэвшүүлнэ гэж байгаа юм. Өөр хүнийг санал өгөх байдлаар ч гэсэн нэр дэвшүүлэх эрх бол Үндсэн хуультай зөрчилдөнө ажлын хэсэг үүнийг бол Үндсэн хуулийг яагаад тэрнийг өөрөөр тайлбарлах агуулгатай байгаа юм. Тэгээд нэр дэвшүүлснийг дээд шатны засаг дарга томилно нэгдүгээрт нь. Энэ бол Үндсэн хуулийн салаа утгагүй маш тодорхой ойлголт.

 Хоёрдугаарт нь багийн нийтийн хурал байна гэж ерөөсөө хэлээгүй. Ажлын хэсэг хүлээж аваагүй. 10 гэрийн дарга нарын хурлыг багийн хурал болоод л 15 ч байна уу? 20 хүн цуглаад л. Тэгвэл төрлийн сонгууль болоод байна. Төрийн сонгууль биш төрлийн сонгууль болоод байна. Төрөл садан, овгийн төлөөллүүд, багийн хурлын ирцийг бүрдүүлээд л багийн даргыг сонгочхоод байна аа гэдэг энэ юм алга болох юм байгаа. Яагаад гэвэл овог, төрлийн бүлгүүд 10 гэрээсээ бүх төлөөллүүд ирээд очих учраас жинхэнэ нутгийн удирдлага хэрэгжих бололцоо бүрдэх байсан. Ингээд 10 гэрийн дарга нарын хурлаас багийн даргаа нэр дэвшүүлээд багийн дарга, тэр утгаараа бол төрийн албан хаагч болох бололцоо бүрдэх байсан. Багийн даргаа ингээд томилоод сумын засаг дарга нь томилоод явчихдаг. Энэ бол манай нутгийн удирдлагын уламжлалд ч тэр, одоогийн энэ овог аймаг, төрөл садан бүлгэрхэг, нөхцөл байдал ч тэр хамгийн оновчтой хувилбар гэж бид үзэж аравт гэж оруулсныг ажлын хэсэг бол хассан. Эднүүс бол Үндсэн хуулийн зөрчил үүсгэнэ ээ гэж үзэж байна.

 Ингээд гишүүд асуулт асууж, хариулт авч дууслаа. Одоо санал хураалт явуулна. Зарчмын зөрүүтэй саналын томьёоллоор санал хураахад дэмжсэн, дэмжээгүй 3 хүртэл гишүүн үг хэлж болно.

 Эхний санал. Төрийн байгуулалтын байнгын хороо дэмжсэн. Санал хураалтад явуулъя.

 1. Төслийн 7 дугаар зүйлд нэмсэн 7.2 дахь хэсгийг хасах.

 Санал гаргасан: Төрийн байгуулалтын байнгын хороо.

 Үг хэлэхээр хоёр гишүүн нэрээ ирүүлсэн байна. Жамбын Батсуурь, Содномын Чинзориг, Лхагвын Мөнхбаатар, Болдын Жавхлан гишүүн 7.2-ыг хасах дээр. Зөвхөн 7.2-оор л хэлнэ шүү. Жамбын Батсуурь гишүүн Эзэн Чингис хааны танхимаас. 1, 2 дугаар санал хураалт дээр хоёулан дээр нь үг хэлэх санал өгсөн юм байна шүү.

 **Ж.Батсуурь**: Үүний дараагийн заалт юм байна.

 **Г.Занданшатар:** Содномын Чинзориг гишүүн.

 **С.Чинзориг**: Байнгын хорооны энэ 7.2-ыг хасах гэсэн заалтыг бол дэмжиж байгаа юм. Энэ нөгөө хүн амын тооноос хамааруулаад сумдыг татан буулгах, өөрчлөхтэй холбоотой асуудал байгаа юм. Тийм учраас энэ заалтыг хасъя гэж байгаа Байнгын хорооны саналыг дэмжиж байна. Ерөнхийдөө нэг зүйл байгаа юм. Сая Даваасүрэн гишүүн яриад байна. Мөнхцэцэг гишүүн ч яриад байгаа юм. Тэр 56.8-тай холбоотой асуудлаар би уг нь сая үг хэлье гээд тэгээд нэр орсонгүй, үг хэлж чадсангүй. Энэ дээр тэр эхний нэг удаа нэр дэвшүүлээд дээд шатны дарга нь томилоогүй бол дараагийн нэр дэвшүүлэлтийг нээлттэй болгож өгмөөр байгаа юм. Тэгээд өөр хүний нэр дэвшүүлнэ гээд орчихлоор чинь тэр эхний нэр дэвшсэн хүн бол дараа дахин одоо нэр дэвших боломжгүй болчхоод байгаа юм. Бид чинь энэ хуулиар чинь дээд шатны засаг дарга, Ерөнхий сайд нэр дэвшүүлэх эрхтэй байдаг. Тэгээд энэ бодлого чинь Иргэдийн хурал дээр уначих юм бол тэр хүн маань дахин нэр дэвших эрхгүй болоод цоо шинээр хүн дэвшүүлэх ийм нэг асуудал үүсэх нь.

 Хоёр дахь асуудал чинь амьдрал баян шүү дээ. Бид нар олонх, цөөнх зөндөө л болж явдаг. Цөөнх байхдаа ч гэсэн бас зовлонтой, манай намын бодлогын хүн дэвшиж томилогдохгүй байна гээд л дээд шатны засаг дарга, Ерөнхий сайд буцаахаар дахин нэр дэвшүүлээд л, тэгээд л бодлогынхоо хүнийг аймгийн даргаар, сумын даргаар томилуулдаг ийм асуудлууд байдаг. Тэгэхээр энэ асуудлыг бас дахин эцсийн хэлэлцүүлэг дээр дарга чиглэл өгөөд эргэж харах юм уу? Өөр хүнийг нэр дэвшүүлнэ гэхгүйгээр. Хэрвээ эхний нэр дэвшүүлсэн хүн томилогдоогүй бол дахин одоо нэр дэвшүүлнэ гэдэг ийм л томьёололоор явуулмаар байх юм. Тэгээд өөр хүнийг нэр дэвшүүлнэ гэхээр чинь ингээд дотроо одоо нэлээн бужигнадаг байх. Нам дотроо бас одоо өрсөлдөөн үүсгэх гээд. Ингээд ийм одоо маш их хүндрэлтэй асуудал гардаг шүү дээ.

 Тийм учраас үүнийг бас эцсийн хэлэлцүүлэг дээр бас эргэж харах одоо боломж байна уу, үгүй юу гэдэг ийм санал байна. Одоо тэгээд бас аргагүй болгомжийг болчих шиг боллоо. Өөр хүнийг нэр дэвшүүлнэ гэдгийг одоо эргэж яримаар л байна даа. Дарга аа, одоо ямар байдаг юм.

 **Г.Занданшатар**: Хассуурийн Ганхуяг гишүүн Жанжин Сүхбаатарын танхим.

 **Х.Ганхуяг:** Иэгээд би яг энэ өнгөрсөн хэлэлцүүлэг дээр бас яг хэлж байсан юм л даа. Энэ ажлын хэсэгтээ Эдийн засгийн байнгын хорооноос, Төсвийн байнгын хорооноос хүмүүс оролцуулаач, Сангийн яамтай хамтарч ажиллаач гэж би уг нь санал тавьж байсан юм. Тэгээд л ярьсаар байтал яг ингээд л орон нутаг баахан орлого олох эрхийг нь нээгээд өгчихсөн. Дээрээс нь одоо яг орсон орлогынхоо дагуу яг тэр хэмжээгээр зардлаа нэмэгдүүлээд явчихна. Тэр угаасаа тодорхой. Ерөөсөө л татвараа нэмэгдүүлснээр яах вэ гэхээр сумын дарга нар чинь бүгдээрээ ланд хоёр зуу авч унана, тэгээд л хотын төвдөө, тэр сумын төвд баахан бүтээн байгуулалтын ажил эхэлнэ. Тэгэхдээ эргээгээд татварын бааз суурь нэмэгдүүлэхийн төлөө ерөөсөө явахгүй. Тэгэхээр нэгэнт одоо ийм байгаа бол 58.1.2, 58.1.3-ыг энэ хуулиас хасах хэрэгтэй. Тэгж байж хариуцлагыг бий болгох ёстой юм. Ерөөсөө энэ хуульд дан хуульч нар оролцсон болохоос биш ерөөсөө эдийн засгийн талаас нь харсан нэг ч хүн алга байна шүү дээ. Эрхийг нь олгож байгаа бол хариуцлагыг яг тэр хэмжээгээр нь нэмэгдүүлэх ёстой шүү дээ. Тэгэхгүй бол одоо энэ чинь ингээд л яах вэ гэхээр сая яг хэлсний дагуу ерөөсөө нэг сая төгрөгийн орлого олдог байсан бол, сая төгрөгийн төсөвтэй байсан бол өөрсдөө наадуул чинь татвараа оногдуулаад л хоёр сая төгрөгийн орлого олдог бол яг тэр хэмжээгээр зардлаа бас нэмэгдүүлчих, тэр хэмжээгээр орон тоогоо нэмэгдүүлж байна. Ийм л хууль болчихлоо. Яалт ч үгүй одоо бид нар хариуцлагын талаас нь ярилцахгүй л бол энэ ерөөсөө явахгүй л харагдаад байна л даа. Одоо тэгээд өр шир ингээд тавих эрхийг нь бас өгчихлөө л дөө. 15.1.16-д одоо концесс болон үнэт цаас гаргах эрхийг нь ингээд олгочихож байгаа юм. Тэгээд энийгээ төлж чадахгүй бол яах юм? Тэгээд бүгдийг нь улсын төсвөөс төлөх юм уу? Үүний талаар ерөөсөө зохицуулалт алга байна шүү дээ, энэ хуулин дотор.

 **Г.Занданшатар:**  Цахимаар санал хураалт явуулна. *МуParliamemt -аар.* Тестийн санал хураалт явуулъя. Шалгалтын санал хураалт.

 1. Төслийн 7 дугаар зүйлд нэмсэн 7.2 дахь хэсгийг хасах.

 Санал гаргасан: Төрийн байгуулалтын байнгын хороо.

 Төрийн байгуулалтын байнгын хорооны саналыг дэмжье гэсэн томьёоллоор санал хураалт явуулъя.

 Санал хураалтад 61 гишүүн оролцож, 39 гишүүн дэмжиж, 63.9 хувийн саналаар санал дэмжигдлээ.

 2.Төслийн 8 дугаар зүйлийн 8.2 дахь хэсгийг хасах.

 Норовын Алтанхуяг гишүүн, Бадмаанямбуугийн Бат-Эрдэнэ гишүүнээр тасаллаа. Норовын Алтанхуяг гишүүн.

 **Н.Алтанхуяг:** Энэ хуулийн төсөл эцсийн хэлэлцүүлэг рүү орчихлоо ингээд батлагдчих байх. Би ер нь дээр нэлээн хэдэн санал хэлсэн юм л даа. Тэгээд энэ 8.2 чинь бол баг нь арватын зохион байгуулалттай байна гэж байгаа юм. Үүнийг би буруу гэж үзэж байгаа юм. Дэмжихгүй гэж байгаа юм. Ер нь би ямар агуулгаар вэ гээд байхаар нь эртүүд бас би саналаа хэлсэн л дээ. Хэдүүлээ, энэ Үндсэн хууль л баримаар байх юм. Би Ганзоригийн өөдөөс хараад суугаад л, хэлээд л байгаа. Үндсэн хуулиар чинь бол баг гээд л дуусаж байгаа шүү дээ, хороо гээд л дуусаж байгаа шүү дээ. Тэгэхээр одоо энэ хуулиар бид нар нэг буруу юм хийж байгаа, би их харамсаж байгаа. Хуучин яах вэ, ингээд хэсэг гээд л байсан л даа. Тэгэхдээ ингэж хуульчлагдаагүй. Одоо тэгэхээр Үндсэн хуулийнхаа заалтыг зөрчөөд сонгуулийнхаа нөгөө бэлтгэл ажлыг хангаад, тэр одоо баг, хорооны цаана бүр ингээд хэсэг гэдэг юмыг хуулиар бий болгож байна. Энэ бол Үндсэн хууль зөрчсөн заалт. Хуучин бол үүнийг ингэж хуульчилж байгаагүй юм.

 Энэ багийг арав гэдэг юм чинь бүр болохгүй. Баг гээд л дуусна. Харин багаа яаж бэхжүүлэх вэ, Хороогоо яаж бэхжүүлэх вэ. Иргэдийн үйлчилгээ яавал дээр вэ. Тэгээд тэр дээр үеийнх шиг биш шүү дээ, одоо бол. Дээр нь иргэд өөрсдөө ирж үйлчлүүлэх ёстой шүү дээ. Иргэнд очиж үйлчилнэ гэж юу байх вэ. Одоо ингээд бэлэг тараана, мөнгө тараана, сонгуулийн бэлтгэл хангана гээд л. Үүнийг одоо манай ардын намын 62 маань зориг гаргаад ингээд зөв шийдчихэж болохгүй юм уу? Үндсэн хууль зөрчихгүйгээр шийдчихэж болохгүй юм уу? Би одоо ийм л юм, энэ хасагдаагүй л дээ Тогтохсүрэн дарга аа. Хороо нь хэсгийн зохион байгуулалттай байна 11.2. Хэсгийн хуваарийг хүн амын суурьшил өрхийн тоог харгалзаж дүүргийн иргэдийн төлөөлөгчдийн хурал тогтооно гээд ингээд буруутаад байгаа юм. Би тэгэхээр энэ хоёр заалт Үндсэн хууль зөрчсөн шүү. Үндсэн хууль дээр чинь баг, хорооноос цаашаа байхгүй. Тэгээд хэдүүлээ эндээс эхлэхгүй бол тэр намд нэр дэвшүүлэх хэвшүүлэх чинь бол дараачийн асуудал.

 Бид нар 1990 онд ингэчихсэн шүү дээ. Байгууллага дээр нам байгуулахыг хориглоод нэг том дэвшил гарлаа гэсэн чинь одоо ингээд орон нутгаар нь байгуулаад орон нутгийнхаа хөлийг бүүр тэр доошоогоо явуулна гэхлээр энэ бол буруу л даа. Ингэхээр л бид нар нөгөө орон нутаг дээр улс төржинө гэдэг чинь. Одоо жишээ нь тэр хэсгийн хорооны даргыг хэн тавих юм? Үзэмжээрээ л тавина шүү дээ. Намын гишүүд тавигдаж тэнд цалин хөлс авах юм ингээд хуульчлагдаж байна. Үүнийг та нар нэг анхаараад өгөөч ээ, би тэгэхдээ 8.2-ыг хасъя гэдгээр явж байгаа. Цаана нь тэгтэл 11.2 гээд ерөнхий юмнууд чинь бол үлдчихэж байгаа шүү. Та нар маань анхаараарай.

 Ер нь би бас эртүүд бас нэг санал хэлсэн шүү дээ. 2024 оноос хэрэгжихээр юмнууд дээр нь хасчихвал яасан юм. Одоо энэ иргэдийн хурлын төлөөлөгчдийн гуравны нэг нь захиргааны албан хаагч байна. Ингээд бид нар хурлаа баллаж байгаа шүү дээ.

 **Г.Занданшатар**: Энэ 11.2 хасагдаагүй л дээ. 11.2-ыг хасаад үүнийг үлдээх ёстой. Жамбын Батсуурь гишүүн Эзэн Чингис хаан танхимаас.

 **Ж.Батсуурь:** Би энэ 8.2-ыг дэмжихгүй, хасах нь зүйтэй гэж үзэж байгаа юм аа. Байнгын хорооны саналыг дэмжиж байгаа юм. Угаасаа Үндсэн хуульд одоо нэгжийн хуульд аймаг, сум, баг гэчихсэн байна, тэгээд баг дотор ахиж зохион байгуулалт хийх нь бол буруу гэж ингэж үзэж байгаа юм. Зохион байгуулалт хийчих юм бол иргэдийн хурал өөрөө бас цалин, орон тоог томилох эрх нь байж байгаа учраас улсын хэмжээнд асар олон орон тоо нэмж гарч ирнэ. Мянга гаруй багийн дор заримд нь нэг, заримд нь хоёр, заримд нь гурван орон тоо гарч ирнэ. Тэр болгоны цалинг аймгийн сумын хурлууд нь батлаад явчих ийм боломж, эрх олгогдох учраас энэ багийн дор дахиж бүтэц байхгүй байх нь бол зөв өө. Эдийн засгийн хувьчлал. Ер нь багийн түвшинд бол багийн дарга нарын хариуцлага суларна бас нэг дарга гараад ирнэ. Дороо бас одоо зардаг хүмүүстэй.

 Тийм учраас Байнгын хорооны саналаар үүнийг хасах энэ асуудлыг бол дэмжиж үг хэлж байгаа юм. Баярлалаа.

 **Г.Занданшатар**: Багийн нийтийн хурал гэж байхгүй л юм байгаа юм. Багийн хурлыг 10 гэрээс сонгочихвол тэр их сайн зохион байгуулалт болох юм.

 Бадмаанямбуугийн Бат-Эрдэнэ гишүүн.

 **Б.Бат-Эрдэнэ:**  Миний үг хэлэх нэрийг та та мэддэг болчихсон юм байна л даа. Энэ 8.2-ыг нэлээн ярьсан юм л даа. Түрүүн Их Хурлын дарга бол маш тодорхой хэллээ. Бид нарын хамгийн гол зовлон бол одоо энэ орон нутаг дахь улс төржилт, намчирхал, талцал гэдэг юм чинь хэрээсээ хэтэрчихсэн, маш хэцүү ийм нөхцөл байдалтай байгаа л даа. Тэгэхээр зэрэг үүнийг яг доод талаас нь зөв хэлбэрээр өөрсдийгөө төлөөлж чадах хамгийн шилдэг хүмүүсүүдээ илгээх энэ уламжлалт сонгодог энэ хэлбэрийг авсан бол их л чухал байсан юм л даа.

 Одоо баг байтугай сумын удирдлагын асуудлыг нам, дээр нь нэмэх нь ах, дүү, хамаатан садныхаа хүрээнд шийдчихээд байгаа энэ толгойны өвчин байгаа шүү дээ. Тэгээд үүнийг жишээлбэл 10 өрхөөс, тэр аравтаас багийн нийтийн хурлаа зохион байгуулаад тэндээсээ хамгийн шилдэг хүмүүсүүдээ гаргаад сумандаа илгээгээд сумаасаа, цаашилбал аймагт, аймгаасаа улсдаа илгээгээд ингээд явбал өнөөдөр энэ улс орны эрх ашигтай холбоотой, тусгаар тогтнолтой холбоотой, энэ байгалийн баялагтай холбоотой, төсөв, хөрөнгө тендертэй холбоотой, төр, ард түмний нэр барьж авсан зээл бондтой холбоотой энэ элдвийн асуудлуудыг ингээд сууриар нь шийдээд явах уг нь хамгийн зөв зүйл байсан юм. Тэгээд одоо үүнийгээ хасаж байгаа юм байна.

 Уг нь түрүүн санал хураагаад хэсэг гээд оруулж ирсэн хэсгийг одоо дэмжихгүй, хасагдсан учраас анхных нь хуулийн төслөөр орж ирсэн энэ санал босоо үлдэх ёстой гэж ойлгож байсан. Тэгээд ажлын хэсэг дээр үүнийгээ хасчихсан юм байна. Би уг нь тодорхой санал хэлсэн. Аравтын зохион байгуулалттай байна гэж оруулах биш, байж болно гээд ингээд оруулаад өгөөч ээ гэдэг ийм санал хэлээд ингээд дэмжихгүй л байгаа юм байна л даа. Тэгэхдээ энэ бол санаагаараа хэлээд байгаа зүйл биш. Үүнийг яг одоо бодит амьдрал дээр зөвхөн нэг сум биш бүхэл бүтэн аймаг зохион байгуулалтад ороод, үр дүн нь одоо амьдрал дээр гараад байгаа учраас ийм зүйлийг л санал дэвшүүлсэн юм л даа. Хэнтий аймаг, Баян-Овоо сум 3 жилийн дотор улсын тэргүүний сум болж чадлаа шүү дээ.

 **Г.Занданшатар**: Тэгэхээр нь яг энэ амьдрал дээр багийн нийтийн хурлыг сайн мэддэг сумын хүн үүнийг бас ойлгох байсан л даа. Манай энэ ажлын хэсэг бас очиж үзсэн юм уу? Төрийн сонгууль биш төрлийн сонгууль боллоо гэж ард түмэн нийтээрээ ярьдаг юм. Тэгээд энэ 2.6-аар бол 20 өрх тутмаас нэгээс доошгүй хүн хорооны хурал дээр, 3 өрх тутмаас нэгээс доошгүй хүн гэхээр яг л төрөл садангийн хэдэн хүн цуглаад л багийн дарга сонгодог, нэр дэвшүүлдэг, энэ юмыг улам төгөлдөржүүлэн баталгаажуулж байгаа. Үүний гол асуудал нь багийн нийтийн хурлын ирц хүрдэггүй, өрх бүрийн төлөөлөл оролцож чаддаггүй. Тэгээд нэг ийм төрлийн сонгууль жалга довны юм бүр анхан шатны нэгж дээр чинь нэг ийм асуудал үүсээд байхаар л энэ нутгийн удирдлагын өөрөө удирдах ёсны чинь зарчим биелэхгүй байна. Тэгэхээр 10 гэр тутмаасаа нэг хүн сонгож явуулаад л багийн хурал хийж болж байгаа юм.

 Үндсэн хуульд бол аймаг, сум, нийслэл, сум, дүүрэг, багийн хурлаас гэж байгаа шүү дээ. Тэр бүгдийг нь багийн нийтийн хурал болох ёстой юм уу, аль эсвэл. Тэгээд нэг ийм гол орон нутагт байгаа том асуудлыг шийдэх ийм гарц гаргалгааг бүтээлчээр хуульд нийцүүлж ашиглахгүй, тэгээд үүнийг аравтын зохион байгуулалт гэсэн нэг сонин заалт болгочхоод, тэгээд үүнийгээ эргэж хасна гээд. 32.6 бол Үндсэн хууль яг зөрчинө. Үндсэн хуулийн цэц дээр очно. Яагаад 3 өрх тутмаас нэгээс доошгүй гэж байгаа юм. Багийн нийтийн хурал гэчхээд. Иргэдийн нийтийн хурал гээд тэгээд яагаад 3-аас доошгүй гэж хуульчилж байгаа юм.

 Санал хураалтаа явуулъя.

 Санал хураалтад 60 гишүүн оролцож, 36 гишүүн дэмжиж, хоёрдугаар санал дэмжигдлээ.

 З. Төслийн 12 дугаар зүйлд нэмсэн 12.1.9 дэх заалтыг хасах.

 Санал гаргасан: Төрийн байгуулалтын байнгын хороо. Жавхлан гишүүн үг хэлэх юм байна. Наранбаатар гишүүн үг хэлэх юм байна. Ингээд танхимуудаас оролцож байгаа учраас аль аль заалт дээр дэмжсэн дэмжээгүй үг хэлэхээ урьдчилж өгнө. Яг тухайн зүйл заалтаараа л үг хэлнэ шүү.

 Ингээд Болдын Жавхлан гишүүн. Яг энэ заалттайгаа л холбоотой.

 **Б.Жавхлан**: Ажлын хэсгийн ахлагч Байнгын хорооны даргын үгийг сонсохоор уг нь зөв яриад байгаа юм. Тэгээд хуулийг нь үзэхээр хууль нь их өөр юм хэлээд байгаа юм. Тэр хэд дэх заалт байв даа.

 **Г.Занданшатар:** Энэ 12.1.9 шүү дээ. Монгол Улсын гадаад бодлогын нэгдмэл байдлыг хангах гэсэн үг үү?

 **Б.Жавхлан:** Энэ 15.1.6 дахь заалт байгаа.

 **Г.Занданшатар**: Үгүй ээ, 15.1.6-аар ярихгүй ээ.

 **Б.Жавхлан**: Үгүй ээ яах вэ. Би үг хэлчихье л дээ. Надад үг хэлэх боломж өгчих л дөө.

 **Г.Занданшатар**: 12.1.9 дээр л үг хэлнэ. Монгол Улсын гадаад бодлогын нэгдмэл байдлыг хангах гэдэг.

 **Б.Жавхлан**: Энэ болохгүй заалт шүү. Үндсэн хууль дээр очоод унана. Бид өөрсдөө нэгдмэл улсын татварын системтэй, төсвийн бодлоготой ийм улс. Энэ заалтаар төсвийн гадуурх төсөв...

 **Г.Занданшатар**: Энэ заалт биш байна аа. Нанзадын Наранбаатар гишүүн.

 **Н.Наранбаатар**: Энэ 12.1.9-ийг хасах санал Төрийн байгуулалтын байнгын хороо оруулж ирж байгаа юм байна. Үүнийг эсрэг байгаа юм. Дэмжихгүй байгаа, энэ заалт байж байх ёстой юм. 12.1.9-д нь Монгол Улсын гадаад бодлогын нэгдмэл байдлыг хангах гээд байж байгаа. Тэгээд үүнийг аваад хаячихаар нөгөө сум, дүүрэг, аймаг маань гадаадын орнуудтай өөрийнхөө хэмжээнд гэрээ, хэлцэл байгуулах ийм эрх нь нээгдээд өгчих юм биш үү. Бид нар чинь бол төсөв, гадаад бодлогынхоо хувьд бол нэгдмэл бодлоготой ийм улс байгаа юм.

 **Г.Занданшатар**: Энэ заалтыг хасаад 77 дугаар зүйл дээр шинэ зүйл нэмж байгаа.

 **Н.Наранбаатар**: Тэгвэл болж байна.

 **Г.Занданшатар:** Тэнд гадаад хамтын ажиллагаа гээд тусдаа заалт нэмж байгаа юм. Үүнийгээ хасаад 77 дугаар зүйл. 6 дугаар санал хураалтыг та харчхаарай.

 Санал хураалт.

 Санал хураалтад 60 гишүүн оролцож, 35 гишүүн дэмжиж, 58.3 хувийн саналаар санал дэмжигдлээ.

 4.Төслийн 25 дугаар зүйлийг доор дурдсанаар өөрчлөн найруулах:

 “25 дугаар зүйл. Дүүргийн чиг үүрэг

 25.1.Дүүргийн чиг үүрэгт дараах асуудал хамаарна:

 25.1.1.дүүргийн хөгжлийн үндсэн чиглэл, бодлого, төлөвлөлт, ерөнхий ба хэсэгчилсэн төлөвлөгөө*;*

 25.1.2.дүүргийн өмчийн ашиглалт, эзэмшилт, захиран зарцуулалт, хяналт*;*

 25.1.3.дүүргийн төсөв, түүний төлөвлөлт, гүйцэтгэл, тайлан, хяналт*;*

 25.1.4.хууль тогтоомжид заасан хүрээнд татвар, хураамж, төлбөрийн хувь хэмжээ тогтоох асуудал*;*

 25.1.5.дүүргийн орон нутгийн хөгжлийн сангийн төлөвлөлт, хуваарилалт, тайлан, хяналт, бусад сангийн бүрдүүлэлт, зарцуулалт, тайлан, хяналт*;*

 25.1.6.худалдаа, үйлчилгээний зөвшөөрөл, хяналт*;*

 25.1.7.нийслэлийн хүнс, хөдөө аж ахуй, үйлдвэрлэлийн хөтөлбөрийн хэрэгжилт*;*

 25.1.8.дүүргийн цэцэрлэг, сургууль, эмнэлэг, соёлын төв, номын сан, биеийн тамир, спортын цогцолборын барилга, байгууламж, хөдлөх хөрөнгийн ашиглалт, засвар, үйлчилгээ*;*

 25.1.9.дүүрэг дэх авто зогсоолын арчилгаа*;*

 25.1.10.нийтийн эзэмшлийн зам, талбай, олон нийтийн соёл амралтын хүрээлэн, ногоон байгууламж, арчилгаа, хамгаалалт*;*

 25.1.11.оршуулгын газрын үйл ажиллагааны зохицуулалт*;*

 25.1.12.дүүргийн гэрэлтүүлэг, арчлалт*;*

 25.1.13.дүүргийн төвлөрсөн бус хүн амын унд, ахуйн хэрэглээний уст цэгийн төлөвлөлт, байршил, ашиглалт, хамгаалалт*;*

 25.1.14.хог хаягдлын менежмент.”

 Санал гаргасан: Төрийн байгуулалтын байнгын хороо.

 Мөнхбаатар, Одонтуяа, Пүрэвдорж гишүүн гурваар тасаллаа. Салдангийн Одонтуяа эрхэм гишүүн үг хэлнэ.

 **С.Одонтуяа:** Та бүхэнд энэ өдрийн мэнд хүргэе. Тэгэхээр энэ хуулиар бол ер нь энэ нийслэл, дүүрэг хөгжлийн цоо шинэ концепцод орно гэхэд бол огт тийм зүйл бол харагдахгүй байна. Ер нь бид нар хуулийг яах гэж өөрчилдөг юм, яах гэж хуулийг санаачилдаг юм, баталдаг юм. Тэр тухайн хөгжил дэвшлийг авчрах зүйлийг хийх хэрэгтэй. Энэ бол үнэхээр нэг хоцрогдсон хуучны ийм зүйл байгаа юм. Жишээлэхэд, нийслэл дээр аль нэг ялсан нам нь бид энэ нийслэлд ялалт байгуулах юм бол энэ хүн нийслэлийн засаг дарга болно. Энэ хүний баг нь ийм баг байх юм, Энэ энэ дүүргүүд. Энэ чинь бид нар чинь нэг агаартай, нэг замтай. Тэгэхээр манай ийм ийм дүүргүүдийг, ийм ийм залуучууд, ийм ийм шилдэг багаараа бид нар орж энэ нийслэлийг хөгжүүлэх юм аа гэдэг иймэрхүү концепц байж, байж ард иргэдээсээ сонгож байж авна. Одоо яаж байна. Нам ялсны дараа тэгээд л нэг хүн хэдүүлээ ярьж байгаад л нэгийгээ дарга тавьчихдаг. Ямар ч одоо хот байгуулалтын ойлголт байхгүй. Дүүргийн хөгжил мэдэхгүй ийм зүйл бол энэ хуульд бол хүсэн хүлээж байсан хууль болж чадсангүй ээ. Туйлын харамсалтай байна. Одоо та нар суман дээр очоод үз. Яг энэ хуулиар чинь явах юм бол нөгөө сүүлийн 30 жил аймаг дээр, сумын төв дээр нэг хэдэн банкны салбар шатахуун түгээх станцаас өөр юм 30 жилд хөгжилт нь байхгүй л байгаа шүү дээ.

 Тэгэхээр энэ дүүргийн чиг үүрэг дээр, ялангуяа 25.1.8 дээр надад санал байна. Энэ чинь босоо бүтэцтэй байгууллагуудын тухай ярьж байна. Өөрөөр хэлбэл цэцэрлэг, сургуулийг дүүрэг үйлчилгээг нь яаж бүрэн хариуцах юм, энэ чинь дандаа нийслэлийн төсвөөс санхүүждэг байгууллагууд. Сургуулийн засвар, тэр доторх тоног төхөөрөмж. Тэгэхээр үүнийг төсвийг нь нийслэлээс зааж өгөхгүй бол дүүрэг энэ чиг үүргийг биелүүлэх ямар ч боломжгүй.

 Дээрээс нь энэ 25.1.1 дээр дүүргийн хөгжлийн үндсэн чиглэл, бодлого төлөвлөлт, ерөнхий хэсэгчилсэн төлөвлөгөө маш сайхан юм бичиж байна. Ийм зүйл. Энэ чинь бол үлгэр байсаар байгаад сүүлийн 30 жил энэ дүүргийн газар олголт, дүүргийн энэ хөгжил, төлөвлөгөөг чинь будаа болгосон байхгүй юу. Бүх зөвшөөрлийг нийслэлээс өгнө, дүүрэг нь мэдэхгүй, дүүргийн засаг дарга нь мэдэхгүй байж байтал айлын цонх таглаад л зөвшөөрөл өгчихдөг. Тэр нийслэлийн хүмүүс хэзээ ч дүүргийн иргэдийнхээ өмнө ирж уулздаггүй.

 Тийм учраас энэ бол удирдлага хуваагдмал ийм заалтуудаа тодорхой болгох ёстой. Дээрээс нь 25.1.6-д, худалдаа үйлчилгээ, зөвшөөрөл, хяналт, дүүрэг. Энэ бол бас л шал худлаа заалт шүү. Яагаад гэхлээр бүх баар, рестораны зөвшөөрлийг нийслэл өгдөг. Нийслэл өгчхөөд нэг ч удаа иргэдийн өмнө ирж уулздаггүй. Тэгээд нөгөө дүүрэг рүүгээ л хяналтыг нь тавина. Яаж дүүрэг хяналтаа тавих юм. Өөрөө энэ зөвшөөрлийг өгөөгүй юм чинь дүүрэг яаж хяналтаа тавих юм. Ийм заалтууд маш аюултай.

 Дээрээс нь энэ газар олголт сүүлийн 30 жилд …/хугацаа дуусав/

 **Г.Занданшатар**: Одоо Лхагвын Мөнхбаатар гишүүн.

 **Л.Мөнхбаатар**: 25 дугаар зүйлийг өөрчлөн найруулж байгаа юм байна. Энэ дүүргийн чиг үүргийг дахин томьёолж оруулж ирсэн байна л даа. Тэгээд яг ямар зарчмын ийм өөрчлөлт орж байгаа юм бол оо. Одоо үүнийг нь ингээд би өмнөхтэй нь тулгаад үзэхээр 25.1.1-ээр энэ дүүргийн ерөнхий ба хэсэгчилсэн төлөвлөгөө гаргах ийм чиг үүргийг нэмсэн байна. Нэмсэн байгаа юм. Энэ бол бас нэлээн хор уршигтай заалт болж магадгүй гэж би бодоод байгаа юм. Энэ дүүргийн ерөнхий ба хэсэгчилсэн төлөвлөлтийн асуудал бол энэ хот байгуулалтын энэ асуудал руугаа орох ёстой. Дүүрэг болгон ингээд ерөнхий төлөвлөгөө, хэсэгчилсэн төлөвлөгөө гаргаад ирэх юм бол Улаанбаатар хотын хот байгуулалт, нийслэлийн ерөнхий төлөвлөгөө гэдэг зүйлтэйгээ зөрчилдөөд эхэлнэ шүү дээ, амьдрал дээр.

 Бодит байдал дээр одоо улс төрийн өөр, өөр намууд дүүргүүдэд бас ялалт явуулж удирдлагад нь гардаг. Энэ хүмүүс чинь эргээд нэгдсэн төлөвлөлт биш энэ хуулийн энэ заалтыг бариад ерөнхий төлөвлөгөө, хэсэгчилсэн төлөвлөгөө гаргаад ингээд явах юм бол энэ хот байгуулалт гэдэг юм чинь өөрөө дампуурна аа. Тийм учраас энэ заалтыг ер нь авах шаардлага байгаа юм уу гэдгийг одоо ажлын хэсгээс бас тодруулаад үг авч байгаад хариулчихвал зүгээр байна гэж бодоод байгаа юм.

 Ер нь Улаанбаатар хот бүхэлдээ нэг ерөнхий төлөвлөгөө, бас хэсэгчилсэн ийм төлөвлөгөөтэйгөө явах ёстой. Тэгээд дүүрэг болгон ингэж байгуулна гэдэг бол зарчмын хувьд буруу шүү гэдгийг одоо энд би бас анхааруулж хэлье ээ гэж бодож байна. Ажлын хэсэг бас энэ үг аваад, энэ талаарх байр сууриа илэрхийлбэл зүгээр байна гэж бодож байна.

 **Г.Занданшатар**: Одоо дэмжсэн нь дэмжээгүй бол үг хэлж байгаа. Асуулт, тодруулга байхгүй.

 **Л.Мөнхбаатар:** Ажлын хэсгээс үг аваад бас хэлж болно шүү дээ. Ер нь өөрөө бол энэ заалтыг чинь бариад Улаанбаатар хотын төлөвлөлт чинь байхгүй болно шүү л гэж хэлэх гээд байгаа юм. Ерөнхий төлөвлөгөө, хэсэгчилсэн төлөвлөгөө чинь нэг бодлоготой, нэгдмэл бодлоготой явахгүй байх зүйл чинь энэ болно шүү. Тийм учраас энэ бол энэ хуулийн нэг заалт юм шиг мөртөө одоо үр дагавар нь их хортой зүйл болно шүү гэдгийг би бас хэлээд байгаа. Тийм учраас ажлын хэсгийн дээр бас байр сууриа илэрхийлээд зүгээр байгаа юм.

 **Г.Занданшатар**: Барилга хот байгуулалтын хуулиар зүгээр хот байгуулалтын төлөвлөгөө л байгаа юм даа, дүүргийн төлөө гэж байдаггүй л юм.

 Бөхчулууны Пүрэвдорж гишүүн.

 **Б.Пүрэвдорж**: Яг энэ заалттай холбоотой асуудлаар би анхны хэлэлцүүлэг дээр ярьж байсан л даа. Ер нь Нийслэлийн засаг дарга бөгөөд Улаанбаатар хотын захирагч гэж ярьдаг. Өөрөөр хэлбэл засаг захиргаа, нутаг дэвсгэрийн нэгжийн хувьд энэ хүн нийслэлийн засаг даргаа хийж байгаа. Онцгой статустай хот болох Улаанбаатарынхаа хувьд энэ хүн Улаанбаатар хотын захирагч гээд албан тушаал дээр байж байгаа. Тэгэхээр энэ чинь одоо хоёр хуулийн дагуу үйл ажиллагаа явуулдаг. Өөрөөр хэлбэл одоо засаг захиргаа, нутаг дэвсгэрийн нэгжийн тухай хууль, мөн түүнчлэн Нийслэлийн тухай хууль гээд ингээд ийм одоо хуулиудаар үйл ажиллагаагаа явуулдаг. Улаанбаатар хотын эрх зүйн байдлын тухай хуулиар. Тэгэхээр энэ хууль дээр 24, 25, 26 дээр хотын болон дүүргийн, хороодын үүргүүдийг, ажлуудыг ингээд аваачаад тавьчихсан. Энэ дээр бол засаг захиргаа, нутаг дэвсгэрийн нэгжийн тухай хуулиар хэрэгжүүлэх ажлыг бол би үлдэх ёстой гэж бодож байгаа. Харамсалтай нь энд яг энэ Улаанбаатар хотын асуудлыг бүгдийг нь авчраад энэ хууль дээр тавьчихаж байгаа нь буруу гэж байгаа юм. Яагаад гэвэл энэ Улаанбаатар хотын эрх зүйн байдлын тухай хуулиар тусгагдаад явах ёстой. Өөрөөр хэлбэл Улаанбаатар хотын эрх зүйн байдлын тухай хууль, одоо энэ засаг даргын нутаг дэвсгэрийн нэгжийн тухай хууль чинь хоёулаа адилхан органик хууль учраас тэнцүү ийм одоо эрхтэй хууль.

 Энэ дээр орсноор одоо Улаанбаатар хотын эрх зүйн байдлын тухай хууль одоо энд тусгасанаар илүү болчихно гэсэн юм ерөөсөө байхгүй. Тийм учраас энэ заалтуудыг авч хаяад, энэ баахан юм зүйлүүдийг ингээд оруулдгийг нь буруу л гэж үзээд байгаа юм л даа. Харамсалтай нь одоо миний хэлсэн үгийг энэ анхны хэлэлцүүлэг дээр одоо үл ойшоолоо. Тэгээд дээрээс ажлын хэсгийн дарга бас яах вэ ингээд оруулчихъя гэдэг байдлаар хариулт өгсөн. Тэгээд энийгээ бас ингээд тодорхой хэмжээгээр шийдсэнгүй. Тэгэх дээр энэ хууль дээр ийм аж ахуйн яг энэ хотын энэ чиг үүрэгтэй холбоотой ийм асуудлууд орох ёсгүй байсан юм гэдэг ийм зүйлийг хэлж байгаа юм. Баярлалаа.

 **Г.Занданшатар**: Санал хураалт явуулна. Гишүүд үг хэлж дууслаа. Дэмжсэн, дэмжээгүй үг хэлж дууслаа. Санал хураалт.

 60 хувиар энэ санал дэмжигдлээ.

 5.Төслийн 47 дугаар зүйлийн 47.6 дахь хэсгийг доор дурдсанаар өөрчлөн найруулах:

 “47.6.Улсын хэмжээний бодлого дэвшүүлж ажиллах үүрэг бүхий улс төрийн нам, эвсэл сумын иргэдийн Төлөөлөгчдийн Хурлын бүтцэд аливаа хэлбэрээр зохион байгуулалтын нэгж байгуулахгүй.

 Тайлбар: Энэ хэсгийг 2024 оны орон нутгийн ээлжит сонгуулийн дараа өдрөөс эхлэн дагаж мөрдөнө.”

 Санал гаргасан: Төрийн байгуулалтын байнгын хороо. Санал хураалт.

 Наранбаатар гишүүн үг хэлнэ. Наранбаатар гишүүнээр тасаллаа. Эрхэм гишүүн Нанзадын Наранбаатар Жанжин Сүхбаатарын танхим.

 **Н.Наранбаатар:** Би үүнийг дэмжиж санал хэлж байгаа юм. Суманд улс төржилтийг багасгах энэ асуудалд бол бас энэ бодитой дэмжлэг болох байх аа гэж бодож байгаа. Тухайлбал улс төрийн нам, эвсэл, сумын иргэдийн төлөөлөгчдийн хурлын бүтэц, аливаа хэлбэрээр зохион байгуулалтын нэгжгүй байснаараа улс төржилтийг тодорхой хэмжээгээр бууруулах, сумын хурлаас гарах шийдвэрийг бодитой болгоход бас чухал үүрэг нөлөөтэй заалт гэж үзэж байна.

 **Г.Занданшатар**: Наранбаатар гишүүн дэмжиж үг хэллээ.

 Санал хураалтад 60 гишүүн оролцож, 36 гишүүн дэмжиж, 60 хувиар энэ санал дэмжигдлээ.

 6.Төсөлд доор дурдсан агуулгатай 77 дугаар зүйл нэмж, дугаарлалтыг өөрчлөх:

 “77 дугаар зүйл. Засаг захиргаа, нутаг дэвсгэрийн нэгжийн гадаад хамтын ажиллагаа

 77.1.Засаг захиргаа, нутаг дэвсгэрийн нэгжийн гадаад хамтын ажиллагаа нь Монгол Улсын үндэсний аюулгүй байдлын болон гадаад бодлогын үзэл баримтлалд нийцсэн, гадаад бодлогын нэгдмэл байдлыг баримталсан байна.

 77.2.Засаг захиргаа, нутаг дэвсгэрийн нэгж нь өөрийн эрхлэх асуудлын хүрээнд гадаад улсын адил түвшний, эсхүл олон улсын байгууллагатай байгууллага хоорондын гэрээ байгуулж болох бөгөөд гэрээг байгуулахдаа гадаад харилцааны асуудал эрхэлсэн төрийн захиргааны төв байгууллагаас зөвшөөрөл авсан байна.” гэсэн саналыг дэмжье гэсэн санал хураалт явуулъя.

 Санал гаргасан: Төрийн байгуулалтын байнгын хороо.

 Амартүвшин гишүүн, Пүрэвдорж гишүүд үг хэлнэ. Эрхэм гишүүн Ганибалын Амартүвшин.

 **Г.Амартүвшин:** Баярлалаа. Энэ заалтыг нэмэхийг нь дэмжиж байгаа. Гэхдээ илүү тодорхой болгомоор байна. Миний бодлоор бол нийслэлийн дүүрэг юм уу, одоо сумдын засаг захиргааныхан гадаад, дотоод явж хамтын ажиллагааг гадаад харилцаа хөгжүүлж байгаа нэрийн доор ингээд зугаалж явж, эхнэр, хүүхдийнхээ шопин жагсаалтыг биелүүлээд явж байдаг тийм байдлыг одоо зогсоомоор байна. Монгол улсын төвлөрсөн гадаад бодлого гэж байдаг түүнийхээ дагуу л явмаар байна. Тийм болохоор энэ 77.2-ыг дэмжихгүй, аль эсвэл найруулгыг нь өөрчилмөөр санагдаад байгаа юм. Баярлалаа.

 **Г.Занданшатар**: Одоо эрхэм гишүүн Бөхчулууны Пүрэвдорж.

 **Б.Пүрэвдорж:** Сүүлийн хоёр сонгуулиар манай Ардчилсан нам арчаагүй байсны үр дүнд өнөөдөр Монгол Ардын Нам олонх болоод хэт их олонх болсны зовлонг өөрсдөө үүрээд явж байх шиг байна. Тэгэхлээр хууль тогтоох байгууллага ер нь засаглалыг бүгдийг нь одоо гартаа авч байгаа. Хууль тогтоох байгууллага бол олонх болчихсон үйл ажиллагаа явуулж байна. Гүйцэтгэх засаглал 100 хувь ингээд явж байна. Дээрээс нь шүүх засаглалыг одоо өөртөө авах ийм хуулийг хийгээд явж байгаа. Өөрөөр хэлбэл нэг намын гарт Их Хурал дээр аль эсвэл одоо Засгийн газарт эрхийг нь авахаар ингээд явж байна.

 Албан бусаар дөрөв дэх засаглал гэж ярьдаг хэвлэлийг тэр чигээр нь дуугүй болгосон. Одоо Хууль зүйн сайд нь иргэдийн үгийг хэлэх эрхийг хаах хуулийн төсөл боловсруулаад явж байна. Бүх түвшинд нь дуу амыг нь хаах ийм бодлого явж байгаа. Тэгэхлээр яг өнөөдөр энэ хуулиар энэ нутгийн өөрөө удирдах ёсыг уландаа гишгэсэн хэд хэдэн заалтыг оруулж байгаа. Дээд шатны дарга, Ерөнхий сайд нь аймгийн засаг даргыг санал болгоно, шалтгаангүй буцаана. Мөн түүнчлэн дахин нэр дэвшүүлэх, тэр хүнийг дэвшүүлэхгүй гэдэг ийм нутгийн өөрөө удирдах ёсны энэ бүх зүйлд харшилсан ийм зүйл явж байна.

 Дээрээс нь төрийн олон одоо чиг үүргүүд бүгдээрээ дээрээсээ томилгоотой болчихсон байгаа. Ингээд босоо тогтолцоотой социализмын хэлбэр лүү бүх шатандаа Монгол улс одоо ингээд орж байна. Тийм учраас Ардчилсан нам өөдтэй байх хэрэгтэй байна. Өнөөдрөөс эхлээд эв нэгдлээ хангаж, энэ шударга ёс энэ хувь хүн бизнесийн эрх чөлөөний төлөө тэмцэх, илүү зохион байгуулалтад орох ийм одоо шаардлага өнөөдрөөс эхлэн урган гарч байна. Тийм учраас бид нар бол эрх баригч болно. Тэр болох үедээ.../хугацаа дуусав/.

 **Г.Занданшатар:** Жадамбын Бат-Эрдэнэ гишүүн.

 **Ж.Бат-Эрдэнэ**: Би энэ төслийн 5 дээр үг хэлэх гэж байсан юм л даа. Хоцорсон ч гэсэн хэлье. Энэ улсын хэмжээний бодлого дэвшүүлж ажиллах үүрэг бүхий улс төрийн нам гэж ер нь ямар намыг хэлэх юм бэ. Энэ чинь нам эвсэл гээд явчихдаг энгийн нэр байгаа шүү дээ. Тэгээд энэ үг, үсэг дээр нь анхаараач ээ гэж хэлэх гэж байсан юм. Баярлалаа.

 **Г.Занданшатар**: Гишүүд үг хэлж дууслаа. 47.6-г найруулга дээрээ анхаараарай гэж байна. Өөр нам бол нэгж байгуулж болно. Улсын хэмжээний бодлого дэвшүүлдэг нам бол болохгүй гэсэн агуулга сонсогдоод байна шүү дээ гэж хэлж байна. Тэр чинь 2027 оноос үйлчлэх юм. Тэр хууль чинь 2027 оноос үйлчилнэ. Улсын хэмжээний бодлого дэвшүүлэх чинь.

 Санал хураалт. Найруулга дээр үүнийг анхааръя.

 Санал хураалтад 60 гишүүн оролцож, 38 гишүүн дэмжиж, 68.3 хувийн саналаар энэ санал дэмжигдлээ.

 Байнгын хорооноос гаргасан зарчмын зөрүүтэй саналын томьёоллоор санал хурааж дууслаа.

 Одоо Монгол Улсын Засаг захиргаа, нутаг дэвсгэрийн нэгж, түүний удирдлагын тухай хуулийн шинэчилсэн найруулгын төсөлтэй хамт өргөн мэдүүлсэн Улсын Их Хурлын тогтоолын төслийг батлах санал хураалт явуулна.

 Монгол Улсын засаг захиргаа, нутаг дэвсгэрийн нэгж, түүний удирдлагын тухай хуулийг хэрэгжүүлэх бэлтгэлийг хангах зарим арга хэмжээний тухай Улсын Их Хурлын тогтоолын төслийг баталъя гэсэн саналын томьёоллоор санал хураалт явуулъя.

 Санал хураалтад 61 гишүүн оролцож, 42 гишүүн дэмжиж, 38.9 хувийн саналаар тогтоолын төсөл батлагдлаа.

 Монгол Улсын засаг захиргаа, нутаг дэвсгэрийн нэгж, түүний удирдлагын тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүдийг эцэслэн батлах, бэлтгэл хангуулахаар Төрийн байгуулалтын байнгын хороонд шилжүүллээ. Редакцын болон найруулгын засварууд Их Хурлын гишүүдээс өгсөн найруулга редакцын чиглэлүүдийг эцэслэн батлах бэлтгэлдээ Төрийн байгуулалтын байнгын хороо анхаарах чиглэл өгч байна.

 ***Гурав.Монгол Улсын Ерөнхийлөгчийн сонгуулийн тухай хуулийн төсөл болон хамт өргөн мэдүүлсэн хуулийн төсөл*** */Улсын Их Хурлын гишүүн Л.Энх-Амгалан, Ж.Ганбаатар нарын 2019.12.03-ны өдөр өргөн мэдүүлсэн,* ***эцсийн хэлэлцүүлэг****/*

Төслийг эцсийн хэлэлцүүлэгт бэлтгэсэн талаарх Төрийн байгуулалтын байнгын хорооны танилцуулгыг Улсын Их Хурлын гишүүн, Улсын Их Хурлын гишүүний Халдашгүй байдлын дэд хорооны дарга Нямаагийн Энхболд Их засаг танхимаас танилцуулна. Эрхэм гишүүн Нямаагийн Энхболдыг урьж байна.

 **Н.Энхболд:** Улсын Их Хурлын дарга, эрхэм гишүүд ээ,

 Улсын Их Хурлын гишүүн Л.Энх-Амгалан, Ж.Ганбаатар нар 2019 оны 12 дугаар сарын 03-ны өдөр Улсын Их Хуралд өргөн мэдүүлсэн Монгол Улсын Ерөнхийлөгчийн сонгуулийн тухай болон хамт өргөн мэдүүлсэн Монгол Улсын Ерөнхийлөгчийн сонгуулийн тухай хуулийг дагаж мөрдөх журмын тухай хуулийн төслийн анхны хэлэлцүүлгийг Улсын Их Хурал хурал 2020 оны 12 сарын 11-ний өдрийн чуулганы нэгдсэн хуралдаанаар хийж, эцсийн хэлэлцүүлэгт бэлтгүүлэхээр Төрийн байгуулалтын байнгын хороонд шилжүүлсэн.

 Тус Байнгын хороо 2020 оны 12 сарын 11-ний өдрийн хуралдаанаар нэгдсэн хуралдааны анхны хэлэлцүүлгээр олонхын дэмжлэг авсан саналуудыг төслийн холбогдох зүйл, хэсэг, заалтад нэмж тусган төслийн агуулга, бодлого, зарчмыг алдагдуулахгүйгээр үг хэллэг, дэс дараалал, бүтцийн шинжтэй засварыг хийж, эцсийн хэлэлцүүлэгт бэлтгэсэн хуулийн төслүүд болон зарчмын зөрүүтэй саналын томьёоллыг та бүхэнд тараагаад байна.

 Төслийн анхны хэлэлцүүлэг явуулах үед хуралдаан даргалагчаас зарчмын зөрүүтэй саналын найруулгыг анхаарч, гүйцээн боловсруулах чиглэл өгсөн, энэ чиглэлийн дагуу Монгол Улсын Их Хурлын чуулганы хуралдааны дэгийн тухай хуулийн 42 дугаар зүйлийн 42.3-т заасны дагуу нэгдсэн хуралдааны анхны хэлэлцүүлгээр санал хурааж шийдвэрлэсэн боловч Байнгын хорооны хуралдаанд оролцсон гишүүдийн гуравны хоёроос доошгүй нь дахин санал хураалгах шаардлагатай гэж үзэн хуралдаан даргалагчаас өгсөн чиглэлийн дагуу төслийн 19 дүгээр зүйлийн 19.15 дахь хэсгийн сонгогчдын нэрийн жагсаалтыг сонгуулийн хэсэг тус бүрээр санал авах өдрөөс арваас доошгүй хоногийн өмнө хүсэлт гаргасан нам эвсэлд өгөх байсныг хоёроос доошгүй хоногийн өмнө өгөхөөр, 26 дугаар зүйлийн 26.5 дахь хэсгийн гэмт хэрэг үйлдэж шүүхийн хүчин төгөлдөр шийтгэх тогтоолоор гэм буруутай нь тогтоогдсон хүн нэр дэвшихийг хориглоно гэснийг эрүүгийн гэмт хэрэг үйлдэж шүүхийн хүчин төгөлдөр шийтгэх тогтоолоор ял эдэлж байгаа хүн нэр дэвшихийг хориглохоор, төслийн 32 дугаар зүйлийн 32.5 дахь хэсгийн 2 дахь өгүүлбэрийг өөрчлөхөөр, 36 дугаар зүйлийн 36.11, 41 дүгээр зүйлийн 41.8, 42 дугаар зүйлийн 42.12 дахь хэсгийн сонгуулийн сурталчилгааны төлбөрийн дунджийг тогтоохдоо ээлжит сонгуулийн өмнөх жил нь сонгуульгүй жил байсан бол тухайн жилийн дунджаар, сонгуультай жил байсан бол сүүлийн ээлжит сонгуулийн санал авах өдөр дууссанаас хойш тухайн жилийн ээлжит сонгуулийн санал авах өдрийг хүртэлх хугацааны дунджаар тооцохоор, төслийн 56 дугаар зүйлийн 56.12 дахь хэсгийг хяналтын камерыг сонгогч саналаа нууцаар, чөлөөтэй илэрхийлэхэд саад учруулахгүйгээр байрлуулж, сонгогчийг бүртгэх болон санал өгөх орчимд явагдаж байгаа үйл ажиллагааг баримтжуулахаар өөрчлөх зарчмын зөрүүтэй саналыг боловсруулж Байнгын хорооны хуралдаанд оролцсон гишүүдийн гуравны хоёрын саналаар дэмжигдсэн болно.

 Эдгээр саналаас төслийн 26 дугаар зүйлийн 26.5 дахь хэсгийг өөрчлөн найруулах зарчмын зөрүүтэй саналтай холбоотойгоор төсөлд ял эдэлж байгаа гэж, Эрүүгийн хуулийн 5.2 дугаар зүйлд заасан үндсэн болон нэмэгдэл ял тэнсэх, албадлагын арга хэмжээг эдэлж дуусаагүй байхыг гэсэн агуулгатай 3.1.13 дахь заалт, авлига, албан тушаалын гэмт хэрэг үйлдсэн нь шүүхээр тогтоогдсон бол нэр дэвшихийг хориглоно гэсэн агуулгатай 26.6 дахь хэсэг нэмж, төслийн 28 дугаар зүйлийн 28.2.14 дэх заалтыг өөрчлөхөөр төслийн 36 дугаар зүйлийн 36.11, 41 дүгээр зүйлийн 41.8, 42 дугаар зүйлийн 42.12 дахь хэсэгт оруулсан өөрчлөлттэй холбогдуулан төслийн 41 дүгээр зүйлийн 41.9.2 дахь заалтыг өөрчлөх зарчмын зөрүүтэй саналыг хуралдаанд оролцсон гишүүдийн мөн гуравны хоёр нь дэмжсэн болно.

 Улсын Их Хурлын эрхэм гишүүд ээ, Монгол Улсын Ерөнхийлөгчийн сонгуулийн тухай болон хамт өргөн мэдүүлсэн Монгол Улсын Ерөнхийлөгчийн сонгуулийн тухай хуулийг дагаж мөрдөх журмын тухай хуулийн төслийн эцсийн хэлэлцүүлэгт бэлтгэсэн талаарх Төрийн байгуулалтын байнгын хорооны санал, дүгнэлтийг хэлэлцэн танилцуулгыг хэлэлцэн шийдвэрлэж өгөхийг та бүхнээс хүсье.

 **Г.Занданшатар:** Энхболд даргад баярлалаа. Зарчмын зөрүүтэй саналын томьёоллоор санал хураалтууд явуулна. Байнгын хорооны танилцуулгатай холбогдуулж асуулт асуух гишүүд байна уу? Одонтуяа, Доржханд гишүүнээр тасаллаа. Эрхэм гишүүн Салдангийн Одонтуяа асуулт асууна.

 **С.Одонтуяа**: Ажлын хэсгийн дарга нь тайлбар өгчих. Би энэ 3 дугаар саналын томьёоллоос асуух гэсэн юм. Энэ заалт бол өмнөх Улсын Их Хурлын сонгууль, бусад сонгуулиудад үнэхээр нэр дэвшигчдэд хамгийн хүнд туссан, өөрөөр хэлбэл маш их сонгуульд зардал гаргах ухуулагч нэрээр мөнгө тараалтаа хийх энэ ажил бол яг энэ заалтаас хамаарч ялангуяа санхүүгийн боломж багатай нэр дэвшигчдэд их хүнд цохилт болж байсан. Ухуулагчийн тоо бол нэмэгдсэн, өмнөх сонгуулийн хуулиудаас. Тэгэхлээр өөрөөр хэлбэл ухуулагч нэрээр ерөөсөө нөгөө албан ёсоор хуулийн дагуу мөнгө тараалтын ажиллагаа бол хийгдсэн байдаг.

 Тийм учраас энэ заалтыг өөрчилнө гэсэн байна. Энэ өөрчилсөн заалт нь бол сайн ойлгогдохгүй байна. Үүнийг тайлбарлаж өгнө үү. Энэ заалт нь хэвээрээ юм уу, эсвэл бүр өөр болж байгаа юм уу гэдэг нь энэ саналын томьёололд бас сайн харагдахгүй байна. Ер нь Монгол Улс бас эдийн засгийн хямралтай байна. Бид нар энэ сонгуулиар хамаг мөнгөө зардаг. Баахан өр шир тавьдаг энэ асуудлыг одоо зогсоох хэрэгтэй. Бид нар Шведэд туршлага судлаад явж байхад нэг Их Хурлын гишүүн нь 2500 евро л зарсан. Дараа нь ялаад манай нам энэ мөнгийг буцааж өгсөн гэж ярьж байсан. Гэтэл өнөөдөр Сонгуулийн ерөнхий хорооноос гаргаж байгаа зардал бол маш өндөр тавигдаж байгаа шүү дээ.400-500 сая гээд зориуд хөөрөгддөг. Тэгэхээр энэ ухуулагчийн зардлыг эрс бууруулах, мэдээж Ерөнхийлөгчийн сонгуульд олны танил хүмүүс л нэр дэвшээд явдаг. Тийм учраас энэ асуудал дээр тодорхой хариулт өгөөч ээ.

 **Г.Занданшатар**:Төрийн байгуулалтын байнгын хорооны дарга Лувсанцэрэнгийн Энх-Амгалан гишүүн хариулна.

 **Л.Энх-Амгалан**: Одонтуяа гишүүнтэй бол санал нэг байгаа. Ер нь манай Монгол Улс сонгуулийн их өндөр зардалтай улс орны нэг болчихсон юм байна лээ. Нэг хүнд ноогдож байгаа, нэг сонгогчид нь оногдож байгаа сонгуулийн зардлаараа. Бусад улс орнууд Сингапур гэхэд ч нэг хүнд зөвхөн нэг сингапур доллартай, нэг сонгогчийн нэг сингапурт доллартой тэнцэр сонгуулийн зардал гаргадаг. Англи ч гэсэн хүртэл ийм юм байна лээ. Сая та бас Швед гээд энэ улс орнуудыг дурдаж байх шиг байгаа юм. Тэгэхээр цаашдаа бол ер нь бид нар яаж ингэж энэ зардал багатай мөнгөний сонгуулиас татгалзах вэ гэдэг л хамгийн том сорилт байгаа юм л даа. Хамгийн том сорилт байгаа.

 Тэгэхээр энийг бид нар энэ хуулиараа бас нэлээн зохицуулж өгье өө гэсэн ийм хүсэл тэмүүлэл байсан. Гэхдээ бид нар Улсын Их Хурлын сонгуулийн хууль дээр бас нэг ийм заалт байсан 200 сонгогч тутамд нэг ухуулагч гэсэн ийм заалт орчихсон байсан. Үүнийгээ бид нар яг энэ Ерөнхийлөгчийн сонгуулийн хууль дээр бас нэлээн цэгцэлье. Ер нь сонгуулын хамгийн их зардал ихэсгээд байгаа нь энэ 200 сонгогч тутам нэг ухуулагч гэдэг бол хамгийн их зардал ихсэж байгаа юм. Тэгээд энэ заалтуудыг больё, энэнээсээ татгалзъя гэсэн. Тэгээд манай Ардчилсан намын бүлэг энэ заалтыг оруулж ирье ээ гэдэг ийм зарчмын зөрүүтэй саналын томьёолол гаргаад томьёолоод байгаа юм.

 Та одоо бүлгийнхээ энэ шийдвэрийг дэмжиж байгаа юм уу, дэмжихгүй байгаа юм уу гэдэг байр сууриа илэрхийлэх ёстой байх.

 Хоёр дахь нь тэр нэг томьёолж байгаа нөгөө зарим тохиолдолд ингээд хуваагаад хуваагаад ингээд үзэхээр нөгөө 200-д хүрэхгүй, одоо 40-50 хүн үлдэх юм уу, эсхүл 150 хүн тутам гээд нэг ийм зохицуулагдаагүй юмнууд байгаа учраас энийг илүү тодорхой болгоод одоо жишээ нь 100-гаас гэж байгаа биз. Тийм ээ, нэг үлдэгдлийн зарчмаар ингээд хуваагаад үзэхээр одоо 200-гаас арай бага 100-гаас арай их байх юм бол тэнд нь бас нэг ухуулагч гэсэн. Энэ бол тохиолдол нь их цөөхөн юм байна. Тэгээд нэг ийм хоёр зохицуулалтуудыг л хэлэлцүүлгийн үед хийсэн юм байгаа юм. Дандаа бутархай тоо гэсэн үг шүү дээ.

 **Г.Занданшатар**: Тогмидын Доржханд гишүүн үг хэлнэ.

 **Т.Доржханд**: Баярлалаа 3 асуудал байнай. Энэ сонгуулийн зардлыг бууруулахын тулд нэлээн олон арга хэмжээ уг нь бол авч явсан юм байна.Тэгээд зарим заалтууд нь бол байхгүй болчихсон байна. Тэгээд сонгуулийн зардлын ил тод байдалтай холбоотой, тухайлбал 52.4, энэ заалт маань хааччихав. Тэгээд 52.4 чинь болохлоор, нөгөө нэр дэвшигч маань сонгуулийнхаа зардлын тайланг Үндэсний аудитын газар өгдөг. Тэгээд энэ дээрээ үндэслээд хэрвээ зөрчсөн байх юм бол дараагийн сонгуульд орохгүй байх гэдэг ийм зарчим чинь уг нь олон улсын зөв практик юм байна шүү дээ. Тэгээд үүнийгээ байхгүй болгосон байна. Энэ дээр асууж байна. Хаана байна, энэ яагаад ингээд олж байгаа зөв зарчмаасаа ухраад байгаа юм бэ?

 Хоёр дахь нь бас саяын яалт ч байхгүй сонгуулийг хамгийн их зардалтай болгодог зүйл чинь бол ухуулагч нар шүү дээ. Гэтэл ингээд энэ дээрээ 800 гээд оруулж ирснийгээ, манай Ардчилсан намынхан яагаад тэгсэн 200 л гэчихсэн байгаа юм байна. Ер нь бол үүнийг заавал ингэж ухуулагч нарын тоо хязгаарлахгүйгээр аль болох л нөгөө бага түвшинд нь байлгах зохицуулалтыг хийчихмээр байгаа юм. Тэгэхээр Ерөнхийлөгчийн сонгуульд одоо бол дөрөвхөн субъект л өрсөлдөнө шүү дээ. Тийм болохоороо энэ дээрээ аягүй гоё туршилт хийчихмээр санагдаад байгаа юм. Мэдээллийн технологийг ашиглая аа. Блокчэйн гээд технологи гараад ирчихлээ. Эстониас авхуулаад Швейцарууд одоо маш олон ардчилсан парламенттай улсууд бол энэ блокчэйн ашиглая. Энэ чинь бол ингээд гар утсаараа л санал өгөх ийм хэлбэр шүү дээ. Ямар ч зардал байхгүй. Гэтэл ийм юмыг оруулж ирэх, ашиглах боломж нь хэр байгаа юм бэ?

 Эцэст нь би энэ Энх-Амгалан даргаас дахиад асуумаар байгаа юм.

 **Г.Занданшатар**: Доржханд гишүүнд 1 минут өгье.

 **Т.Доржханд**: Түрүүчийн удаа бас хариултаа тодорхой авч чадаагүй. Энэ шинэ Үндсэн хуулиар чинь Монгол Улсын Ерөнхийлөгч зөвхөн 1 удаа 6 жилээр сонгогдоно гээд. Тийм болохлоор, одоогийн Ерөнхийлөгч мөн өмнө нь байсан Ерөнхийлөгч байсан хүмүүс сонгогдох ёсгүй гэсэн ийм ойлголттой байгаа. Үүнийгээ энэ хуульдаа тодруулж өгөөч. Маш ойлгомжтой Үндсэн хуулийн заалтаа оруулчихаад. Та нар яагаад үүнийг тойроод байгаа юм, тодруулаач ээ. Тэгээд ард түмэндээ энэ боломжийг нь өгье л дөө. Тэгэхгүй одоо ингээд өмнөх Ерөнхийлөгч нь 4 жил Ерөнхийлөгч болчхоод дахиад 6 жилээр сунгаад 10 жил энэ төрийг удирдах гээд байгаа юм уу. Бид нар ямар ийм удирдагчтай болъё гэсэн энэ нийгмийг байгуулж байгаа юм уу. Өмнөх тэр Ерөнхийлөгч чинь бас 8 жил нэмэх нь. Одоо 6 жил гэхэд 14 жил ингээд энэ төрийг удирдах юм уу, ийм боломжуудыг нь хааж өгөх ёстой биз дээ. Ийм л зорилгоор дарангуйлагчийг төрүүлэхгүй гээд Үндсэн хуульдаа өөрчлөлт оруулсан биз дээ. Тэгээд үүнийгээ яагаад тодруулж өгөхгүй байгаа юм бэ? Тэгээд үүнийг бол би манай …/хугацаа дуусав/.

 **Г.Занданшатар**: Лувсанцэрэнгийн Энх-Амгалан Байнгын хорооны дарга асуултад хариулна.

 **Л.Энх-Амгалан**: Доржханд гишүүн гурван асуулт асуулаа. 3 асуултад нь хариулъя гэж бодож байна. Нэгдүгээрт, энэ сонгуулийн зардлын тайлан гардаг. Сонгуулийн тайлангийн зардал гээд энэ 52 дугаар зүйл бол бүтэн тэр чигээрээ хасагдаагүй л дээ. Энэ дээр бүгдээрээ байгаа 52 дугаар зүйл дээр. Тэгэхээр та яг алийг нь хасчихсан гэж үзээд байгаа юм. Би түүнийг сайн ойлгосонгүй. Энэ дээр 52.4.1, 52.4.2, 4.3, 4.4, 4.5 энэ бүх гаргасан хандивлагчид иргэн, хуулийн этгээд энэ хандивын хэмжээ хэлбэр ингээд нөгөө санхүүгийн зардлын гүйцэтгэл ингээд гэрээний хамт ийм ийм форматуудаар ингээд энэ сонгуулийнхаа зардлын тайланг гаргана гэдэг энэ зохицуулалтууд нь энэ хууль дээр байгаа Доржханд гишүүн ээ.

 Хоёрдугаар асуудал, энэ сонгууль их зардалтай болж байгаа гэдэг дээр бол би тантай санал нэг байгаа. Ер нь цаашдаа энэ Улс төрийн намын тухай хууль ганцхан энэ Сонгуулийн хуулиар зохицуулагдахгүй юм байна билээ. Улс төрийн намын тухай хууль сонгуулийн тогтолцоо гэх мэтээр ингээд энэ цаашдаа ер нь энэ сонгуульд дэвшиж байгаа улс төрийн намууд, нэр дэвшигч нар өөрсдөөсөө одоо их мөнгө гаргадаг, энэ хэлбэрээс л бид нар их татгалзмаар юм байна лээ. Тэгэхээр ганцхан Сонгуулийн тухай хуулиар биш бол хэд хэдэн энэ хуулиудаар, энэ асуудлууд одоо зохицуулагдах ёстой л гэсэн ийм байр суурьтай байна.

 Тэр Ерөнхийлөгчийг одоо нэр дэвшүүлэх, дэвшүүлэхгүй гэдэг асуудлыг та нар дэвшүүлэхгүй гэж Үндсэн хуульдаа хийчхээд, ингээд Сонгуулийнхаа хуулиар нээгээд өгчихлөө гэсэн юм яриад байна л даа. Тэгэхээр Үндсэн хуулийг бид нар бол тайлбарлаж, яг энэ Ерөнхийлөгчийн сонгуулийн хуулиар бид нар Үндсэн хуулийг хамаагүй тайлбарлаж болохгүй шүү дээ. Тийм биз дээ. Бид нар бол Сонгуулийн ерөнхий хууль бол Үндсэн хуулийнхаа зарчмыг барьж...

 **Г.Занданшатар**: Нямаагийн Энхболд ажлын хэсгийн дарга, эрхэм гишүүн хариулна.

 **Н.Энхболд**: Доржанд гишүүний асуусан нэгдүгээр асуулт дээр тодруулга өгчихье. Тэр тайлангаа өгөөгүй бол дараагийн сонгуульд оруулахгүй гэдэг заалт хасагдаагүй ээ. Дугаар нь өөрчлөгдөөд 53.4 дээр оччихсон байгаа. Доржханд гишүүн ээ.

 Энэ хуульд заасан хугацаанд сонгуулийн зардлын тайлангаа ирүүлээгүй намыг дараагийн сонгуульд бүртгэхгүй гээд дугаар нь хойшоо өөрчлөгдөөд жаахан жаахан солигдчихсон байгаа юм. Түүнээс яг тэр заалт бол байгаа гэдгийг хэлчихье.

 **Г.Занданшатар:** Гишүүд асуулт асууж, хариулт авч дууслаа. Одоо санал хураалтууд явуулна.

 Ажлын хэсгийн гишүүдийг танилцуулъя. Сонгуулийн ерөнхий хорооны гишүүн бөгөөд дарга П.Дэлгэрнаран, мөн хорооны гишүүн бөгөөд нарийн бичгийн дарга Д.Даваа-Очир, Хуулийн хэлтсийн дарга Д.Бат-Эрдэнэ, Улсын бүртгэлийн ерөнхий газрын дарга Д.Дэлгэрсайхан, мөн газрын Иргэний улсын бүртгэлийн газрын дарга Т.Нармандах, Харилцаа холбооны зохицуулах хорооны Өргөн нэвтрүүлгийн зохицуулалтын газрын дарга А.Лувсан-Очир.

 Одоо санал хураалт явуулна. Байнгын хороо дэмжсэн саналыг дэмжье гэсэн томьёоллоор санал хураалтууд явуулна.

 Нэг. Төслийн 19 дүгээр зүйлийн 19.5 тав дахь хэсгийн “энэ хуулийн 19.9-д заасан сонгогчдын нэрийн жагсаалтыг сонгуулийн хэсэг тус бүрээр санал авах өдрөөс 10-аас доошгүй хоногийн өмнө цахим хэлбэрээр нэг удаа олгоно” гэснийг “энэ хуулийн 19.11-д заасан сонгогчдын нэрсийн жагсаалтыг сонгуулийн хэсэг тус бүрээс санал авах өдрөөс хоёроос доошгүй хоногийн өмнө цахим хэлбэрээр нэг удаа олгоно.” гэж өөрчлөх.

 Санал гаргасан: Ажлын хэсэг. Санал хураалт.

 Санал хураалтад 62 гишүүн оролцож, 37 гишүүн дэмжиж, 59.7 хувийн саналаар энэ санал дэмжигдлээ.

 Энэ Пүрэвдорж гишүүний гаргасан санал.

 Хоёр. Төслийн 26 дугаар зүйлийн 26.5 дахь хэсгийн “Гэмт хэрэг үйлдэж шүүхийн хүчин төгөлдөр шийтгэх тогтоолоор гэм буруутай нь тогтоогдсон хүн нэр дэвшихийг хориглоно.” гэснийг “Эрүүгийн гэмт хэрэг үйлдэж шүүхийн хүчин төгөлдөр шийтгэх тогтоолоор ял эдэлж байгаа хүн нэр дэвшихийг хориглоно.” гэж өөрчлөх.

 Тайлбар: Үүнтэй холбоотойгоор доорх саналаар санал хураана:

 1.Төслийн З дугаар зүйлд доор дурдсан агуулгатай 3.1.13 дахь заалт нэмэх:

 “3.1.13.”ял эдэлж байгаа” гэж Эрүүгийн хуулийн 5.2 дугаар зүйлд заасан үндсэн болон нэмэгдэл ял, тэнсэх, албадлагын арга хэмжээг эдэлж дуусаагүй байхыг.”

 2.Төслийн 26 дугаар зүйлд доор дурдсан агуулгатай 26.6 дахь хэсэг нэмэх:

 “26.6.Авлига, албан тушаалын гэмт хэрэг үйлдсэн нь шүүхээр тогтоогдсон бол нэр дэвшихийг хориглоно.”

 3.Төслийн 28 дугаар зүйлийн 28.2.14 дэх заалтын “эрүүгийн хариуцлага хүлээж байсан” гэснийг “энэ хуулийн 26.5, 26.6-д заасан шаардлага хангаж байгаа” гэж өөрчлөх.

 Санал гаргасан: Төрийн байгуулалтын байнгын хороо. Түрүүчийнх ч гэсэн Төрийн байгуулалтын байнгын хороо гэж явна шүү. Байнгын хороо эцсийн хэлэлцүүлэг. Ганбаатар гишүүн ээ, энэ цөөхөн санал гарчхаад. Эцсийн хэлэлцүүлэг. Анхны хэлэлцүүлэг дээр чинь 79 санал гарсан. Дэмжсэн, дэмжээгүй, үг хэлэх гишүүн нэг байна. Норовын Алтанхуяг гишүүн, Сайнхүүгийн Ганбаатар гишүүн. Хоёр гишүүнээр тасаллаа.

 **Н.Алтанхуяг:** Би одоо юм тодруулж л хэлж байгаа юм шүү. Ер нь бас нэг муухай юм бий болж байна шүү дээ. Энэ заалтуудыг их сайн тодруулж өгөхгүй бол одоо бид нарын энэ нөгөө тэмцэлдээн хамгийн тэнэг юм руугаа ороод нэр дэвшсэн хүнээ барьж авч шоронд хийдэг ийм юм руу явж байна шүү дээ. Тийм учраас энэ заалт бол байх ёстой. Харин би зүгээр эргэлзэж байгаа юм нь манай Төрийн байгуулалтын байнгын хороо энэ дээр сайн ажилласан юм уу. Ял эдэлж байгаа гэдэг чинь уулаасаа л үндсэн болон нэмэгдэл ял. Тэнсэхийг л хэлдэг биз дээ. Албадлагын арга хэмжээ гэж юу юм бол? Би мэдэхгүй байна. Ингээд хуулийг аваачиж, дахиад дураараа нэг сонгуулийн хууль дотор тайлбарлачхаж байгаа юм биш биз. Энх-Амгалан дарга мэддэг юм уу, мэдэхгүй. Энэ хуульчдаасаа сайн асуугаарай би эргэлзэж байна шүү.

 Хоёрдугаарт нь авлига, албан тушаалын гэмт хэрэг үйлдсэн нь шүүхээр тогтоогдсон бол. Шүүхээр тогтоогдсон гэж алиныгаа ойлгож байгаа бол доо. Би эд нарыг маш их нарийн хийж өгөөч ээ гэж байгаа юм. Ингэхгүй бол одоо ер нь буруу юм руу явлаа шүү. Нэр дэвшээд явж байтал, үүнийг энэ Сонгуулийн ерөнхий хороо ч анхаарах ёстой. Нэр дэвшигчийг бүртгэж авахгүй хүмүүсийг бүртгэж аваад заримыг нь будилуулсан. Зарим нь нэр дэвшээд явж байхад нь аваачаад шоронд хийсэн. Би тэр хэнийх нь тухай ярихгүй байна. Энэ их буруу шүү. Манай Монгол Улс хуультай, номтой баймаар байна. Тэгэхээр энэ авлига албан тушаалын гэмт хэрэг үйлдсэн нь шүүхээр тогтоогдсон гэдэг нь юу хэлж байгаа бол доо. Бүр одоо эцэслэгдсэн агуулгаар ойлгож явна уу? Анхан шатны шүүхийн шийдвэр гаргуулчхаад, бүр одоо би эвгүй юм хэлье л дээ, гаргуулж авангуутаа аваачаад шоронд хийчхийг хэлж байна уу? Дараа нь тэр эрүүгийн хариуцлага хүлээж байсан гэдгийг нь шаардлага хангаж байгаа гэж өөрчилж байгаа. Би ер нь Энх-Амгалан дарга аа, энэ улс төрийн тэмцэл, энэ Монголын бүх юм шударга явмаар байгаа байхгүй юу. Тэгэхээр энэ ийм хачин хачин юм бичиж хаяад, тэгээд нөгөө өрсөлдөж байгаа одоо нэг дөрвөн хүн өрсөлдөнө дөө, дөрвийнхөө хоёрыг нь шоронд хийчхээд тэгээд яваад өгөх вий дээ. Гурвыг нь шоронд хийвэл ганцаараа гарна шүү дээ. Үгүй ээ, ийм завхарсан юм аа, больё оо л гэж би хэлж байна. Энэ дээр хариуцлагаа хүлээгээрэй. Дараа нь ийм асуудал үүсэх вий. Тэгж бодож саналаа өгөөрэй.

 **Г.Занданшатар**: Энэ өмнөх заалт нь яг таны хэлж байгаа нөхцөл байдал үүсэж болзошгүй тийм заалт байсан учраас, хуучин нь. Өргөн барьсан нь бүр аймаар. Ерөөсөө л прокурорт бараг байцаагдаж байгаа бол нэр дэвшихийг хориглох. Түүнийг нь сайжруулахдаа эрүүгийн хэрэг ямар ч хэрэг үйлдсэн байсан гэсэн шүүхийн хүчин төгөлдөр тогтоолоор ял эдэлж байгаа бол. Тэгэхээр торгох ял болчихсон, эрх хасах ял болчихсон, тэгээд нэг жолооны эрх хасуулсан хүн бол нэр дэвших эрх насаараа хязгаарлачихна. Аль эсвэл энэ хугацаанд нь нэг ял оноочихно. Тэгээд яг таны хэлж байгаа нөхцөл байдал үүсэх учраас Улсын Их Хурлын даргаас чиглэл өгч, үүнийг ял эдэлж байгаа гэж өөрчилж байгаа юм. Ял эдэлж байгаа бол одоо шоронд хоригдож байгаа юм уу, аль эсвэл эрхээ хасуулчихсан, тухайн ялаа яг эдэлж байгаа хүн бол нэр дэвшиж болохгүй ээ гэж Байнгын хороо арай л зөөлрүүлж эрхийг нээж байгаа юм.

 Түүнээс биш ингээд хүний сонгох эрхийг нэг хүнийг шанаадсан төлөө насан туршаа хааж болохгүй гэж Улсын Их Хурлын даргаас чиглэл өгөөд, энийг ингэж сайжруулж байгаа гэж ойлговол зохино.

 Тэр албадлагын арга хэмжээг Эрүүгийн хуулийн 5.2-т заачихсан тэнсэх, эрх хасах ял, хорих ял, нийтэд тустай ажил хийлгэх, зорчих эрхийг хязгаарлах ялуудыг албадлагын арга хэмжээ гэж нэрлэж байгаа юм билээ. Эрүүгийн хуульдаа заачихсан. Үүнийг тэгэхдээ эцсийн найруулга дээрээ үг, үсгүүдийг нь сайн нягтлаарай. Энэ бол хүний заяамал эрхтэй холбоотой асуудлууд юм аа.

 Сайнхүүгийн Ганбаатар гишүүн үг хэлнэ.

 **С.Ганбаатар:** Монгол Ардын Намын нөхдүүд, эрх баригчид аа, та нарт хандаж үнэн төрх чинь л гарч байна даа. Энэ нэг хүнд зориулсан заалт. Нэг хүнд зориулсан. Гамбарын Энхбаяр гэдэг хүнийг сонгуульд оруулахгүйн төлөө 2009 оноос хойш одоо 10 жил махыг нь зулгааж, сонгох, сонгогдох эрхэнд нь халдаж байгаа. Нэг үе та нарыг удирдаж явсан, та нарын хамтран зүтгэгч. Оюутолгой, Тавантолгой, энэ уул уурхайн баялгийг ард түмэнд өгье гэсний төлөө, энэ аймшигтай хонгилын эздүүдэд чирэгдэж гүтгэгдсэн хүн. Ингэхлээр нийт жирийн ард иргэдийн сонгох сонгогдох эрхэнд энэ хуулиараа битгий халдаач ээ. Энэ заалтыг би эсэргүүцэж кнопоо дарсан. Үүнийгээ тайлбарлаж би та бүхэнд одоо бас бодож үзээч ээ.

 Өнөөдөр хэдий болтол одоо ингээд монгол хүний сонгох, сонгогдох эрхэнд хууль бусаар энэ асар их одоо эрх чөлөөг нь хязгаарлаж байгаа энэ заалтыг 26.6-гийн энэ заалтыг гүтгэж, авлигал албан тушаалын хэрэгт холбогдуулчихаад л, тэгээд л сонгох, сонгогдох эрхэнд нь ингээд халдаад байгаа явдлыг та нар нэг эргэж бодоод, үүнийг тэртээ тэргүй хэнийгээ сонгох вэ, хэнийгээ сонгохгүй вэ гэдгийг ард түмэн өөрсдөө сонгогчид шийддэг. Өмнөөс нь битгий шийдээч ээ гэдгийг л дахин дахин та нарт анхааруулж хэлмээр байна. Үүнийгээ нэг эргэж бодож энэ заалтыг би эсэргүүцэж байгаагаа дахин илэрхийлье.

 **Г.Занданшатар**: Санал хураалтад бэлтгээрэй. Үг хэлж дууслаа, санал хураалт явуулъя.

 Санал хураалтад 62 гишүүн оролцож, 38 гишүүн дэмжиж, 61.3 хувийн саналаар.

 Эрүүгийн хариуцлага хүлээж байгаа хүн гэж байсан юм. Эрүүгийн хариуцлага хүлээж байгаа, шүүхээр шийдэгдсэн, тэр нь хамаагүй бүр аюултай болчихно. Тэгээд шүүхээр шийтгэгдсэн гэж арай дэвшүүлээд түүнийг нь одоо бүр ингээд нарийвчилж л байгаа юм байна л даа.

 З.Төслийн 32 дугаар зүйлийн 32.5 дахь хэсгийн “Сонгогчийн тооноос хамаарч аймаг, дүүргийн хэмжээнд 200 хүртэлх сонгогчийг хариуцсан нэг ухуулагч ажиллаж болно.” гэснийг “Хэрэв тухайн аймаг, дүүргийн сонгогчийн тоог 200-д хуваасны үлдэгдэл нь 200-аас доош, 100-аас дээш бол тэдгээр сонгогчийг хариуцсан нэг ухуулагч ажиллаж болно.” гэж өөрчлөх.

 Санал гаргасан: Төрийн байгуулалтын байнгын хороо. Үг хэлэх гишүүн Энх-Амгалан гишүүн, Норовын Алтанхуяг, Тогмидын Доржханд гишүүнээр тасаллаа.

 Лувсанцэрэнгийн Энх-Амгалан гишүүн, Төрийн байгуулалтын байнгын хорооны дарга.

 **Л.Энх-Амгалан**: Хурлын дарга энэ нэг найруулгыг нь бас нэг жаахан сайжруулахгүй бол болно гэчхээд гэснийг гэж биш. Болно гэчхээд хэрэв гээд шууд залгах нь илүү логиктой юм байна. Тэгэхгүй бол нөгөө гэснийг гэхээр нөгөө өмнөх 200 хүртэл сонгогчдод хариуцсан нэг ухуулагч болно гэснийг гээд дахиад найруулчихсан юм шиг нэг ингэж уншигдаад байгаа юм. Тэгэхээр өмнөх 32.5 дахь нь байгаад залгуулаад, хэрэв тухайн аймаг, дүүргийн сонгогчдын тоог 200-д хуваасны үлдэгдэл нь 200-гаас доош, 100-гаас дээш бол тэдгээр сонгогчийг хариуцсан нэг ухуулагч ажиллаж болно гэж өөрчлөх гээд залгуулаад, та уншчихаарай, “гэснийг гэж хасаад” тэр нь зөв юм байна.

 **Г.Занданшатар**: гэснийг хасаад уу. Байнгын хороон дээр нягтлаад, Төрийн байгуулалтын байнгын хорооны референт үүнийг нягтлаарай, хууль зүйн хувьд.

 Норовын Алтанхуяг гишүүн.

 **Н.Алтанхуяг**: Би энэ хуулийг түрүүнд нь хэлэлцэх үед саналаа хэлсэн юм. Хоёр асуудалд анхаараад өгөөч ээ. Нэгдүгээрт, энэ сонгуулийн зардал хэтэрхий их гараад байх юм. Үүнийг болиулаад өгөөч. Хууль тогтоож гардаг зардлыг ихэсгэхээ болиод өгөөч ээ л гэсэн юм. Тэгээд тэр нь яг хэвээрээ орж ирлээ. Энэ 200 сонгогч хүртэл тэр ухуулагч гээд байгаа юм. Ер нь одоо бид нар энэ ардчилсан нийгэмд орсноос хойш энэ ухуулна гэдэг үгээ хүртэл болимоор байгаа юм. Ер нь ямар гээчийн хоцрогдсон байдлаараа үлдчихээд байгаа юм бэ? Одоо энэ Энх-Амгаланг ухуулсаар байгаад саналыг нь өгүүлэх юм гэнэ ээ. Ийм одоо тэр дээр үеийн хогийн үгээ хүртэл болимоор байна. Би ер нь энэ 200 хүртэл сонгогчид нэг ухуулагч гэдэг энэ заалтыг тэр чигт нь авч хаяч ээ, Энх-Амгалан дарга аа, би ёстой ганцхан юм хүсье. Та нар ямар процедураар явдаг юм, энэ заалтыг авч хая аа. Тэгэхгүй бол одоо би дахиад нөгөө нэг хэрүүл рүүгээ оръё.

 Төсөв дээр баахан байшин тавиад тэр өндөр дүнтэй байшингаас цавчаа хийгээд, цавчаагаа аваачаад энэ ухуулагч гэдэг нэртэй хүмүүстээ өгөөд ингэхээр яаж шударга сонгууль явах юм бэ? Энэ Монгол улсад чинь ер нь нөгөө сонгох, сонгогдох эрх гэдэг чинь зүгээр л үлгэрийн л юм боллоо шүү дээ. Цаасан дээр л үлдлээ шүү дээ. Чи нэр дэвшиж болно, чи хэзээ ч гарахгүй. Яагаад вэ, 200 хүнд нэг цалин өгнө гэдэг чинь бол тамлаад хаячхаж байгаа юм. Тэгээд ерөөсөө мораль нөгөө бүх юм алга боллоо. Би энэ барууны улсуудыг судлуулж үзсэн чинь сайн дурынхан ажилладаг юм байна лээ. Сайн дурынхан мөнгө авдаггүй. Сэтгэл зүрх гэдэг юм уу одоо гоё үгээр хэлбэл. Тийм хүмүүс ажилладаг. Тэгээд энэ нэг муухай ялзарсан юмаа болиулаад өг л дөө, ядаж энэ хуулиас. Бүр ядаж ганцхан заалт. Энэ 200 хүртэл сонгогчид нэг ухуулагч байна. Ерөөсөө ухуулагч гэдэг нэр томьёогоо авч хаяад энэ 200, энэ мөнгө төгрөгөө хасчих. Тэгвэл манай сонгуулийн зардал хамаагүй хямдхан болно. Сонгуульд мөнгөөр өрсөлдөхийг болиулъя л даа. 100 хувь болохгүй байх. Тэгэхдээ энэ аймаар мангар зардал шүү дээ. Хэзээ одоо энд болдог юм уу? Би зарчим ярьж байна шүү дээ. Та нар яахаараа энэ Ардчилсан намынхны нэрийг бариад ийм хачин, хачин юм хийгээд байгаа юм. Энэ Ардчилсан намынхан бас яахаар ийм хачин санал өгөөд байгаа үнэн юм бол. Энэ Энх-Амгалан гишүүн, Тогтохсүрэн дарга нар хэзээ ингэж их Ардчилсан намын саналыг сонсдог болчихсон юм. Тэгэхээр энэ заалтыг хас аа, нээрээ болио, одоо хэдүүлээ жаахан зөв амьдаръя л даа. Ядаж Их Хурал үлгэрлэх ёстой шүү дээ. Хоёр гараа өргөөд хасаж байгаа шүү дээ. Яаж хасдагийг мэдэхгүй, процедурын хувьд хасаад өгөөрэй.

 **Г.Занданшатар**: Тогмидын Доржханд гишүүн.

 **Т.Доржханд:** Баярлалаа. Би яг энэ асуудал дээр Алтанхуяг гишүүнтэй 100 хувь санал нэг байна. Одоо энүүгээр ингээд тооцоод үзэх юм бол 200 хүнд гэхлээр 16 мянган хүнийг ухуулагчаар ажиллуулах нь л даа. Одоо Ерөнхийлөгчид дэвшиж байгаа хүмүүс. Тэгээд түүний цалинг нь хамгийн багадаа 500 мянгаар бодоод үзэх юм бол 8 тэрбум төгрөг байгаа юм. Хамгийн багадаа шүү дээ. Тэгээд л цаашаагаа ингээд л явж өгнө. Тэгээд энэ чинь Улсын Их Хурлын түвшинд шаардлагагүй баахан хүмүүс нь орж ирж санал хуваах, дээрээс нь бас хуулиар нөгөө санал худалдан авалт хийх боломжийг нь олгодог шүү дээ. Тухайлбал нэг намын нэг дарга, хоёр гурван бие даагчийг оруулж ирээд л тэр хүнийх нь квотод байгаа 200-300 хүмүүст нь мөнгийг нь өгөөд л саналыг нь худалдаад авдаг нь бодитой шүү дээ. Үүнээс чинь болоод сонгууль маань мөнгөний сонгууль болоод байгаа. Ийм болохоор энэ ухуулагчийн тоог зааж өгдөг байдлыг бол хуулиас авах хэрэгтэй.

 Тэгээд үзэл санаан дээрээ нэгдсэн, үнэхээр түүнийг дэмжиж байгаа хүмүүс нь бол сайн дураараа ажилладаг ийм ардчилсан нийгэм, ийм л ардчилсан дэлхий дээр бид нар амьдарч байж эсрэгээрээ нөгөө мөнгөний сонгууль болгоод байдаг зүйлийг одоо таягдаж хаях хэрэгтэй. Тэгээд Ерөнхийлөгчийн сонгуулиасаа эхэлчихмээр байгаа юм. Тийм болохоор үүнийгээ авч хаях хэрэгтэй. Анхны санал нь 800 хүнд нэг гэж орж ирсэн юм байна, ажлын хэсгийн санал нь. Тэгсэн чинь манай Ардчилсан намын нөхдүүд 200-д нэг гэчихсэн. Тэгээд би энэ дээр бас жаахан гайхаад л байх. Ямар шаардлага байна аа гээд. Эсвэл тийм мөнгөтэй хүмүүс дэвших гээд байгаа юм уу гэж. Тийм болохлоор одоо зардал шууд 4 дахин нэмэж байгаа шүү дээ. Тийм болохоор энэ заалтыг бол бүгдээрээ авч байх хэрэгтэй. Тэгээд сонгуулиа бүгдээрээ илүү үзэл санаан дээр нэгдсэн, илүү бас үнэ цэнээр нэгдсэн ийм сонгуулийг хийдэг. Мөнгөнөөс хол байдаг байх юм бол бодлого ярьдаг мэргэжилтнүүд энэ парламент чинь орж ирнэ ээ. Тэгж ярих юм бол бодлогоо хэрэгжүүлдэг Засгийн газар чинь үүнийгээ дагаад бий болно оо. Тэгж байж энэ хөгжил чинь бий болно оо. Тийм болохлоор, одоо бол үүнийгээ хуулиас аваад хаях нь зүйтэй гэсэн саналтай байна.

 **Г.Занданшатар:** Эрхэм гишүүн Нямаагийн Энхболд.

 **Н.Энхболд**: Анхнаасаа хуулийн төсөлд ямар тоотой орж ирсэн, явц дундаа ямар байсныг сая энэ гишүүд ярьчихлаа. Тэгэхээр одоо эцсийн хэлэлцүүлэг. Хэрэв энэ дээр бид нар үүнийгээ унагаачихвал нөгөө хамгийн анхны санал нь хэвээрээ үлдэх шахуу юм болчих гээд байгаа юм. Үүнийг бас нэгдүгээрт бодолцоно биз.

 Хоёрт, энэ хуулиар бол одоо жишээ нь нэг ухуулагчид 40 төгрөг өгнө энэ гэсэн тийм тоо байхгүй л дээ. Нийт гарах зардлын дээд хэмжээг манай Сонгуулийн ерөнхий хороо тогтоох ёстой. Энэ хууль маань одоо энэ маягаараа юм уу, эсхүл энэ уналаа гэхэд өөр маягаар явчихлаа гэж бодоход, яг тэр зардлын хэмжээг гаргах, багасгах боломж бас Сонгуулийн ерөнхий хороонд байгаа гэдгийг манай гишүүд анхаарна биз.

 Түрүүний тэр нөгөө нэг авлигатай холбоотой заалтын тухайд гэвэл би зүгээр ганцхан л юм хэлчихье. Энэ хэд хэдэн Их Хурлын бусад сонгуулийг дамжаад хэрэглэгдэж ирсэн тийм заалт байгаа юм аа. Бусад зүйлүүдээс яагаад ингээд онцлогдоод байгаа юм гэхээр миний ойлгож байгаагаар Монгол Улс 2005 онд Нэгдсэн Үндэсний Байгууллагын Авлигын эсрэг конвенцод нэгдэн ороод, 2005 оныхоо сүүлээр үүнийгээ соёрхон баталчихсан байгаа. Тэгээд энэ дээр энэ сонгогдох сонгогдох, сонгох эрхтэй холбоотой энэ асуудлыг бүр онцгойлон тусгасан байдаг юм байна лээ. Долоодугаар зүйлд нь нийтийн албан тушаалд нэр дэвшиж байгаа хүмүүсийг нэр дэвшүүлэх, сонгох шалгуурыг тогтоохдоо энэ конвенцын зорилт дотоодын хууль тогтоомждоо тулгуурлан нийцүүлж авах асуудлыг авч үзнэ ээ гээд заачихсан байдаг юм байна лээ. Тэгэхээр энэ бол жишээ нь тухайн үед эрх барьж байгаа намууд ч юм уу, дангаараа хийгээд байгаа ажил биш л гэж би одоо болтол ингэж ойлгож явж ирж байгаа. Аль ч нам хэзээ ч төрийн эрх барьж байсан олон улсын нэгдэн орсон конвенцынхоо энэ үзэл агуулга юмнуудыг тусгаж явах нь зүй ёсны хэрэг байх байсан болов уу гэж.

 Тэгээд ч ер нь бас төрийн албан хаагчдад хүртэл тодорхой хэмжээгээр ажил алба хашихад нь хязгаарлалтууд заримдаа жишээ нь, цагдаагийн ажилтан гэхэд огт ямар ч хэргээр шийтгүүлсэн байтугай энэ талаар хэрэгт орооцолдож байсан хүнийг хүртэл авч болохгүй гэсэн заалт хүртэл байдаг. Тэгэхээр төрийн тэргүүн, төрийн өндөр албан тушаалтнуудыг сонгохдоо бас энэ шаардлага ямар ч юманд орооцолдож байгаагүй цэвэр хүн байх ёстой гэсэн шаардлагыг бол аль ч нам, аль ч одоо төр засаг барьж байгаа хүчин барих байсан болов уу л гэж ингэж ойлгож ирсэн. Тэр ч утгаар одоо болтол энэ заалт ингээд . . ./хугацаа дуусав/.

 **Г.Занданшатар**: Энэ заалт уначих юм бол 200 хүртэл сонгогчид ухуулагч ажиллаж болно гэсэн агуулгаар буруу ойлгогдоод, ер нь хэдэн ч ухуулагч ажиллаж болохоор тийм салаа утгатай болчхоод байгаа учраас үүнийг зөвхөн үлдэгдэл нь гэж өөрчлөн найруулж байгаа юм гэдгийг сая Нямаагийн Энхболд ажлын хэсгийн дарга хэллээ шүү дээ. Тэгээд авлига, албан тушаалтай холбоотой асуудлаар бол НҮБ-ын конвенцын шаардлагаар ингэж оруулсан гэдгээ хэллээ. Гишүүд үүнийг анхааралтай сонссон гэдэгт итгэж байна.

 Гишүүд үг хэлж дууслаа. Санал хураалт.

 Санал хураалтад 62 гишүүн оролцож, 37 гишүүн дэмжиж 59.7 хувийн саналаар энэ санал дэмжигдлээ.

 4.Төслийн 36 дугаар зүйлийн 36.11, 41 дүгээр зүйлийн 41.8, 42 дугаар зүйлийн 42.12 дахь хэсгийн “ээлжит сонгуулийн жилийн 01 дүгээр сарын 01-ний өдрөөс өмнөх жилийн 01 дүгээр сарын 01-ний өдрийг хүртэлх” гэснийг “ээлжит сонгуулийн өмнөх жил нь сонгуульгүй жил байсан бол тухайн жилийн дунджаар, хэрэв сонгуультай жил байсан бол сүүлийн ээлжит сонгуулийн санал авах өдөр дууссанаас хойш тухайн жилийн ээлжит сонгуулийн санал авах өдрийг хүртэлх” гэж өөрчлөх гэсэн саналыг дэмжье гэсэн санал хураалт явуулъя.

 Санал хураалтад 61 гишүүн оролцож, 37 гишүүн дэмжиж 61.3 хувийн саналаар энэ санал дэмжигдлээ.

 Тайлбар:Зарчмын зөрүүтэй 4 дэх саналыг дэмжвэл:

 Төслийн 41 дүгээр зүйлийн 41.9.2 дахь заалтыг доор дурдсанаар өөрчлөн найруулах:

 “41.9.2.энэ хуулийн 41.8-д заасан хугацаанд хийсэн хоёроос доошгүй зар сурталчилгаа нэвтрүүлэх гэрээ.” гэсэн саналыг дэмжье гэсэн санал хураалт явуулъя.

 Санал хураалтад 62 гишүүн оролцож, 41 гишүүн дэмжиж 66.1 хувийн саналаар энэ санал дэмжигдлээ.

 5.Төслийн 56 дугаар зүйлийн 56.12 дахь хэсгийг доор дурдсанаар өөрчлөн найруулах:

 “56.12.Энэ хуулийн 56.11-д заасан хяналтын камерыг сонгогч саналаа нууцаар, чөлөөтэй илэрхийлэхэд саад учруулахгүйгээр байрлуулж, сонгогчийг бүртгэх болон санал өгөх орчинд явагдаж байгаа үйл ажиллагааг баримтжуулна.” гэсэн саналыг дэмжье гэсэн санал хураалт явуулъя.

 Санал хураалтад 62 гишүүн оролцож, 38 гишүүн дэмжиж 61.3 хувийн саналаар энэ санал дэмжигдлээ.

 Зарчмын зөрүүтэй саналын томьёоллоор санал хурааж дууслаа.

 Монгол Улсын Ерөнхийлөгчийн сонгуулийн тухай хуулийн төсөл болон хамт өргөн мэдүүлсэн Монгол Улсын Ерөнхийлөгчийн сонгуулийн тухай хуулийг дагаж мөрдөх журмын тухай хуулийн төслийг эцэслэн батлах бэлтгэл хангуулахаар Төрийн байгуулалтын байнгын хороонд шилжүүлэв.

 Завсарлагын цаг болсон учраас үдээс өмнөх хуралдаан өндөрлөснийг мэдэгдье.

 14 цагаас Хүний эрх хамгаалагчийн эрх зүйн байдлын тухай хуулийн төсөл болон хамт өргөн мэдүүлсэн хуулийн төслүүдийн хэлэлцэх эсэх асуудлыг хэлэлцэнэ.

 Чуулган завсарлалаа.

 **Г.Занданшатар**: Улсын Их Хурлын 12 сарын 17-ны өдрийн үдээс хойших нэгдсэн хуралдаан нээснийг мэдэгдье. Ингээд хэлэлцэх асуудалдаа орно. Хүний эрх хамгаалагчийн эрх зүйн байдлын тухай хуулийн төсөл болон хамт өргөн мэдүүлсэн хуулийн төслүүдийг хэлэлцэх эсэх асуудлыг хэлэлцэнэ.

 Хууль санаачлагчийн илтгэлийг Улсын Их Хурлын гишүүн Дамдины Цогтбаатар индрээс танилцуулна. Дамдины Цогтбаатар гишүүнийг индэрт урьж байна.

 Ажлын хэсгийг дараа нь танилцуулна. Ажлын хэсэг орж ирээд сууцгаая. Ингээд индэрт ганцаараа сууж байгаа учраас маскаа авлаа.

 **Д.Цогтбаатар**: Улсын Их Хурлын дарга, эрхэм гишүүд ээ, Монгол Улсын Үндсэн хуулийн Хорин зургаадугаар зүйлийн 1 дэх хэсэг, Монгол Улсын Их Хурлын тухай хуулийн 7 дугаар зүйлийн 1.3 дахь заалтад заасан бүрэн эрхийнхээ дагуу Монгол Улсын хууль тогтоомжийн тухай хуулийг үндэслэн Хүний эрхийн хамгаалагчийн эрх зүйн байдлын тухай хуулийн төслийг Хүний эрхийн Үндэсний Комисс болон хүний эрхийн чиглэлээр ажилладаг төрийн бус байгууллагуудтай хамтран боловсруулснаа чуулганы нэгдсэн хуралдаанд ийнхүү танилцуулж байна.

 Манай улсад хүний эрхийг хамгаалах үйл ажиллагаа явуулсны төлөө амь нас, бие махбодод нь халдах, заналхийлэх, дарамт шахалтад өртөх явдал цөөнгүй гарч байгаа ч хүний эрх хамгаалагчийг хамгаалах, үйл ажиллагааг нь дэмжих эрх зүйн орчин гүйцэд бүрдээгүй байна. Хүний эрхийг хамгаалагчийн үйл ажиллагааны баталгаа, хамгаалалтыг хууль тогтоомжоор дэмжих зорилгоор дэлхийн 40 гаруй улс хүний эрх хамгаалагчийн эрхийг баталгаажуулсан хууль, тогтоомжийг баталсан байна.

 Хүний эрхийн Үндэсний Комиссоос 2014 онд шүүгч, прокурор, цагдаагийн байгууллагын албан хаагч, өмгөөлөгч, хэвлэл мэдээллийн байгууллагын ажилтан, сэтгүүлч, иргэний нийгмийн байгууллагын ажилтан, хүний эрхийг хамгаалагч, идэвхтэн зэрэг 1375, үйлдвэрчний эвлэлийн байгууллагад ажиллаж буй хүний эрх хамгаалагчийн үйл ажиллагааны баталгаа, судалгаанд Улаанбаатар хот, 21 аймгаас үйлдвэрчний эвлэлийн гишүүн, идэвхтэн сонгуульт ажилтан 3662 хүнийг хамруулан хийсэн судалгаагаар хүний эрхийг хамгаалж ажилласных нь төлөө амь нас, бие махбодод нь халдах, заналхийлэх, нэр төр, алдар хүндэд нь халдах, сэтгэл санааны дарамт үзүүлэх, цахим хэлбэрээр халдах, мэдээлэл авах боломжийг нь хязгаарлах, мэдээлэл өгөхөөс татгалзах, үйл ажиллагааг нь үгүйсгэх, үл ялгаварлах, шударга бус хандах, үзэл бодлоо илэрхийлэх эрхийг нь хязгаарлах зэрэг хүндрэл бэрхшээл жил тутам нэмэгдэж амь насаа алдах олон төрлийн дарамт шахалтад орох нь түгээмэл болжээ. Эдгээрээс нэр төр, алдар хүндэд халдах, доромжлох, сэтгэл санааны дарамт, шахалт, заналхийлэлд өртөх явдал хамгийн их буюу нийт судалгаанд оролцогчдын 38 хувийг эзэлж байна.

 Иймд хүний эрхийг хамгаалагчийг хуулиар анх удаа тодорхойлон, тэдний эрх зүйн байдлыг бие даасан хуулиар баталгаажуулж, хүний эрхийн хамгаалагчийн аюулгүй байдлыг хангах, зөрчигдсөн эрхийг сэргээх, сэргээн эдлүүлэх тогтолцоог байгуулах үүднээс энэхүү хуулийн төслийг боловсрууллаа.

 Хуулийн төсөл нь Монгол Улсын Хүний эрхийн Үндэсний Комиссын тухай хууль, Эрүүгийн хууль, Зөрчлийн тухай хууль, Гэрч хохирогчийг хамгаалах тухай хуультай харилцан уялдаатай боловсруулагдсан болно.

 Хуулийн төсөл батлагдсанаар хүний эрх хамгаалагч гэх нэрийн дор хууль бус үйл ажиллагаа явуулах, улс төрийн шинжтэй, зохион байгуулалттай захиалгат гүтгэлэг тараах зэрэг үйл ажиллагаа хязгаарлагдаж, хүний эрх хамгаалагчийн эрх зүйн байдал тодорхой болохоос гадна хүний эрхийг хамгаалагч түүний үйл ажиллагааг тодорхойлох, иргэний нийгмийг хөхүүлэн дэмжих, хараат бус ажиллах эрх мэдлийн хувьд гадуурхагдсан этгээдийг хамгаалж, зөрчигдсөн эрхийг сэргээн эдлүүлдэг хүний эрхийн түгээмэл соёл, төлөвших нөхцөл бүрдэнэ гэж үзэж байна.

 Хуулийн төсөл батлагдсанаар хүний эрхийг хамгаалах одоогийн тогтолцоог улам бүр бэхжүүлэх замаар хүмүүнлэг, иргэний ардчилсан нийгмийг цогцлоон хөгжүүлэх Үндсэн хуулийн эрхэм зорилгод хүрэхэд нэг шат ахих боломж бүрдэх юм.

 Улсын Их Хурлын эрхэм гишүүд ээ,

 Хүний эрхийг хамгаалагчийн эрх зүйн байдлын тухай хуулийн төслийг хэлэлцэн дэмжиж өгөхийг хүсье.

 Анхаарал тавьсанд баярлалаа.

 **Г.Занданшатар:**Төслийн талаар Хууль зүйн байнгын хорооны санал, дүгнэлтийг Улсын Их Хурлын гишүүн Цэрэнжамцын Мөнхцэцэг Жанжин Д.Сүхбаатарын танхимаас танилцуулна.

 **Ц.Мөнхцэцэг**: Улсын Их Хурлын дарга, эрхэм гишүүд ээ,

 Улсын Их Хурлын гишүүн Д.Цогтбаатараас 2020 оны 5 дугаар сарын 07-ны өдөр Улсын Их Хуралд өргөн мэдүүлсэн Хүний эрх хамгаалагчийн эрх зүйн байдлын тухай хуулийн төсөл болон хамт өргөн мэдүүлсэн хуулийн төслүүдийн хэлэлцэх эсэх асуудлыг Хууль зүйн байнгын хороо 2020 оны 12 дугаар сарын 15-ны өдрийн хуралдаанаараа хэлэлцлээ.

 Хууль санаачлагч хүний эрхийн хамгаалагч гэж хэн болох, хүний эрхийн хамгаалагчид халдсан халдлага, гомдлыг бүртгэх, баримтжуулах, тэдгээрийн аюулгүй байдлыг хангах, зөрчигдсөн эрхийг сэргээн эдлүүлэх, хүний эрхийн хамгаалагчид халдсан зөрчлийг шийдвэрлэх зорилгоор тус хуулийн төслийг боловсруулсан байна.

 Байнгын хорооны хуралдаанаар хуулийн төслүүдийг хэлэлцэх явцад Улсын Их Хурлын гишүүн Адьшаа гадаадад оршин суугаа Монгол Улсын иргэдийн эрхийг хамгаалах асуудал төсөлд хэрхэн туссан талаар, Улсын Их Хурлын гишүүн Сүхбаатар хүний эрхийн хамгаалагчийн хамгаалах чиг үүргийг Хүний эрхийн Үндэсний Комиссын дэргэдэх хүний эрхийн хамгаалагчийн хороо хэрэгжүүлэх нь оновчтой эсэх асуудлаар, Улсын Их Хурлын гишүүн Ц.Мөнхцэцэг Хүний эрх хамгаалагчийн хороо нь бусад байгууллагатай хэрхэн харилцах, хорооноос гарах шийдвэрийн төрөл, түүний хэрэгжилтийг хангах асуудлаар, Улсын Их Хурлын гишүүн Д.Ганбат хуулийн төслийг баталснаар хүний эрхийн зөрчлийн асуудлыг нэг мөр шийдэж чадах эсэх асуудлаар, Улсын Их Хурлын гишүүн Бямбацогт Улсын Их Хурал Хүний эрхийн Үндэсний Комиссын тухай хуулийн шинэчилсэн найруулгыг баталж, хүний эрхийн хамгаалах үйл ажиллагааг өргөн хүрээнд явуулах эрх зүйн тогтолцоо суурийг бүрдүүлсэн бөгөөд хуулийн төсөлд заасан хүний эрхийг хамгаалагчийн хороо байгуулах нь зайлшгүй шаардлагатай эсэх талаар, түүнчлэн гүтгэн доромжлох, үзэл бодлоо илэрхийлэх эрхийн зааг ялгааны асуудлаар тус тус асуулт асууж, хариулт авсан болно.

 Улсын Их Хурлын гишүүн Сүхбаатар ажлын хэсэг байгуулж, хуулийн төслийг нухацтай ярилцаж, олон нийтийн санаа бодлыг сонсох, хэлэлцүүлэг зохион байгуулах нь зүйтэй талаар, Улсын Их Хурлын гишүүн Б.Энхбаяр хүний эрхийг хамгаалах асуудал дээр төр нэг бодлоготой байх шаардлагатай талаар, Улсын Их Хурлын гишүүн Алтанхуяг хуулийн төслийг үзэл баримтлалын хүрээнд дэмжиж байгаа хэдий ч хүний эрхийн хамгаалагчийн хороо байгуулах асуудлыг дэмжихгүй байгаа талаар, Улсын Их Хурлын гишүүн Дэлгэрсайхан хүний эрхийн асуудалтай зэрэгцээд үүргийн асуудлыг авч үзэх шаардлагатай талаар, Улсын Их Хурлын гишүүндээ Сандаг-Очир хүн бүр эрхийн хамгаалагч гэдэг ойлголтыг төлөвшүүлэх асуудлыг ач холбогдлын талаар онцолж, хуулийн төслийг үзэл баримтлалын хүрээнд дэмжиж байгаа талаар тус тус санал хэлсэн болно.

 Хүний эрхийн хамгаалагчийн эрх зүйн байдлын тухай хуулийн төсөл болон хамт өргөн мэдүүлсэн хуулийн төслүүдийг Байнгын хорооны хуралдаанд оролцсон гишүүдийн олонх нь үзэл баримтлалын хүрээнд дэмжиж, чуулганы нэгдсэн хуралдаанаар хэлэлцүүлэх нь зүйтэй гэж үзсэн болно.

 Улсын Их Хурлын эрхэм гишүүд ээ,

 Хүний эрхийн хамгаалагчийн эрх зүйн байдлын тухай хуулийн төсөл болон хамт өргөн мэдүүлсэн гэрч хохирогчийг хамгаалах тухай хуульд нэмэлт, өөрчлөлт оруулах тухай, Зөрчлийн тухай хуульд нэмэлт, өөрт оруулах тухай хуулийн төслүүдийг хэлэлцэх эсэх асуудлыг хэлэлцсэн талаарх Хууль зүйн байнгын хорооны санал, дүгнэлтийг хэлэлцэн шийдвэрлэж өгөхийг та бүхнээс хүсье.

 Анхаарал тавьсанд баярлалаа.

 **Г.Занданшатар**: Мөнхцэцэг гишүүнд баярлалаа.

 Ажлын хэсгийн гишүүдийг танилцуулъя. Хүний эрхийн Үндэсний Комиссын гишүүн Х.Мөнхзул, Д.Сүнжид, Б.Энхболд, Гадаад харилцааны яамны Олон улсын гэрээ, эрх зүйн газрын Хүний эрхийн хэлтсийн дарга Ц.Навчаа, “Оюутолгойн хяналт” Төрийн бус байгууллагын тэргүүн Д.Сүхгэрэл, “Хүний эрх хөгжил төв” Төрийн бус байгууллагын тэргүүн Г.Уранцоож, “Эмнести интернэшнл” Төрийн бус байгууллагын гүйцэтгэх захирал Б.Алтантуяа.

 Хууль санаачлагчийн илтгэл болон Байнгын хорооны санал, дүгнэлттэй холбогдуулан асуулт асуух Улсын Их Хурлын гишүүд байна уу?

 Бусад танхимуудаас 7 гишүүнээр бусад танхимуудыг, Их хуралдай танхимыг 6 гишүүнээр тасаллаа. Нэрсийг дэс дараалалд оруулаад авчиръя.

 Эрхэм гишүүн Лувсанцэрэнгийн Энх-Амгалан.

 **Л.Энх-Амгалан:** Хууль санаачлагчаас асуух бас хэдэн зүйлүүд байна. Дэмжиж байгаа. Ер нь зарчмыг нь бол дэмжиж байгаа. Тэгээд манайх хүний эрх ноцтой зөрчигдөж байгаа улс орны нэг гэвэл мөн л дөө. Бид нар Үндсэн хуулиараа 18 хүний эрхийг тунхагласан, дагаж мөрдөх ёстой. Гэтэл Үндсэн хуулиар тунхаглагдсан 18 эрх нь нөгөө амьд явах эрхээсээ авахуулаад ингээд үргэлж зөрчигдөж байдаг. 18 эрх бүгдээрээ зөрчигдөж байгаа ийм улс орон байгаа юм. Тэгээд ер нь хаана хүний эрх ноцтой зөрчигддөг вэ гэхээр нэгдүгээрт дайн байлдаантай улсад, хоёрдугаарт нь дотооддоо шашны зөрчилдөөнтэй улсуудад, гуравдугаарт нь улс төрийн хатуу дэглэмтэй улс орнуудад хүний эрх зөрчигддөг гэсэн ийм судалгаа байдаг юм байна. Гэтэл бид нарт гурвуулаа байхгүй. Бид нар дотоодын дайн байлдаан байхгүй, шашны зөрчилдөөн байхгүй, улс төрийн хатуу дэглэм байхгүй. Тэгсэн мөртөө одоо бид нар ингээд жил бүхэн хамгийн наад захын жишээ гэхэд үйлдвэрлэлийн ослоор 200-гаад хүн амь насаа ард алддаг. Замын ослоор 500-600 орчим хүн амь насаа алддаг. Дайн байлдаантай улсуудаас илүү эрх нь зөрчигдөж, энэ хүмүүс эрүүл мэндээрээ амь насаараа хохирч байгаа ийм нөхцөлүүд байгаад байгаа юм.

 Тэгэхээр дөнгөж саяхан одоо бид нар Хүний эрхийн Комиссын 5 гишүүнийг нийтийн сонсгол хийж байгаад нийгмээс илүү оноо авсан гэж ойлгож байгаа, хүлээн зөвшөөрөгдсөн гэж ойлгож байна. Энэ 5 гишүүнийг томилоод явуулсан. Одоо тэгээд энэ хүний эрхийг хамгаалагч гэж тогтолцоо бий болоод дахиад ингээд хороо гарч ирнэ гэсэн нэг ийм зүйлүүд өнөөдөр байж байна. Тэгэхээр Хүний эрхийн комиссын өнгөрсөн хавар бид нар чинь бие даасан хуулийг нь баталсан. Хүний эрхийн Комиссыг нөгөө шүдгүй арслан байхад нь бид нар шүдтэй арслан болгож өгсөн гэж ойлгож байгаа юм. Гэтэл одоо яг энэ гарч ирж байгаа энэ хүний эрхийн хамгаалагчийн тодорхой хороо энэ Монгол даяар хийх гэж байгаа энэ тогтолцоо гэж яриад байгаа юм. Тэгэхээр үүнийг ер нь яг Монголын хөрсөнд ер нь яг яаж буулгая гэж одоо харж байгаа вэ? Хамгийн гол нь Монголын хөрсөнд буумаар байгаа юм л даа.

 **Г.Занданшатар:** Хууль санаачлагч Дамдины Цогтбаатар.

 **Д.Цогтгэрэл:** Энэ чухал асуултаа. Хүний эрхийн үндэсний комиссынхон яг энэ асуудал дээр энэ хуулийг боловсруулахад өөрсдөө маш идэвхтэй оролцсон. Эхлээд энэ асуудлыг надтай ярьж байхад би ч гэсэн яг энэ дээр -танай энэ ажил байж байгаа. Та нар энэ ажлынхаа хажуугаар энэ ямар ач холбогдолтой вэ гэдэг. Би бол бас өөрөө ийм шалгуур тавьж байж үүнийг хүлээж авч байсан. Тэгээд боловсруулах явцад энэ бусад орны нөгөө зөвлөхүүд, хүний эрхийн илтгэгч нартай ярьж байхад нэг юм их ойлгомжтой, ялангуяа Хүний эрхийн комиссынхон бас өөрсдөө энэ дээр нэмээд хариулах ёстой байх аа.

 Хүний эрхийн комисс гээд бид нар нэг байгууллага байгуулчихаад. Эд нар чинь дандаа том юмнууд дээр яваад байгаа юм. Тэгтэл эд нарын хүрэхгүй байгаа саарал орон зай, эд нарт тэр болгон ирж мэдрэгдэхгүй байгаа энэ бас асуудлууд байгаа. Тийм ч учраас Хүний эрхийн комиссыг та нар ажлаа хийхгүй байна, энд ч хүрэхгүй байна, тэнд ч хүрэхгүй байна гэдэг асуудлууд явж байдаг. Өөрөөр хэлбэл энэ хүний эрхийн хороог байгуулснаар харин энэ хүний эрхийн комиссын үйл ажиллагааг нөгөө бодитой ажиллах нөхцөлийг нь бий болгож өгч энэ хүний эрхийн хамгаалагчдын хороо илүү энэтэй нөхөж ажиллах боломж гаргаж ирж байгаа юм, нэгд.

 Хоёрт, Хүний эрхийн комисс дангаараа энэ ажлыг хийнэ гэхэд бол үнэхээр хүч нь хүрэлцэхгүй. Нийгэм өөрөө тэр чигээрээ ажиллах ёстой. Энэ хүний эрхийг хамгаалагчийн хуулийн төслийг та нар маань харах юм бол энэ дээр нөгөө хүний эрхийг хамгаалах үүрэг чинь бол зөвхөн төрийн байгууллагууд, шүүх прокурор, одоо бид нарын нөгөө хуучин сонгодог утгаар ярьдаг байсан байгууллага, нэгж институцууд биш. Бас төрийн бус байгууллагууд, компаниуд хүртэл энд ингээд ороод явж байгаа шүү гээд. Энэ дээр тэр үүргийг бас хүлээлгэж байгаа. Энх- Амгалан гишүүн маш зөв юм ярилаа. Сая тэр үйлдвэрлэлийн ослоор өдөр болгон ёстой нөгөө анзаарагдахгүй хүмүүсийн эрх зөрчигдөж байгаа байхгүй юу. Энэ судалгааг чинь тэр хүний эрхийг хамгаалагчид өөрсдөө судлаад үүнийгээ зоригтой.../хугацаа дуусав/.

 **Г.Занданшатар:** Лувсанцэрэнгийн Энх-Амгалан гишүүн тодруулна.

 **Л.Энх-Амгалан:** Энэ их л сэтгэл эмзэглүүлсэн судалгаа байна л даа. Ингээд хүний эрхийн төлөө тэмцэж байгаа хүний эрхийг хамгаалж одоо үг хэлж байгаа, үйл ажиллагаа явуулж байгаа хүмүүсийг бусдын халдлагад оруулдаг, дарамт шахалтад өртдөг, нэр төр, алдар хүндэд нь халддаг, сэтгэл санааны дарамт үзүүлдэг цахим хэлбэрээр доромжилдог. Ийм нөхцөл байдал өнөөдөр Монгол Улсад байна гээд ингээд судалгаагаар гараад ирчихсэн юм байна л даа. Тэгээд бодитой нөхцөл байдлууд сэтгүүлч нарт, өмгөөлөгч нарт, хуулийнханд.

 Тэгэхээр яг энэ хууль батлагдаж гарснаар одоо ингээд яг энэ хүний эрхийг хамгаалагч нарын өнөөдөр үүсээд байсан энэ дарамт шахалт, энэ асуудлууд ер нь яаж цэгцрэх юм, яаж хамгаалагдах юм, ямар зохицуулалтууд байгаа юм.

 **Г.Занданшатар**: Дамдины Цогтбаатар гишүүн хариулъя.

 **Д.Цогтбаатар**: Яг одоо энд зориулсан л хууль гарч ирж байгаа. Юу гэвэл одоо та өөрөө бас эндээс харна биз. Энэ хүний эрхийг хамгаалах үүрэг бүгдэд нь байгаа юм. Тэгэхлээр аж ахуйн нэгж, байгууллагууд хүртэл одоо хөдөлмөрийн эрх зүй дээр хөдөлмөр хамгаалал дээр энэ эрхийг хамгаалах ёстой. Тэгээд үүгээр энэ хамгаалсан хууль өөрөө батлахаар нэгдүгээрт тэр хамгаалалт өөрөө энэ эрх зүйн хувьд норм болж институтчлэгдэж байгаа нэгд. Энэ ерөөсөө байгаагүй юм байна.

 Хоёрт, нэгэнт хамгаалалт бий болчихсон байхад энэ асуудлаар асуудал тавиад миний одоо ар гэрт энэ дарамт шахалт үзүүлж байна гэхэд нөгөө байгууллагууд заавал хариу арга хэмжээ авах үүрэгтэй болчхож байгаа юм. Үл тоомсорлоод орхиод өнгөрөх боломжгүй. Үл тоомсорлоод харин өнгөрчихсөн байвал ийм хуулийн заалт байсаар байхад хохирол үүссэн байвал бусад хуулийн дагуу, мөн түүнчлэн нэмэх энэ хуулийн дагуу хүн хариуцлага хүлээж эхэлж байгаа юм. Тийм учраас энэ эрх зүйн хамгаалалтын тогтолцоо өөрөө инститүтчлэгдэж орж ирж байна гэдэг чинь өөрөө хамгаалалтыг бий болгож өгч байгаа юм.

 **Г.Занданшатар**: Одоо Эзэн Чингис хааны танхимаас Ширнэнбандийн Адьшаа гишүүн.

 **Ш.Адьшаа**: Энэ хуулийн төслийг зарчмын хувьд дэмжиж байгаа юм. Түрүүн би Байнгын хороон дээр ч ярьж байсан. Би асуулт асуухгүй, үг хэлчихье. Энэ хуулийн төсөл их оройтож гарч байгаа гэж ойлгож байгаа. Өнөөдөр хүний эрхийг хамгаалах, монгол хүн амьд явах, энэ Үндсэн хуулийн баталгааг хангах асуудал бол төр, хувийн хэвшил, ард иргэд, хүн бүхний үүрэг байх ёстой. Өнөөдөр Монголд хүний эрхийн зөрчил хамгийн их зөрчигддөг ийм улс орон гэдэгт олон нийтийн байгууллага, судлаачдын санал асуулгаар гарч ирсэн байгаа.

 Хүний эрхийг хамгаалах энэ асуудал бол зөвхөн тэр хүний эрхийн комиссын 5 гишүүн, тэдний ажлын аппарат ажиллаад энд хүч хүрэлцэхгүй ээ, бодит амьдрал дээр. Тэгэхдээ энд хүмүүс хүний эрхийн хамгаалагчийн гэхээр нэр томьёоны хувьд эргэлзээд байх шиг байгаа юм. Энэ бол хуулийн олон улсын хэллэгээс авсан хууль эрх зүйн томьёолол байгаа. Тэгэхдээ энд гадаадад байгаа Монгол Улсын иргэд энэ үндэсний цөөнхийн асуудал, тэгээд энэ жендерийн асуудал, энэ хэвлэл мэдээлэл, олон нийтийн сүлжээгээр хүний эрх зөрчигдөж байгаа энэ олон асуудлыг өнөөдөр Хүний эрхийн Үндэсний Комиссын энэ 5 хүн түүний аппарат хамгаална гэвэл өрөөсгөл болж байгаа юм. Энэ Хүний эрхийн Үндэсний Комиссийн энэ үйл ажиллагааг дэмжиж, олон нийтийн …/хугацаа дуусав/.

 **Г.Занданшатар**: Адьшаа гишүүн 1 минут.

 **Ш.Адьшаа:** Олон нийтийн үүсгэл санаачилгын байгууллага, нийгмийн хариуцлагын хүрээнд иргэний нийгмийн байгууллага, хувь хүмүүсийг хүний эрхийг хамгаалах, энэ боломжоор хангах асуудал бол өнөөдөр Монгол төрийн үүрэг, Монгол Улсын Их Хурлын үүрэг байх учраас энэ хуулийг нэн яаралтай баталж гаргаж, хүний эрхийг хамгаалах асуудалд Монголын төр, Монголын хууль тогтоох байгууллага дэвшил гаргана гэдэгт би эргэлзэхгүй байна.

 **Г.Занданшатар**: Адьшаа гишүүн дэмжиж үг хэллээ.

 Эрхэм гишүүн Нанзадын Наранбаатар Жанжин Сүхбаатарын танхимаас.

 **Н.Наранбаатар**: Юуны өмнө бас энэ хуулийг дэмжиж байгаагаа хэлье. Хуулийн үзэл баримтлалтай холбогдуулан хэд хэдэн тодруулах зүйл байна. Нэгдүгээрт энэ хуулийн төсөлд хүний эрхийг хамгаалагч нь хэн байхыг тодорхойлж өгсөн. Үүн дотор эндээс харж байхад шүгэл үлээгч буюу аюулгүй байдлын эсрэг үйлдлийг илчлэгч мэдээлэгч бас орохоор юм шиг одоо ойлгогдож байна. Хэрвээ тийм бол энэ хуультай хамт хамтад нь, эрх зүйн байдлыг нь зохицуулсан байдлаар төсөлд тусгах уу, тусгахгүй юу? аль эсвэл одоо тусад хууль боловсруулж явж байгаа юу гэдэг талаар тодруулга тайлбар авъя.

 Дараа нь энэ хүний эрхийг хамгаалагчийн эрх, төрийн байгууллага, албан тушаалтан, аж ахуйн нэгжийн нийтлэг үүргийг хуулийн төслөөр тусгасан боловч хүний эрхийн хамгаалагчийн хариуцлагын асуудал нь тодорхой бус байгаа. Хүний эрхийг хамгаалах нэрийн доор хувийн ашиг сонирхол хийдэг шантаажилдаг бас ийм үзэгдлүүд бас байдаг. Тэгэхээр үүнийг одоо яаж ялгаж салгах ёстой гэдгийг тодруулж өгөөч. Дээрээс нь одоо ийм хариуцлагагүй улсуудад үүрүүлэх хариуцлага нь Зөрчлийн хуулиар 100 мянган төгрөг гэдэг нь бол хэтэрхий бага байна гэсэн ийм санал байна.

 Дараагийн асуудал, энэ дэд хороо байхаар тусгагдсан байна, хуулийн төсөлд. Хүний эрхийн комисст ажлын алба байгаа. Тэгээд ажлын албаны чиг үүрэг дотор энэ дэд хорооны чиг үүрэг тусгагдсан учраас давхцахгүй юу? Дэд хороо байгуулахаараа бас үйл ажиллагааны төсөв гэж байгаа. Тэгээд Хүний эрхийн үндэсний комисст энэ төсвийн суулгах болно. Ингээд төсвийн асуудал бас байгаа учраас энэ чиг үүргээ …/хугацаа дуусав/.

 **Г.Занданшатар**: Дамдины Цогтбаатар гишүүн хууль санаачлагч асуултад хариулъя. Хүний эрхийн үндэсний комиссоос бас нэмж хариулахад бэлдэж байгаарай. Төсөв тооцоо, ажлын давхцалтай холбоотой асуудлуудаар.

 **Д.Цогтбаатар**: Тэгэхлээр энэ дээр хүмүүс яг нэлээн нийтлэг андуураад байгаа юм бол шүгэл үлээгчийн асуудалтай хольж хутгаж андуураад байгаа юм. Энд бол хүний эрхийг хамгаалагчид яг хүний эрхийн чиглэлээр ажиллаад, хүний эрхийн чиглэлээр хүлээн зөвшөөрөгдөөд энэ асуудалд өөрийнхөө мэргэжил, мэдлэг мэргэшил энэ бүхнээ зориулчихсан энэ хүмүүсийн асуудал яригдаж байгаа юм.

 Тэр хаа хамаагүй ингээд хүний эрхийг зөрчөөд явчихдаг, тэд өөрсдөө янз бүрийн гүтгэлэг хийдэг, төлбөртэй захиалгатай, хууль бус юмыг нэг их шударга дүртэйгээр ингээд хийгээд байгаа энэ улсууд бол энд орохгүй ээ. Харин ялгаж өгч байгаа юм. Энэ хууль дээр, бүр тодорхой өөрөө заагаад өгчихсөн байгаа. Хүний эрхийг хамгаалагч өөрөө хүний эрхийн хүрээнд л үйл ажиллагаагаа явуулна, түүнээс хүний эрхийг зөрчиж хүний эрхийг хамгаалахгүй ээ гээд.

 Тэгэхлээр одоо юу гэдэг юм, ямар нэгэн хүн хүн гүтгэчихээд дараа нь асуудал гараад ирэхлээр -өө би энэ хүний эрхийг ингээд хамгаалж байгаа, намайг одоо энэ дээр ингээд оролдох гээд байна аа гэсэн ийм асуудал ярих харин эсрэгээрээ боломжгүй болчхож байгаа. Яагаад гэвэл хүний эрхийг зөрчиж ирчхээд, тэгээд хүний эрхийн хамгаалалт эрэлхийлээд энэ хуулийн шүхэр дор өөртөө хамгаалалт эрэлхийлнэ гэдэг бол энэ ойлголт байхгүй болж байгаа юм аа. Тэрүүгээрээ, энэ хууль бол ер нь энэ олон улсын түвшинд ч гэсэн энэ хүний эрхийг хамгаалагчид бол өөрсдөө энэ дээр огт өөр чиглэлийн яг тэр хүний эрх рүү чиглэсэн үйл ажиллагаа явуулдаг. Үүгээрээ ялгарч гарч ирж байгаа бас аягүй том эрх зүйн ахиц гэж би хараад байгаа юм.

 Энэ дээр бол Хүний эрхийн комиссынхон чинь бол өөрөө энэ чинь 3 сая хүний эрхийн тухай асуудал яригдаж байгаа. Хүний эрхийн комисс бүгдээрээ энийг ингээд дангаараа, нээрээ бариад хийнэ гэвэл бол хүрэхгүй ээ. Угаасаа хүний эрхийг хамгаалагч, одоо тэр нийгмийн хамт олон гэе л дээ. Энэ бол хүний эрхийн комиссоос хамаагүй …/хугацаа дуусав/.

 **Г.Занданшатар**: Сүнжид 87, Хүний эрхийн үндэсний комиссоос нэмээд хариулчих.

 **Д.Сүнжид**: Чиг үүргийн хувьд хүний эрхийн үндэсний комиссын дэргэд хүний эрх хамгаалагчийн хороо гэж байгуулна гээд. Тэгээд хамгаалагчийн хороо нь өөрөө 7 гишүүний бүрэлдэхүүнтэй байхаар. Үүндээ Комиссын нэг гишүүн ахлаад, тэгээд цалингүйгээр энэ сайн дурын Монголын хуульчдын холбоо, Монголын өмгөөлөгчдийн холбооны төлөөлөл орж ирэх юм. Дахиад бас нээлттэй сонгон шалгаруулалтаар иргэний нийгмийн байгууллагаас 3 төлөөлөл орж ирэхээр төсөлд тусгасан. Тэгээд эдгээр гишүүд нь цалин хөлс байхгүй зардалгүйгээр ажиллахаар. Харин нэг хүн ажлын албан дээр буюу Хүний эрхийн үндэсний комисс дээр энэхүү ажлыг яг хариуцан зохион байгуулах, гардах нэг хүн байхаар тусгасан. Түүний зардал нь жилдээ 11 сая төгрөг юм байна лээ. Тэгээд материаллаг зардал гээд 21 сая. Ингээд жилдээ бол энэ хуулийг хэрэгжүүлбэл зардлын тооцоо 32 сая төгрөг гэдэг ийм тооцоо бол гарч байгаа.

 Чиг үүрэгт энэ давхцлын хувьд Хүний эрхийн үндэсний комисс хуульд заасан чиг үүргээ хэрэгжүүлнэ. Түүнээс гадна энэ Хүний эрхийн хамгаалагчийн хорооны хоёр үндсэн чиг үүрэг байгаа. Нэгдүгээрт нь, хүний эрхийг хамгаалж байгаа хүмүүсийн бүлгийн эрх нь зөрчигдвөл энэхүү асуудал дээр эрсдэлийн үнэлгээ хийгээд тэгээд энэ хамгаалах асуудлыг хэрэгжүүлэх учиртай.

 Хоёрдугаарт нь эрх мэдлийг нь цөөнх буюу одоо ялгаварлан гадуурхалтад өртсөн, эсвэл одоо эрхээ бүрэн утгаар нь хэрэгжүүлж чадахгүй байгаа, зөрчүүлж байгаа тэр хүмүүсийн тэр бүлгийн эрхийг бас авчирч энд дүгнэлт гаргаж өгөх үүрэгтэй. Ийм хоёр үндсэн чиг үүрэгтэй ажиллах ёстой юм.

 **Г.Занданшатар**: Одоо Үндсэн хуулийн танхимаас Цэндийн Сандаг-Очир гишүүн.

 **Ц.Сандаг-Очир**: Энэ хуулийг зарчмын хувьд дэмжиж байгаа гэдгээ Байнгын хороон дээр хэлсэн. Өнөөдөр үнэхээр л одоо манай улс орны нийгэмд хэрэгцээтэй байгаа энэ иргэний нийгмийн байгууллагуудын, эсвэл зарим нэг одоо улсуудын өдөөн турхиралт, хатгалгаар, дохиураар хөдөлдөг улс төрчдийг гэдэг юм уу, энэ хүний эрхийг хамгаалахын төлөө энэ нэрийн доор ингэж шүгэл үлээж авж байгаа улсуудыг яг үнэхээр хүний эрхийн төлөө тэмцэж байгаа хамгаалагчдыг ялгах энэ одоо эрх зүйн байдал баталгаажиж байгаа гэдэг үүднээсээ энэ хуулийн төслийг дэмжиж байгаа.

 Нэг зүйлийг асууя. Хүний эрхийг хамгаалагчийн хороо, бас Байнгын хороон дээр яригдаж байсан. Хүний эрхийн комисстой үйл ажиллагаа, чиг үүргээрээ бас давхцаж байгаа асуудал байна. Манай эрхлэх асуудлын хүрээнд одоо мөн байна аа, биш байна аа гэдгийг хэрхэн яаж ялгах юм бэ? Хамгаалагчийг, энэ яг хүний эрхийн хамгаалагч мөн байна, биш байна гэдгийг хэрхэн яаж хамаарч одоо ялгаж энэ асуудал манай асуудал мөн байна гээд тэр хүний эрх зүйн асуудлыг хамгаалах асуудлыг яаж ялгаж салгах юм бэ гэдэг нь бас тодорхой бус байна аа.

 Тийм учраас нөхдүүд өнөөдөр өргөдөл гомдол бариад миний эрх зүйг хамгаалж өгөөч ээ, би ингэж одоо асуудалд орж байна гэж яривал энэ одоо зөв байна, мөн байна, буруу байна гэдгийг ялгах, салгах нь одоо хэн дээр байх юм, хэн ялгаж салгах юм. Энэ асуудлыг нэг тодруулж өгөөч ээ гэж би асуух гэсэн юм.

 **Г.Занданшатар**: Дамдины Цогтбаатар гишүүн.

 **Д.Цогтбаатар**: Энэ Хүний эрхийн хороонд шалгаруулах хүмүүс маань маш ил тод, нээлттэй, тэгээд энэ хүний эрх, ёстой бусад хуулиас нэг бас онцолж гарч ирж байгаа юм бол энэ жинхэнэ мерит зарчмыг энд угаасаа заагаад өгчихсөн байгаа. Олон улсын түвшинд хүлээн зөвшөөрөгдсөн илтгэл, хуралд оролцохдоо бичиж байсан, хүний эрхийн чиглэлээр дагнан ажиллаж байсан ийм хүмүүс хороонд орж ирнэ. Энэ хүмүүс Хүний эрхийн Үндэсний Комисстой хамтраад ажиллахдаа ерөөсөө л хүний эрхийн асуудлаар байгаа бүх асуудлуудыг эд нар судална. Судлаад хүний эрхийн комисстоо өөрсдөө зөвлөмж өгөөд, эд нартайгаа хамтарч ажиллана. Гар нь хүрээгүй газар нэмж судалгаа хийж өгнө. Байгаа асуудлуудыг тодруулж гаргаж ирэх ийм одоо ажлуудыг хийх юм.

 Энэ хүний эрхийн асуудал, энэ өргөн хүрээтэй юмыг комисс дангаараа биш, тэртэй тэргүй хүний эрхийг хамгаалагчидтай л нийлж энэ асуудлуудыг гарна уу гэхээс бол энэ одоо улс орныг хамарсан бүх юмыг энэ 5 гишүүн бол гаргахгүй.

 Тийм учраас тэр хүний эрхийг хамгаалагчид гэж байж байгаа. Яаж тодорхойлох вэ гэхээр, угаасаа л хүний эрхийн асуудал өөрөө их тодорхой цар хүрээтэй. Одоо сансрын асуудал биш. Жишээлбэл хөдөлмөр эрхлэх асуудал дээр байх уу? Боловсролын асуудал дээр байх уу, нийгмийн асуудал дээр байх уу. Яг хүнтэй холбогдсон хүний эрхийн тэр түгээмэл эрх зүйн нормуудтай холбогдсон асуудлууд дээр. Одоо жишээлбэл Эрүүгийн хууль дээр үнэхээр одоо давж болохгүй босгыг хэн нэгэн даргын одоо захиалгаар очоод даваад тэр хүмүүсийн эрх ашгийг хөндөөд байгаа бол яг үүнийг л тэр хүмүүс гаргаж ирнэ.

 Үүнийг дарга нар дээр сууж байгаа хүмүүс бол тэр болгон олж харахгүй. Түүнийг чинь яг тэр газар дээрээ тулж ажиллаж байгаа хүмүүс л энэ жижиг зөрчлүүдийг гаргаж ирнэ. Нэг жижиг зөрчлийн цаана маш олон зөрчил явж байгаа гэсэн үг. Тэгэхлээр энэ зөрчлүүдийг энэ нүх сүвийг л хааж өгөх ажлыг энэ хорооныхон хийх юм.

 **Г.Занданшатар**: Тэр чиг үүргийн давхцал байна уу гэж асуугаад байсан. Цогтбаатар гишүүн.

 **Д.Цогтбаатар**: Чиг үүргийн давхцал гэхээсээ угаасаа хүний эрх гэдэг бол хаана ч хүний л эрх. Хүний эрхийн комиссынхны хийж байгаа ажил ч хүний эрх, эд нарынх ч хүний эрх. Зөвхөн эд нар нэг нэгнийгээ нөхөж ажиллах, хүний эрхийн комисстойгоо хамтарч ажиллах, одоо эд нар өөрсдөө бүр жишээтэй ярьдаг юм. Бидний ингээд гар хөл хүрэхгүй байгаа энэ энэ сегментүүдийг очоод судлаад эд нар гаргаад ирэх боломжтой, тэнд асуудлыг нь судлаад гаргаад ирэх боломжтой, засах тэр саналуудаа гаргаад ирэх боломжтой л гэдгийг ярьж байгаа юм.

 **Г.Занданшатар**: Одоо эрхэм гишүүн Одонгийн Цогтгэрэл Их засаг танхимаас.

 **О.Цогтгэрэл:** Баярлалаа. Энэ хүний эрхийг хамгаалагчийн тухай, ер нь хүний эрхийн эрх зүйн байдлыг дээшлүүлэх тухай энэ маш чухал. Хуулийг зарчмын хувьд нь дэмжиж байгаа юм. Тэгэхдээ үзэл баримтлал хэсэгт бас нэг тодруулах зүйл байна. Ер нь бид нар хүн төрөлхтний нийтлэг хөгжлийн замаар төр гэдэг чинь үүсмэл юмаа, иргэн нь төрөө байгуулдаг, төр нь иргэндээ үйлчилдэг гэдэг энэ замыг сонгоод ямар ч байсан ил тод зарлаад гучин жил явлаа, тодорхой үр дүнд хүрсэн. Тэгэхдээ бас эргээд хүний эрх нь хангагдахгүй тохиолдлууд их байгаа учраас ард иргэдэд бас их эргэлзээ, тэр тусмаа энэ бүр томоороо ардчилалд эргэлзэх эргэлзээ хүртэл бас байгаа юм шиг боддог.

 Тэгэхээр энэ миний хувь хүний дүгнэлтээр бид нар ардчилалд асар том алхам, ахиц үр дүнд хүрсэн. Тэгэхдээ бид нарын өнгөрсөн хугацааны гучин жилийн ардчилал нэг их тийм элитийн ардчилал, иргэний ардчилал биш элитийн, ардчилал, даргын ардчилал, төрийн ардчилал тал руугаа бид нар явчихсан байх. Ийм учраас тэр иргэн нь төрөө байгуулдаг. Хүний эрх, иргэний эрх гэдэг ойлголтууд маань бид нарын хувьд бүдгэрч энэ тал руу томоохон алхам, бодлого чиглэл явуулах ёстой юм шиг. Тэгэхээр эндээс бас гол нь энэ үзэл баримтлалтай холбоотой юу гэж хэлэх гээд байна вэ гэхээр, энэ хүний эрхийг хамгаалагч гэдэг чинь дахиад томоороо үр дүнд хүрэхийн тулд хэсэг бусаг хүмүүс бусдынхаа эрхийг хамгаалдаг тухай ойлголт бас байж болох юм.

 Тэгэхдээ хамгийн том чухал асуудал нь иргэн бүр өөрийнхөө эрхийг хамгаалагч байхын тулд бид нар бодлого чиглэл, хууль дүрэм энэ чиглэлд яг юу хийх ёстой юм бэ? Иргэн бүр өөрийнхөө эрхийг хамгаалагч, үндсэндээ бид нар, иргэн төрөө байгуулдаг, бид нараас үүсмэл юм гэчхээд бид нар одоог хүртэл иргэн өөрийнхөө эрхийг мэдэхгүй, хувь хүн өөрийнхөө яг үнэндээ эрхийг мэдэхгүй ийм байр байдал маш их байдаг.

 **Г.Занданшатар**: Хууль зүйн байнгын хорооны дарга Сандагийн Бямбацогт.

 **С.Бямбацогт**: Цогтгэрэл гишүүний хөндөж байгаа асуудал их чухал асуудал байгаа юм. Тэгэхээр хуулийн төслийн үзэл баримтлалыг харвал үндсэндээ Хүний эрхийн үндэсний комисстой чиг үүргийн хувьд бас давхцах юм шиг, ажлаа бас булаацалдах юм шиг тиймэрхүү ойлголт бас төрөхөөр байгаад байгаа юм. Тэгэхээр Улсын Их Хурлын чуулганы хуралдаанаар хэлэлцэх эсэхийг дэмжигдвэл Байнгын хорооноос ажлын хэсэг байгуулъя. Ажлын хэсэг байгуулаад Хүний эрхийн үндэсний комиссын тухай хуультайгаа уялдуулах, давхцлыг нь арилгах, хоорондоо бие биеэ дэмжиж ажиллах энэ бололцоо, боломжийг бүрдүүлэх тал дээр зайлшгүй ажлын хэсэг байгуулж ажиллах шаардлага байгаа. Сая ярьж байгаа тэр элитийн ардчилал гэдэг юм уу, даргын ардчилал гээд ярьж байгаад анхаарах ёстой. Хамгийн их одоо орхигдож байгаа асуудал үнэхээр хэн эрх мэдэлтэй байна, хэн мөнгө төгрөгтэй байна, хэн илүү хэл амтай нь бусдын эрхийг зөрчдөг ийм асуудал байгаад байгаа юм. Тэгвэл тэр хэл амтайд нь дээрэлхүүлж байгаа, тэр даргад нь, эрх мэдэлтэйд нь дээрэлхүүлж байгаа мөнгөтэй, төгрөгтэйд нь дээрэлхүүлж байгаа тэр иргэдийн эрх ашгийг хангах тал дээр илүү анхаарч болох ийм цоорхой байгаа. Энэ рүү одоо Хүний эрхийн үндэсний комиссын хуулийг шинэчилж, Хүний эрхийн үндэсний комиссын үйл ажиллагааг өргөжүүлж, бүрэн эрх нь нэмэгдсэн.

 Яг үүнтэй холбоотойгоор Хүний эрхийн үндэсний комиссын дэргэд энэ хүний эрхийг хамгаалагч хороо ажиллаж, энүүгээр хүний эрхийг хангах тал дээр илүү бас илүү сайн ажиллахын тулд энэ хуулийг 2018 оноос хойш ярьсан юм байна. 2018 оноос очиж ярьж судлаад, одоо энэ 2020 онд эцэст нь орж ирж байгаа. Тийм болохоор батлахын хувьд бид бас дэмжээд явчих нь зөв байх.

 Ингэхдээ бид нар илүү давхцалгүй хийдэлгүй одоо яг орхигдоод байгаа тэр тийм үү, яг ядарсан зүдэрсэн тэр иргэдийнхээ эрхийг хангуулах тал руу нь илүү яаж чиглүүлэх вэ гэдэг дээр Байнгын хорооноос ажлын хэсэг байгуулж, Хүний эрхийн үндэсний комиссын тухай хуультай уялдуулах, давхцуулахгүй байх. Одоо энэ дээр орчихсон байж байгаа зөвлөмж гаргана, дүгнэлт гаргана гээд.

 **Г.Занданшатар:** Одонгийн Цогтэрэл гишүүн тодруулна нэг минут.

 **О.Цогтгэрэл:** Тэгээд түрүүнийхээ, бас гүйцээгээд ярихад. Тийм учраас иргэн нь өөрөө өөрийнхөө эрхийг хамгаалагч байх чиглэлд энэ хуулийн чинь үзэл санаа илүү чиглэвэл, тэгвэл тэр иргэний боловсрол руу яаж анхаарах юм. Энэ чиглэл рүү бол үзэл санааны хувьд, бас энэ хууль маань чиглэх ёстой юм биш үү? Зүйрлээд хэлэх юм бол бид нар биеийн тамирт хандахдаа олимпын аваргууд төрөхөөр биеийн тамир хөгжиж байгаа юм шиг бид нар ойлгодог бол нийтийн биеийн тамир гэдэг зүйл чинь өөрөө ард иргэдэд илүү чухал зүйл байдаг. Тэгэхлээр яг зүйрлээд хэлбэл энэ жишгээр энэ хуулийн үзэл санаанд хандвал яасан юм бэ? Хэн нэгэн хүнд хамгаалахаасаа урьдаар иргэдийн боловсролыг дээшлүүлэх чиглэлд энэ хуульдаа бас нэг зүйл заалтыг илүү тусгаасай л гэж бодож байна.

 **Г.Занданшатар**: Хүний эрхийн боловсролын асуудал ярьж байна. Дамдины Цогтбаатар гишүүн хуулийн үзэл баримтлалд энэ талаар яаж тусгагдсан бэ?

 **Д.Цогтбаатар**: Энэ хуулийн яг цаад агуулга үүнийг ярьж байгаа юм. Хүний эрхийг тэр хамгаалах ажил гэдэг бол өргөн бүх нийтийн асуудал шүү, зөвхөн цөөн хүний биш. Харин энэ хууль бас нэг юмыг хүлээн зөвшөөрөөд байгаа юм. Хүний эрхийн төлөө өөрийнхөө эрх чөлөөг зольж яриад байдаг хүмүүс чинь цөөнх нь юм байна. Тэр цөөхөн хүнийг чимээгүй болгочихлоор цаана нь бүгдээрээ өөрөө хүний эрхээ уг нь эдлэх ёстой хүмүүс нь эдлэхгүй, харин хохироод явчих тохиолдол маш их байдаг юм байна. Хүний эрхийн ерөнхий нөхцөл байдлаас аваад үзвэл энэ дэлхий дээр нээрээ Нельсон Мандела гэдэг нэг хүн байсан учраас өмнөд Африкт апартейд гэдэг бүхэл бүтэн тогтолцоо өөрчлөгдөж байгаа. Мартин Лютер Кинг гэж нэг хүн байсан учраас тэр арьс өнгөөр ялгаварлах үзэл бодол нийгэмд өөрчлөгдөж байгаа, тэрний дараа тэр нэг хүн дуугарч байсан учраас дараа нь тэр нийгэм тэр чигээрээ нөгөө хүний эрхийн боловсрол, тэр тогтолцоо чинь бүр өргөжөөд бүгдээрээ мэддэг болчихсон, бүгдээрээ эрхээ хамгаалдаг болчихсон.

 Тэгэхлээр тэр хүний эрхийн нийгмийн боловсролыг бий болгоход энэ хэдхэн дуугарч байдаг хүмүүс чинь хамгаалалттай байх хэрэгтэй, тэд нарын ар гэр хамгаалалттай байх хэрэгтэй. Яг үүнийг л зориод байгаа нь цаанаа эргээд хүн болгон тэр эрхийг чинь эдлэх, тэрийгээ мэддэг болох тэр боломж суурийг нь л тавьж өгч байгаа юм.

 **Г.Занданшатар**: Одоо эрхэм гишүүн Одонтуяа гишүүн асуулт асууна.

 **С.Одонтуяа**: Хуулийн төслийн үзэл баримтлал, шаардлага, үндэслэл бүх зүйлтэй сайн танилцлаа. Тэгээд агуулгын хувьд бол дэмжиж байна. Мэдээж дотор нь нэмэлт өөрчлөлтүүд, янз бүрийн саналуудыг тусгаад явахад болох байх аа. Тэгээд ер нь зөвхөн Монгол Улсад биш, энэ дэлхий дахинд энэ хүний эрхийн төлөө тэмцэгчдийг хэрхэн хамгаалах гэдэг энэ өөрөө их чухал асуудал. Ялангуяа ардчилал бага хөгжсөн ийм улс орнуудад бол энэ их хэцүү асуудал. Тэгэхээр манайд хамгийн дутагдаад байгаа юм нь бол механизм байгаа. Одоо хэн нэгэн эрх нь зөрчигдөхөд яг хэнд хандах вэ гэдгээ мэддэггүй. Өөрөөр хэлбэл өмгөөлөгчид хандах уу, эсвэл нэг дарга дээр очихоор сонсдоггүй. Тэгэхээр энэ яг хэнд хандах вэ гэдгийг нарийн тусгаж өгсөн үү? Жишээлэхэд, гадаадад байгаа монголчууд сая ковидын үеэр эрх нь маш их зөрчигдсөн. Ингээд бидний эрх ингэж зөрчигдөөд байна гээд наашаа хандаад байдаг, үүнийг нь хүлээж авах хүн байдаггүй. Бид нар иргэний онцгой комисс гээд өдөрт л хэдэн мянган захидлуудад нь ингээд хариулт өгөөд ядаж нэг тайвшруулаад Онцгой комисст үүнийг нь өгөхөд, эргээд энэ нь өөрөө хуулийн этгээд биш учраас бид нар энэ асуудлыг бол Онцгой комисс хүлээж авах боломжгүй гэдэг.

 Тэгэхээр хувь хүн яаж хандах юм бэ, хэнд хандах юм бэ? Ялангуяа энэ онцгой байдлын үед хүний эрх зөрчигдвөл хэнд хандах юм бэ гэдэг заалтууд туссан уу?

 Хоёрдугаарт иргэдийн энэ амьдрах орчин бол маш их эрх нь зөрчигддөг. Одоо ингээд дүүрэг дээр байж байтал дүүрэг нь мэдээгүй, иргэд нь мэдээгүй байтал ингээд цонхыг нь хаагаад ингээд байшин бариад байдаг. Тэгээд нөгөө иргэд нь хэнд хандахаа мэддэггүй. Дүүрэг нь өгөөгүй байдаг. Нийслэлийн гадаа очоод чадлаараа хэдэн хүн нь очоод л жагсаал хийдэг, тэгээд ямар ч үр дүн байхгүй. Тэгэхээр ийм тохиолдолд ер нь одоо бас ингээд хэнд хандах юм бэ гээд. Ингээд олон асуудлууд гарч байгаа юм л даа. Тэгэхээр энэ механизмтай болж байгаа юм байна гэдэгт бол би их баярлаж байна. Тэгээд ялангуяа одоо энд ингээд нэг улс төрчид дуугарахлаар улс төржлөө гэнэ. Эсвэл энд бас байна шүү дээ. Голдуу сөрөг хүчин гэж харж хардаг учраас их алдаа гардаг гэж. Тийм учраас энэ зүйлийг тусгах юм байна. Энд баяртай байна.

 Одоо би хүүхдийн хамгааллын хууль, хүүхдийн эрхийн тухай хуульд нэмэлт өөрчлөлт оруулах гэж байгаа. Энэ дээр хамгийн чухал асуудал юу вэ гэхээр хүүхдийн эрхийн төлөө байцаагч, улсын байцаагч гэсэн нэр томьёог бас урьд нь оруулж байсан юм. Гэтэл энэ бол замхарсан. Яагаад гэхээр сая байцаагч нартай уулзахад төрийн албан хаагч, тэгээд хавсарч хийдэг юм байна. Маш их ажилтай. Тэгэхээр нөгөө төрийн албан хаагч чинь төрийнхөө эсрэг ингээд дуугараад байж чаддаггүй. Тэгэхээр энэ өөрчлөлтөөр над дээр хамтарч ажиллаж өгөөрэй. Хуулийн концепц дээр гэж хэлмээр байна.

 Тэгээд ер нь зоригтой мэдээлэл хийдэг, энэ ард иргэдийнхээ төлөө зоригтой дуугардаг хүмүүсийг монголчууд хүсээд байгаа юм шүү дээ. Ялангуяа одоо мэдээлэл бол их чухал байдаг. Одоо ковидын үед бол ерөөсөө …/хугацаа дуусав/.

 **Г.Занданшатар**: Дамдины Цогтбаатар гишүүн. Сая нэг минут шууд нэмээд өгчихсөн шүү.

 **Д.Цогтбаатар**: Яг одоо ингээд иргэд хаашаа хандахаа мэддэггүй ээ. Тэгээд ганцхан энэ улс орон даяар болж байгаа юмнуудыг хүний эрхийн комисст хандаад түүнд нь хүргээд, түүнд нь Хүний эрхийн комисс нь өөрөө бүгдийг нь хүрээд энд нь хариулаад явна гэдэг бас тийм амар биш.

 Тэгэхлээр эд нарын тэр ажлыг нөхөж ажиллана, хамтарч ажиллана гээд байгаа чинь тэр нөхөөд хийгээд өгч байх. Тэгээд нөгөө олон нийтэд хүний эрхийн чиглэлээр ажиллаад танигдчихсан хүлээн зөвшөөрөгдчихсөн. Түүнээс гэнэт юу ч хүний эрхийн талаар юм хийдэггүй байж байснаа би мэднэ гээд ороод ирж байгаа их мэдэгч биш. Энэ хүмүүсээр энэ асуудлуудыг нэгтгүүлэх судлуулаад гаргаад энэ дээр ийм одоо шийдэл байна аа, боломж байна аа гээд Хүний эрхийн комисст хандаад, түүний хажуугаар бусад байгууллагууд руугаа бас хандаад хамтраад ажиллах тэр боломжтой энэ нэгжийг л энд гаргаж өгч байгаа юм, нэгд.

 Хоёрт, яг таны хэлсэн энэ зоригтой дуугардаг хамгаалаагүй байхад яаж зоригтой дуугарах вэ? Ард нь очоод гэр бүлийг нь оролдоод эхлэхэд яаж зоригтой дуугарах вэ? Энэ хүний эрхийг хамгаалж байгаа хүмүүс гэдэг чинь хэн нэгний төлөө, дандаа эрх мэдэлтэй хүмүүсийн хууль бусаар хуулийг тойрч гарч бусдын эрхийг зөрчөөд байгаа юмыг л гаргаж ирж ярих хүмүүс шүү дээ. Тэгэхлээр тэд нарыг зоригтой байлгая гэж байгаа бол, энэ эрх зүйн нөхцөлийг нь өөрөө бүрдүүлж өгөхгүй бол энэ байхгүй байгаа хамгааллыг бий болгож өгөхгүй бол нээрээ болохгүй юм байна билээ. Тэгээд аль ч хүнээс очоод л -өө чи ингээд хийхгүй байна гээд загнаад байхаар, харин түүний оронд бид нар бол хууль тогтоогчид, энэ ажиллах нөхцөлийг чинь бүрдүүлээд өгчихлөө. Одоо харин ажлын үр дүнгээ нэхээд сууж байхад илүү бас дөхүү болж байгаа гэж бодож байгаа. Жишээлбэл та хууль гаргахад одоо эд нар чинь тус болох боломжтой байгаа юм. Эд нарын ажил байгаа юм. Та одоо хүүхдийн эрх дээр ийм, ийм, ийм асуудал гараад байна аа.

 **Г.Занданшатар**: Одоо Эзэн Чингис хааны танхимаас Балжиннямын Баярсайхан гишүүн асуулт асууна.

 **Б.Баярсайхан**: Та бүхэнд энэ өдрийн мэндийг хүргэе. Монгол Улсад хүчирхийлэл их байгаа энэ цаг үед хүний эрх хамгаалагч гэсэн нэр томьёотой ийм хууль санаачлан батлах гэж байгаад талархаж байна. Дэмжиж байна. Гэхдээ энэ асуудлыг хоёр талаас нь авч үзэж, тодорхой сайн зохицуулалт хийж, ойлголтыг нэг мөр болгох хэрэгтэй. Учир нь нэг талаас хүний эрхийг хамгаалах чиглэлээр ажилладаг хувь хүн, байгууллагын эрх ашгийг хамгаалах тэдний эрх зүйн орчин бүрдэж байгаа сайн талтай хэдий ч, нөгөө талдаа хүний эрх хамгаалагч нэрээр бусдын эрхийг зөрчдөг, гутаан доромжилдог өөр ашиг сонирхлоор ажилладаг хэсэг бүлэг бий болох вий гэсэн бас болгоомжлол байна.

 Ингэхгүйн тулд энэ хуулийн зохицуулалт маш нарийн, тодорхой, ойлгомжтой, олон талаас нь тусгасан, хүний эрх хамгаалагчийг жинхэнэ утгаараа ажиллах нөхцөл нөхцөл боломжийг бүрдүүлсэн эрх зүйн орчин байгаасай гэж хүсэж байна.

 Надад 2 асуулт байна. Хүний эрхийг хамгаалах хороо нь Хүний эрхийн үндэсний комиссын дэргэд хараат бусаар бие даасан байна гэсэн байна. Энэ хүний эрхийг хамгаалах хороо ямар эрх мэдэл, эрх хэмжээ, чадвар, чадамжтай байх юм бэ? Энэ талаар хуульд тодорхой тусгаагүй байна. Цагдаа, шүүхийн байгууллага хүний эрхийн эсрэг үйлдэл хийж байгаа бол энэ хороо ямар хариу үйлдэл үзүүлэх эрхтэй вэ? Цагдаа, шүүх гэлтгүй одоо сошиалаар хүртэл хүний эрх зөрчиж байгаа үйлдлийг таслан зогсоох ямар эрх мэдэл тэдэнд байна вэ? Хүний эрх зөрчигчдөд энэ хорооны сануулга хариу үйлдэлд зогсох, тэдний үгийг сонсох шаардлагыг биелүүлэх ямар хөшүүрэг байна вэ гэж асуумаар байна.

 Хоёр дахь асуулт болохоор нэлээн олон хуульд энэ хүний эрх хамгаалагчийн үр нөлөө, оролцоог зааж зохицуулсан заалт оруулах шаардлага гарч ирж байна гэж ойлгож байна. Хуулиудад энэ чиглэлийн нэмэлт өөрчлөлтүүд орох уу? Тухайлбал Гэр бүлийн хүчирхийллийн тухай хууль байна. Хөдөлмөрийн хууль, Байцаан шийтгэх хууль, Зөрчлийн тухай хууль гэх мэт.

 **Г.Занданшатар**: Баярсайхан гишүүн нэг минут.

 **Б.Баярсайхан:** Тэгэхээр энэ хуулийн зохицуулалтад хүний эрх яригддаг, хүний эрх зөрчигддөг. Сая бас олон гишүүд энэ талаар ярьж байна. Тэгэхлээр энэ болгон дээр хүний эрх хамгаалагч тэдний эрхийг хамгаалж дуу хоолой болж байгаа хөндлөнгийн хяналт болох энэ хүмүүсийн ажиллах орчин нөхцөлийг илүү сайжруулахын тулд энэ дээрх хуулиудад нэмэлт өөрчлөлтүүд орох шаардлагатай гэж харж байна. Энэ хоёр асуултад хариу авъя. Баярлалаа.

 **Г.Занданшатар:** Дамдины Цогтбаатар гишүүн хууль санаачлагч. Ажлын хэсгээс нэмж хариулж болно.

 **Д.Цогтбаатар**: Их тодорхой хэлээд байгаа юм нь хүний эрхийг гутаан доромжилчхоод хүний эрхийг хамгаалж байна гэж ярихгүй. Өөрөөр хэлбэл хүний эрхийг энэ хуулийн хүрээнд хамгаалдаг хүмүүс бүр их тодорхой заагаад өгчихсөн байгаа юм. Хүний эрхийг хуулийн хүрээнд, олон улсын хүний эрхийн хууль эрх зүйн тогтолцооны хүрээнд, тэр хэм хэмжээний хүрээнд хамгаалж байж сая хүний эрхийг хамгаалж байгаа юм. Энэ хуулийн ерөөсөө үзэл агуулга нь тэр. Түүнээс аливаа нэгэн гүтгэн доромжилчихсон юм нь хийчхээд, би энд одоо ийм сайн хүн, одоо намайг ингээд хамгаалаад өг өө гэсэн тийм юм байхгүй. Харин эсрэгээрээ тэд нарыг ялгаж гаргаж өгч байгаа ийм хууль шүү. Тэгэхгүй бол энэ янз бүрийн үнэн худал, одоо бодит чин сэтгэлээсээ ажиллаагүй, өөрийн эрх ашиг, явцуу эрх ашиг, албан тушаалын тэр карьерын хүсэл сонирхолтой улсууд баахан шоу хийчхээд, тэгээд дараа нь хүний эрхийг хамгаалах энэ ариун үйлс өөрөө тэд нарын доор нэр хүнд нь гутаагдаад яваад байгаа энэ юманд бас таслан зогсоох боломжийг ялгаж салгаснаараа гаргаж ирж байгаа юм.

 Хороо бие даасан байна гэдэг нь эд нар, судалгаагаа хийгээд өөрсдөө энэ хүмүүс. Хүний эрхийг хамгаалж байгаа хүмүүс бол өнөөдөр энэ хороотой, хороогүй бор зүрхээрээ судалгаагаа хийгээд, шүүмжлэх юмаа шүүмжлээд өөрсдөө ажиллаад явж байгаа юм. Тэд нарт энэ хамгааллыг нь өгвөл илүү урамтай, илүү зоригтой ажиллах боломж гарч өгнө. Тэгээд шүүх, цагдаагийн энэ үйл ажиллагааг таслан зогсоох гэдэг дээр шүүх процесс эд нарт хажуугаас орж ирж таслан зогсоох нөлөөлөх ойлголт бол байхгүй шүү дээ. Өнөөдөр хүний эрхийн тогтолцоо юу вэ гэхээр тэр хүний эрхийг хамгаалах тогтолцоо байсаар байтал, түүнийг мэдсээр байж хууль хэрэгжүүлэх байгууллагынхан хэрэв тэрийг тойроод хүний эрхийг зөрчөөд, тэр хүн тэр үйлдлээрээ хүний эрхийн хууль тогтоомжийг нөгөө хүн зөрчөөд байгаа юм.

 **Г.Занданшатар**: Энэ хариултад 1 минут гэж байхгүй. 88, Хүний эрхийн үндэсний комиссоос хариулна гэсэн.

 **Б.Энхболд:** Та бүхэнд өдрийн мэнд хүргэе. Нэгдүгээрт тэр хүний эрхийн хамгаалагчийг бусад хүний эрхийн нэр барьж олон нийтийн дунд буруу мэдээлэл өгөөд байдаг хүмүүсээс хэрхэн ялгах вэ гэдэг асуудал дээр яг ийм дөрвөн зарчим байгаа юм. Тухайн асуудал нь хүний эрхийн асуудал байх ёстой, хоёрдугаарт нь нийгмийн сайн сайхан, тодорхой хүний эрх ашгийг хамгаалахад чиглэгдэнэ, гуравдугаарт нь тэр үйл ажиллагаа нь хууль зөрчөөгүй, бусдыг уриалан турхираагүй хүч хэрэглэх ийм хэв шинжгүй байна, дөрөвдүгээрт нь тууштай байх ёстой гэдэг ийм 4 зарчмыг яг баримталж, хүний эрхийн төлөө явж байгаа бол энэ хүний эрхийг хамгаалагч байна гэж үзэхээр байгаа юм.

 Гэтэл одоогийн бодит нөхцөл байдалд зорилго нь биелэгдмэгц тухайн асуудлыг ярихаа больчихдог нь тэр хүн тууштай биш байна. Энэ бол хүний эрхийн хамгаалагч гэхэд эргэлзээ төрж байгаа ийм асуудал байгаа учраас энэ дөрвөн зарчмаараа ялгана гэж үзэж байгаа юм.

 Хороо комисстой чиг үүргийн хувьд ямар давхцал байж болох вэ гэхээр энэ хороо бол дэмжих чиг үүрэгтэй байгаа юм. Өнөөдөр Хүний эрхийн үндэсний комисс дээр төрөл бүрийн гомдол ирж байна. Энэ гомдлын дагуу бид нар арга хэмжээ авахын тулд тогтоосон байх ёстой болоод байдаг. Гэтэл энэ хүний эрхийн хамгаалагч бол тодорхой баримтаа гаргаад, юмыг тогтоогоод, тэрний төлөө тэмцсэнийхээ төлөө одоо аюулгүй байдал, бусад нөхцөл байдал нь эрсдэлд орчихсон ийм хүмүүс хороонд хандана. Хороо бол энэ үнэхээр хүний эрхийн асуудал байсан юм байна гэдгийг тогтоогоод өгөх юм бол комисс энэ асуудлыг бариад, цаашид холбогдох байгууллагууд руу нь анхаарал хандуулж явдгаараа энэ нэгнийгээ дэмжих уялдах ийм зохицуулалт байгаа юм гэдгийг тайлбарлая. Баярлалаа.

 **Г.Занданшатар**: Одоо Жамъянхорлоогийн Сүхбаатар гишүүн.

 **Ж.Сүхбаатар**: Баярлалаа. Би гол санаануудаа Байнгын хороон дээр хэлчихсэн. Энэ удаад ганц л юмыг төсөл санаачлагчид хэлье гэх үү, захья гэх үү. Хүний эрх хамгаалагчийн эрх зүйн байдал гээд ингээд ийм хууль хийчихсэн. Хүний эрх хамгаалагч гэдэг нэрийг аваад тодорхойлчихсон байгаа юм. Тэгээд үүнээсээ бас болгоомжлоорой. Энэ юм чинь их өргөн байна аа гээд би санаагаа хэлээд байна шүү дээ. Тэгэхээр энэ нэрээ жаахан өөрчилбөл яасан юм бэ. Хүний эрх хамгаалагч гээд. Тэгсэн хэрнээ тэгээд тэр нь болохоор тодорхойлолт нь маш өргөн. Бараг хүн болгон хүний эрх хамгаалагч юм шиг. Ингээд өөрөө тавьчихдаг. Яг хүний эрх хамгаалах комиссарууд гэж ярих юм бол манай Хүний эрхийн үндэсний комиссын гишүүд л хүний эрх хамгаалагчид байгаа шүү дээ. Тэгэхээр энэ нэр томьёогоо бодоорой. Их том нэр томьёо, томдчихсон л гарчиг болчхоод байгаа юм шүү. Би үүнийг л хэлэх гэсэн юм. Тэгээд үзэл баримтлалын хувьд ингээд дэмжээд явж болж байна. Цогтбаатар гишүүний хэлээд байгаа нөхөн гүйцээх, туслан дэмжих тэр орон зай дээр ажиллая хэлж байгаа зохицуулалтыг нь ажилд үнэхээр хэрэгтэй гээд байгаа бол дэмжихэд бол болохгүй юмгүй гэж бодож байгаа юм.

 Гол нь та бүхэн маань энэ хуулийнхаа тэр агуулгыг харвал тэр гарчиг чинь бол арай л том байгаад байгаа шүү л гэж хэлэх гэсэн юм. Баярлалаа.

 **Г.Занданшатар**: Санал юм даа, Сүхбаатар гишүүн ээ. Одоо Лхагвын Мөнхбаатар гишүүн.

 **Л.Мөнхбаатар**: Хуулийн төслийг дэмжиж байгаа. Энэ хуулийг баталж гаргах бас практик шаардлага манайд байна. Хүний эрхийг хамгаалах чиглэлээр ажиллаж байгаа хувь хүмүүс, төрийн бус байгууллага, хуульч нар гээд олон хүмүүс байгаа юм. Гэхдээ энэ үйл ажиллагаа нь хуульчлагдаагүй учраас одоо өөрсдөө буруутгагдах, тодорхой дүрэм журам зөрчсөнд тооцогдох. Түүнчлэн өөрт хамааралгүй зүйлд хошуу дүрлээ гэх мэтчилэнгийн ингээд олон саад бэрхшээлүүд байдаг. Ийм учраас бол төрийн хувьд энэ эдгээр сайн дураараа хүний эрхийн төлөө, хүсэл зоргоороо ингээд тэмцэж байгаа энэ хүмүүсийн эрх зүйн байдлыг хуульчилж өгөх нь зүйтэй.

 Нөгөө талаар олон улсын байгууллагууд ч үүнийг бас зөвлөдөг. Ер нь хүний эрх хамгаалагчийн загвар хууль гээд байдаг юм. Одоо энэ чинь 2015-16 онд нэг томоохон хурал болсон шүү дээ. Хүний эрхийн бүс нутгийн бүх төлөөллүүд оролцсон, 500-600-аад хүон оролцсон. Эндээс загвар хууль гэж гаргасан л даа. Энэ загвар хуулийн гол зохицуулалтууд одоо энэ хуульд орсон уу? Загвар хуулийн. Ер нь бол хүний эрх гэдэг маань бол нийтлэг дэлхийн асуудал шүү дээ. Тийм учраас энэ үндэсний онцлог гэхээсээ илүү энэ нийтлэг зүйлүүдийг бол энэ загвар хуулиасаа аваад оруулсан байгаа болов уу гэж би бодож байна. Энэ бол бүгд хуульчлагдаж чадсан уу гэдгийг асууя.

 Хоёрдугаарт нь энэ хүний эрхийг хамгаалагчийн эрхийг нь бас зөрчдөг хамгийн гол субъектууд бол төрийн байгууллагууд, дээр нь бас энэ хууль сахиулах байгууллагууд байдаг л даа. Ийм учраас эдгээр хүний эрхийг хамгаалагчдаа хамгаалах арга механизмыг нь одоо яг төрийн байгууллагууд бас гэсэн үг шүү дээ. Тийм ээ. Тодорхой хүмүүсээс гадна. Төрийн байгууллагуудаас хамгаалах энэ механизмуудыг нь хэрхэн яаж тусгасан бэ гэдгийг асууя.

 Нөгөөтээгүүр энэ хүний эрхийн хамгаалагч гэдгийг хэрхэн таних вэ гэдэг асуудал байгаа юм. Түрүүн бас хэд хэдэн гишүүд бас хөндөж ярьж байна.

 **Г.Занданшатар**: Мөнхбаатар гишүүн нэг минут.

 **Л.Мөнхбаатар:** Хүний эрхийг хамгаалагч бол хувь хүн ч байж болно, ашгийн бус одоо байгууллага ч бас байж болно л доо. Тодорхой мэргэжил туршлага бол одоо тавьдаггүй ийм зүйл шүү дээ. Тэгэхээр энэ хүний эрхийг хамгаалах зорилгоор ажиллаж байгаа энэ хүмүүсийгээ хүний эрх хамгаалагч болохыг нь одоо эргэн яаж баталгаажуулах вэ? Одоо нэг компани, аж ахуйн нэгж хүний эрхийг зөрчиж байна, энд гаргасан дүрэм журам зөрчиж байна гээд хүний эрхийг хамгаалъя гээд яваад очиход одоо тэрийгээ хэрхэн яаж одоо баталгаажуулж, хүлээн зөвшөөрөгдөх вэ гэдэг асуудал байгаа юм. Мөн нөгөөтэйгүүр бас энэ өөрсдийнхөө хувийн эрх ашигт, хэрвээ энэ хүний эрх хамгаалагч гэдэг энэ статусыг хэрэглээд ирсэн бол ямар хариуцлага хүлээлгэх вэ гэдгийг бас хэлж өгөөч ээ гэдгийг хэлье.

 Дараагийнх нь бол энэ шүгэл үлээгч гээд одоо энэ хүний эрхийг хамгаалагч нарын нэг төрөл л дөө. Хүний эрхийг хамгаалах чухал механизм байдаг. Өмнө нь 2012-16 оны парламентын үед байх Шүүмжлэгчийн эрхийг хамгаалах тухай хууль гэж орж ирээд, буцсан. Одоо энэ Шүгэл хамгаалагчийн тухай энэ хууль.../хугацаа дуусав/.

 **Г.Занданшатар**: Цогтбаатар гишүүн хариулъя.

 **Д.Цогтбаатар**: Энэ НҮБ-ын загварын хуулийг бид нар хууль боловсруулах явцдаа хэрэглэсэн. Ер нь НҮБ-ын Ерөнхий ассамблейн тогтоолтой. Хүний эрхийг хамгаалагчийг хамгаалах тухай НҮБ-ын Ерөнхий ассамблейгаас гарсан тогтоол бий. Үүний хажуугаар манайх энэ дээр бид нар нэлээн удаан ажилласан. Энд олон бас хурлуудыг, төрийн бус байгууллагуудтай хүний эрхийг хамгаалдаг энэ хүмүүстэйгээ хамтарч бол хийсэн. Хэд, хэд хийсэн. Түүний хажуугаар хүний эрхийн асуудлаарх тусгай илтгэгч гарч, манайд ирж энэ хууль дээр зөвлөгөө өгч оролцоод, сүүлдээ энэ дээр манайхыг нэлээн дэмжиж ажилласан. Энэ бол зөв санаачилга, зөв хууль явж байна гээд. Хүний эрхийн дээд комиссариатын газраас дэмжсэн. Тэгэхлээр энэ загвар хуулийн үзэл санаа бол манай энэ хуулийн төсөлд бол суусан байгаа.

 Төрийн албан хаагчийн үүргийн тухайд энэ хуулийн гуравдугаар бүлэгт бүр ингээд тодорхой заачихсан байж байгаа юм. Энэ төрийн хүний эрхийг хамгаалагчийн асуудал гараад ирэхэд үүнийг анхаарахгүй, үл тоомсорлоод орхиод өнгөрч болохгүй шүү. Энэ дээр арга хэмжээ авах ёстой. Тэр ар гэрт нь ямар нэгэн хамгаалалт хэрэгтэй байгаа бол үүнийг үзүүлэх ёстой. Үүнийг үзүүлээгүй байж байгаа сөрөг үр дагавар гарвал энэ хуулийнхаа дагуу ч, бусад хуулийн дагуу ч, өөрөөр хэлбэл бусад хуулийн дагуу ч хариуцлага хүлээх байлаа гэхэд энэ дээр тэр хариуцлагын хэмжээ өшөө нэмэгдэж өгч байгаагаараа тэр хамгаалал өөрөө бэхжиж байгаа гэсэн үг.

 Шүгэл үлээгчийн энэ бол асуудал биш ээ. Энэ яг хүний эрхийг хамгаалж байгаа. Сая бид нар энэ талаар тодруулж, Хүний эрхийн үндэсний комиссоос энэ дээр ярьж байна. Яг тодорхой шалгууруудаар ийм, ийм хүмүүс л энэ хуульд одоо хамрагдаж энэ хуулийн хамгаалалд орно гэдгийг нь ялгаад салгаад заагаад өгчихсөн байж байгаа юм. Тэгээд сая ярьж байна. Мэдээж хуулийг боловсруулах явцдаа ажлын хэсэг байгуулагдаад энэ дээр байгаа юмнуудыг өшөө боловсронгуй болгоод явах боломж Их Хурлынхаа түвшинд хамтарч ажиллаад өшөө сайжруулаад гаргах боломж бий гэж бодож байгаа.

 **Г.Занданшатар**: Одоо эрхэм гишүүн Мөнхөөгийн Оюунчимэг.

 **М.Оюунчимэг**: Баярлалаа. Манай улс 1992 онд баталсан Үндсэн хуульдаа бүр тодорхой заавал 19.1-д төрөөс хүний эрх, эрх чөлөөг хангахуйц эдийн засаг, нийгэм, хууль зүйн болоод бусад баталгааг бүрдүүлэх, хүний эрх чөлөөг зөрчихтэй тэмцэх, хөндөгдсөн эрхийг сэргээн эдлүүлэх үүргийг иргэнийхээ өмнө хариуцна гээд бүр тунхаглаад заачихсан байгаа л даа. Тэгээд харамсалтай нь даанч энэ нэн чухал заалт хаа сайгүй бол зөрчигдөх болсон. Сүүлийн жилүүдэд бол бүр ч дэндүү зөрчигдөж, эцэстээ хүний эрхийн төлөө нэг бүлэглэл, одоо хүмүүсээ хамгаалсныхаа төлөө дуугарсан хүмүүс амь насаа алдах, түрүүн хэлж байна, нэр усанд нь халдах гээд маш ноцтой зөрчлүүд бол их гарах болсон л доо.

 Магадгүй тиймээс ч гэсэн НҮБ-аас хүний эрхийн эрхийн эрхийг хамгаалдаг хүмүүсээ хамгаалах хуулиа Монгол Улсын парламент гаргах шаардлагатай байна аа гэсэн зөвлөмж хүртэл хүргүүлсэн байсан. Нийгмийн бодлогын байнгын хороон дээр ч энэ асуудлууд яригдсан л даа. Тэгээд би нэг зүйлийг бүр нэн чухал хэлмээр байна л даа. Бид Зндсэн хуульдаа ингээд маш онцгойлон чухалчлаад заагаад өгчихсөн хэрнээ өнөөдөр Монголын төрд хүний эрхийг хамгаалах нэгдсэн бодлого байхгүй байгаад байна аа. Үнэхээр дутагдаад байна. Би сая одоо дурсан бодож байна л даа. Одоо хөгжлийн бэрхшээлтэй хүүхдүүдийн хөрөнгө санхүүжилт буруу зам руу яваад байна гэдгийг баримттай юутай нь гаргаж тавьж, цуврал нийтлэл бичиж энэнийхээ төлөө тэмцэж яваад ямар ч хамгаалалтгүй байж байгаад Өнөөдөр сонины сэтгүүлч Болормаа маань нас барж, амь насаа алдсан байгаа. Тэр ирвэс хамгаалагч залуу яаж тэмцэж байлаа, дараа нь амь насаа алдсан тохиолдол гарсан. Ажлын байран дахь хүчирхийлэл, дарамт одоо янз бүрийн дарамтаас болоод хэнд ч хандаж чадахгүй байж байгаад нэг сайхан залуу, хоёр хүүхдийн ээж бас амь насаа алдсан гээд яриад байвал зөндөө байна л даа.

 Энэ нь өөрөө юу яриад байна гэхээр Монгол улс хүний эрхийг хамгаалах энэ асуудал дээрээ үнэхээр онцгойлон анхаарах цаг болжээ гэдгийн жишээ яваад байгаа. Гэтэл энэ ингээд парламент дамжаад л хэлэлцэгдэхгүй ирээд байдаг.

 **Г.Занданшатар:** Оюунчимэг гишүүнд нэг минут өгье.

 **М.Оюунчимэг**: Тэгэхээр цаг нь болсон гэдэг дээр хүлээн зөвшөөрч байна. Хамгийн гол нь харин сая хэлж байна, цалингүй ажиллана ч гэх шиг. Ер нь энэ хүний эрхийг хамгаалагчаа дуугарч байгаа үүний төлөө, ингээд бүр ажлаа цагаа амьдралаа зориулаад дэмжиж байгаа хүмүүс магадгүй цалинтай хүртэл ажиллавал урамшуулалтай ажиллавал энэ чинь үр дүнд хүрнэ шүү дээ. Бусад улс оронтой адилхан. Тэгэхээр миний түрүүн хэлээд байгаа төр нэгдсэн бодлоготой болгох суурь энэ хуулийг гаргаснаар үндэс суурь нь тавигдах уу үгүй юу үүнийг хамгаалж чадах уу, эсвэл бүр бүхэл бүтэн интитут ер нь цаашдаа энэ дээр хүн хүч, хүний нөөц, санхүүжилт, бүх нэгдсэн бодлого хэрэгтэй гэдгийг энэ хуулиараа бид зааж өгөх ёстой юу? Энэ дээр бас нэг тодорхой хариулт авъя аа гэж бодож байна. Баярлалаа.

 **Г.Занданшатар:** Цогтбаатар гишүүн хууль санаачлагч.

 **Д.Цогтбаатар:** Энэ хүний эрхийн төлөө ингээд бор зүрхээрээ явж байгаа хэдийгээ дэмжих ёстой. Төсвийн асуудал дээр нь, бид аль болох хэмнэх тал дээрээ л боловсруулаад энэ Хүний эрхийн комиссынхоо дэргэд авчирч хийж байгаа нь бол аль болох энэ бааз суурин дээрээ л юм хийчих гээд нөгөө хэмнэх сэтгэлгээгээрээ ажиллаж байгаа нь үнэн. Их Хурал дээр ажлын хэсэг маань ажиллах явцдаа энэ дээр хэрэв өөр зоригтой алхмууд хийх ёстой гэвэл би бол сэтгэлээсээ дэмжинэ. Хүний эрхийг хамгаалж байгаа хүмүүс маань ч энэ дээр бол баярлах байх гэж бодож байна.

 Хүний эрхийг хамгаалахад нэгж ихчухал юм. Үнэхээр энэ өөрөө хамгаална гэдэг институц нь ингээд хамгаалагдах юм уу гээд асууж байна. Их сонин. Ерөөсөө хүний эрх хамгаалагдсан байгаа шүү дээ Монгол улсад. Тунхаглалаараа бол их гоё. Бүх юм нь байж байгаа. Тэгээд бүгдээрээ адилхан хамгаалалттай байгаа. Гэхдээ энд сууж байгаа бүх хүн мэдэж байгаа шүү дээ. Хүний эрх зөрчигдөөд байгаа. Энгийн иргэдийн эрх бол тэр үл тоомсорлол хүнд суртлаар дамжуулж хэчнээн их зөрчигдөж байгааг би одоо нотолж ярих гээд хэрэггүй.

 Хамгаалал нь байгаад байгаа мөртөө зөрчигдөөд байна шүү дээ. Тэгэхлээр энэ дээр нөгөө хамгаалагчид бол бүр үүнээс хүнд ажил. Нөгөө тэр зөрчигдөж байгаа хүмүүсийг чинь очоод өмөөрөөд, тэр эрх мэдэлтэй хүмүүстэй чинь ажиллаад байх болохлоор ердийн тэр хамгаалалтаас гадна тэр ажлаа хийх боломжийг нь олгож өгч нэмэлт тэр хамгаалалтын шинэ институцийг эрх зүйн хувьд норм болгож бид нар гаргаж ирэхгүй бол бусадтай адилхан эрхтэй байж чи яагаад ажиллахгүй байгаа юм гээд 3 сая хүнээ шахаад байх ойлголт байхгүй байгаад байгаа юм.

 Тийм учраас энэ хамгаалал өөрөө бий болж байгаа нь тэр хамгааллыг бий болгож байгаа. Одоо энэ хуульд заачихсан заалтуудаас чинь бас төрийн эрх мэдэлтнүүд хаашаа ч зайлж чадахгүй шүү дээ. Үүрэг болгоод хийгээд өгчихсөн байж байгаа.

 **Г.Занданшатар**: Одоо эрхэм гишүүн Хаянгаагийн Болорчулуун.

 **Х.Болорчулуун**: Баярлалаа. Манай улс ардчилсан нийгэм байгуулаад 30

жил болж байна. Тэгэхэд Монгол Улсад хүний эрх, эрх зөрчигдөж байгаа талаар нь сая гишүүд ярьж байлаа. Хүний эрх зөрчигдөх битгий хэл энэ хүний эрхийн төлөө цогтой тэмцэгч хүмүүсийг хамгаалах тухай хууль гараагүй, дөнгөж одоо орж ирж байна. Энэ оройтож гарч ирнэ гэсэн үг л дээ. Ер нь хүний эрхийн төлөө бол ажилладаг, тэмцдэг хүмүүс бол хувийн эрх ашгаа хойш нь тавьсан, цаанаасаа шударга, тийм хүмүүжил гентэй ийм хүмүүс байдаг л даа. Нийгмийн манлайлагч. Бид бүхэн мэдэж байгаа. Олон улсын хэмжээнд тэр сая Цогтбаатарын хэлдэг Нельсон Мандела, Мартин Лютер Кинг авахуулаад арьс өнгөний төлөө цогтой тэмцэгч. Клара Цеткин гэж эмэгтэйчүүдийн эрх ашгийн төлөө бид 3 сарын 8-нд тэмцсэнийх нь төлөө тэмдэглэдэг. Энэ хүмүүс бол өөрсдийн бүр одоо эрх ашиг, амь насаа золиослон байж, байж хүний эрхийн төлөө тэмцэж амжилтад хүрсэн. Тийм хүмүүс ч Монголд байгаа гэдэгт эргэлзэхгүй байгаа. Олон олон хүмүүс дуу хоолойгоо өргөж дуугардаг яг тийм хүний төлөө явдаг, ажилладаг хүмүүсийн эрх зүйн байдлыг хамгаалах ийм хууль бол маш чухал.

 Хэдий тэгэхдээ хууль гарсан ч гэсэн яг энэ Хүний эрхийн төлөө үндэсний комисс бол бас яг тийм шударга зан чанартай, хүмүүжилтэй ийм хүмүүс байх нь юу юунаас чухал л даа. Сая бол 5 гишүүн олон нийтийн хэлэлцүүлгээр сонгогдсон гэж байна. Би та бүхнийг бол тийм хүмүүс байгаа гэж бас итгэж байна аа. Олон түмэнд чинь итгэж итгэлээ өгсөн. Ер нь тэгээд хүний эрхийн төлөө тэмцэнэ гэдэг амьдралын, нийгмийн харилцааны өргөн салбарт нь ажилладаг хүмүүсийг хөдөлмөрийн аюулгүй нөхцөлд амьдрах.../Хугацаа дуусав/.

 **Г.Занданшатар**: Болорчулуун гишүүн нэг минут.

 **Х.Болорчулуун**: Тэгээд та бүхнээс асууя. Энэ хуулийг гаргахад олон улсын ямар одоо хууль туршлагуудаас санаа авч энэ хуульдаа шигтгэсэн бэ? Мэдээж ардчиллын замаар хөгжсөн энэ улсууд бол хүний эрх, хүний өмчийг дээдэлж байж ардчиллаа дээдэлсэн улс орон гэж яригддаг. Үүний талаар хэлээч. Түүнээс гадна Хүний эрхийн үндэсний комисс чинь Улсын Их Хурлын харьяа байгууллага болчихлоо. Дандаа цалин хөлсгүй ажиллахгүй ээ, цалин хөлстэй ардаа санаа зовохгүй байж хүний төлөө сайн ажиллана. Тийм учраас энэ цалин хөлс, хангамжийн асуудлыг цаашдаа нь яаж шийдвэрлэх талаар нь хууль дээр тусгасан заасан юм байна уу. Энэ талаар хариулж өгөөч.

 **Г.Занданшатар**: Цогтбаатар гишүүн хууль санаачлагч.

 **Д.Цогтбаатар**: Үнэн. Одоо яг энэ дээр бид нар олон улсын туршлагыг нэлээн авч, олон улсын бас зөвлөхүүдтэй ч их ажилласан. Би нөгөө түрүүн хэлсэн. Энэ асуудлаар яг одоо хүний эрхийн тусгай илтгэгч, хатагтай Лолар Монголд ирж ажиллаад, энэ дээр энэ одоо хууль их зөв хууль болно. Үүнийг та нар гаргаарай, бид нар дэмжинэ гэдэг энэ асуудлуудыг ярьж байгаа. Энэ нь одоо хууль батлагдаад ирэхэд Монголын хүний эрхийн институцийг бүхэлд нь энэ дэмжих тэр дэмжлэг олон улсын түвшинд өөрөө явах, суурь нь тавигдах ийм боломжтой юм. Өнөөдрийн байдлаар дэлхийн дөчөөд орон өөрийнхөө хуульд тодорхой түвшинд, энэ хүний эрхийг хамгаалагчдын хууль эрх зүйн нормыг бол хуульчлаад батлаад өгчихсөн байгаад байгаа. Тэгэхлээр энд бусад орнуудын жишиг НҮБ-ын түрүүн ярьдаг тэр загвар хууль дээр суурилж өөрөө боловсруулагдаж, энэ батлагдсан байгаа.

 Төсвийн тухайд гэвэл би сая хэллээ дээ, одоо ажлын хэсэг байгуулагдаад боловсруулах явцдаа, нэр томьёон дээр болон мөн боловсронгуй болгох юмнууд байгаа байгаа. Тэгээд тэрийг Улсын Их Хурлынхаа түвшинд хэдүүлээ яриад сайжруулж болно. Төсөв дээр бид нар бол 32 саяыг л тавьсан байгаа. Бид юунаас болгоомжилсон гэхлээр, одоо ийм хямралтай жилд ийм их мөнгө тавиад ороод ирлээ гээд л бас шүүмжлүүлнэ гэж болгоомжлоод аль болох хэмнэх сэтгэлгээгээр одоо энэ дээрээ хандсан байгаа. Гэхдээ энэ дээр бас төсөв дээр нь бодож үзэх ёстой гэж ярих юм бол би л хувьдаа дэмжинэ.

 **Г.Занданшатар**: Болорчулуун гишүүн.

 **Х.Болорчулуун:** Хүний төлөө явж байгаад, хүний эрхийг хамгаалж байгаад өөрөө хэлмэгдсэн хүмүүс бол гадаад, дотоодод бишгүй байдаг аа. Хамгийн том олон нийтийн мэдэх жишээ бол эрх мэдэлтнүүдийн эсрэг хүнийг өмгөөлж хамгаалж байгаад тэр Тагнуулын газрын дарга Баатарыг өмгөөлж хамгаалж байгаад шоронд орсон Санжаасүрэн гэж хүнийг бүгд мэдэж байгаа байх. Яг Санжаасүрэн шиг ийм хүний эрхийн төлөө хүнийг өмгөөлж байгаад шоронд орсон, ийм хэлмэгдсэн хүмүүс ямархуу байдаг юм байна, тоо хэмжээ судалгаа байдаг уу? Энэ хууль гарснаараа бол одоо ийм байдал үүсэхгүй гэсэн баталгаа болж байна гэж ойлгож болно биз дээ? Тийм ээ.

 **Д.Цогтбаатар**: 83 Мөнхзул.

 **Х.Мөнхзул**: Та бүхний энэ өдрийн амар амгаланг айлтгая. Энэ хүний эрхийн хэлмэгдсэн, энэ хүний эрхийн хамгаалагчдын энэ асуудлын бас талаар тоо баримт байна уу гэж байна. Тэгээд энэ дээр бол яг энэ хуулийг бид нар одоо баталснаар хүний эрхийн хамгаалагч гэж хэн юм бэ? Хүний эрхийн хамгаалагч нь одоо бусад төрлийн энэ хүний эрхийн төлөө шударга бусаар тэмцэж байгаа хүний эрхийг хүндэтгэхгүй тэмцэж байгаа энэ хүмүүсээс юугаараа ялгаатай юм бэ? Үүнийг энэ Хүний эрхийн хамгаалагчийн хороо энэ дээр гаргаж ирнэ.

 Түүнээс гадна энэ хуулийг баталснаар энэ хүний эрхийн хамгаалагчийг бид нар жинхэнэ халдлагад өртсөн асуудлыг нь бүртгэлжүүлж статистик тоог нь гаргаж, ингэж тэдний хамгаалагчийн эрхийг хамгаалах аюулгүй.../хугацаа дуусав/

 **Г.Занданшатар**: 84. Гадаад харилцааны яам олон улсын туршлага гэсэн.

 **Ц.Навчаа**: Та бүхний энэ өдрийн амгаланг айлтгая. Түрүүн асуусан асуултад нэмэлт хариулт мэдээлэл өгье. Энэ хуулийн төслийг боловсруулахад гадаадын ямар олон улсын байгууллагатай харьцаж ажиллав гэсэн асуулт байсан. Хуулийн төслийг боловсруулахдаа НҮБ-ын хүний эрхийн дээд комиссарын алба, мөн тусгай илтгэгч нар болоод европын аюулгүй байдал хамтын ажиллагааны байгууллагын хүний эрхийн алба зэрэг энэ байгууллагуудтай зөвлөлдөж ажилласан байгаа.

 НҮБ-ын хүний эрхийн хамгаалагчдын асуудал хариуцсан тусгай илтгэгч 2019 оны 4 сард Монгол Улсад ажиллаад гаргасан тайландаа хүний эрхийг хамгаалагчдын үйл ажиллагааг хөхүүлэн дэмждэг, тэдэнд боломж олгодог, бүрэн эрхийг нь эдлүүлдэг таатай орчин бүрдээгүй байна. Тийм учраас энэ хүний эрхийг хамгаалагчдын эрх зүйн байдлыг баталгаажуулахад чиглэсэн хууль гаргахыг зөвлөж байна гэсэн. Энэ зөвлөмжийг эдгээр олон улсын байгууллагын байгууллага болоод тусгай илтгэгчдээс өгсөн зөвлөмж, мөн НҮБ-ын хүний эрхийг хамгаалагчдын загвар.../хугацаа дуусав/.

 **Г.Занданшатар**: Эрхэм гишүүн Бадмаанямбуугийн Бат-Эрдэнэ.

 **Б.Бат-Эрдэнэ**: Баярлалаа. Энэ хуулийн төслийг бол дэмжиж байгаа, Цогтбаатар гишүүн ээ, дэмжиж байгаа. Би энэ Хүний эрхийн комиссынхноос нэг зүйл асуух гээд байна. Тэгээд бид нар бол яг өнөөдөр ингээд тоо баримттай гарч байгаа хүний эрх зөрчигдөж байгаа, эрдэнэт хүний амь нас үрэгдэж байгаа гээд ярих юм бол олон асуудлыг ярьж болно. Бүх хүрээнд одоо гарч байгаа хүчирхийлэлтэй холбоотой асуудлыг ярьж болно. Тэгэхээр зэрэг энэ дандаа үйл явдлын муу үр дагавруудтай нь бид ноцолдоод байгаа юм л даа. Энэ цаад талынх нь учир шалтгаан хаана байгаа юм?

 Бид Үндсэн хуулиараа тунхагласан хүнлэг энэрэнгүй ийм нийгмийг байгуулна гээд 30 жилийн өмнө л тунхагласан. 30 жил гэлдрээд одоо ийм хэмжээнд хүрчхээд байгаа юм. Энд одоо та бүхэн маань сууриар нь одоо ямар үнэлэлт дүгнэлт өгч байгаа юм бэ? Дандаа мундаг чадалтай та бүхнийг томилогдож байхад бид бүгд л дэмжээд саналаа өгөөд л гаргасанй. Сайн мэргэжлийн олон газар одоо ажиллаж байсан, сургууль соёлыг нь төгсгөсөн ийм хуульч хүмсүүд байна. Тэгэхээр зэрэг бид нар зэрэгцүүлээд одоо бий болчихсон байгаа энэ хүнд бэрх байдлаас гарахын тулд хууль эрх зүйн шаардлагатай зохицуулалтыг нь хийх хэрэгтэй. Арга хэмжээнүүдийг дэс дараалалтай авах ёстой.

 Зэрэгцүүлээд үндсэн шалтгаан, суурь нөхцөл нь одоо юу байгаа юм бэ? Түүнийг нь бид нар дүн шинжилгээ хийж үзээд тэндээс нь эхэлж засах ажлыг бид нар давхар хиймээр байна шүү дээ. Дэлхийн бусад улс орнууд чинь энэ рүү анхаараад.../хугацаа дуусав/.

 **Г.Занданшатар**: Бат-Эрдэнэ гишүүнд нэмэлт минут. Таны Хүмүүнлэгийн боловсролын хууль чинь бас энэ хүний эрхийн боловсролтой уялдах юм байна шүү дээ.

 **Б.Бат-Эрдэнэ**: Тэгээд ийм зүйлийг л би хэлээд байгаа юм. Одоо та бүхэн маань харж байгаа биз. Бид нараас огт өөр барууны шашин соёл, үзэл ухамсартай ийм улс орны орнууд, дорно дахины улс орнуудын энэ чинь хоорондоо хүчээ нэгтгээд ямар нэгэн одоо шашнаас ангид ёс суртахууны боловсролын тухай асуудлыг маш хүчтэй дэлхий нийтээрээ тавьж байна шүү дээ. Тэгэхээр бид нар одоо юмны араас нь явж болмооргүй байна л даа. Тэгэхээр бид нар үүнийг нь одоо зэрэгцүүлээд авч үзэх хэрэгтэй байна. Их Хурлын удирдлагууд, Засгийн газрын Ерөнхий сайдын тавьж байгаа нийгмийн соён гэгээрэлтэй холбоотой. Энэ ёс зүй, ухамсрыг дээшлүүлэх, ёс суртахууныг сайжруулахтай холбоотой том зорилт, бодлогын хүрээнд бид нар хүмүүнлэг боловсролыг дэмжих тухай хуулийн төсөл өргөн барьчихсан.

 **Г.Занданшатар**: Дугарын Сүнжид хариулъя, 87.

 **Д.Сүнжид:** Бат-Эрдэнэ гишүүний асуултад хариулъя. Энэ урьдчилан сэргийлэх арга хэмжээ бол үнэхээр чухал. Тэгэхээр Хүний эрхийн үндэсний комиссын хийх ёстой нэг арга хэмжээ нь бодлогын баримт бичиг, хуулийн төслүүдэд хүний эрхийн талаас нь үнэлэлт дүгнэлт өгөх учиртай, нэгдүгээрт.

 Хоёрдугаарт нь хүчин төгөлдөр үйлчилж буй хууль тогтоомж өөрөө давхардал хийдэл зөрчилгүй буюу хүний эрхийн талаас асуудалгүй механизмыг тусгаж чадсан байна уу үгүй юу, хамгаалж хангаж үнэхээр чадаж байна уу гэдэг дээр дүн шинжлэлтэй хийгээд, хэрвээ засах, залруулах зүйл байх аваас түүнд нь бас санал өгөх учиртай. Нэг урьдчилан сэргийлэх механизм, арга зам нь энэ мөн. Хоёрдугаарт нь эрх зүйн аливаа боловсрол, ерөнхий боловсрол, мэргэжлийн боловсролын түвшинд хүний эрхийн хандлага суурилсан мэдлэг мэдээлэл, боловсрол өгөх хөтөлбөрийг байнга үргэлжлүүлж, тогтмол системтэйгээр үргэлжлүүлэх асуудал үнэхээр чухал байгаа. Энэ нь зөвхөн ерөнхий боловсролын сургууль төдийгүй хууль сахиулах чиглэлийн мэргэжилтнүүд бэлтгэдэг Дотоод хэргийн их сургууль, одоо алба хашиж буй төрийн албан хаагчид, тэгээд иргэний нийгмийн байгууллагууд гээд бүх түвшиндээ ялгамжтай энэ эрх зүйн боловсрол, хүний эрхийн боловсролыг олгох асуудал чухал байгаа.

 Одоо ирж байгаа өргөдөл, гомдол дээр дүн шинжилгээ хийгээд үнэхээр эрх зөрчилтэй бол шууд асуудалд нь хариу арга хэмжээ авах үүрэгтэй. Ингээд хамгийн их зөрчигддөг асуудал дээр цаашид ямар байдлаар урьдчилан сэргийлэх боломжтой вэ гэдгийг нь бодлогын түвшинд, хууль тогтоомжийн түвшинд, бас боловсролын түвшинд болоод хэрэгжилтийн түвшинд нь сууриар нь арга хэмжээ авах ёстой гэдэгтэй санал нийлж байна. Жилдээ бол Хүний эрхийн үндэсний комисст 600-700 орчим гомдол ирдэг юм байна. Гомдлоос энэ хөл хорионы үетэй холбоогүй үед бол хамгийн их зөрчигддөг эрх нь хөдөлмөрлөх эрхтэй шууд холбогддог. Хөдөлмөрлөх эрх нь олон янз байна. Зөрчигдөж байгаа хэлбэрүүд нь. Гэвч хамгийн их болохгүй байна аа, системийн хувьд авч үзэх ёстой гэж хэлээд байгаа нь төрийн болон хувийн хэвшлийн албан хаагч, ажилтнуудын дунд ажил олгогчдын дунд энэ хөдөлмөр эрх зөрчиж байна уу?

 **Г.Занданшатар**: Одоо эрхэм гишүүн Төмөрбаатарын Аюурсайхан асуулт асууна.

 **Т.Аюурсайхан**: Энэ бол хүний эрхийг хамгаалж байгаа энэ зохицуулалтыг хийж байгаа хууль биш ээ. Үүнийг бас гишүүд анзаарч байгаа байх аа. Нэр нь энэ тулгамдсан асуудлыг их тусгасан учраас хүмүүс бас дэмжсэн хандлагаар ярьж байгаа байх. Тэгээд энэ Засгийн газрын хуралдааны тэмдэглэл байна л даа. Хуулийн төслийг хэлэлцээд энэ бол их олон хууль тогтоомжтой зөрчилдөж байна. Хүний эрхийн тулгамдаж байгаа асуудлуудыг яг тусгасан, шийдсэн асуудлууд байхгүй байна. Монгол Улсын Хүний эрхийн үндэсний комиссын тухай, Эрүүгийн, Зөрчлийн, Гэрч, хохирогчийг хамгаалах, Эрүүгийн хэрэг хянан шийдвэрлэх тухай, Монгол улсын шүүхийн тухай, Прокурорын тухай, Хүүхдийн эрхийн тухай хуулийн заалтуудтай зөрчилдөж давхцаж, үүгээрээ бас хийдэл үүсгэж байгаа ийм асуудлыг хөндсөн байна шүү дээ. Олон улсын конвенцын зорилтуудыг хүчин төгөлдөр хууль тогтоомж дээрээ тусгаж ингээд шийдэх боломжтой гэж тэмдэглэл дээр тусгасан байна. Би үүнтэй санал нэг байгаа. Тэгээд энэ хуулийн төсөл дээр яг гол асуудлаасаа хазайсан асуудлууд зөндөө л байна.

 Тэгээд та бүхэн, жишээлбэл хүний эрх хамгаалагч бол мөн шүү дээ, Үндэсний комиссын гишүүд бол тодорхойлолтоороо. Тэгээд жишээлбэл та бүхнийг болон гэр бүлийн гишүүн, хамтран амьдрагчийг гүтгэж болохгүй, залилж болохгүй, хуурч мэхэлж болохгүй, үйл ажиллагааг нь дэмжихгүй байж болохгүй гээд энэ асуудлууд чинь Монгол Улсын ямар ч иргэнийг одоо ингэж болохгүй гээд л хууль тогтоомжоороо зохицуулчихсан байгаа шүү дээ. Тэгээд үүнийг заавал одоо ингэж давхар зохицуулах ямар шаардлага байна.

 Одоо бид хүртэл та нарыг томилж байгаа этгээдүүд одоо үйл ажиллагааг чинь шүүмжилж болохгүй, ийм асуудал хуульд чинь тусчихсан байгаа юм. Гэтэл Хүний эрхийн үндэсний комисс одоо өөрийнхөө хуульдаа өөрчлөлт хийж болно шүү дээ. Тэгээд одоо яагаад ийм зохицуулалтууд хийж байгаа юм. Яагаад шүүмжилж болдоггүй юм, та нарыг. Унтаа өнөөдрийг хүртэл ажилласан чинь үнэн шүү дээ. Ажлаа хийж чадахгүй байгаа чинь үнэн. Бүх хуулийн боломж чинь байна. Хүний эрхийг Үндсэн хуулиасаа эхлээд бүх хууль тогтоомжид маш тодорхой заагаад өгчихсөн байгаа.

 Нэг минутаа авъя. Үүнийг удаа дараа хэлж байгаа.

 **Г.Занданшатар**: Аюурсайхан гишүүнд нэмэлт нэг минут.

 **Т.Аюурсайхан:** Удаа дараа хэлж байгаа. Гол асуудлаа анхаарах хэрэгтэй. Хүний эрх хаана зөрчигдөж байна. Тэрний төлөө явах хэрэгтэй. Мэдээлэл та нарт хүрэхгүй байгаа гэж байхгүй шүү дээ. Бүх мэдээлэл хүрч байгаа, хүн болгонд хүрч байгаа. Өнөөдрийн мэдээллийн орчинд. Тэгээд ингээд ийм болж бүтэхгүй асуудлууд зөндөө л байна, энэ дотор. Маш их анхаарах ёстой асуудлууд байна. Тэгээд энэ шөнө орой мессеж бичээд лобби хийж байдаг Хунан, Сүнжид, Мөнхзул, Энхболд, Нарантуяа лобби хийж. Гэтэл томилогдсоноосоо хойш хүний эрх зөндөө зөрчигдсөн шүү дээ. Энэ дээрээ л лобби хийж, шөнө орой мессеж бичиж үүнийхээ төлөө хөөцөлдөх хэрэгтэй шүү дээ. Гэтэл тэгсэн үү, ингэж ажиллах хэрэгтэй.

 Маш их дэмжиж, маш их урам зориг өгч та нарыг томилсон шүү дээ. Хуулиараа бүх эрх чинь байна. Одоо ажиллах хэрэгтэй. Хүний эрхийн комиссын өмнөх гишүүн маш их шүүмжлэлд өртөөд л, болж бүтэхгүй үйл ажиллагаа хийдэг хүн амьтан дарамталдаг сүрдүүлдэг. Тийм юм бас үнэн шүү дээ. Гэтэл үүнийг нь бүгдийг, бүх юмыг ингэж хорьж яах гэж байгаа юм.

 **Г.Занданшатар**: Санал хэллээ. Гишүүд асуулт асууж, хариулт авч дууслаа.

 Одоо санал хураалтад явуулна. Түүний өмнө дэмжсэн, дэмжээгүй гурав хүртэл гишүүн үг хэлж болно. Дэмжсэн З, дэмжээгүй 3 гишүүн үг хэлж болно.

 Үгийн саналуудыг авъя. Цогтбаатар гишүүнээр тасаллаа. Бусад танхимуудаас гишүүдийн нэрсийг нэгтгэж өгөөрэй. Ингээд Төмөрбаатарын Аюурсайхан гишүүн.

 **Т.Аюурсайхан**: Хүний эрхийн тулгамдсан асуудлуудыг шийдэх ёстой. Энэ олон улсын конвенцын зорилтуудыг хууль тогтоомждоо шингээж өгөх ёстой. Хүний эрхийн үндэсний комисс сайн ажиллах ёстой. Өмнөх арга барилаасаа салах ёстой. Ийм ч учраас сонгон шалгаруулж, та бүхнийг томилсон, ажилд чинь оруулсан. Энэ ажлаа сайн хийх хэрэгтэй. Бүх хуулийн хүрээ нь байж байгаа, тэр хүний эрх хамгаалж байгаа хүмүүсийг хамгаалах хууль тогтоомж, хүчин төгөлдөр хуулиуд дээрээ тусчихсан байгаа. Зохих дахиад нэмэлт шаардлагатай гэх юм бол үндэсний комиссынхоо хууль тогтоомжид нэмэлт, өөрчлөлт оруулж болно.

 Гагцхүү энэ хуулиудын хоорондын зөрчилдөөн оруулсан, хийдэл гаргасан энэ Засгийн газрын тэмдэглэл дээр маш тодорхой заасан байна шүү дээ. Тэгээд энэ хороо гэж байгаа юм. Тийм ээ, Хүний эрх хамгаалагчийг хамгаалах хороо гээд. Тэгээд хараат бус гэсэн мөртөө Хүний эрхийн үндэсний комиссын гишүүн ах түүнийг даргалдаг, үндэсний комиссын дэргэд ажилладаг. Тэгээд энэ ажил хийх боломж чинь бол дутаагүй ээ. Шинэлгээр санаачлагатайгаар хийх хэрэгтэй. Энэ хуулийн төсөл дотроо маш олон эргэлзээтэй асуудлууд их байгаа. Ер нь хуулийн төслөөрөө хүний эрх хамгаалагч гэж ганцаараа, эсвэл бусадтай эвлэлдэн нэгдэж, хүний эрх, эрх чөлөөг эдлүүлэхийг хөхүүлэн дэмжиж, хамгаалахад оролцож байгаа хүнийг гэж байгаа. Тэгэхлээр хүний эрхийн төлөө дуугарч байгаа хүн болгон л хүний эрх хамгаалагч гэсэн үг. Энэ үйлсэд бол хувь нэмрээ оруулж байгаа гэсэн үг.

 Тэгээд энэ өргөн хүрээтэй үүнийгээ бусад хуульдаа нийцүүлээд засаж сайжруулаад, шаардлагатай бол өргөн барих хэрэгтэй. Тэгээд энэ маш олон хуулиуд дээр тэртээ тэргүй заачихсан асуудлуудыг дахиад л одоо энэ хүмүүсийг мөрдөж мөшгиж болохгүй. Хуурч мэхэлж залилж болохгүй. Бүгд л одоо гадуурхаж болохгүй, тийм ээ. Энэ гүтгэж болохгүй гээд л хүчин төгөлдөр хууль тогтоомжоороо заачихсан байгаа шүү дээ. Монгол Улсын Ерөнхийлөгчийг хүртэл Ерөнхийлөгчийн эрхийн тухай хууль гээд ингээд ийм юм батлаад байвал юу болох вэ? Бүгд л иргэнийхээ хувьд энэ хүчин төгөлдөр хууль тогтоомждоо захирагдаад л ажиллана шүү дээ. Тэгээд ер нь цаашдаа санаачлагатай ажиллах хэрэгтэй. Шалтаг шалтгаан хэлээд ингэж бас ажилламааргүй байна. Шинэлэг байдлаар идэвхтэй ажилла гэж та нарыг томилсон байгаа. Түүнийхээ төлөө хүмүүстээ хүрч ажилла аа. Томилогдсоноос чинь хойш энэ хүмүүсийн хамгийн дээд эрх байгаа шүү дээ. Амьд явах эрх гээд. Эрүүл мэндээ хамгаалуулах эрх энэ олноор зөрчигдөж байхад дуугарч байхгүй юугаа хийж байна, өнөөдрийг хүртэл ажиллаж байгаа юм.

 Тэгсэн мөртөө одоо өөрсдийгөө хамгаалуулах гэдэг ийм юм. Тэртэй, тэргүй хуулиар хамгаалалт чинь байхад чинь. Ингээд дахин, дахин одоо ийм асуудал оруулаад л шөнө орой мессеж бичээд л одоо үүнийгээ цаашдаа анхаарах хэрэгтэй, мэдээ. Ийм байдлаар одоо ажилламаар байна. Тэгээд энэ Засгийн газрын саналтай санал нэг байна. Энэ дээр бас нэлээн том хуулиудын зөрчлүүд үүсэж байна. Энэ гол санааг нь бол үгүйсгэхгүй байна. Хүний эрхийг хангах ёстой, хууль тогтоомжийг хэрэгжүүлэх ёстой. Гэхдээ үүнийгээ одоо хүчин төгөлдөр хууль тогтоомждоо зохих өөрчлөлтийг оруулах бас боломж нь байгаа шүү дээ.

 **Г.Занданшатар**: Дэмжихгүй үг хэллээ. Одоо Цэрэнжамцын Мөнхцэцэг гишүүн Жанжин Д.Сүхбаатарын танхим.

 **Ц.Мөнхцэцэг:** Хуулийн төслийг зарчмыг хувьд дэмжиж байна. Энэ хүний эрхийг хамгаалах, хүний эрхийн хамгаалагчийг хамгаалах тухай энэ асуудал маань олон улсын чиг хандлага байгаа. Дэлхий дахины одоо ардчилсан хүний эрхийг дээдэлдэг улс орнуудын. Ер нь улс орнуудын практикаас харахаар одоо хүний эрхийн хамгаалагчийг хоёр янзаар хамгаалсан эрх зүйн зохицуулалт байгаад байгаа. Эхнийх нь энэ тусгайлан хууль гаргаад байна. Ихэнхдээ европ, баруун европ болон Америкийн нэгдсэн улс, хойд америкийн жишээ. Тэгээд тусгайлсан хуулиараа тухайн хүний эрхийн хамгаалагчийн эрх зүйн болон эрхийн бусад заалтуудыг зохицуулж өгдөг.

 Хоёрт нь болохоороо ерөнхийдөө Ази дахин гэдэг юм уу, зарим нэг автротари дэглэмтэй улс орнуудад тусгайлсан хууль гаргахгүйгээр хууль тогтоомждоо шингээгээд явдаг ийм жишиг байгаад байна. Тэгэхээр, манайх бол энэ хуулийг ингээд батлаад оруулбал энэ олон улсын хүний эрхийн тогтолцоог Монголдоо нутагшуулж байгаа ийм үр дагавартай. Тэгээд энэ олон улсын байгууллагууд, урьд өмнөх 30 жилийн практикт хүний эрхийн төлөө тэмцэж байсан, байгаль хамгаалах гэдэг юм уу янз бүрийн асуудлаар тэмцэж ирсэн олон хүмүүс дарамт шахалт, тэр байтугай зарим нь амь насаа алдаж байсан ийм одоо гашуун практик байгаа.

 Тийм учраас бид нар, энэ иргэний нийгмийн байгууллагууд, хүний эрхийн тэмцэгч нарыгаа хамгаалах эрх зүйн зохицуулалтыг төр одоо авах нь зүйтэй. Тэгээд 1998 оны хүний эрхийн түгээмэл тунхаглалын 50 жилийн ойгоор НҮБ-аас баталсан хүний эрхийн хамгаалагчийн тухай тунхаглалд төр бол энэ үүргийг хүлээнэ гэдэг ийм заалт гаргасан ийм олон улсын жишиг, олон улсын эрх зүйн зарчмууд бол байгаа. Тийм учраас бид нар энэ хуулийг одоо хэлэлцээд батлаад явах ёстой байх. Сая гишүүдийн маань хэлж байгаа энэ саналуудыг ажлын хэсэг, мөн мэргэжлийн судлаачид нэлээн ажиллаж бүр сайн боловсруулах шаардлагатай болов уу гэсэн байр суурьтай байна.

 **Г.Занданшатар**: Мөнхцэцэг гишүүн ажлын хэсэгт ажиллаарай. Одоо Одонгийн Цогтгэрэл гишүүн, Их засаг танхимаас.

 **О.Цогтгэрэл**: Товчоор бол үзэл баримтлалынхаа хувьд энэ хуулийн төслийг дэмжиж байгаа. Тэгэхдээ яг энэ байдлаараа хууль болоод гарахад бас их учир дутагдалтай л байгаа юм шиг харагдаж байна л даа. Ингээд зарим зарим заалтуудыг харахад, одоо байгаа нэгэнт хуулиар бусад хуулиудаар өгөгдсөн эрхүүдийг тэр чигээр нь ингээд дурдаад биччихсэн. Тэр хуулиуд дээр ахиц гарахгүй байдлууд харагдаад байгаа юм. Би нэг жишээ болгоод хэдийг бичсэнээс ганц, хоёрыг нь харъя. Жишээ нь, хүний эрх хамгаалагч нь мэдээлэл авах, ирж хайх түгээх эрхтэй л гэчихсэн байна. Энэ чинь одоо Үндсэн хуулиар бид нарт олгогдчихсон эрх. Гэтэл энэ хууль дээр жишээ нь тэр төрийн албаны нууцлалын тухай гэх мэт дагалдах хуулиудад тэр боломж бололцоог нь нээж өгөхгүйгээр нэгэнт байгаа хуулийн харилцаа юм шиг. Дахиад жишээ нь одоо энэ дээр жагсаал цуглаан хийх эрхтэй гэчихсэн байна. Гэтэл яг энэ жагсаал, цуглаан хийх эрх дээр том ахиц гаргахын тулд, жишээ нь жагсаал цуглааныг зөвхөн мэдэгдсэний үндсэн дээр хийдэг ч юм уу. Магадгүй иймэрхүү зүйл гарч байж энэ нь хуулийн төсөлд, өөр дагалдах хуулиуд өөрчлөгдөж байж энэ хууль чинь өөрөө тийм, өөрийнхөө үүргийг биелүүлэх юм шиг. Жишээ нь, дараа нь хүний эрхийг хамгаалагчид сэтгэл санааны хохирлоо арилгуулах эрхтэй гэж. Гэтэл энэ сэтгэл санааны хохирлыг яаж арилгах юм? Энэ чинь үүнийг үнэлж тооцож байж, нөгөө талд нь шүүхээс шийдвэр гарч байж сэтгэл санааны хохирол гэдгийг арилгана.

 Тэгэхээр энд ингээд нэг ийм тунхаглалын шинжтэй маш их олон зүйл заалт байна. Яг энэ энэ чигээрээ гарчихвал тийм шинээр хуулийн боломж бололцоо авчраагүй зүйл маш их харагдаж байна л даа. Тэгэхдээ энэ дээрээ нэлээн анхаарч ажилламаар юм шиг л харагдаж байна. Зарчмын хувьд дэмжиж байна.

 **Г.Занданшатар**: Дэмжсэн үг хэллээ. Ингээд хоёр гишүүн дэмжсэн үг хэлсэн. Одоо Цэрэнпилийн Даваасүрэн гишүүн.

 **Ц.Даваасүрэн**: Баярлалаа. Энэ хууль дээр миний эргэлзээд байгаа юм бол Хүний эрхийн үндэсний комиссын үйл ажиллагаатай давхцаж байгаа юмнууд байна, тэр хүрээнд зохицуулах болох байсан байх гэж. Хүний эрхийг хамгаалагч гэдэг чинь өөрөө хэн байх юм бэ гэдэг асуудал чинь энэ дээр дэндүү өргөн хүрээтэй болчихсон юм байна. Тэгээд яг одоо хэн энэ хүний эрхийг хамгаалагч мөн гэж хэлэх юм гэдэг чинь хүртэл бас энэ хууль дээрээ байхгүй юм байна. Тэгээд тэмцэж байгаа хүн гээд байвал хэн ч байж болохоор. Тэгээд их өргөн хүрээтэй эрх олгочихож байгаа шүү дээ, тэр хүний эрхийг хамгаалагч гэдэг дээр чинь. Тэгэхээр одоо жагсаал цугтаад оролцож байгаа бүх хүнд хүний эрхийг хамгаалагч болоод явчих юм уу. Түүн дотроо одоо энэ нь мөн гээд тэр нэг байгуулагдсан хороо нь хэлэх юм уу. Энэ чинь боловсруулалтын хувьд бол учир дутагдалтай хууль орчихсон юм байна.

 Тэгээд би хэлэлцэх эсэхийг бол дэмжихгүй байна. Ингээд хэлэлцэгдэхээр бол ажлын хэсэг дээрээ үүнийг нэлээн сайн ярьж, ингэж гаргахгүй бол энэ хуультай холбогдолтой олон хуулийн зөрчлүүд байна. Тэгэхээр энэ хүний эрхийг хамгаалагч гэж нөхрийн тэр эрхэн дотор бусад хуулиудтай зөрчилдсөн нэлээн юмнууд орчихсон байна. Тэгэхээр энэ энийгээ зохицуулах асуудал байна. Тэгээд цаашдаа Хүний эрхийн үндэсний комиссоо яаж авч явах юм гэдэг юм. Тэгээд энэ хоёр чинь хоорондоо холилдож байгаа юм шиг байна. Хороогоороо дамжаад гэх мэтийн. Хуулийн төсөл хэрвээ дэмжигдвэл энэ дээр нэлээн анхааралтай, нэлээн ажил хэрэгч ингэж хандахгүй бол замбараагүй нэг тийм байдал руу бас хөтөлсөн. Хүний эрхийг хамгаалагч гээд ингээд бүр бужигнуулсан жагсаал, цуглаан байнга зохион байгуулдаг нэг ийм юмнууд. Мөнгөтэй хүний хармааны хамгаалагч гарч ирэх вий дээ гэдгийг би бас болгоомжилж байгаа учраас хэлье гэж ингэж бодож байгаа юм. Баярлалаа.

 **Г.Занданшатар**: Хоёр дэмжихгүй, хоёр дэмжсэн үг хэлсэн. Сайнбуянгийн Амарсайхан гишүүн Эзэн чингис хааны танхимаас.

 **С.Амарсайхан:** Хүний эрхийг хамгаалагч гэдэг бол өөрөө өөрийнхөө ч эрхийг хамгаалах ёстой, хүний ч эрхийг хамгаалах ёстой. Бүр нарийн яривал өөрийнхөө эрхийг хамгаалж чадахгүй хүн, хүний эрхийг хэрхэн хамгаалах вэ гэдэг асуудал зүй ёсоор гарч ирнэ. Нөгөө талдаа хууль сахиулах байгууллага, цагдаа, хууль хүчний байгууллагууд хүртэл хүний эрхийг хамгаалдаг нэг байгууллагын нэг хэлбэр. Тэгээд хууль сахиулж байгаа хүмүүсийг бас хамгаалах байгууллага гээд байгуулагдах асуудал яригдах уу гэдэг асуудал ч бас яригдахыг үгүйсгэхгүй. Гэхдээ энэ хүний эрхийг хамгаална гэдэг нь хэн нэгний эрхийг хамгаалах гэхээсээ илүүтэй нийтийн эрх ашгийг хамгаалахад нэн чухал асуудал учраас би энэ асуудлыг хэлэлцэхийг дэмжиж байгаа. Нэгдүгээрт.

 Хоёрдугаарт, аливаа этгээдийн эрхийг хамгаална гэдэг нь өөрөө хуулиар олгогдсон хэн нэгний эрхийг хамгаалахаас гадна бас бусдын хууль, нийгмийн өмнө хүлээсэн үүрэг хариуцлагыг нэмэгдүүлэхэд, нийтийн эрх ашгийг хамгаалахад, бүр цаашилбал албан тушаалтны үүрэг хариуцлагыг нэмэгдүүлэхэд бас л өндөр ач холбогдолтой учраас энэ хүний эрхийн асуудалтай холбоотой, хүний эрхийн хамгаалагчдыг хамгаалах асуудлыг бас хэлэлцээд буруу, зөвийг нь засаад явах ёстой гэж бодож байгаа. Яагаад гэвэл энэ хүний эрхийг хамгаалагч чинь өөрсдөө бас хүн. Өөрсдийн нэр төр, алдар хүнд, амь нас, эрүүл мэнд, эд хөрөнгө гээд Үндсэн хуулиар болон НҮБ-ын тунхаглалд өртсөн эрхээ эдэлж байж хүний эрхийг хамгаална.

 Хүний эрхийг хамгаалагчдыг бас хамгаалахгүйгээр бусдын эрхийг нийтийн, одоо үндэсний хэмжээнд гэдэг юм уу олон улсын хэмжээнд хамгаална гэвэл орчин нөхцөл нь өөр өөр байдаг учраас эрсдэл бас харилцан өөр байдаг учраас хүний эрхийг хүндрэл бэрхшээлтэй, бослого, үймээнтэй газар бол зайлшгүй хүний эрхийн хамгаалагчдыг хамгаалах ийм асуудал хөндөгдөж ирсэн. Манай орчин бол харьцангуй тайван. Дээрээс нь иргэншсэн нийгмийн энэ хүний эрхийн асуудлыг хангахад элдэв янзын асуудал гардаг учраас үүнийг хангаж явах ёстой гэж бодож байгаа. Гэхдээ энэ дээр бас анхаарах зүйлүүд бий. Яагаад хүний эрхийн эрхийг хамгаалагчдыг бас хамгаалах ёстой вэ гэхээр энэ дээр бас хамгаалж байгаад өөрөө бизнес, улс төрийн бүлэглэлд хууль барьсан бүлэглэл этгээдүүдэд нэр төр, алдар хүндээ гутаалгадаг ийм асуудал гарч байгаа шүү дээ. Саяхан хүртэл одоо Хүний эрхийн комиссын гишүүн Оюунчимэг гэдэг хүнийг элдвээр гүтгэж, доромжлоод, шантаажлаад л байсан. Тэр нь хуулийн байгууллагаар гүтгэлэг байсан гэдэг нь тогтоогдсон юм байна. Тэгээд бусдын төлөө явж байгаад өөрсдийнхөө эрх ашгийг хөндлүүлээд.../хугацаа дуусав/.

 **Г.Занданшатар**: Амарсайхан гишүүн үгээ гүйцээгээд хэлчих.

 **С.Амарсайхан**: Тэгээд бусдын эрх ашгийг хамгаалах гэж байна гэж явж байгаад аливаа этгээдүүдийн заналд орж наад зах нь нэр төр, цаад тал нь ажил амьдрлаараа хохирдог том жишээ байна шүү дээ. Тэгээд өнөөдөр ажилгүй болчихсон явж байгаа. Түүнээсээ шалтгаалаад Хүний эрхийн комиссын зарим асуудал ч оруулахаа больчихсон. Нөгөө талаар эцэст нь хэлэхэд бол бас энэ хүний эрхийг хамгаалагчид өөрсдөө сайн ажиллах ёстой шүү гэж сая гишүүд хэлж байна. Алхам тутам эрсдэл бий. Алхам тутам хүний эрх зөрчигдөж байгаа. Үүний нөгөө талд хүний үүрэг хариуцлага байгаа гэдгийг ярихгүйгээр, дандаа эрх ярьдаг чинь өөрөө энэ эрхийг хэрэгжүүлэх та нарын ажлыг хүчгүйдүүлж байгаа шүү гэдгийг санаж өдөр тутам энэ эрхийг хамгаалах ажил дээрээ анхаарч ажиллаарай л гэж хэлж байна.

 **Г.Занданшатар**: Хүний эрхийн үндэсний комисс, хүний эрхийн үндэсний комиссын гишүүнээр ажиллаж байсан хүнийхээ эрхийг хамгаалах асуудлыг шүүхээр шийдвэрлэгдчихээд байхад үүнийг анхаараарай. Сая Амарсайхан гишүүний хэлж байгаа зөв, үнэн бодит байдал. Шүүхээр тогтоогдчихсон мөртөө хэлмэгдээд яваад байдаг.

 Ингээд 3 гишүүн дэмжсэн үг хэлсэн учраас Цогтбаатар гишүүн хууль санаачлагч эсэргүүцэхгүй байх хаслаа.

 Баатарбилэг гишүүн дэмжээгүй үг хэлж болно. Тэгэхдээ үг аваад дуусчихсан байна. Тийм учраас одоо санал хураалт явуулна. Гишүүд дэмжсэн дэмжээгүй үг хэлж дууслаа. Мэтгэлцэж дууслаа.

 Одоо Хүний эрх хамгаалагчийн эрх зүйн байдлын тухай хуулийн төсөл болон хамт өргөн мэдүүлсэн Гэрч хохирогчийг хамгаалах тухай хуульд нэмэлт, өөрчлөлт оруулах тухай, Зөрчлийн тухай хуульд нэмэлт, өөрчлөлт оруулах тухай хуулийн төслүүдийг үзэл баримтлалын хүрээнд хэлэлцэх нь зүйтэй гэсэн саналын томьёоллоор санал хураалт явуулна.

 Гишүүдийн хэлсэн үгтэй холбогдуулаад хэлэхэд хууль дээр сайжруулах, Бусад хуультай уялдуулах ийм олон санал санаачилгууд бол гарсан. Тэгэхдээ үүнийг хэлэлцэх эсэхийг нь хэлэлцчхээд энэ НҮБ-ын Хүний эрхийн конвенц, НҮБ-ын Хүний эрхийг хамгаалагч комиссар Монгол Улсад ирээд тавьсан хүсэл зэргийг харгалзаад энэ хуулиа хэлэлцэх эсэхийг дэмжээд явъя гэсэн ийм саналыг хэлж гишүүдийг уриалж байна. Ажлын хэсэг байгуулаад ажлын хэсэг дээрээ ажиллаад явъя гэж Хууль зүйн байнгын хорооны даргын гаргасан саналыг бас дэмжиж байна. Тэгээд ийм зарчим баримтлаад явъя.

 Ингээд тестийн санал хураалт явуулъя.

 Саяны хуулийг түрүүний уншсан байдлаар Байнгын хороо дэмжих саналын томьёоллоор санал хураалт явуулна. Тэгээд Байнгын хорооны саналаар хэлэлцэх нь зүйтэй гэсэн саналын томьёоллоор санал хураалт явуулъя.

 Миний саналыг дэмжсэнд тооцоорой. Энэ манай төхөөрөмж ажиллахаа болчихлоо, протоколд тусгая.

 Санал хураалтад 63 гишүүн оролцож, 44 гишүүн дэмжиж, гишүүдийн олонх нь төслийг хэлэлцэх нь зүйтэй гэж үзлээ. Тэр хувь өөрчлөгдөх учраас миний саналыг нэмээд тооцчихоорой.

 Төслүүдийг хэлэлцэх нь зүйтэй гэж гишүүдийн олонх үзсэн тул төслүүдийг үзэл баримтлалын хүрээнд хэлэлцэхийг дэмжсэн тооцон анхны хэлэлцүүлэгт бэлтгүүлэхээр Хууль зүйн байнгын хороонд шилжүүлж байна.

 ***Дараагийн асуудалд орно. Эрдэнэсийн сангийн тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүдийг хэлэлцэх эсэх асуудлыг хэлэлцэнэ.***

 Хууль санаачлагчийн илтгэлийг Улсын Их Хурлын гишүүн, Хууль зүйн байнгын хорооны дарга Сандагийн Бямбацогт танилцуулна.

 **С.Бямбацогт**: Улсын Их Хурлын дарга, эрхэм гишүүд ээ,

 Монгол Улсын үндэсний биет баялаг, давтагдашгүй үнэт зүйлд тооцогдож, ирээдүйд үнэ цэнэ өсөн нэмэгдэж, хуримтлал үүсгэж, төрийн эрдэнэсийн сангийн их нөөцийг бүрдүүлэх, хамгаалах, арвижуулах сангаас хөрөнгө гүйлгээнд оруулж, захиран зарцуулахтай холбоотой харилцааг зохицуулах зорилгоор Монгол Улсын Их Хурал 1994 оны 11 сарын 17-ны өдөр буюу 26 жилийн өмнө Эрдэнэсийн сангийн тухай хуулийг анх баталсан билээ.

 Хууль батлагдсанаас хойш эрдэнэсэд тооцогдох хөрөнгийн төрөл нэмэгдэж, соёлын өвийг хамгаалах тухай хууль, үнэт чулуу, үнэт металлыг тооцох олон улсын жишиг шинэчлэгдсэн төдийгүй эрдэнэсийн санг эрхлэх үйл ажиллагааны цар хүрээ өргөжжээ.

 Монгол Улсын Их Хурлын 2017 оны 11 дүгээр тогтоолоор баталсан Монгол Улсын хууль тогтоомжийг 2020 он хүртэл боловсруулах үндсэн чиглэлд эрдэнэсийн сангийн үйл ажиллагааны эрх зүйн орчныг боловсронгуй болгохоор тусгагдсан бөгөөд эрдэнэсийн сангийн эрхлэх үйл ажиллагааг сайжруулах талаар Үндэсний аудитын газраас зөвлөмж гаргасан байна.

 Дээрх үндэслэлүүдээс үүдэн Эрдэнэсийн сангийн тухай хуулийн шинэчилсэн хуулийг шинэчлэн найруулах зүй ёсны шаардлага бий болсон. Эрдэнэсийн сангийн тухай хуулийг шинэчлэхдээ холбогдох судалгааны үр дүнд үндэслэн зөвхөн эрдэнийн чулуу, үнэт металлаар эрдэнэсийг хязгаарлахгүй, түүх, соёлын хосгүй үнэт дурсгал зэрэг үнэт хөрөнгийг эрдэнэсэд тооцож, олон улсад хүлээн зөвшөөрч тогтсон ангиллаар тодорхойлдог байх. Эрдэнэсийн сангийн эрхлэх үйл ажиллагааг Төв банкнаас гадаад валютын улсын нөөцийг нэмэгдүүлэх, валютын зохицуулалтыг хэрэгжүүлэх чиглэлээр үнэт металл худалдан авдаг үйл ажиллагааг тусгаарлах, Монголбанкнаас эрдэнэсийн санг эрхлэх үйл ажиллагааг өргөжүүлж, санхүүгийн тайланд тусгах, бүртгэх хувь хүн, хуулийн этгээдээс эрдэнэсийн сантай харилцах үйл ажиллагааны эрх зүйн үндсийг шинэчлэн тодорхойлохыг зорьсон болно.

 Хуулийн төсөл нь нийт 18 зүйлтэй шинэчилсэн найруулгын төсөлд хамаарах бөгөөд эрдэнэсийн бүрэлдэхүүн, хэсэг, тэдгээрийн зориулалт, эрдэнэсийн санг эрхлэх үйл ажиллагаа, төрийн байгууллага, хувь хүн, хуулийн этгээдийн эрх, үүргийг шинэчлэн тодорхойлж, үнэт металлын сорьцын зөрүүнээс, төрд алдагдал гарах эрсдэлийг бууруулах зах зээлийн өрсөлдөөнийг дэмжих зорилгоор төрийн эрх бүхий байгууллагаас гадна тусгай зөвшөөрөлтэй хуулийн этгээдээс тогтоож болох зохицуулалт зэргийг тусгасан.

 Улсын Их Хурлын эрхэм гишүүд ээ,

 Монгол Улсын үнэт хөрөнгийн хуримтлал болох эрдэнэсийн санг арвижуулах бүртгэх, мэдээлэх зэрэг эрдэнэсийн санг эрхлэх Монголбанкны үйл ажиллагааг боловсронгуй болгох, үнэт металлын сорьцын зөрүүнээс төрд үүсэж болох санхүү, эрх зүйн эрсдэлийг бууруулах, эрдэнэсийн сан, эрдэнэсийн санг эзэмшиж байгаа төрийн байгууллага, хувь хүн, хуулийн этгээдийн эрх, үүргийг шинэчлэн тодорхойлох чиглэлээр боловсруулсан Эрдэнэсийн сангийн тухай хуулийг шинэчлэн найруулгын төслийг үзэл баримтлалын хүрээнд хэлэлцэн шийдвэрлэж өгөхийг та бүхнээс хүсье. Анхаарал тавьсанд баярлалаа.

 **Г.Занданшатар**: Одоо төслийн талаарх эдийн засгийн байнгын хорооны санал, дүгнэлтийг Улсын Их Рурлын эрхэм гишүүн Хассуурийн Ганхуяг танилцуулна.

 Улсын Их Хурлын дарга, эрхэм гишүүд ээ,

 Эдийн засгийн байнгын хорооны 2020 оны 12 дугаар сарын 8-ны өдрийн хуралдаанаар Улсын Их Хурлын гишүүн Бямбацогт, Бат-Эрдэнэ, Мөнхбаатар, Ундраа нарын гишүүдээс 2020 оны 1 дүгээр сарын 13-ны өдөр Улсын Их Хуралд өргөн мэдүүлсэн Эрдэнэсийн сангийн тухай хуулийн төсөл болон хамт өргөн мэдүүлсэн бусад хуулийн төслүүдийг хэлэлцэх эсэх хэлэлцүүлгийг хийлээ.

 Төсөл санаачлагч нар эрдэнэсийн гүйлгээ, сангийн зохицуулалтыг зөвхөн үйлдвэрлэл, судалгаа, дурсгалын чиглэлээр зарцуулах, эрдэнэсийн санд олборлосон алт авах, гадаад валютын улсын нөөц нэмэгдүүлэх үйл ажиллагааг тусгаарлах, Засгийн газраас Монголбанканд түүх, соёлын хосгүй үнэт зүйл худалдан авах санал тавих, эрдэнэсийн сангийн үйл ажиллагааг өргөжүүлэх, эрдэнэсийн сангийн бүртгэлийг олон улсын стандартын дагуу Монголбанк өөрийн тайлан тэнцэл бүртгэх хүн, хуулийн этгээд, бусад байгууллага эрдэнэс эзэмших, түүх, соёлын хосгүй үнэт зүйлийн бүртгэл, мэдээллийг гаргаж өгөх эрх, үүргийг тодорхойлох, Монголбанк эрдэнэс авах үнэт металлын сорьц тогтоох үйл ажиллагаа явуулах зорилгоор хуулийн төслийг шинэчлэн боловсруулжээ.

 Байнгын хорооны хэлэлцүүлгийн явцад Улсын Их Хурлын гишүүн Аюурсайхан, Булгантуяа, Доржханд, Жавхлан нарын гишүүд хосгүй үнэт зүйл гэдгийг хэрхэн нотолж тогтоох, түүнийг үнэлэх, насжилт, захиран зарцуулах зэрэг асуудлыг хуульд нэмж тусгах, хосгүй үнэт зүйл болон эрдэнэсийг тодорхойлохдоо Соёлын өвийн тухай хуулиар биш энэ хуулиар тодорхойлдог болох, эрдэнэсийн сангийн нууцлалын зэргийг ялгавартайгаар тогтоож, зарим ач холбогдол багатай асуудлыг нууцын жагсаалтаас гаргах нь зүйтэй гэсэн саналуудыг гаргасан болно.

 Байнгын хорооны хуралдаанд оролцсон гишүүдийн олонх дээрх хуулийн төслийг үзэл баримтлалын хүрээнд дэмжиж Улсын Их Хурлын чуулганы нэгдсэн хуралдаанд оруулж хэлэлцүүлэх нь зүйтэй гэж үзлээ.

 Улсын Их Хурлын эрхэм гишүүд ээ,

 Эрдэнэсийн сангийн тухай шинэчилсэн найруулгын төсөл, Эрүүгийн хуульд нэмэлт, өөрчлөлт оруулах тухай, Гаалийн тариф, Гаалийн татварын тухай хуульд нэмэлт, өөрчлөлт оруулах тухай, Ашигт малтмалын тухай хуульд нэмэлт оруулах тухай, Төрийн болон албаны нууцын тухай хуульд өөрчлөлт оруулах тухай, Зөрчлийн тухай хуульд нэмэлт, өөрчлөлт оруулах тухай, Ашигт малтмалын тухай хуульд өөрчлөлт оруулах тухай, Нэмэгдсэн өртгийн өртгийн албан татварын тухай хуульд өөрчлөлт оруулах тухай хуулийн төслүүдийг хэлэлцэх эсэх хэлэлцүүлэг явуулсан талаарх Эдийн засгийн байнгын хорооны санал, дүгнэлтийг хэлэлцэн шийдвэрлэж өгөхийг та бүхнээс хүсье.

 Анхаарал тавьсанд баярлалаа.

 **Г.Занданшатар:** Ганхуяг гишүүнд баярлалаа. Одоо хууль санаачлагчийн илтгэл болон Байнгын хорооны санал, дүгнэлттэй холбогдуулан асуулт асуух Улсын Их Хурлын гишүүд нэрээ бүртгүүлье. Эзэн Чингис хааны танхимаас хоёр гишүүн, Их хуралдаа танхимаас гурван гишүүн, Их засаг, Үндсэн хуулийн танхимд бас нэг нэг гишүүн байна. Ингээд асуулт асууна. Төмөрбаатарын Аюурсайхан гишүүн асуулт асууна.

 **Т.Аюурсайхан:** Эрдэнэсийн сангийн тухай хуулийн шинэчилсэн найруулгын төслийг бол дэмжиж байгаа. Гэхдээ хэд хэдэн асуудлууд энэ дотор байгаа. Үнэхээр одоо Монгол Улсын эрдэнэсийн санг Монголбанк хариуцаж байгаа, Монголбанк дээр байгаа. Тийм ээ. Тэгээд энэ дээр үнэхээр алдаа дутагдал маш их явсан. Хамгийн түрүүнд энэ бол Төрийн болон албаны нууцын тухай хуулиар эрдэнэсийн сангийн нөөцийн энэ асуудал бас хуульчлагддаг учраас үүнийг нь маш нууцын зэрэглэлтэйгээр хэн ч мэддэггүй. Ямар эд хөрөнгө хэзээнээс байсан, аль нь борлуулагдсан аль нь байгаа байхгүй нь нууцын зэрэглэлтэй байдаг. Энэ бол төрийн нууц. Тэгээд үүнийг нь далимдуулаад маш их үрэн таран хийсэн. Тэнд одоо нөөцлөөд байх юм үнэхээр одоо байхгүй болсон гэдэгтэй та бүхэн санал нийлэх байх.

 Тэгээд энэ дээр нууцаас гаргах асуудал байгаа. Нууцаас гаргах асуудлаа хангалттай хийж чадаагүй байна. Зөвхөн энэ улсын төсөв, эрдэнэсийн сангийн төсвийн асуудал нөгөө жилдээ нэг орж ирдэг шүү дээ. Тэдэн ширхэг зоос авъя, тэдийг борлуулъя тэдэн төгрөг зарцуулъя гэдгийг л ил болгоё гэж байгаа юм. Бусад нөөцийн асуудлыг нууц хэвээрээ байлгаж байна. Үүнийг нь яагаад ингэж дутуу хийж байгаа юм бэ? Нэгдүгээрт. Энэ дээр бол нууцлаад байх юм байхгүй. Үүнээс чинь болоод эрдэнэсийн сантай холбоотой үйл ажиллагааг бид нар ярьж чаддаггүй. Хариуцлагажуулж чаддаггүй, олон нийт хараа хяналтаа тавьж чаддаггүй. Тийм учраас үүнийг яагаад ингээд дутуу хийчихсэн юм бэ гэдэг ийм асуудлыг асуугаад тэгээд тодруулъя даа.

 **Г.Занданшатар**: Ажлын хэсгийн гишүүдийг танилцуулъя. Монголбанкны дэд ерөнхийлөгч Г.Энхтайван, Монголбанкны Нөөцийн удирдлага, санхүүгийн зах зээлийн газрын захирал А.Энхжин, Хууль, эрх зүйн газрын Эрх зүйн бодлогын хэлтсийн захирал Б.Эрдэнэхуяг.

 Асуултад хууль санаачлагч Сандагийн Бямбацогт гишүүн хариулна.

 **С.Бямбацогт**: Аюурсайхан гишүүн асуултад хариулъя. Эрдэнэсийн сангийн тухай хууль 1994 онд батлагдсан. Түүнээс хойш ер нь бараг өөрчлөлт ороогүй. Тэр үед батлагдаж байх үеийн нийгэм, эдийн засгийн харилцаа түүнээс хойш харилцаа нь бол нэлээд өөрчлөгдсөн байгаа. Үүнтэй холбоотойгоор Эрдэнэсийн сангийн тухай хуулийг шинэчилсэн найруулсан. Яг ингэхдээ одоо таны бас ярьж байгаа эрдэнэсийн санг тойрсон хэл ам, хардалт сэрдэлт, бас гарч байсан асуудал зөрчлүүдийг бас тодорхой болгоё, зохицуулдаг болъё гэсэн нэг үндэслэл.

 Нөгөө нэг үндэслэл нь бол олон улсын байгууллагуудаас Үндэсний аудитын газраас энэ эрдэнэсийн санг бүртгэхтэй холбоотой, үнэлэхтэй холбоотой үйл ажиллагааг сайжруулах шаардлагатай байна гэж үзсэн. Энэ хүрээндээ энэ хуулийн шинэчилсэн найруулгыг хийсэн. Энэ хуулийн төслийн 8 дугаар зүйл дээр байж байгаа эрдэнэсийн сангийн үйл ажиллагаа гэж байна. Энэ дээр эрдэнэсийн сангийн эрдэнэсийг нэмэгдүүлэх, хамгаалах, хадгалах, хадгалуулах, худалдан авах, худалдах, зарцуулах, цэвэршүүлэх, байршуулах, дээрээс нь үнэлгээ хийх сэлбэн тордох, сэргээн засварлуулах, үзэсгэлэн зохион байгуулах, эрдэнэсийн сангийн талаар мэдээлэх, хэвлэн нийтлэх эдгээртэй холбоотой бусад ажил үйлчилгээ нь эрдэнэсийн сангийн үйл ажиллагаанд хамаарна гэж оруулж ирж байгаа юм.

 Өөрөөр хэлбэл Эрдэнэсийн сангийн хуулийн чиг үүрэг, хуулиар зохицуулах харилцаа улам өргөн хүрээтэй болж байгаа. Энэ дотроо таны хэлж байгаа эрдэнэсийн сангийн бүртгэлтэй эрдэнэс төрийн нууцад хамаардаг. Энэ бол хэвээрээ. Гэхдээ эрдэнэсийн сангийн тодорхой одоо мэдээллүүдийг ил байхаар мөн Улсын Их Хурал дээр бол тодорхой тайлангаа тавьдаг байхаар ингэж оруулж ирсэн.

 Ер нь байнга Монголбанкны эрдэнэсийн сантай хэдийд ч иргэд, бид бүхэн бол очоод танилцах бүрэн бололцоотой. Түүний бүртгэл хадгалалт хамгаалалт маш нарийн зохицуулагдаж ирсэн, одоо энэ харилцааг улам одоо сайжруулж зохион байгуул.../хугацаа дуусав/.

 **Г.Занданшатар**: Аюурсайхан гишүүн тодруулна, нэг минут.

 **Т.Аюурсайхан:** Миний асуугаад байгаа юм бол энэ нөөцийн сангийн байршил, хамгаалалтын тухай асуудал нууцын зэрэглэлд байх нь зүйтэй. Гагцхүү энэ эрдэнэсийн сангийн нөөцийнх нь мэдээлэл бол нууцлах шаардлагагүй. Тэгээд Байнгын хороон дээр Монголбанкныхан хэлээд л байсан шүү дээ. Эсвэл хууль зөрчөөд байгаа юм уу, төчнөөн төгрөгийн нийтдээ тэдэн зүйл байна гээд л яриад л байна шүү дээ. Энэ нууцлах ямар шаардлага байгаа юм. Нууцаас гаргаж байгаа гэвэл зөвхөн жилийн орлого, зарлагын хэмжээ, гүйцэтгэлийн тайланг батлах асуудлыг л нууц биш. Одоо бид нар маш нууц гээд хаалттай байдгийг нь нээлттэй хийе л гэж байгаа юм. Тэнд чинь нэг их хүн мэдээд байх юм байхгүй. Тэгээд энэ хооронд чинь жилийн турш би чинь Монголбанкан дээр шалгалт хийхэд хэлээд байгаа шүү дээ, өмнөх Ерөнхийлөгч тэндээс одоо юуг аваад, тэнд нь одоо юуг дараад Монголбанкнаас хаачихсан гээд та нар мэдэж байгаа шүү дээ. Ярья гэхээр ярьж болохгүй байгаа биз дээ. Энэ чинь нөгөө нээгээд байгаагаас чинь хальчихаад байгаа шүү дээ. Тийм учраас үүнийг нь заавал нууцлах шаардлагагүй шүү дээ. Үүнийг л хэлээд байгаа юм. Яагаад үүнийг нууцаас гаргачхаж болдоггүй юм уу? Нөөц байгаа юм нь …/хугацаа дуусав/.

 **Г.Занданшатар**: Монголбанк 83.

 **Г.Энхтайван:** Аюурсайхан гишүүний асуултад хариулъя. Эрдэнэсийн сантай холбоотой янз янзын ярианууд гардаг. Гэхдээ яг хууль хяналтын байгууллагаар тогтоогдоод эрдэнэсийн сангаас эрдэнэс алга болсон гэсэн, тийм кейс одоогийн байдлаар гараагүй байгаа.1983 онд Сайд нарын Зөвлөлийн 101 дүгээр тогтоолоор эрдэнэсийн санг байгуулсан. Тухайн үед бол эрдэнэсийн санд Сайд нарын Зөвлөлийн тогтоолоор тодорхой хэмжээний эрдэнэс болон түүнтэй адилтгах түүхийн үнэт зүйлсийг шилжүүлж өгсөн байгаа.

 1994 онд Эрдэнэсийн сангийн тухай хууль батлагдсаны дагуу үүний дараа эрдэнэсийн санг арвижуулах үйл ажиллагаа хуулийн дагуу хэрэгжээд явж байгаа. Төрийн нууцын болон албаны нөөцийн нууцын тухай хуулийн 13.1.2б-дэрдэнэсийн сантай холбоотой аливаа үйл ажиллагаа бүгдээрээ төрийн нууцад хамрагдаж байгаа.Одоо энэ шинэчилсэн найруулгаар бол эрдэнэсийн сангийн гүйцэтгэл, эрдэнэсийн сангийн орлого, зарлагатай холбоотой асуудлыг төрийн нууцаас гаргаж байгаа. Эрдэнэсийн сангийн үйл ажиллагааг бүхэлд нь буюу одоо Аюурсайхан гишүүний хэлдэг.../хугацаа дуусав/.

 **Г.Занданшатар**: Ажлын хэсгийн 83.

 **Г.Энхтайван**: Аюурсайхан гишүүний санал тавьж байгаа асуудлыг бол ажлын хэсэг дээрээ ярилцаад, эрдэнэсийн сангийн холбогдох хуульд харшлахгүй хэсгийг төрийн нууцаас гаргах боломжтой гэж үзэж байгаа. Үүнийг ажлын хэсэг дээрээ ярилцаад өөрчлөх боломжтой гэж үзэж байна.

 **Г.Занданшатар**: Одоо эрхэм гишүүн Жигжидийн Батжаргал Эзэн Чингис хаан танхимаас.

 **Ж.Батжаргал:** Баярлалаа. Эрдэнэсийн сангийн хуулийн төслийг дэмжиж байгаа. Тэгэхдээ ганц нэг тодруулмаар юмнууд гарч ирээд байгаа. Эрдэнэсийн сангийн тэр үндсэн сангийн байнгын хэсэгт байх түүх соёлын хосгүй үнэт дурсгалт зүйл гэдгийг ер нь хэн тодорхойлох вэ? Юу багтах вэ гэдэг асуудал байгаад байгаа юм. Энэ нэг тийм бүрхэг, ийм зүйл байгаад байгаа. Үүнийг тодорхой болгомоор байна. Тэгээд яг энэ чиглэлээрх эрдэнэсийн санд авах үнэ ханшийнх асуудлыг ер нь хэн зохицуулж тодорхойлох юм? Энэ хуулийн зохицуулалт нь дотор бол аргачлал эрх хэмжээ нь байхгүй байгаа юм. Хэний мэдэлд байх нь тодорхойгүй байгаа юм. Мэдээж эрдэнэсийн сангийн дийлэнх юм нь яах аргагүй энэ металлын асуудал байгаад байгаа. Түүний цэвэршүүлэлтийн асуудал байгаад байгаа юм. Тэгэхээр Монгол өөрөө энэ цэвэршүүлэлттэй олон улсын стандартад хүргэж хийж чаддаг тийм чадамжийг яаж бий болгох юм бэ гэдэг асуудал байгаад байгаа юм. Энэ дээр тодорхой хариулт авмаар байна.

 **Г.Занданшатар**: Сандагийн Бямбацогт гишүүн.

 **С.Бямбацогт**:Манай хууль санаачлагч Ж.Бат-Эрдэнэ гишүүн, Мөнхбаатар гишүүд нэмж хариулж болно. Урьд нь өмнөх Их Хурлын үед Ундраа гишүүн бид хамтарч санаачилсан байгаа. Тэгэхээр сая Батжаргал гишүүний асууж байгаа асуулт дээр эрдэнэсийн сангийн хадгалагдах эрдэнэсийн нэр томьёо тодорхойлолтыг бас нэлээн тодорхой болгож өгсөн. Үүнийгээ илүү өргөжүүлж, сайжруулж өгсөн байгаа. Энэ дотор түүх соёлын хосгүй үнэт дурсгалт зүйлсийг эрдэнэст нэмж оруулж байгаа юм. Урьд нь бол ерөөсөө эрдэнэсийн сан энд ордоггүй байсан. Өөрөөр хэлбэл иргэдийн аж ахуйн нэгжийн, байгууллагуудын гар дээр байж байгаа түүх, соёлын хосгүй үнэт бүтээлүүд бурхан байж болно, уран зураг байж болно, байгалийн төрц байж болно. Эдгээрийг түүх соёлын хосгүй үнэт зүйлсэд тодорхой хэмжээгээр бүртгэж болдоггүй байсан бол энэ хуулиараа эдгээр зүйлс эрдэнэсийн санд бүртгэгдээд явах ийм бололцоотой болж байгаа.

 Үүнийг хэн тогтоох юм бэ гэдэг дээр соёлын асуудал эрхэлсэн төрийн захиргааны төв байгууллагаас комисс гарч тогтооно. Мөн үнэлэх асуудлыг үнэлгээний комисс гарч ажиллахаар ингэж зохицуулж оруулж байгаа хуульд. Иргэдээс маш олон эрдэнэсийн санд бүртгүүлэх хүсэлтүүд ирдэг юм байна лээ. Түүнийг одоо маш сайн судлах, үнэхээр одоо эрдэнэсийн санд бүртгэх түүх соёлын хосгүй үнэт олдвор мөн үү, дурсгалын зүйл мөн үү гэдэг дээр нэлээн одоо их маргаан гардаг. Тийм учраас үүнийг яг энэ хуульдаа биш тэр Соёлын тухай хууль болон соёлын асуудал гэсэн төрийн захирааны төв байгууллага дээр тодорхой мэргэжлийн комисс гарч байж, насжилтыг тогтоох, үнэ цэнийг нь тогтоох, үнэлэх ийм мэргэжлийн комисс ажиллах нь зүйтэй юм байна. Тэгэхгүй Монголбанкан дээр үүнийг шууд тогтоогоод явах нь зохимжтой биш юм байна гэж үзэж хууль санаачлагчид оруулсан байгаа.

 Алт цэвэршүүлэлттэй холбоотой асуудал дээр зөвхөн сорьцын хяналтын алба Стандарт хэмжил зүйн алтны цэвэршүүлэлтэд сорьц тогтоодог.

 **Г.Занданшатар**: Энхтайван захирал тодруулъя, 83.

 **Г.Энхтайван**: Батжаргал гишүүний асуултад тодруулъя. 1994 онд батлагдсан Соёлын өвийн тухай хуулийн 8.3-т соёлын өвийн зэрэглэл тогтоох асуудал зохицуулагдаж байгаа. Соёлын өвийг бол түүх соёлын хосгүй үнэт, эсвэл үнэт гэж хоёр хувааж байгаа. Энэхүү хуулийн дагуу бол наймын гурав дээр түүх, соёл, урлаг, гоо зүй, шинжлэх ухааны үнэ цэнэ, ач холбогдол, холбогдох цаг үед дахин давтагдашгүй байдал гэсэн хэд хэдэн шалгуур үзүүлэлтүүд дээр Соёлын өвийн тухай хуулийн 14-т заасан мэргэжлийн комисс үнэлгээ тогтоож зэрэглэл тогтоодог байхаарй. Энэхүү комиссоос түүхийн хосгүй үнэт, үнэт гэсэн зэрэглэл авсан түүх соёлын өвийг Монголбанкны эрдэнэсийн сангийн байнгын хэсэгт авч эрдэнэсийн санг баяжуулна гэсэн хуулийн агуулга орж ирж байгаа.

 Алтны болон үнэт металлын сорьц тогтоохтой холбоотой асуудал дээр энэ хуулийн 7.1.5-д Монголбанкны эрх үүрэг дээр Монголбанк өөрөө бол сорьц тогтоох үйл ажиллагаа эрхэлж болно гэсэн зохицуулалт орж ирсэн байгаа. Мөн 15.1-д эрх бүхий байгууллагаас зөвшөөрөл авсан хувийн байгууллага бол сорьцын үйл ажиллагааг тогтоох гэсэн тийм хуулийн зохицуулалт бол орж ирж байгаа. Энэхүү зохицуулалт орж ирснээр олон улсын стандартад нийцсэн сорьцын үйлдвэрлэл явуулдаг, сорьцын үйл ажиллагаа явуулдаг дэлхийн стандартын байгууллагууд Монгол улсад орж ирж үйл ажиллагаа явуулах сорьцын энэ асуудал улам хуулийн хүрээнд боловсронгуй болгох ийм зохицуулалт орж ирж байгаа.

 **Г.Занданшатар:** Одоо эрхэм гишүүн Чинбатын Ундрам Үндсэн хуулийн танхимаас.

 **Ч.Ундрам:**  Энэ хуулийн 2 дугаар зүйлд Соёлын өвийг хамгаалах тухай хуультай уялдуулна гэж заасан байна. Гэтэл одоо яг Соёлын тухай хууль хэлэлцэгдээд явж байгаа Боловсрол шинжлэх ухаан, соёл, спортын байнгын хороон дээр. Тэгэхээр энэ соёлын өвийн суурь хууль чинь өөрөө Соёлын тухай хууль. Энэ нь яг одоо өөрчлөгдөж шинэчлэгдэх гээд ингээд хэлэлцэгдээд явж байгаа. Тэгэхээр энэ Соёлын тухай хуулийн ажлын хэсэгтэй энэ хуулиа уялдуулах талаар ярилцсан уу, уулзсан уу гэж би нэгдүгээрт асуумаар байна.

 Хоёрдугаарт Музейн тухай хууль одоо бас яг хэлэлцэгдээд явж байгаа. Тэгэхээр энэ эрдэнэс гэдэгт бол түүх соёлын хосгүй үнэт, үнэт дурсгалт зүйл орно гэж байгаа юм. Тэгэхээр энэ бас Музейн тухай хуультай уялдах шаардлагатай. Энэ хууль нь яг одоо боловсруулагдаад явж байгаа. Тэгэхээр энэ хуулийн үзэл баримтлалыг нь авч үзэж, үүнтэй уялдуулан тусгасан зүйл байгаа юу гэж бас асуумаар байна.

 Дээрээс нь энэ хэсэг нь Боловсрол соёл шинжих ухаан, спортын байнгын хороогоор орох ёстой гэж би үзэж байна. Тэгэхээр энэ Байнгын хороогоор оруулж хэлэлцүүлэх ёстой гэдгийг би санал гэж хэлмээр байна. Дээрээс нь энэ Соёлын сайд тодорхой зүйлүүдийг хамтран тогтооно гэж байна. Гэхдээ энэ түүх дурсгалын зүйлийг мизалитын үеийн юм уу, юу юм бэ гэдгийг маш нарийн экспиртүүд л тогтоодог. Тэгээд одоохондоо манайд яг үүнийг тогтоох чадвартай лаборатори, тийм туршлагатай мэдлэгтэй экспертүүд ч гэсэн байхгүй байгаа. Тэгэхээр энийг яаж зохицуулах юм бэ гэж бас асуумаар байна.

 **Г.Занданшатар**: Хууль санаачлагч Сандагийн Бямбацогт гишүүн.

 **С.Бямбацогт**: Тэгэхээр Соёлын тухай хуультай уялдуулах асуудал ярьж байна. Тэгэхээр хэлэлцэх эсэх нь шийдэгдэж байгаа. Хэлэлцэх эсэх нь дэмжигдээд явбал Эдийн засгийн байнгын хороо ажлын хэсэг гарч ажиллах байх гэж бодож байна. Энэ явцад холбогдох Байнгын хороогоор хэлэлцүүлэх, холбогдох Байнгын хороодын саналыг авах, мөн шаардлагатай хуулиудтай уялдуулах, хооронд нь давхардал хийдэлгүй болгох тал дээр ажлын хэсэг ажиллаад явчих бололцоотой гэж үзэж байгаа. Музейн тухай хууль ч бас ялгаа байхгүй.

 Энэ Эрдэнэсийн сангийн тухай хууль маань үндсэндээ Монгол Улсын эрдэнэсийн санд бүртгэгдсэн, Монголбанкан дээр хадгалагдаж байгаа болон иргэд, аж ахуйн нэгж дээр хадгалагдаж байгаа болон байгууллагууд дээр, музейд байж болно. Иргэд дээр байж байж болно. Энэ эрдэнэсийн санд бүртгэгдсэн эрдэнэсийг зохицуулах ёстой холбоотой хууль. Тийм болохоор дагаад мэдээж манай олон музей дээр эрдэнэсийн санд бүртгэгдсэн бүтээлүүд, эрдэнэсүүд хадгалагдаж байдаг, энэ хуулиар зохицуулагдана.

 Тийм болохоор зайлшгүй бас музейн тухай хуультай холбогдоод явна. Музейд хадгалагдаж байгаа тэр эрдэнэсийг хэрхэн яаж зохицуулах вэ гэдэг асуудал маань энэ хуультай бас холбогдоно. Тийм болохоор бас энэ асудлыг Боловсрол, соёл, шинжлэх ухааны байнгын хороо бас хэлэлцээд явах нь зөв байх. Эндээс тодорхой хуулиуд дээр уялдуулах тал дээр анхаарах нь зөв байх. Бидний өргөн барьсан дагалдах хууль дээр үүнийг уялдуулах тал дээр тодорхой зохицуулалт байхгүй. Яг өнөөдөр хүчин төгөлдөр үйлчилж байгаа Соёлын өвийн тухай хуулиараа зохицуулна гэж орж ирсэн.

 Тэр эрдэнэсийн насжилт болон үнэлгээтэй холбоотой асуудал дээр өнөөдөр Монгол Улсад яг тийм мэргэжлийн үнэлгээ хийдэг тийм хүн байхгүй байгаа. Мэргэжлийн комисс гардаг, насжилтыг тогтоох асуудал нэлээн хүндрэлтэй, төвөгтэй асуудал байдаг юм байн. Тэгэхээр тэр төрийн захиргааны төв байгууллага соёлын асуудал эрхэлсэн, түүнээс эрдэмтэн, судлаач, тэр археологич, түүхчид энэ бүгдийг оролцуулсан мэргэжлийн зөвлөл, комисс энэ үнэ цэнийг мөн насжилтыг тогтоох ийм байдлаар явж байгаа. Энэ хуульд тодорхой яг өөр зохицуулахаар ийм заалт оруулаагүй.

 **Г.Занданшатар**: Одонгийн Цогтгэрэл гишүүн Их засаг танхимаас асууна.

 **О.Цогтгэрэл**: Баярлалаа. Энэ Эрдэнэсийн сангийн тухай хуулийн маань цар хүрээний тухай л асуух гэж байна л даа. Энэ чинь Монгол Улсын эрдэнэсийн сангийн тухай юу, Монголын төрийн эрдэнэсийн сангийн тухай юу? Яг одоо энэ хуулийн зүйл, заалтыг нь уншихаар Монголбанкан дээр болоод Монголын одоо музейд хадгалагдах худалдаж авсан, төрийн өмчлөлд байгаа төрийн эрдэнэсийн сангийн хүрээнд байх шиг. Яагаад ингэж асууж байна вэ гэхээр иргэд, аж ахуйн нэгж дээр байгаа тэр хүмүүсийг нь өмчлөх эрхтэй тэр эрдэнэсэд тооцогдох, зарим хүмүүс, эрдэнэс гэдгийг нь ч мэдэхгүй байгаа тэр зүйлсийг энэ хуулийн хүрээнд шийдээд мэдээллийн чанартайгаар энэ төрийн өмч биш, тэгэхдээ Монгол улсын иргэн дээр байгаа эрдэнэс юм аа. Магадгүй түүний тэр хамгаалах хадгалалт, магадгүй иргэнд илүү мэдээлэл өгч, түүнийг эрдэнэс гэдэг дээр нь ойлголцож бүртгэж явах асуудал цаана нь байх шиг. Ийм учраас энэ төрийн эрдэнэсийн сан хэлбэртэй болчхоод байгаа юм шиг дээр нэг тайлбар өгөөч ээ. Надад илүү улсын эрдэнэсийн сан гээд нөгөө өмчид чинь нэг өмчлөх, ашиглах, эзэмших гэж харилцаа байдаг шиг, энэ өмчлөх аль эсвэл ингээд бүртгэлийг нь зохицуулалтуудтай байж болох юм биш үү гэсэн санаанаас л асуугаад байна л даа.

 **Г.Занданшатар**: Сандагийн Бямбацогт гишүүн хууль санаачлагч асуултад хариулна.

 **С.Бямбацогт**: Эрдэнэсийн сангийн тухай хуулийн нэгдүгээр зүйл дээр хуулийн зорилт маш тодорхой биччихсэн байгаа. Энэ дээр энэ хуулийн зорилт нь Монгол Улсын эрдэнэсийн их нөөцийг хамгаалах, төрийн эрдэнэсийн сан, цаашид эрдэнэс гэх. Төрийн эрдэнэсийн санг эрхлэх, бүрдүүлэх, хамгаалах, арвижуулах, уул сангаас хөрөнгө гүйлгээнд оруулах, захиран зарцуулахтай холбогдсон харилцааг зохицуулахад оршино гэж. Тийм болохоор таны хэлж байгаа улсын ч, төрийн ч эрдэнэсийн сангийн үйл ажиллагааг энэ хуулиар зохицуулна. Өөрөөр хэлбэл төрийн эрдэнэсийн санг Монголбанкан дээр хадгалаад, хамгаалаад, бүртгээд, үнэлээд ингээд явна. Иргэд болон аж ахуйн нэгжүүд дээр байгаа эрдэнэсийг энэ хуулиар зохицуулна. Иргэдтэй тохиролцоод эрдэнэсийн санд хадгалуулж болно, хамгаалуулж болно. Үүнийгээ иргэд өөрсөд дээрээ хадгалж болно, хамгаалж болно. Гэхдээ Монгол Улсын төрийн эрдэнэсийн санд бүртгүүлээрэй.

 Одоо манай иргэд маань эрдэнэсийн сан санд бүртгүүлчихвэл улс хураагаад авчих юм шиг ойлгоод хосгүй үнэт одоо бүтээлүүдээ нуудаг. Олон нийтэд ил гаргадаггүй ийм асуудал байдаг бол энэ иргэд дээр байж болно. Иргэд хэрвээ хүсвэл төртэй тохиролцоод энэ эрдэнэсээ төрд хадгалуулж болно. Хүсвэл төрдөө худалдаж болно эсвэл иргэд маань төрдөө бүртгүүлээд, өөрсдөө хадгалж хамгаалж болно. Энэ бүх асуудлыг энүүгээр зохицуулж байгаа.

 Мөн иргэд маань өөр дээрээ байгаа хосгүй үнэт бүтээл гэдэг юм уу, эрдэнэсийн үнэ цэнийг нь мэддэггүй байвал үүнийг бас зохицуулж, энэ үнэ цэнтэй байна, эрдэнэс мөн байна биш байна. Мөн бас яг ийм бүтээлүүдийг ингэх ёстой юм байна гэдэг дээр бид нар энэ хуулиараа бас эрдэнэсийн сангийн үзэсгэлэн гаргах, олон улсад болоод дотооддоо бас тодорхой үзэсгэлэнгүүд гаргаж, үнэхээр одоо эрдэнэс гэж үүнийг хэлдэг юм байна, үүнтэй дүйцэхүйц бүтээл, эрдэнэс над дээр байгаа байхгүй гэдгээ мэдээд цаашдаа ингээд энэ харилцааг ил тод зохицуулах бололцоо боломжийг энэ хуулиар бас нээж өгч байгаа.

 Урьд нь эрдэнэс гэхээр л дандаа хаалттай юм шиг, ил гарчих юм бол хураагаад авчих юм шиг ингэж ойлгодог байсан бол энэ хуулиар үндсэндээ илүү одоо уян хатан, нээлттэй зохицуулалттай.

 **Г.Занданшатар:** 83. Энхтайван дэд ерөнхийлөгч.

 **Г.Энхтайван**: Одоо хүчин төгөлдөр мөрдөгдөж байгаа 1994 онд батлагдсан Эрдэнэсийн сангийн тухай хуулиар түүх, соёлын хосгүй үнэт болон үнэт зүйл эрдэнэс гэдэг тодорхойлолтод багтаж байгаа эд зүйл, эзэмшигч нь тухайн өөрийн эрдэнэсийн Монголбанкны эрдэнэсийн санд заавал байлгах үүрэг хүлээж байгаа. Энэ нь болохоор тухайн иргэн өөрийн өмчлөлд байгаа эрдэнэсээ алдчих вий гэдэг болгоомжлолын үүднээс эрдэнэс бол Монголбанкан дээрх эрдэнэсийн санд бол төвлөрөхгүй байгаагийн бас нэг гол хуулийн учир шалтгаан байгаад байгаа.

 Тийм учраас энэ шинэчилсэн найруулгад Монголбанкны эрдэнэ санд, тухайн эрдэнэсийг өмчлөгч иргэн эрдэнэсээ хадгалуулах зохицуулалт орж ирж байгаа юм. Хадгалуулж болно гэж байгаа. Тэгэхээр Монголбанкан дээр байгаа эрдэнэсийн сан дээр бүх нийт иргэдийн өмчлөлд байгаа эрдэнэс бол цуглараад, энэ бол илүү зохион байгуулалтаар бүртгэлтэйгээр үзэсгэлэн, яармаг хэлбэрээр олон нийтэд л хүрэх боломж нээгдэж байгаа. Мөн энэ хууль дээр Монголбанк, Засгийн газар буюу соёлын асуудал эрхэлсэн төрийн захиргааны байгууллагад хандаж, Монгол Улсын нутаг дэвсгэр дээр байгаа нийт түүх, соёлын хосгүй үнэт үнэт зүйл, соёлын өвийн талаар мэдээлэл хүсэх бүрэн эрхийг бол олгож өгсөн байгаа.

 Энэхүү бүрэн эрх олгогдсоноор, эрдэнэсийн сангийн бүртгэл, эрдэнэсийн сангийн бүртгэлжүүлэлттэй холбоотой асуудал илүү нарийвчилсан зохицуулалтад орно.

 **Г.Занданшатар**: Одоо эрхэм гишүүн Сайнбуянгийн Амарсайхан Эзэн Чингис хаан танхимаас. Амарсайхан гишүүн алга. Одоо тэгвэл Тогмидын Доржханд гишүүн.

 **Т.Доржханд:** Баярлалаа. Энэ хуулийг уг нь хэлэлцэх нь зүйтэй гэсэн байр сууриа бид нар Эдийн засгийн байнгын хороон дээр дэмжсэн. Тэгээд саналуудаа бол өгсөн. Тэгээд нийт гишүүдийн дийлэнх нь нууцалтай холбоотой асуудал дээр санал нэгдсэн шүү дээ. Гэтэл яагаад одоо хүртэл энэ ингээд орж ирэхдээ хэвээрээ орж ирж байгаа юм бэ? Хамгийн чухал юм бол алтны нөөц байхгүй юу даа. Эрдэнэсийн сангаас гадна алтны нөөц. Алтны нөөц чинь валютын нөөц.

 Тэгээд алттай холбоотой бүх зүйлийг бүгдийг нь ингээд нууцын зэрэгт оруулаад ингээд хав дараад хэн ч мэддэггүй нэг ийм хөгийн байдлаар олон жил явж ирлээ шүү дээ. Гэтэл тэр алтыг нэг цэгээс нөгөө цэг рүү зөөх, хаана хадгалах вэ гэдэг нь бол өөрөө нууц байж болно. Алт худалдан авалт, алт худалдаалах алтны хэлцэл хийх. Монгол Улсын алтны нөөц хэд байгаа юм. Энэ бүх мэдээллүүд чинь бүгдээрээ ил байх ёстой шүү дээ. Алтны нэмэгдсэн өртгийн албан татвар, ашигт малтмалын нөөц, ашигласны татвар гээд энэ бүх мэдээллүүд чинь Сангийн яаман дээр бол ил байгаад энэ төсөв дээр чинь бүртгэгдээд явж байдаг шүү дээ. Гэтэл Монголбанкан дээр болохоор алтны гэнгүүт л бүх зүйлүүд ингээд нууц, нууц гэж явсаар байгаад үндсэндээ бол ингээд тэнд нэлээд их идээ бээр цуглачихсан байна аа гэж би эдийн засагч хүний хувьд бол хардаж байгаа.

 Тийм болохлоор улсын нууцад оруулчихсан байгаа тэр гэрээгээ өгөөч ээ гээд нэг сарын дараа авч байгаа юм. Одоо ингээд материалыг нь үзээд юм ярих гэхээр ярих боломж байхгүй. Түрүүн тэр Аюурсайхан гишүүний хэлдэг үнэн шүү дээ. Маш олон асуудлууд Монголбанкан дээр байна аа. Тэгээд ийм хаалттай систем болохлоор чинь хүн болгон л тэр систем рүү чинь ороод л хууль бус юм хийхийг л бодно шүү дээ. Эрх мэдэлтэй хүмүүс нь. Тийм болохоор Монголбанк өөрөө үүнээсээ зайлсхийхийн тулд ил тод байх хэрэгтэй байна. Хуулиа одоо бичиж байгаа бол үүнийг гаргах хэрэгтэй.

 **Г.Занданшатар**: Доржханд гишүүнд 1 минут.

 **Т.Доржханд**: Одоо ингээд зураачидтай ярихад тухайлбал Монголбанк үнэлгээ хийгээд уран зураг авдаг гээд. Тэр чинь аягүй субектив биш. Одоо үүнийг өөрчлөх гэж л байгаа юм байна. Тэгвэл саяхан л Монголбанкны удирдлага байсан хүн, би ийм их олон сайхан хөөрөгтэй гээд л. Гэтэл эрдэнэсийн санд нь маш олон хөөрөг авдаг, түүнийг яаж худалдаж авч, яаж зарцуулж байсан нь тодорхой биш. Тэгээд ийм байдлаар бид нар яваад байгаа болохоор энэ чинь өөрөө болохгүй юм байна аа. Үүнийгээ бүгдээрээ ил болгоё.

 Тэгээд алттай холбоотой аливаа асуудлуудыг ил болгоно. Түүнээс гадна Монголбанкан дээр явж байгаа тушаал шийдвэр болгон нь Ерөнхийлөгчийнх нь тэгээд бүгдээрээ улсын нууцад оруулчихсан. Тэр нь 12-16 одоо хүртэлх бүх шийдвэрүүдийг ил болгоно гэдгийг би бол зарлаад явж байгаа шүү. Засгийн газрынхаа бас дахид анхаараарай, ил болоход дэмжиж өгөөрэй. Ингэж байгаад бүгдээрээ энэ шинэчлэлүүдээ хийхгүй бол тэнд чинь шамшигдал их явах үндэслэл байна гэж харж байгаа. Тийм болохоор одоо ажлын хэсгийнхэн хэлмээр байна аа. Яг энэ алттай холбоотой аль хэсэг нь.../хугацаа дуусав/.

 **Г.Занданшатар**: 87, Монголбанкны Нөөцийн удирдлага, санхүүгийн зах зээлийн газрын захирал Энхжин.

 **А.Энхжин:** Доржханд гишүүний асуултад хариулъя. Эрдэнэсийн сангийн тухай хуулийн шинэчилсэн найруулгын төслөөр эрдэнэсийн сангийн байршил, хадгалалт хамгаалалттай холбоотой мэдээлэл нууцад үлдэж байгаа, төрийн нууцад. Бусад эрдэнэсийн сангийн орлого, зарлагын төсөв болон бусад холбогдох тайлан мэдээллийг нууцын зэрэглэлээс гаргахаар хуульд нь тусгаад оруулсан байгаа. Энэ дагуу ерөнхийдөө эрдэнэсийн сангийн үйл ажиллагаа, энэ дотор алтны худалдан авалт, алт цэвэршүүлэлттэй холбоотой мэдээллүүд бол нууцаас гарна. Одоо ер нь бол нөөцтэй холбоотой мэдээлэл Монголбанкны вэб сайт дээр тавигдаад явдаг байгаа. Тэгэхээр Монголбанкны нөөц дэх алтны хэмжээ алтаа хэрхэн худалдсан энэ талтай холбоотой бүх мэдээлэл Монголбанкны хөндлөнгийн аудитын байгууллагаар баталгаажсан санхүүгийн тайлан дээр гараад явдаг. Үүнийгээ Монголбанк ерөнхийдөө нэг сарын хоцрогдолтой олон нийтэд мэдээлээд явж байгаа.

 Ер нь эрдэнэсийн сантай холбоотой бүх мэдээлэл түрүүн дэд ерөнхийлөгчийн хэлсний дагуу жил болгон Монголбанк өөрийн дотоод аудитын газар болон хөндлөнгийн аудитын байгууллагаар эрдэнэсийн сан дээр тооллогыг жил болгон хийгээд Их Хуралд тайлагнаж явдаг. Үүнтэй холбоотой эрдэнэсийн сангаас ямар нэгэн тийм зүйл алдагдсан, шамшигдуулсан гэсэн зүйл одоогоор бол гараагүй байгаа. Энэ талаар ч гэсэн бас хууль хүчний байгууллагууд дээр бид нар бас хандаад шалгуулаад ажилласан байгаа.

 **Г.Занданшатар**: Дараа нь Норовын Алтанхуяг гишүүн асуулт асууна.

 **Н.Алтанхуяг**: Энэ алтаа хасчихаар үлдэж байгаа юмныхаа мөнгөн дүнг хэлж болох юм уу, ойлгогдож байна уу, асуулт. Алтаа хасаад үлдэж байгаа эрдэнэсийн сан гээд байгаа юм чинь ер нь хэдий хэмжээний юм ярьдаг юм бэ? Мөнгөн дүн гэдэг ойлголт байна уу? Нэгдүгээр асуулт.

 Хоёрдугаарт, түрүүн Бямбацогт даргын хэлж байгаагаар бол тэгж үнэлэхгүй л дээ. Комисс гараад одоо түшмэдүүдийн үгээр юм үнэлнэ гэдэг ойлголт байхгүй л дээ. Тэгэхээр энэ үнэлдэг арга аргачлал нь жаахан тийм орчин үеийн маягийн юм руу шилжсэн байх. Комиссын хэдэн гишүүнээс хамаардаггүй байхаар тийм зохицуулалт орж байгаа юу, үгүй юу.

 Гуравдугаарт нь, одоо ер нь манайд нууцгүй юм алга боллоо шүү. Яах вэ, одоо энэ хуулиар бол нэлээн юмыг гаргаж байгаа юм шиг байна л даа. Бүх юм нууц гэх юм. Монголбанкныхан байгаа юм чинь тэр Монголбанкныхаа Ерөнхийлөгчид очиж хэлээрэй. Би энэ Монголбанкны байшинг хэдэн төгрөгөөр боссон юм бэ гэж асуусан юм. Тэгсэн чинь ингээд бичиг ирүүлээд, ингээд их нууц тамга дараад яг Доржхандын хэлж байгаа юм шиг намайг ингээд юм ярих эрхгүй болгочхож байгаа юм. Дараа нь улсын нууц задалсан хэрэгт тулгах нь л дээ. Ёстой солиордог л байна шүү дээ. Одоо тэр хэдэн метр квадрат талбайтай байшин хэдэн төгрөгөөр боссон юм гэдэг бол ямар ч нууц биш. Энэ бол ард түмний л хөрөнгө байхгүй юу. Монголбанкны мөнгө гэж байхгүй шүү дээ. Тэгэхээр ийм энгийн юм асууж байхад өөдөөс энэ одоо манай төрийн байгууллагууд бол арай хэрээс хэтэрсэн байна. Одоо Бямбацогт дарга 5 цагаас манай ажлын хэсэг уулзах байх, хууль дүрэм журам боловсронгуй болгох, би түүнд оръё гэж гар өргөөд орсон. Одоо ерөөсөө бүх юм нууц. Үгүй ээ, байшингийн талбай, байшин эд нар боссон хоёрт одоо ямар юмаа нуудаг юм. Би тэр байшингийн дотор талд хэдэн өрөө хаашаа харсан юм, нууц өрөө хаана байдаг гэж хэзээ ч асуугаагүй.

 Тэгээд өөрөө ингээд нэмж бичиж бичиж байснаа энэ бүхэн бол нууц юм шүү гэж.

 **Г.Занданшатар**: Алтанхуяг гишүүнд нэг минут өгье.

 **Н.Алтанхуяг**: Энэ хуулийг ингээд хэлэлцээд явъя. Ер нь тэгээд чононд хонь хадгалуулж байгаа юм даа энэ нууна гэдэг чинь бол. Тэгээд Монголбанк өөрөө шалгана гэдэг чинь баруун мянгуужин нөгөө намагт шигдчихээд өөрийнхөө үснээс өөрийгөө татаад гаргачихдаг шиг л юм байхгүй юу даа. Ийм парадокс. Өөрөө өөрийгөө шалгана гэж байхгүй. Өөр өөрийгөө үнэлнэ гэж байхгүй. Заавал нэг хөндлөнгийн юм оруулах хэрэгтэй. Одоо манай энэ эрдэнэсийн сан бол чононд хонь хадгалуулсан байх гэж би тааж байгаа. Аюурсайхан гишүүн гүйцээж ярьсангүй. Би бол энд тэнд ярьсан юмыг нь сонсож байсан юм. Ер нь тэгээд Их Хурлаас нэг ийм ажлын хэсэг хэсэг гараад энэ хууль батлагдаж байгаатай холбогдуулаад очиж үзэх хэрэгтэй. Шалгах хэрэгтэй. Тэгээд ил тод болгох хэрэгтэй. Нуудаг юмаа л нуу. Иэгэхдээ нуух юм бол хэмжээ хязгаартай, ойлгомжтой тийм зүйл баймаар байна гэдгийг хэлье. Миний асуултуудад хариулаарай.

 **Г.Занданшатар:** 83, Энхтайван захирал.

 **Г.Энхтайван:** Алтанхуяг гишүүний асуултад хариулъя. Төрийн болон албаны нууцын тухай хуулийн 13.1.2б-д эрдэнэсийн сантай холбоотой аливаа үйл ажиллагаа төрийн нууцад хамаарагдаж байгаа. Үүнээс улбаалаад, эрдэнэсийн сангийн байршил, хадгалалт хамгаалалттай холбоотой асуудал бол төрийн нууцад хамрагдаж байгаа. Энэ асуудлын хүрээнд Монголбанкны байрлаж байгаа байшин, эрдэнэсийн сан байрлаж байгаа байшингийн үйл ажиллагаа бол улсын нууцад хамрагдаж байгаа.

 Энэ шинэчилсэн найруулгын хүрээнд бол эрдэнэсийн санд шалгалт хийх эрх бүхий байгууллага болон Монголбанкны хяналт шалгалтын нэгж аль аль нь хяналт шалгалт хийх эрх нь нээгдэж байгаа. Гэхдээ одоогийн Төв банкны тухай хуулиар олон улсын хөндлөнгийн аудитын компани Төв банканд аудит хийхдээ эрдэнэсийн сангийн үйл ажиллагааг Монголбанкны дотоод хяналтын чиг үүрэг хариуцсан албатай хамтран хяналт шалгалтын үйл ажиллагааг хийдэг.

 Эрдэнэсийн сангийн үнэлгээтэй холбоотой асуудал дээр Алтанхуяг гишүүнтэй санал нэг байна. Эрдэнэсийн сангийн үзмэр бол эрдэнэсийн санд байршиж байгаа түүх, соёлын хосгүй үнэт өв зүйлс бол олон улсын жишиг стандартын дагуу олон улсын үнэлгээний байгууллагуудаар буюу зах зээлийн үнэлгээгээрээ үнэлэгдэж явах ёстой гэдэг дээр бол зарчмын байр суурь нэгтэй байгаа. 2018-19 онд эрдэнэсийн сангийн зарим үйл ажиллагааг бол олон улсын үнэлгээний яг стандарт баталдаг тийм компаниудаар бол үнэлүүлсэн байгаа. Францын компаниар үнэлүүлсэн байгаа. Энэхүү үнэлгээний дагуу бол тодорхой зарим хэсгийн үнэлгээг бол шинэчлэн Монголбанкны өөрийн баланст бол бүртгэсэн байгаа. Эрдэнэсийн сангийн нийт үнийн дүнтэй холбоотой асуудал Монголбанкны өөрийн аудитлагдсан тайлан дээр бүртгэл нь байгаа. Энэ бол олон нийтэд нээлттэй. Монголбанкны вэб сайт дээр байгаа. 1.1 ихнаяд төгрөгний, алтаа хасаад.

 **Г.Занданшатар:** Одоо эрхэм гишүүн Сайнбуянгийн Амарсайхан Эзэн Чингис хааны танхимаас холбогдоно. Амарсайхан гишүүн алга байна.

 Ингээд гишүүд асуулт асууж, хариулт авч дууслаа.

 Одоо хэлэлцэх эсэх талаар бол санал хураалт явуулна. Түүний өмнө дэмжсэн, дэмжээгүй 3 хүртэл гишүүн үг хэлж болно. Аюурсайхан гишүүнээр тасаллаа. Эрхэм гишүүн Төмөрбаатарын Аюурсайхан үг хэлнэ.

 **Т.Аюурсайхан**: Энэ хуулийн төсөл дээрээ, дагалдах хууль дээр Төрийн болон албаны нууцын тухай хууль дээр өөрчлөлт орж байгаа. Уг хуулийн төслийнхөө зөвхөн 5.1.2-д заасныг л нууцлахгүй гэж байгаа юм. Тэр нь нөгөө жилдээ төсвийг хэдээр нэмэх вэ, хэдээр хасах вэ гэдэг Их Хурал дээр хэлэлцдэгийг л нээе гэж байгаа шүү дээ. Бусад тэр нөөцийн асуудлыг бол хаалттай байлгая. Төрийн нууц байлгая гэж байгаа юм. Үүнийг нь дэмжихгүй ээ, үүнийгээ нээлттэй болгох шаардлагатай. Энд нууцлаад байх юм ерөөсөө огт байхгүй. Тэгээд энэ анх байгуулагдсанаасаа хойш эрдэнэсийн санд байгаа эд зүйлсэд ямар хохирол учирсан, хэн хааш нь яасан байна, яг байна уу үгүй юу гэдэг дээр хэн ч хэлж чадахгүй шүү дээ.

 Та өмнө байсан юм шиг одоо ингэж бусдын өмнөөс хэлж хаацайлсан хэрэгт орно шүү. Үүнийг чинь эд зүйлсээр нь жагсаалтаар нь авъя гээд өгдөггүй шүү дээ. Маш нууц гээд. Анх яг ямар зүйлтэй байгуулагдсан юм, яг тэр эд зүйл нь байгаа юм уу? Яг мөн юм уу? Экспертизийн шинжилгээ нь хаана байгаа юм, хэн хийсэн юм, огт тийм юм хийдэггүй. Тэгээд дээр нь энэ Төрийн болон албаны тухай нууцын тухай хуулиараа нууцалчихаад, дээр нь Монголбанкны Ерөнхийлөгч бол нууцын жагсаалт гээд маш их хуульд байхгүй зүйлүүдийг нууцалдаг. Одоо сая Алтанхуяг гишүүний хэлээд байгаа энэ төсөв мөнгөтэй холбоотой, энэ барилга байгууламжийн төсөв нууц биш шүү дээ. Дээр нь одоо энэ гэрээ хэлэлцээрүүд чинь төслийнхөө шатанд нууц байна. Гарын үсэг зурагдсаны дараа бол нууц биш шүү дээ. Бүгдийг нь нууцалдаг. Тэгээд хууль хэтрүүлээд энэ журам гаргачихсан.

 Тэгээд энэ дээр одоо ажиллах гэхээр тагнуулын байгууллагаас хүмүүс ирж одоо үүнийг ярьж хэлж болохгүй гэдэг. Тагнуулийн байгууллага чинь Төрийн болон албаны тухай нууцын хадгалалт хамгаалалтыг л хариуцна шүү дээ. Тэрнээс хэтэрчихсэн юмыг нь бол бас хамтарч ингэж ажиллаад байдаг. Тэгээд энэ дээрээ тодорхой бас одоо миний ахалсан ажлын хэсгийн дүгнэлт гараад энэ дээр хууль шүүхийн байгууллага дээр явж байх шиг байна. Танай Ерөнхийлөгч чинь бас үүнийгээ засаж залруулсан гэж байсан. Үүнийг нууцаас гаргах хэрэгтэй. Нууцаас гаргаж байж олон нийтийн хяналтад оруулах хэрэгтэй. Энэ эд зүйлийг анх байгуулагдсан цагаас нь хойш нэг бүрчлэн хянаж шалгаж одоо цаашдаа та бүхэн хариуцаж авах хэрэгтэй. Монгол Улсын эрдэнэсийн сан, төрийн тусгай хамгаалалтад байх ёстой. Тусгай хамгаалалтад байна гэдэг чинь заавал тэр төрийн нууцалсан болгон төрийн тусгай хамгаалалттай байна гэсэн үг биш шүү дээ. Энэ хадгалалт хамгаалалтын онцгой дэг горимыг л хэрэгжүүлж байгаа юм. Тэгээд хуулийн хариуцлагыг чангатгах хэрэгтэй. Энэ эрдэнэсийн санд хохирол учруулах юм бол зүгээр албан тушаалаараа нэг цалингийн хувиараа хариуцлага хүлээдэг биш. Энэ эрүүгийн гэмт хэрэгтэй дүйцүүлж энэ хариуцлага хүлээдэг байх хэрэгтэй шүү дээ. Энэ чинь хосгүй үнэт зүйл гэж одоо яриад, одоо түүнийгээ тэгээд хэлж чадахгүй л байгаад байгаа биз дээ. Нууц гээд.

 Тийм хуулийнхаа хариуцлагыг сайжруулаад үүнийгээ цаашдаа зөв зүйтэйгээр авч явах шаардлагатай байна. Тэгээд ийм нөхцөлтэйгөөр бол дэмжье гэдэг саналтай байна. Энэ нөөц нь бол нууцлах шаардлагагүй.

 **Г.Занданшатар**: Ггишүүд үг хэлж дууслаа. Одоо санал хураалт явуулна. MyParliament аппликэйшн-аар санал хураалт явуулна.

 Тамгын газар бэлэн байдал хангаарай. энэ шалгалтын тестийн нэг санал хураалт явуулж үзье. Санал хураалт. Гишүүдийг тестээр бүртгээтэхье.

 Бүртгэлийн санал хураалт явуулсан. Гишүүдийн бүртгэлийг шалгаатах, төхөөрөмжүүдийн холболтыг. Энэ чинь нууцаас гаргаж байгаа их чухал хууль гэж ойлгож байгаа шүү дээ. Бас өмнө ил тод байдаг байсан юмыг ингээд каталоги энэ тэр гаргаад бүх үнэт, хосгүй үнэт зүйлсийг ил тод байдалд оруулаад бүртгэлжүүлээд каталогжуулаад ном болоод хэвлээд гаргаж байгаа биз дээ. Олон нийтийн хяналт.

 Гишүүдийн бүртгэлийг дахин шалгая. Санал хураалтаар ирцийн бүртгэл хийж байна. Одоо санал хураалт явуулна.

 Эрдэнэсийн сангийн тухай хуулийн шинэчилсэн найруулгын төсөл болон хамт өргөн мэдүүлсэн Эрүүгийн хуульд нэмэлт оруулах тухай, Гаалийн тариф, гаалийн татварын тухай хуульд нэмэлт оруулах тухай, Ашигт малтмалын тухай хуульд нэмэлт оруулах тухай, Зөрчлийн тухай хуульд өөрчлөлт оруулах тухай, Төрийн болон албаны нууцын тухай хуульд өөрчлөлт оруулах тухай, Ашигт малтмалын тухай хуульд өөрчлөлт оруулах тухай, Нэмэгдсэн өртгийн албан татварын тухай хуульд өөрчлөлт оруулах тухай хуулийн төслүүдийг үзэл баримтлалын хүрээнд хэлэлцэх нь зүйтэй гэсэн Байнгын хорооны саналын томьёоллоор санал хураалт явуулъя.

 MyParliament программаар санал хураалт явуулна. Санал хураалт.

 Санал хураалтад 61 гишүүн оролцож, 38 гишүүн дэмжиж, 62.3 хувийн саналаар санал дэмжлээ.

 Төслүүдийг хэлэлцэх нь зүйтэй гэж гишүүдийн олонх үзсэн тул төслүүдийг үзэл баримтлалын хүрээнд хэлэлцэх дэмжсэнд тооцсон анхны хэлэлцүүлэгт бэлдүүлэхээр Эдийн засгийн байнгын хороонд шилжүүлж байна.

 ***Дараагийн асуудалд орно. Батлан хамгаалахын салбарт хамтран ажиллах тухай Монгол Улсын Засгийн газар болон Бүгд Найрамдах Социалит Вьетнам Улсын Засгийн газар хоорондын хэлэлцээр соёрхон батлах тухай хуулийн төслийг хэлэлцэнэ.***

 Ажлын хэсгийн бүрэлдэхүүнийг танилцуулъя. Батлан хамгаалахын сайд Г.Сайханбаяр, Батлан хамгаалах яамны Төрийн нарийн бичгийн дарга Д.Ганхуяг, мөн яамны Гадаад хамтын ажиллагааны газрын дарга Б.Бат-Эрдэнэ, Стратегийн бодлого, төлөвлөлтийн газрын Хуулийн хэлтсийн дарга Г.Энхболд.

 Хууль санаачлагчийн илтгэлийг Батлан хамгаалахын сайд Гүрсэдийн Сайханбаяр танилцуулна. Сайханбаяр генералыг индэрт урьж байна.

 **Г.Сайханбаяр:** Улсын Их Хурлын дарга, эрхэм гишүүд ээ,

 Та бүхэнд батлан хамгаалах салбарт хамтран ажиллах тухай Монгол Улсын Засгийн газар, Бүгд Найрамдах Социалист Вьетнам Улсын Засгийн газар хоорондын хэлэлцээрийг соёрхон батлах тухай хуулийн төслийг танилцуулж байна.

 Сүүлийн жилүүдэд Монгол Улс, Бүгд Найрамдах Социалист Вьетнам Улсын харилцаа, хамтын ажиллагаа улс төр, худалдаа, эдийн засаг, соёл, батлан хамгаалах зэрэг олон салбарыг хамран өргөн хүрээнд хөгжиж байна. Манай хоёр орон цэргийн салбарт хамтран ажиллах нь бүс нутгийн хэмжээнд цэргийн итгэлцэл, харилцан ойлголцлыг бэхжүүлэх, тогтвортой байдлыг хангах, зэвсэгт хүчнүүдийн чадавхыг нэмэгдүүлэхэд чухал ач холбогдолтой юм.

 2019 оны 7 дугаар сард Бүгд Найрамдах Социалист Вьетнам Улсын Батлан хамгаалах яамны Гадаад хамтын ажиллагааны газрын дарга, дэслэгч генерал Нгуен Чиен Танг тэргүүтэй төлөөлөгчдийн Монгол Улсад хийсэн ажлын айлчлалын үеэр хоёр талын ажлын хэсгийн уулзалтыг зохион байгуулж, яамд хоорондын санамж бичгийг Батлан хамгаалах салбарт хамтран ажиллах тухай Монгол Улсын Засгийн газар, Бүгд Найрамдах Социалист Вьетнам Улсын Засгийн газар хоорондын хэлэлцээр болгон түвшинг ахиулж байгуулахаар төслийг хэлэлцээд эцсийн байдлаар тохиролцоонд хүрсэн болно.

 Хэлэлцээрийн зорилго нь хоёр улсын батлан хамгаалах салбарын харилцаа, хамтын ажиллагааг өргөжүүлэн хөгжүүлж, хүмүүнлэгийн болон энхийг дэмжих ажиллагаа, цэргийн боловсрол, сургалт, батлан хамгаалах аж үйлдвэрийг хөгжүүлэх зэрэг тодорхой чиглэлүүдээр хамтран ажиллах эрх зүйн үндсийг бүрдүүлэхэд оршиж байгаа юм.

 Батлан хамгаалах салбарт хамтран ажиллах тухай Монгол Улсын Засгийн газар, Бүгд Найрамдах Социалист Вьетнам Улсын Засгийн газар хоорондын хэлэлцээр нь олон улсын гэрээний тухай хуулийн 6.8.1.5-д заасны дагуу Улсын Их Хурлаар заавал соёрхон батлах гэрээ тул уг асуудлыг Монгол Улсын Засгийн газрын хуралдаанаар хэлэлцүүлж, Улсын Их Хурлын Аюулгүй байдал, гадаад бодлогын байнгын хорооны урьдчилан зөвшилцөх хуралдаанаар хэлэлцүүлэн дэмжигдсэн болно.

 Энэхүү хэлэлцээрийг батлах нь Монгол Улсын үндэсний аюулгүй байдлын ашиг сонирхлыг хангах, гуравдагч хөршийн бодлогыг хэрэгжүүлэх, хоёр орны батлан хамгаалах салбарын хамтын ажиллагааг хөгжүүлэх эрх зүйн үндэс бүрдэх, хамтын ажиллагаа шинэ түвшинд хүрэх, бүс нутгийн хэмжээнд цэргийн итгэлцэл, харилцан ойлголцлыг бэхжүүлэх, тогтвортой байдлыг хангах, зэвсэгт хүчний чадавхыг нэмэгдүүлэхэд чухал ач холбогдолтой гэж үзэж байна. Асуудлыг хэлэлцэн шийдвэрлэж өгөхийг хүсье ээ. Анхаарал тавьсанд баярлалаа.

 **Г.Занданшатар**: Одоо хуулийн төслийн талаарх Аюулгүй байдал, гадаад бодлогын байнгын хорооны санал, дүгнэлтийг Улсын Их Хурлын гишүүн, Улсын Их Хурлын Халдашгүй байдлын дэд хорооны дарга Нямаагийн Энхболд Их засаг танхимаас танилцуулна.

 **Н.Энхболд:** Улсын Их Хурлын дарга, эрхэм гишүүд ээ,

 Батлан хамгаалах салбарт хамтран ажиллах тухай Монгол Улсын Засгийн газар болон Бүгд Найрамдах Социалист Вьетнам Улсын Засгийн газар хоорондын хэлэлцээр, соёлын батлах тухай хуулийн төслийг Монгол Улсын Засгийн газраас 2020 оны 12 сарын 1-ний өдөр Улсын Их Хуралд өргөн мэдүүлсэн. Аюулгүй байдал, гадаад бодлогын байнгын хороо 2020 оны 12 сарын 15-ны өдрийн хуралдаанаар энэ асуудлыг хэлэлцсэн.

 Хуулийн төслийг хэлэлцэх үед Улсын Их Хурлын гишүүд холбогдох асуултууд асууж, үг хэлэх үг хэлээгүй. Хуулийн төслийг Байнгын хорооны хуралдаанд оролцсон гишүүдийн олонх дэмжиж 72.2 хувийн саналаар соёрхон батлах нь зүйтэй гэж үзсэн юм. Ийм учраас Батлан хамгаалах салбарт хамтран ажиллах тухай Монгол Улсын Засгийн газар, Бүгд Найрамдах Социалист Вьетнам Улсын Засгийн газар хоорондын хэлэлцээр, соёлын батлах тухай хуулийн төслийн талаарх Аюулгүй байдал, гадаад бодлогын байнгын хорооны санал, дүгнэлтийг хэлэлцсэн хуулийн төслийг баталж өгөхийг хүсье. Баярлалаа.

 **Г.Занданшатар**: Хууль санаачлагчийн илтгэл болон Байнгын хорооны санал дүгнэлттэй холбогдуулан асуулт асуух Улсын Их Хурлын гишүүд нэрээ бүртгүүлье. Нэр тасаллаа. Асуулт асуух гишүүн алга байна.

 Одоо санал хураалт явуулна, хэлэлцэх эсэхээр. Түүний өмнө дэмжсэн, дэмжээгүй 3 хүртэл гишүүн үг хэлж болно. Үг хэлэх гишүүн байна уу. Алга байна.

 Одоо санал хураалт явуулна. Байнгын хорооны саналаар Хэлэлцээр соёрхон батлах тухай хуулийн төслийг баталъя гэсэн саналын томьёоллоор санал хураалт явуулна.

 MyParliament аппликэйшн-аар санал хураалт явуулна.

 Бүртгэл санал хураалт явуулъя. Гишүүдийн бүртгэлийн санал хураалт.

Бүртгэл дээр байхгүй байгаа нь тасалсанд тооцно шүү.

 21 гишүүн бүртгэлд орсонгүй шүү. Энэ нөхдүүд яагаад бүртгэлд орохгүй байгааг шалгараарайн. Санал хураалт явуулъя. Хуулийн төслийг баталъя гэсэн саналын томьёоллоор санал хураалт явуулъя.

 Санал хураалтад 60 гишүүн оролцож, 39 гишүүн дэмжиж, 65.0 саналаар санал дэмжигдлээ.

 Хуулийн эцсийн найруулгыг уншиж танилцуулъя.

 Хэлэлцээр соёрхон батлах тухай.

 Нэгдүгээр зүйл. Монгол Улсын Засгийн газар болон Бүгд Найрамдах Социалист Вьетнам Улсын Засгийн газар хооронд 2019 оны 11 дүгээр сарын 28-ны өдөр байгуулсан Батлан хамгаалах салбарт ажиллах тухай Монгол Улсын Засгийн газар болон Бүгд Найрамдах Социалист Вьетнам Улсын Засгийн газар хоорондын хэлэлцээрийг Монгол Улсын Засгийн газрын өргөн мэдүүлснээр соёрхон баталсугай.

 Хуулийн эцсийн найруулга дээр саналтай гишүүн байна уу. Алга байна. Эцсийн найруулгыг сонссонд тооцлоо.

 Гишүүд, ажлын хэсэгт баярлалаа. Нөхөр офицеруудад баярлалаа. Явж болно.

 ***Дараагийн асуудалд орно. Далайчныг сургах стандарт гэрчилгээ олгох болон ээлжийн ажиллагааны тухай олон улсын конвенцийн нэмэлт, өөрчлөлтийг соёрхон батлах тухай хуулийн төслийг хэлэлцэнэ.***

 Хууль санаачлагчийн илтгэлийг Зам, тээврийн хөгжлийн сайд Лувсангийн Халтар танилцуулна. Халтар сайдыг индэрт урьж байна.

 **Л.Халтар**: Монгол Улсын Их Хурлын дарга, Улсын Их Хурлын эрхэм гишүүд ээ,

 Монгол Улс олон улсын далайн байгууллагын гишүүнээр 1996 онд элссэн бөгөөд тус байгууллагын далайчныг сургах стандарт гэрчилгээ олгох болон ээлжийн ажиллагааны тухай 1978 оны олон улсын конвенцод нэгдэн орсныг Улсын Их Хурал 2001 оны 12 дугаар сарын 14-нд соёрхон баталсан. Далайчдыг сургах стандарт, гэрчилгээ олгох болон ээлжийн ажиллагааны тухай олон улсын хэм хэмжээг нийтээр хүлээн зөвшилцөн тогтоох замаар гадаад далайд хүний амь нас, эрүүл мэнд болон эд хөрөнгийн аюулгүй байдлыг хангах шаардлагуудыг энэхүү конвенцод тусгасан.

 Дээрх шаардлагуудад нийцүүлэн далайчдыг зохих ёсны мэдлэг, туршлага, чадвар эзэмших, мэргэжил дээшлүүлэх нөхцөлөөр хангах, мэргэжлийн албан ёсны нарийвчилсан, дэлгэрэнгүй стандарт болон зайлшгүй шаардлагатай бусад нөхцөлийг бүрдүүлэх зорилгоор 2010 онд нэмэлт, өөрчлөлт оруулж өнөөгийн байдлаар олон улсын далайн байгууллагын 164 орон соёрхон баталсан байна.

 Энэхүү конвенцийн 12 дугаар зүйлийн 7 дугаар хэсэгт зааснаар талуудад батлуулахаар хүргүүлснээс хойш 2 жил өнгөрсөн бол хавсралтын нэмэлт, өөрчлөлтийг хүлээн зөвшөөрсөнд тооцно гэж тусгасан бөгөөд Монгол Улс нь 2 жилийн дотор олон улсын далайн байгууллагад аливаа мэдэгдэл хүргүүлээгүй тул 2010 онд орсон уг нэмэлт, өөрчлөлтийг хүлээн зөвшөөрсөн гэж үзэхээр байгаа ч олон улсын гэрээний тухай хуулийн 8 дугаар зүйлийн 8.2, 27 дугаар зүйлийн 26.3 дахь хэсэгт заасан олон улсын гэрээ тул Улсын Их Хурлаар заавал соёрхон батлуулах шаардлага үүссэн.

 Иймд дээр дурдсан үндэслэл, шаардлагыг харгалзаж Монгол Улсын далбаатай хөлөг онгоцонд ажиллах далайчдын чадамжийг сайжруулах, олон улсын далайн байгууллагын гишүүн орны үүргээ хэрэгжүүлэх, далбааны эзэн улсын хувьд бүртгэлтэй хөлөг онгоцонд аливаа зөрчил, дутагдал гаргуулахгүй байх үүднээс олон улсын далайн байгууллагын далайчныг сургах, стандарт, гэрчилгээ олгох болон ээлжийн ажиллагааны тухай 1978 оны конвенцод 2010 онд оруулсан нэмэлт, өөрчлөлтийг соёрхон батлах тухай хуулийн төслийг хэлэлцэн шийдвэрлэж өгөхийг хүсье. Анхаарал тавьсанд баярлалаа.

 **Г.Занданшатар:** Хуулийн төслийн талаарх Аюулгүй байдал, гадаад бодлогын байнгын хорооны санал, дүгнэлтийг Улсын Их Хурлын гишүүн Цэдэвийн Сэргэлэн танилцуулна.

 **Ц.Сэргэлэн**: Улсын Их Хурлын дарга, эрхэм гишүүд ээ,

 Далайчныг сургах, стандарт, гэрчилгээ олгох болон ээлжийн ажиллагааны тухай олон улсын конвенцийн нэмэлт, өөрчлөлтийг соёрхон батлах тухай хуулийн төслийг Монгол Улсын Их Хурлын чуулганы хуралдааны дэгийн тухай хуулийн 76.1-д заасныг үндэслэн Улсын Их Хуралд Монгол Улсын Засгийн газраас 2020 оны 12 дугаар сарын 1-ний өдөр өргөн мэдүүлснийг. Аюулгүй байдал, гадаад бодлогын байнгын хороо 2020 оны 12 дугаар сарын 15-ны өдрийн хуралдаанаар хэлэлцлээ.

 Хуулийн төслийг хэлэлцэх үед Улсын Их Хурлын гишүүн Н.Алтанхуяг, Б.Бат-Эрдэнэ нар асуулт асууж, хариулт авсан. Хуулийн төслийн Байнгын хорооны хуралдаанд оролцсон гишүүдийн олонх дэмжиж, 64.7 хувийн саналаар соёрхон батлах нь зүйтэй гэж үзлээ.

 Улсын Их Хурлын эрхэм гишүүд ээ,

 Далайчныг сургах, стандарт, гэрчилгээ олгох болон ээлжийн ажиллагааны тухай олон улсын конвенцын нэмэлт өөрчлөлтийг соёрхон батлах тухай хуулийн төслийн талаарх Аюулгүй байдал, гадаад бодлогын байнгын хорооны санал, дүгнэлтийг хэлэлцэн, уг хуулийн төслийг баталж өгөхийг та бүхнээс хүсье.

 Анхаарал тавьсанд баярлалаа.

 **Г.Занданшатар:** Ажлын хэсгийн гишүүдийг танилцуулъя аа. Зам, тээврийн хөгжлийн сайд Л.Халтар, Зам, тээврийн хөгжлийн яамны Далай ашиглалт, усан замын тээврийн хэлтсийн дарга Д.Жавхлан, Далайн захиргааны дарга С.Түвшинтөр, Далайн захиргааны Хөлөг онгоцны бүртгэлийн албаны ахлах мэргэжилтэн Б.Алтан-Од.

 Хууль санаачлагчийн илтгэл болон Байнгын хорооны санал дүгнэлттэй холбогдуулан асуулт асууж, үг хэлэх Улсын Их Хурлын гишүүн байна уу. Аюурсайхан гишүүнээр тасаллаа. Эрхэм гишүүн Хаянгаагийн Болорчулуун.

 **Х.Болорчулуун**: Товчхон ганц зүйл асууя. Манай улс бол далайд гарцгүй орон. Тэгэхдээ гэсэн хэдий ч Монгол Улсын нэрийн өмнөөс Монгол Улсын далбаатай хөлөг онгоц далайд явдаг. Энэ хөлөг онгоц Монгол Улсын нэрийн өмнөөс явж байгаа, түрээсэлж байгаа хөлөг онгоц энэ онгоцон дээр бас асуудал нь тэр үүсэж байсан. Тэгэхэд Монгол улсын нэр гарч байдаг. Тэгэхээр энэ ямар шалгуураар гаднынханд нэр, далбаагаа ашиглуулж ингэж түрээсэлдэг юм бэ?

 Хоёрдугаарт энэ хүмүүсийг сургаж, гэрчилгээ өгнө гэж байна. Энд одоо монгол хүмүүс хамрагдах болж байна уу? Энэ гаднын хүмүүс хамрагдаж сертифкат өгөхийг хэлж байгаа юм уу? Товчхондоо ийм асуулт байна.

 **Г.Занданшатар:** Асуулт, үг бол хамт явж байгаа. Энэ тогтоол конвенци учраас. Лувсангийн Халтар сайд хариулъя, 83.

 **Л.Халтар**: Болорчулуун гишүүний асуултад хариулъя. Энэ сүүлийн асуултаас нь хариулъя. Энэ олон улсын конвенцод Монгол Улс нэгдэн орсныг соёрхон баталснаар энэ далайн тээврийн тухай олон улсын конвенцод орсон бүх орны далайчид сургалтад хамрагдаж гэрчилгээ авах бүрэн бололцоотой.

 Одоогийн байдлаар хүмүүс бас сонирхдог юм аа, энэ монголчууд ер нь өөрсдөө ажиллаж байгаа юу гэж. Бүгд Найрамдах Солонгос Улсад 11 далайчид дадлагажих ажиллагааг хийж байгаа. Тэгээд энэ сургалт дууссаны дараа яг энэ конвенцын дагуу бас олон улсын далайн байгууллага далайн тээврийн компаниуд болон хөлөг онгоцон дээр ажиллах энэ сертификатаа авч цаашдаа олон улсын аль ч хөлөг онгоц дээр ажиллах эрх нь нээгдэх юм, нэгдүгээр асуудал.

 Хоёрдугаарт нь, энэ Монгол улсын далбаа мандуулсан хөлөг онгоц өнөөдрийн байдлаар энэ их далайд 352 онгоц Монгол Улсын далбаа мандуулж явна. Энэ хамгийн гол нь нөгөө бүртгэлийг хийхдээ их сайн судалгаатай хийж байх ёстой. Нэгэнт Монгол Улсын далбаа мандуулсан учраас тэнд аливаа зүйл асуудал гарахад Монгол Улсын Засгийн газар хариуцлага хүлээх ийм үндэслэлтэй байдаг учраас шалгуурыг бол олон улсын далайн байгууллага, тэгээд бүртгэлийн байгууллагууд мөн энэ чиглэлээр үйл ажиллагаа явуулдаг гаднын судалгааны байгууллагуудтай хамтарч л энэ судалгаа хийж бүртгэлийг баталгаажуулдаг ийм журамтай. Сингапурт байж байгаа Монголын хөлөг онгоцны бүртгэл компани голлож үүнийг хийдэг.

 Манай Монгол улсад байж байгаа далайн захиргаа хяналтаа тавьдаг ийм л журамтай.

 **Г.Занданшатар**: Танхимуудаас Жадамбын Бат эрдэнэ гишүүн Эзэн Чингис хааны танхимаас асуулт асууж үг хэлнэ.

 **Ж.Бат-Эрдэнэ:** Нэг мэдээллийн чанартай асуух зүйл байна. Монгол Улс далайд гарцгүй. Гэхдээ далайд Монгол Улсынхаа далбааг мандуулаад тээвэрлэлт хийж байгаа. Энэ үйл ажиллагааг бас цааш нь нэмэгдүүлэх, өргөжүүлэх үүднээс энэ хуулийн төсөл орж ирж байгаа гэж ойлгож байгаа. Тэгэхээр нэгдүгээрт бол бид өөрсдөө далайчдаа сургах ийм боломж бололцоо энүүгээр нээгдэж байгаа байх гэж бодож байгаа юм. Энэ конвенцид нэгдсэнээр бид нар энэ далайн захиргаа маань нэлээн үйл ажиллагаагаа өргөжүүлэх ийм боломж бололцоо нээгдээд явж байгаа болов уу. Энэ тал дээр бас нэг тодруулж өгнө үү.

 Хоёрдугаарт тэр мэдээллийн чанартай далайн захиргаа маань Сингапур улсад төвтэйгөөр үйл ажиллагаа явуулж байгаа. Энэ ер нь үндсэндээ далайн захиргаа гэдэг нь Улаанбаатар хотод байрлаад, далай байгаа далайн эрэг бүхий, боомт бүхий газруудад энэ далайн захиргааны салбарууд ажиллаж байх ёстой юм л даа. Бид энэ чиглэлээр нэлээн үйл ажиллагаагаа чиглүүлж явуулахаар бэлтгэл ажлууд хийгдэж байсан юм. Энэ ямар хэмжээнд явж байгаа вэ? Тэгээд энэ конвенцтойгоо яаж уялдах юм. Тэр захиргаа болон одоо сертфикат юмнууд олгодог сургалтууд хийгддэг зүйлүүд нь тэр цаанаа хийгдэх юм уу, эсвэл энэ далайн захиргаа буюу төв дээрээ хийгдэх юм уу гэсэн ийм мэдээллийн чанартай хоёр асуулт байна. Баярлалаа.

 **Г.Занданшатар**: 84.

 **С.Түвшинтөр**: Бат-Эрдэнэ гишүүний асуултад хариулъя. Далайн захиргаа маань өнөөдрийн байдлаар бол үндсэн гурван чиглэлээр үйл ажиллагаа явуулж байгаа. Энэ хөлөг онгоцны бүртгэл, хяналт, далай ашиглалт, боомт ашиглалт, мөн дотоодын усан замын тээврийн бүртгэл, хяналт гэдэг ийм гурван чиглэлээр явуулж байгаа. Энэхүү конвенцод нэгдэж орсноор манай улсын хөлөг онгоцон дээр ялгаагүй орон орны далайчид аялж байгаа. Энэ далайчдын сурсан мэргэшсэн дипломыг баталгаажуулах гэрчилгээг манайх баталгаажуулж олгодог. Энэ конвенцод шинэ шинэ заалт бол нэмэгдэж орж байгаа. Энэ техникийн шинжтэй асуултууд техникийн шинжтэй хөлөг онгоцны мэргэжлүүд бас нэмэгдсэн байгаа учраас энэ конвенцийн гол нэмэлт өөрчлөлт нь тийм байгаа.

 Тэгээд манай Монгол Улсын бас далайчид бас энэ Солонгос, Орост бэлтгэгдэж байгаа. Жилд 80 хүний захиалга аваад одоо удахгүй их далайд манай Монголын далайчид гарна. Тэгээд манай энэ далайн салбарын үндсэн зорилго нь болохоороо уул уурхайн бүтээгдэхүүнээ гуравдагч орны зах зээлд өөрсдийн далбаатай хөлөг онгоцоороо өөрсдийн багийн гишүүдтэй багаар тээвэрлэх энэ далайн тээвэр үйл ажиллагаа оролдох гол зорилго байгаа юм. Баярлалаа.

 **Г.Занданшатар**: Одоо эрхэм гишүүн Бадарчийн Жаргалмаа.

 **Б.Жаргалмаа**: Сая гишүүд маань ерөнхийдөө асууя гэсэн асуултуудыг маань асуучихлаа. Монгол Улс үнэхээр далайд гарцгүй. Тэгэхдээ энэ далайн тээвэр Монгол Улсын эдийн засагт ер нь ямар боломжийг авчрах вэ гэдэг олон талын судалгаа, мэдээллүүд байдаг. Сая Монгол далайчид байдаг уу гэдэг асуултыг асуух гэж байсан. Сая асуучихлаа. Гэхдээ бид нар ер нь энэ олон улсын конвенцод нэгдсэнээрээ энэ далайн тээврийг хөгжүүлэх, эргээд бид нар одоо дараагийн гурав дахь хөршид уул уурхайн баялгаа гаргах тэр боломжийг нь бий болгохын тулд ямар боломж үүгээр нээгдэж байгаа юм бэ гэдэг асуулт байна.

 Эргээд бид нар одоо энэ сургах стандартад гэрчилгээ олгох болон ээлжийн ажиллагааны тухай олон улсын конвенцод нэгдсэнээрээ бид өөрсдөө сургалт явуулах юм уу, гадаад улс оронд л сургалт явуулах тэр боломж юм уу. Энэ олон хавтастай материалыг бас өчигдөр аминдаа хэрэндээ их харлаа. Цахилгааны өрөөнд ажиллах, техникийн засварыг хийх гээд л маш олон нөхцөлүүд сургалтын хөтөлбөрүүд энэ дунд байна л даа. Тэгэхээр бидэнд хэчнээн далайчин ер нь хэрэгтэй байдаг юм. Тэр тухай мэдээлэл өгч болох уу? Олон нийт бол ихээхэн сонирхож харж байгаа байх. Энэ ер нь монголд ямар хэрэгтэй юм? Бид ямар далайд гарцтай биш гэсэн ийм асуултууд бол олноор байгаа байх. Тэгэхээр энэ дээр хариулт авъя.

 **Г.Занданшатар**: Ажлын хэсэг 84.

 **С.Түвшинтөр**: Гишүүний асуултад хариулъя. Энэхүү конвенцид нэгдэж орсноороо манай Монголын далайчдаас гадна орон орны далайчид ажиллаж байгаа гэж өмнө нь хэлсэн байгаа. Энэ дээр яах вэ гэхээр манай хөлөг онгоцон дээр ажиллаж байгаа далайчдын тавигдах шаардлагын түвшнийг бид нар дээшлүүлж, мэргэжлийн түвшний нь дээшлүүлж байгаа тийм ач холбогдолтой байгаа юм. Манай далайчдын тоог манай бодлогоор Засгийн газраас сургасан далайчид маань энэ салбартаа бүгд ажилладаг. Одоо нийтдээ нэг гуч гаруй хүн байгаа. Энэ салбарт ажиллаж байгаа. Мөн Монголын далайчдын холбоо гэдэг холбоогоор дамжуулаад манайх Солонгос, Орос, Индонезод цаашдаа ингээд далайчдаа сургах, туслах далайчин бэлдэх, цаашлаад мэргэшүүлээд энэ удирдах заставт нь орж ажиллуулах, бодлого чиглэлээр бол ажиллаж байгаа.

 Энэ баг нь өөрөө бас энэ далайн тээврийн үйл ажиллагаанд оролцож явах, энэ уул уурхайн бүтээгдэхүүнийг тээвэрлэх л одоо тийм гол зорилго байгаа юм.

 Сая сургалтын асуудлыг ярьсан. Манай Монголд сургах гэж байгаа юм уу, гадна сургах гэж байгаа юм уу гэж. Энэ нь олон улсын конвенцыг нь болохоор энэ жишиг стандартыг нь тавиад байгаа хамгийн бага шаардлага нь гэх юм уу даа. Одоо тэр далайд сургах хүмүүсийнх нь. Үүнийг нь манайд энэ сургалтыг нь олон улсын далайн байгууллагаар хүлээн зөвшөөрүүлээд Монголдоо бид нар далайчдаа бэлдэж болно. Өнөөдрийн байдлаар бид нар нөөц бололцоондоо тааруулаад энэ Солонгос, Орос гээд далайн эргийн улсуудтай бид нар хамтарч санамж бичиг байгуулж далайчдыг бэлтгэж байгаа юм.

 **Г.Занданшатар**: Бадарчийн Жаргалмаа гишүүн тодруулъя.

 **Б.Жаргалмаа:**  Түрүүн Монгол Улсын төрийн далбааг ашиглаж байгаа хөлөг онгоц бол Монгол Улсын нэрийн өмнөөс одоо энэ далайд явж байгаа гэж хэлсэн шүү дээ. Ер нь Монголын далбааг ашиглах эрхийг хаанаас өгдөг юм. Нэгэнт Монгол Улсын нэрийн өмнөөс явж байгаа юм чинь. Ямар хүмүүс Монголын далбааг энэ хөлөг онгоцон дээр тавих, байршуулах энэ эрхийг олгодог юм бол? Түрүүн хэлсэн Болорчулуун гишүүн. Далайд Монголын далбааг ашиглаж байгаад одоо хэрэг үүссэн ийм тохиолдлууд байдаг. Хувийн хөлөг онгоц дээрээ Монголын далбааг тавиад явж байгаа нөхцөл байдал байдаг шүү дээ? Энэ дээр ер нь хэн зөвшөөрөл өгдөг юм. Энэ дээр хариуцлагыг нь хэн тооцох ёстой юм. Эргээд ямар нэгэн асуудал үүссэн бол?

 **Г.Занданшатар**: 84.

 **С.Түвшинтөр**: Монгол Улсын хөлөг онгоцны бүртгэлд бүртгэх, номер дугаар, гэрчилгээ, улсын дугаар олгох асуудлыг манай Зам, тээврийн хөгжлийн яамны харьяа Далайн захиргаа гэдэг манай байгууллага олгодог. Үндсэн үйл ажиллагаа, бүртгэл агентуудтай хөлөг онгоцны эзэдтэй харьцах асуудлыг Сингапур боомтод төвлөрүүлж хийдэг байгаа.

 Бид нар цаашлаад Солонгос, Вьетнам зэргийн орнуудтай агентын гэрээ байгуулаад хамтын ажиллагаагаа эхлүүлсэн байгаа. Манай Монгол Улсын далбааг ашиглаад далайн тээврийн үйл ажиллагаа явуулж байгаа асуудал нь манай Монгол Улс олон улсын конвенцын дагуу улсын бүртгэлийн үйл ажиллагаа болон техникийн үзлэг шалгалтыг нь хийж өгдөг байгууллага байгаа юм. Бид нар хөлөг онгоцны талбайгаа түрээслээд мөнгө авдаг биш бид нар эргээгээд үйлчилгээ үзүүлдэг, техникийн хяналтын үйлчилгээ үзүүлдэг. Олон улсад далайн салбарт энэ эрх үүргүүдийг 3 ангиллаар хуваадаг. Нэг нь далбааны эзэн улс гээд манай Монгол Улсын хувьд эргийн улс гээд яг энэ далайн эрэгтэй, боомтын улс гээд одоо боомттой улсууд нь ингээд яг энэ ангиллуудыг нь гурав ангилж байгаа.

 Манайх бол далайд гарцгүйн улмаас далбааны эзэн улс гэдэг ангилалд нь байдаг. Олон улсын далайн байгууллага, олон улсаас бид нарт тавьж байгаа шаардлага бүгд энэ далбааны эзэн улсын хүрээнд байдаг. Энэ янз янзын тээвэрлэлт, хориг арга хэмжээ гээд янз янзын энэ хулгайн тээвэр гэдэг асуудал бол үүний эрх үүрэг нь олон улсын далайн байгууллагын хувьд бол энэ эргийн улс, боомтын улсууд нь хариуцлага бүрэн хүлээдэг. Энэ гааль, татвар, мэргэжлийн хяналт гээд байгууллагууд нь. Манайх энэ бүртгэлжүүлэлт техникийн хяналт гэдэг тийм үйлчилгээн дээр нь бүрэн хариуцлага хүлээж байгаа.

 **Г.Занданшатар**: Одоо эрхэм гишүүн Нямаагийн Энхболд.

 **Н.Энхболд**: Ганцхан асуулт асууя. Одоо бид нар далайчдаа янз бүрийн мэргэжилд сургах үүрэг хүлээж байна гэж ойлгож байна. Энэ гэрээ хэлэлцээрээр. Тэгээд энэ манай далбаатай усан онгоцон дээр алба гүйцэтгэж байгаа далайчдыг сургах асуудлыг яг тэр далбаа ашиглаж байгаа гэрээ хийсэн улс орнууд хариуцах юм уу? Монгол улс өөрөө хариуцах юм уу? Тэр улсууд нь шаардлага хангахгүй байгаад түүнээсээ болоод ямар нэгэн асуудал гарвал хариуцлагыг нь одоо жишээ нь манай далбаатай онгоцон дээр явж байгаа усан цэргүүдийн далайчдын мэргэжилтэн дутмагаас болоод янз бүрийн асуудал гарвал хариуцлагыг нь хэн хүлээх вэ? Монгол Улс хүлээх үү? Манай далбааг ашиглаад тэр усан онгоцыг ашиглаж байгаа байгууллага, улс хүлээх үү? Гол асуудал нь энд байна л даа.

 **Г.Занданшатар**: Нямаагийн. Энхболд гишүүнд нэг минут нэмж өгье.

 **Н.Энхболд**: Сая асуучихсан даа. Би ийм асуулт асуусан юм. Энэ далайчдын сургах үүрэг манайд ноогдож байх шиг байна. Тэгэхдээ манайд бол энэ олон далайчдыг сургаад байх боломж байхгүй шүү дээ. Тэр далайчдын мэргэжил мэдлэг дутмагаас болоод ямар нэгэн асуудал гарвал хариуцлагыг нь хэн хүлээх вэ? Манай далбааг ашиглаж байгаа өөр улс орон, байгууллага, компани хүлээх үү? Энэ гэрээнд нэгдээд орчихсон Монгол Улс хүлээх үү? Энэ гэрээний анхаарах ёстой гол асуудал нь энэ байгаа юм. Бидэнд бол өөрсдөө тэр олон далайчныг сургах боломж байхгүй шүү дээ.

 **Г.Занданшатар**: 84 асуултад хариулна.

 **С.Түвшинтөр:** Гишүүний асуултад хариулъя. Энэ сургалтын асуудал гэвэл олон улсын долоон байгууллагаас хүлээн зөвшөөрөгдсөн сургалтын бааз институтүүд байдаг. Оросын Холбооны Улс, Бүгд Найрамдах Хятад Ард Улс, Өмнөд Солонгос Улс, Австрали Улс гээд жишээлбэл манайхтай хамтын ажиллагаатай байдаг орнуудад сургаж байгаа. Энэ конвенцод нэгдэж орсноороо бид нар энэ далайчдын хамгийн бага мэргэжлийн шаардлагыг тавьж байгаа болохоос бид нар энэ дээр яг хариуцлага үүрч байгаа юм байхгүй. Сургалтын асуудал дээр манай Монгол далайчид ингээд ихээр далайд сураад ингээд явна гэдэг асуудал бол эд нар өөрсдөө мэргэжлийн диплом, далайн дипломтой болоод зөвхөн манай Монгол Улсын далбаатай хөлөг онгоцон дээр бус дэлхийн аль ч компанийн, аль ч орны далбаан дээр явж байгаа хөлөг онгоц дээр ажиллаж болох ийм нөөц бололцоо байгаа.

 Энэ конвенц нь өөрөө болохоороо яг сургалтын конвенц биш. Энэ далайд усан онгоцон дээр ажиллах хүмүүсийн, хөлөг онгоц дээр ажиллах хүмүүсийн тавигдах шаардлага, тэгээд ээлжийн ажиллагаа, амралт зохицуулалтуудыг зохицуулж байгаа конвенц байгаа юм.

 **Г.Занданшатар**: Асуултаа дуустал бүрэн хариулаач.

 **С.Түвшинтөр**: Тал асуултыг нь харин би сонсож амжсангүй.

 **Г.Занданшатар**: Сонсож амжсангүй юу?

 **С.Түвшинтөр**: Сонсогдохгүй байна л даа, эндээс.

 **Г.Занданшатар**: Нямаагийн Энхболд гишүүн тодруулъя.

 **Н.Энхболд**: Манай далбаатай онгоцон дээр ажиллаж байгаа далайчдын мэдлэг чадвар дутагдсанаас болоод ямар нэгэн асуудал үүсвэл Монгол Улс хариуцах уу, үгүй юу л гэж асуусан.

 **Г.Занданшатар**: 84.

 **С.Түвшинтөр:** Хөлөг онгоцон дээр гарсан аливаа алдаа дутагдлыг хөлөг онгоцны ахмад бүх хариуцлагыг хүлээдэг. Энэ дээр багийн гишүүд, туслах далайчин байсан, туслах инженер байсан бүх хариуцлагыг хөлөг онгоцны ахмад дээр хүлээдэг. Хөлөг онгоц эзэмшигч компани бол яах вэ, тэр даатгалын компани гэдэг юмаараа цаашлаад ингээд хохирол барагдуулах асуудал яригдана. Яг эцсийн гэм буруутан гэдэг асуудал бол тэр багийг удирдаж байгаа хөлөг онгоцны капитан ахмад хүн байдаг.

 **Г.Занданшатар:** Одоо эрхэм гишүүн Жамъянхорлоогийн Сүхбаатар асуулт асууна.

 **Ж.Сүхбаатар**: Би нэг зүйл тодруулах гэсэн юм. Ер нь одоо энэ танилцуулгаас харахад 30 орны 332 хөлөг онгоц явж байна л даа. Тэгээд ямар ч байсан үүнийг зайлшгүй мэдээж соёрхон батлах нь ойлгомжтой. Манай улс бол 2 жилийн хугацаанд хариу өгөөгүй учраас гээд зөвшөөрөгдөөд аяндаа ингээд явж байгаа юм байна. Тэгэхээр нэг сонирхож байгаа юм байна л даа. Одоо энэ чинь манай иргэдийн хувьд ч гэсэн далайчин сургана, далайн захиргаа гээд л яриад байдаг. Тэгээд манай энэ явж байгаа нэг том чиглэл нь бол би урьд нь бас Их Хурал дээр сонсож л байсан. Бас орлогын асуудал ярьж байсан санагддаг. Одоо энэ бизнесийн агуулга талаас нь хандъя л даа. Тэр бусад агуулга, ач холбогдлыг нь одоо би хэлж мэдэхгүй байна. Энэ 30 орны 332 хөлөг онгоцны далайн захиргаа ажиллаж байна гэж. Хэчнээн хэмжээний зардал гараад, хэчнээн хэмжээний орлого олж байна, үүнийг одоо бас тодруулж өгөөч. Орлого.

 Ямар зөрчлүүд, хэчнээн зөрчлүүд гарсан. Дээхнэ бас нэг зөрчлийн тоо сонсогдож байсан. Манай далбаатай явж байгаа онгоцнууд чинь бас саатуулагдсан юм гээд сонсогдож байсан шүү дээ. Тэгэхээр үүнийг бас энэ завшааныг ашиглаад бас нөхцөл байдал ямар байгаа тухай сонсъё гэж бодож байгаа.

 Далайн захиргаанд ажиллаж байгаа хүмүүс маань хэчнээн захиргааны ажилтнууд ажиллаж байна гэдэг ийм тоо бас сонсчихъё гэж бодож байна. Энэ 30 орон дотор чинь хамгийн их хэрэг зөрчил гаргаж байгаа тэр орон нь ямар орон байна. Хэрэг зөрчил бүртгэгдэж байгаа нь ийм л зүйлийг асууя.

 **Г.Занданшатар**: 84.

 **С.Түвшинтөр**: Гишүүний асуултад хариулъя. Далайн захиргаа маань 2018 оны 1 сарын 24-ний 12 тоот Зам, тээврийн хөгжлийн сайдын тушаалаар нийт 26 хүний бүтэц, орон тоотой ажиллаж байгаа. Энэ дундаа хөлөг онгоцны бүртгэл, хяналт, далайн тээвэр, боомт ашиглалт, усан замын тээвэр, бүртгэл хяналтын алба, тэгээд захиргаа удирдлагын хэлтэс гэдэг ийм бүтэц орон тоотой ажилладаг.

 Хөлөг онгоцны бүртгэлийн хувьд гэвэл манай хөлөг онгоцны бүртгэлийн хураамжаас хэд хэдэн зардлууд төлөгддөг. Энд нь нэгдүгээрт, Монгол Улсын төсөв бүрдүүлдэг. Хоёрдугаарт олон улсын далайн байгууллагын гишүүнчлэлийн татвар, олон улсын хиймэл дагуулын байгууллагын гишүүнчлэлийн татвар, мөн далайн захиргааны үйл ажиллагааны зардал, тэгээд манай Сингапурт байрлах оффисын Сингапурын компанийн урсгал зардлууд ингээд явдаг байгаа.

 Манай хөлөг онгоцны бүртгэлийн үйл ажиллагаанаас жилдээ ойролцоогоор 1.5 сая долларын ашиг орлого байдаг, дунджаар. Үүнээс манай Сингапурын компанийн зардал нь 40 хувь, далайн захиргааны зардал 20 хувь. Тэгээд энд тэндхийн татвар, олон улсын далайн байгууллага, энэ улсын төсөв гээд ингээд нийтдээ ийм зардлуудаас бүрддэг.

 Осол зөрчлийн хувьд гэвэл сүүлийн 10 жилийн хугацаанд дэлхий нийтэд ерөнхийдөө 9600 гаруй дунд болон том хэмжээний ослууд болсон. Манай Монгол улсын хэмжээнд гэвэл энэ ослын хэмжээ нь гэвэл сүүлийн 10 жилийн байдлаар аваад үзэхэд 7 одоо хөлөг онгоц далайд хайрагдсан, хөмөрсөн, галд автсан ийм асуудлууд гарч байна. Мөн энэ хориг арга хэмжээтэй холбоотой янз янзын энд тэнд саатуулагдсан гэдэг асуудлууд бол гардаг. Энэ нь янз янзын шалтгааны улмаас гардаг. Ямар ч хөлөг онгоцны зөрчил байхгүй, хоёр улсын хоорондын хилийн маргааны асуудлаас ч болдог юм уу? дотоодын тээвэр хийгээд явж байсан.../хугацаа дуусав/.

 **Г.Занданшатар**: 84. тодруулаад хэлчих товч тодорхой хариулаач.

 **С.Түвшинтөр:** Энэ хилийн маргаантай асуудлаас болдог. Тэгээд энэ нь өөрөө бас цаашлаад ингээд манай Монгол Улсын нэр хүнд гарах, улсын хил зөрчсөн гэдэг асуудлууд гараад байдаг. Энэ дээр нь бид нар түргэн шуурхай тухай бүрд нь хөлөг онгоцны эзэмшигч ахмадтай нь холбогдоод тухай бүрд нь арга хэмжээг нь аваад явдаг байгаа.

 **Г.Занданшатар**: Төмөрбаатарын. Аюурсайхан.

 **Т.Аюурсайхан:**  Энэ далайн тээвэр хийж байгаа, нийтдээ 33 орны компаниудын хөлөг онгоцонд Монгол Улсад далбаагаа ашиглуулдаг гэж байна. Ингээд сая хэлж байна. Жилд үүнээс 1.5 сая долларын орлого олдог. Тэгээд үүнийхээ 40 хувь нь Сингапур дахь оффисын зардал болдог, 20 хувь нь далайн захиргааны зардал болдог, тэгээд даатгал бусад зардлууд явдаг гээд. Тэгээд энэ төлбөр мөнгөө ямар зарчмаар авдаг юм? Жилээр, сараар эсвэл хөлөг онгоцнуудын явсан тэр замын маршрутаар нь авдаг юм уу?

 Хоёрдугаарт, 8.2.1 дээр байна. Хөлөг онгоц эзэмшигч компаниуд ахмад, ахлах инженер, офицер болон бусад ээлжийн ажиллагаанд оролцох бүх ажилтныг журмын дагуу хяналт тавьж ажиллахыг удирдан чиглүүлнэ гээд. Үүнийг яг ямар субъект хэн удирдан чиглүүлж, үүнд хэн хяналт тавьдаг юм. Манай Далайн захиргаан дээр энэ бүх явж байгаа энэ 300-аад хөлөг онгоцны энэ үйл ажиллагааг нь яг хянаж чадаж байна уу? Чадахгүй байна уу?

 Гуравдугаарт Нямаагийн Энхболд гишүүн бас нэлээн арай зөөлөн л асууж байна гэж бодож байна. Далайчдын ур чадвар нь алдагдвал хэн хариуцлага хүлээх вэ гээд. Тэгээд онгоцны ахмад гэж байна. Мэдээж тэгдэг байх л даа. Гэхдээ Монгол Улсын туг далбааг ашиглаж байгаад энэ хууль бус ажиллагаа хийсэн, хууль бус наймаа хийсэн, хүний наймаа, бусад зэвсгийн наймаа хийж байгаад саатуулагдсан энэ хөлөг онгоцнууд дээр Монгол Улс туг далбаагаа ашиглуулж, үүний төлөө төлбөр мөнгө авсны хувьд ямар хариуцлага хүлээдэг зохицуулалт байдаг юм бэ? Энэ тал дээр тодорхой хариулаач.

 **Г.Занданшатар**: 84.

 **С.Түвшинтөр**: Аюурсайхан гишүүний асуултад хариулъя. Өнөөдрийн байдлаар нийт 33 орны одоо хөлөг онгоц манайд бүртгэлтэй байгаа. Бүртгэлийг богино хэмжээний, урт байнгын гэдэг бүртгэлээр явуулдаг. Богино бүртгэл нь 3 сарын хугацаатай түр бүртгэл гэж явдаг. Мөн байнгын бүртгэл нь жилийн хугацаатай явдаг. Жилийн хугацаанд явах техникийн үйлчилгээ бүртгэлийн ажиллагааны сертификатжуулах зардлуудыг нь жил, жилээр манайх аваад явдаг.

 Далайн захиргааны зардал энэ улсын төсөв нь урд талын Сингапурын компанитай жилдээ нэг удаа девидент хуваах маягаар явдаг. Хөлөг онгоцны багийн гишүүдийг чиглүүлэх асуудлаар манайхаас энэ гарч байгаа, олон улсын далайн байгууллагаас гарч байгаа заавар зөвлөмж, олон улсын энэ далайн сургуулиудаас гарч байгаа бүх заавар зөвлөмжүүдийг бид нар хөлөг онгоцны агент багийн гишүүдэд мэдэгдэх хуудас маягаар бид нар байнга хүргүүлдэг байгаа. Мөн манай далайчид, энэ хөлөг онгоц дээр ажиллаж байгаа орон орны бүх орны далайчид байнгын, энэ гурав, гурван сарын хугацаатай, зарим гэрчилгээнүүд нь зургаан сарын хугацаатай, байнгын мэргэжил дээшлүүлэх давтан сургалтад явж байдаг. Энэ гэрчилгээнүүдийн нь хугацаа дууссан байна уу, сургалтад хамрагдсан байна уу гэдэг асуудлуудыг нь болохоороо манай байгууллага хяналт шалгалт явуулдаг.

 Хариуцлагын асуудал ярилаа. Мэдээж манай Монгол Улсын далбаан дээр явж байгаа хөлөг онгоц бол манай Монгол Улсын Засгийн газрын хариуцлага. Тэгэхдээ энэ далайн байгууллагын хариуцлагуудыг би өмнө нь хэлсэн шиг 3 хуваагаад байгаа юм. Энэ далбааны хийсэн улс, боомтын улс, эргийн улс гээд. Эд нар дээр нь жишээлбэл зэвсэг тээвэрлэсэн гэдэг асуудал хэрвээ яригдвал энэ бол цэвэр эргийн улсын асуудал. Энэ зэвсэг мэдээж нэг боомтоос хөлөг онгоцонд ачигдсан байгаа. Дараагийн боомтод очиж бууна. Үүнийг шалгаж байгаа, хянаж байгаа энэ газрууд нь энэ хариуцлагыг нь үүрдэг. Монгол Улс бол зөвхөн энэ техник нь зөв явж байсан уу? Бүрэн бүтэн байсан уу? Гэрчилгээжүүлэлт нь бүрэн бүтэн байсан уу? Далайчид нь мэргэшсэн байсан уу? гэдэг асуудал дээр бол манайх хариуцлага үүрнэ.

 **Г.Занданшатар**: Аюурсайхан гишүүн тодруулна.

 **Т.Аюурсайхан**: Яг конвенцоо уншаад мэдэж байгаа биз дээ. 8.2.1 дээр би асуугаад байна шүү дээ. Яг энэ заалт дээр хэн хяналт, ямар субъект хяналт тавьж удирдан чиглүүлнэ гэж, яг хэн тэгдэг юм бэ? Тэгээд нөгөө нэг далайн захиргаатай яаж хамтарч ажиллаж чадаж байна вэ?

 Хоёрдугаарт мэдээж тэр хууль бус тээвэр хийж байгаа бол тэр тээвэр хийж байгаа хөлөг онгоцны эзэмшигч компани, бие бүрэлдэхүүн хариуцлага хүлээхгүй байна гэж байхгүй шүү дээ. Өөрийн чинь хэлж байгаагаар мөн дээр нь далбаагаа ашиглуулж байгаа Монгол улс ямар асуудалд хариуцлага хүлээдэг юм бэ? Түүнээс биш тэр хөлөг онгоц огт хамаагүй, компани нь ч хамаагүй, бие бүрэлдэхүүн ч хамаагүй зөвхөн зэвсэг ачуулсан тэр улс орон болон зэвсэг хүлээж авч байгаа эрэг боомт хариуцлагыг нь хүлээдэг юм гэдэг чинь бас л байж боломгүй л юм шиг санагдаад байна даа. Үүнийгээ тодорхой хариул даа. Энэ чинь хариуцлагатай юм хариулж байж, юу яриад байна.

 **Г.Занданшатар**: 84.

 **С.Түвшинтөр**: Уучлаарай, гишүүн ээ, би сая харин дутуу хэлчхэж. Энэ хамгийн номер нэг асуудал бол энэ багийн гишүүд, одоо хөлөг онгоцны ахмад, дараа нь одоо энэ менежмент компани, дараа нь одоо эзэмшигч компани тэгээд цаашлаад одоо ингээд энэ хариуцлагын хэмжээ нь болохоороо, би яг шат дарааг нь хэлээд байгаа юм. Эргийн улс нь тэр хяналт шалгалтаа зэвсэг тээвэрлэж байхад явуулаагүй байна. Боомтын улс нь ачилт буулгалт дээр анхаарал хандуулаагүй байна. Монгол Улсын далбааны хувьд, манай хариуцлагын хувьд бид нар манай Монгол Улсын далбаан дор явж байгаа хөлөг онгоцон дээр ийм юм тээвэрлүүлсэн байна гэдэг хариуцлага мэдээж ирнэ л дээ.

 Энэ конвенцын 8.2.1 дээр болохоор энэ мэдээж угаасаа аливаа улс өөрөө тэрийгээ удирдан зохион байгуулна. Тэр улс нь удирдан зохион байгуулахдаа далайчдаа хүлээн зөвшөөрсөн тэр их далайн сургуулиудад очиж сургах, мэргэших асуудлуудыг нь цаг тухайд нь хяналт тавьж, далбаан доороо явж байна уу? Манай Монгол Улсын далбаачид хаана явж байна. Тэрэн дээр нь хяналт тавьж ажиллах үүрэгтэй юм.

 **Г.Занданшатар**: Гишүүд асуулт асууж, хариулт авч, үг хэлж дууслаа.

 Халтар сайд аа, Аюурсайхан дэд дарга, Болорчулуун гишүүн нарын асуултад бичгээр хариултуудыг нь өгч, тодорхой болгож өг.

 Дэмжсэн, дэмжээгүй 3 хүртэл гишүүн үг хэлж болно. Үг хэлэх гишүүн байна уу. Алга байна.

 Одоо санал хураалт явуулна. Бүртгэлийн санал хураалт явуулна. Эхлээд бүртгэнэ. Бүртгэлийн санал хураалт.

 Ёс зүйн байнгын хороон дарга бүртгэлд ороогүй 26 гишүүнийг та нэрийг нь аваарай. Сая бол бүртгэл шүү.

 Одоо санал хураалт явуулна. Байнгын хорооны саналаар конвенцын нэмэлт, өөрчлөлтийг соёрхон батлах тухай хуулийн төслийг баталъя гэсэн саналын томьёоллоор санал хураалт явуулна.

 Санал хураалтад 61 гишүүн оролцож, 41 гишүүн дэмжиж, 67.2 хувийн саналаар дэмжигдлээ.

 Хуулийн төсөл батлагдлаа. Гишүүд ажлын хэсэгт баярлалаа.

 Эцсийн найруулгыг уншиж сонсгоё. Конвенцийн нэмэлт, өөрчлөлтийг соёрхон батлах тухай.

 Нэгдүгээр зүйл. Далайчныг сургах стандарт, гэрчилгээ олгох болон ээлжийн ажиллагааны тухай олон улсын конвенцод 2010 оны 6 дугаар сарын 25-ны өдөр оруулсан нэмэлт, өөрчлөлтийг Монгол Улсын Засгийн газрын өргөн мэдүүлснээр соёрхон баталсугай.

 Эцсийн найруулга дээр саналтай гишүүн байна уу. Алга байна.

 ***Дараагийн асуудалд орно. Олон улсын эрүүгийн шүүхийн дархан эрх болон эрх ямбын тухай хэлэлцээрийг соёрхон батлах тухай хуулийн төслийг хэлэлцэнэ.***

 Хууль санаачлагчийн илтгэлийг Гадаад харилцааны сайд Нямсүрэнгийн Энхтайван танилцуулна.

 **Н.Энхтайван**: Улсын Их Хурлын дарга, эрхэм гишүүд ээ,

 Монгол Улсын Их Хурал Олон улсын эрүүгийн шүүхийн Ромын дүрмийн 2012 оны 4 дүгээр сарын 5-ны өдөр соёрхон баталж, Монгол Улс гишүүнээр нэгдэн орсон. Ингэснээр Монгол Улс Ромын дүрмийн 48 дугаар зүйлд заасан Олон улсын Эрүүгийн шүүхийн дархан эрх ямбыг хүлээн зөвшөөрсөн байдаг.

 Олон улсын эрүүгийн шүүхийн Ромын дүрэм хүчин төгөлдөр болсны дараа буюу 2002 оны 9 дүгээр сарын 9-ний өдөр Нью-йорк хотноо Олон улсын эрүүгийн шүүхийн Ромын дүрмийн оролцогч улсуудын ассамблейгаас олон улсын эрүүгийн шүүхийн дархан эрх болон эрх ямбын тухай хэлэлцээрийг баталлаа. Энэхүү хэлэлцээрийг 78 улс соёрхон соёрхон баталсан байдаг.

 Тус хэлэлцээрийн дагуу олон улсын эрүүгийн шүүхийн Ромын дүрмийн оролцогч улсуудын ассамблейн чуулганаас сонгогдсон 18 шүүгч, прокурор, прокурорын орлогч, нарийн бичгийн дарга зэрэг олон улсын эрүүгийн шүүхийн ажиллагаанд оролцогчид энэхүү хэлэлцээрийг соёрхон батлаад 78 улсын нутаг дэвсгэрт дархан эрх ямбыг адил эдлэх юм аа. Энэхүү хэлэлцээр нь нийт 39 зүйлээс бүрдэх бөгөөд олон улсын эрүүгийн шүүхийн Ромын дүрмийн 48 дугаар зүйлд заасан дархан эрх ямбыг дэлгэрэнгүй тайлбарласан. Тухайлбал олон улсын эрүүгийн шүүх өөрийн зорилгоо хэрэгжүүлэхэд шаардагдах орон байр, захидал харилцааны халдашгүй байх зэрэг дархан эрх ямбыг эдлэх бөгөөд ингэхдээ дипломат харилцааны тухай венийн конвенцын дагуу дипломат төлөөлөгчдөд олгогсодтой адил хамгаалалтыг эдлэх юм.

 Монгол Улс тус хэлэлцээрт 2003 оны 2 дугаар сарын 4-ний өдөр гарын үсэг зурсан бөгөөд түүнийг соёрхон баталснаар олон улсын эрүүгийн шүүхийн ромын дүрмээр хүлээсэн үүргээ биелүүлэх Нэгдсэн Үндэсний Байгууллагын Хүний эрхийн зөвлөлөөс Монгол Улсын Засгийн газарт өгсөн Монгол Улс дахь Хүний эрхийн төлөв байдлын тухай зөвлөмжийг хэрэгжүүлэх ач холбогдолтой юм.

 Монгол Улсын Засгийн газрын 2020 оны 4 дүгээр сарын 29-ний өдрийн хуралдаанаар олон улсын эрүүгийн шүүхийн дархан эрх болон эрх ямбын тухай хэлэлцээр соёрхон батлах тухай хуулийн төслийг хэлэлцээд Улсын Их Хуралд өргөн мэдүүлэхээр тогтсон.

 Монгол Улсын Их Хурлын Аюулгүй байдал, гадаад бодлогын байнгын хорооны 2020 оны 12 дугаар сарын 15-ны өдрийн хуралдаанаар энэхүү хуулийн төслийг хэлэлцэн дэмжсэн болно.

 Хуулийн төслийг хэлэлцэн шийдвэрлэж өгөхийг хүсье. Анхаарал тавьсанд баярлалаа.

 **Г.Занданшатар**: Баярлалаа. Одоо Байнгын хорооны санал, дүгнэлтийг Улсын Их Хурлын эрхэм гишүүн Энхтайваны Бат-Амгалан танилцуулна, Их эзэн Чингис хаан танхимаас.

 **Э.Бат-Амгалан:** Улсын Их Хурлын дарга, эрхэм гишүүд ээ,

 Олон улсын эрүүгийн шүүхийн дархан эрх болон эрх ямбын тухай хэлэлцээрийг соёрхон батлах тухай хуулийн төслийг Монгол Улсын Засгийн газраас 2020 оны 12 дугаар сарын 1-ний өдөр Улсын Их Хуралд өргөн мэдүүлснийг Аюулгүй байдал, гадаад бодлогын байнгын хороо 2020 оны 12 дугаар сарын 15-ны өдөр хуралдаанаараа хэлэлцлээ.

 Хуулийн төслийг хэлэлцэх үед Улсын Их Хурлын гишүүн Н.Алтанхуяг, Н.Энхболд, Б.Энх-Амгалан нар асуулт асууж, хариулт авсан болно.

 Улсын Их Хурлын гишүүн Адьшаа, Бат-Эрдэнэ нар хуулийн төслийг дэмжиж байгаагаа илэрхийлээд, Монгол Улсын нэгдэн орсон олон улсын гэрээ, хэлэлцээрийн үүргээ биелүүлэх, Улсын Их Хурлын гишүүн Цогтбаатар Гадаад харилцааны яам оруулж ирсэн асуудлаа сайн судалж нягтлах, гишүүдийг үнэн зөв мэдээллээр хангах, Улсын Их Хурлын гишүүн Энхболд хуулийн төслийг хэлэлцэн шийдвэрлэж батлах нь зүйтэй. Манай улсаас олон улсын шүүхийн шүүх шүүгч шалгарсан тохиолдолд ямар улстай холбоотой, ямар хэрэгт, аль улсын нутаг дэвсгэрт болсон зэрэг асуудалд болгоомжтой хандаж, цаашид анхаарах нь зүйтэй гэсэн саналуудыг тус тус гаргасан.

 Хуулийн төслийг Байнгын хорооны хуралдаанд оролцсон гишүүдийн олонх дэмжиж 66.7 хувийн саналаар соёрхон батлах нь зүйтэй гэж үзлээ.

 Улсын Их Хурлын эрхэм гишүүд ээ,

 Олон улсын эрүүгийн шүүхийн дархан эрх болон эрх ямбын тухай хэлэлцээрийг соёрхон батлах тухай хуулийн төслийн талаарх Аюулгүй байдал, гадаад бодлогын байнгын хорооны санал, дүгнэлтийг хэлэлцэн, уг хуулийн төслийг баталж өгөхийг та бүхнээс хүсье. Анхаарал тавьсанд баярлалаа.

 **Г.Занданшатар**: Ажлын хэсгийн гишүүдийг танилцуулъя. Гадаад харилцааны сайд Н.Энхтайван, Гадаад харилцааны яамны Олон улсын гэрээ, эрх зүйн газрын захирал С.Сүхболд.

 Хууль санаачлагчийн илтгэл болон Байнгын хорооны санал, дүгнэлттэй холбогдуулан асуулт асууж, үг хэлэх Улсын Их Хурлын гишүүд байна уу.

 Алга байна.

 Байнгын хорооны саналаар Хэлэлцээр соёрхон батлах тухай хуулийн төслийг баталъя гэсэн саналын томьёоллоор санал хураалт явуулна. Бүртгэлийн санал хураалт. Энэ бүртгэл ийм гишүүд бүртгэгдлээ.

 Байнгын хорооны саналаар Хэлэлцээр соёрхон батлах тухай хуулийн төслийг баталъя гэсэн саналын томьёоллоор санал хураалт явуулъя.

 Санал хураалтад 62 гишүүн оролцож, 42 гишүүн дэмжиж, 67.0 хувийн саналаар хуулийн төсөл батлагдлаа.

 Эцсийн найруулгыг уншиж танилцуулъя.

 Хэлэлцээр соёрхон батлах тухай

 Нэгдүгээр зүйл. Олон улсын эрүүгийн шүүхийн дархан эрх болон эрх ямбын тухай хэлэлцээрийг Монгол Улсын Засгийн газрын өргөн мэдүүлснээр соёрхон баталсугай.

 Эцсийн найруулга дээр саналтай гишүүн байна уу. Алга байна.

 Эцсийн найруулгыг сонссонд тооцлоо. Гишүүд, ажлын хэсэгт баярлалаа.

 ***Дараагийн асуудлыг хэлэлцэнэ. Хөрөнгийн үнэлгээний тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүдийг хэлэлцэнэ.***

 Хууль санаачлагчийн илтгэлийг Сангийн сайд Чимэдийн Хүрэлбаатар танилцуулна.

 **Ч.Хүрэлбаатар:** Улсын Их Хурлын дарга,

 Улсын Их Хурлын эрхэм гишүүд ээ,

 Хөрөнгийн үнэлгээний хууль тогтоомжийн шинэчлэл, үнэлгээний олон улсын стандартын зарчмуудыг нэвтрүүлэх, хуулийн маргаантай заалтуудыг тодруулах, одоо үйлчилж байгаа эрх зүйн орчны хийдэл давхардлыг арилгах, одоо үйлчилж байгаа эрх зүйн орчныг сайжруулах, мөнгө угаах, терроризмтой тэмцэх зэрэг олон улсын чиг хандлагад нийцүүлэн боловсронгуй болгох зайлшгүй шаардлага тулгарч байна.

 Улсын Их Хурлын 2005 оны 26 дугаар тогтоолоор баталсан Монгол Улсын хууль тогтоомжийг 2008 он хүртэл боловсронгуй болгох, үндсэн чиглэлийн 74-т үл хөдлөх хөрөнгийг барьцаалсан, зээлээр баталгаажсан үнэт цаастай холбогдсон эрх зүйн орчныг бүрдүүлэх хүрээнд хууль эрх зүйн орчныг боловсронгуй болгох зорилгоор Хөрөнгийн үнэлгээний тухай хуулийг 2010 оны 1 дүгээр сарын 21-ний өдөр Монгол Улсын Их Хурлаас баталсан. Уг хууль 6 бүлэг, 29 зүйлтэй бөгөөд хөрөнгийн үнэлгээний харилцааг зохицуулж байна.

 Хууль хэрэгжээд 10 жилийн хугацаа өнгөрсөн хэдий ч хуулийн үр нөлөөг нэмэгдүүлэх үнэлгээний асуудлыг хөндсөн, бусад хуулиудын хоорондын уялдааг хангаж, давхардал, хийдэл, зөрчлийг арилгах, эсвэл зохицуулалт дутуугаас хэрэгжих боломжгүй олон заалтуудыг залруулах, хуулиас дээгүүр болзол шаардлагын дүрэм, журмаар тогтоохоос татгалзаж, хөрөнгийн үнэлгээний харилцааг хуулийн хүрээнд илүү тодорхой, нийтэд ойлгомжтой, олон улсын нөхцөл байдалд нөхсөн байдлаар зохицуулах хэрэгцээ, шаардлага үүсээд байна.

 Өнгөрсөн хугацаанд Монгол Улсын эдийн засгийн бүтэц, бизнесийн орчин, олон улсын бизнесийн харилцаан дахь оролцоо эрс өөрчлөгдсөнийг, хөрөнгийн үнэлгээний одоогийн хууль тогтоомж өргөн зохицуулах боломжгүй байна.

 Иймд эдийн засгийн хөгжил, бизнесийн орчин, төрөөс баримтлах бодлогод нийцүүлэх, өмнөх туршлагад тулгуурлан хуулийн төслийг нэг мөр ойлгомжтой, хийдэлгүй, маргаан бага үүсдэг болгохоор шинэчлэх шаардлага тулгарсан. Энд Хөрөнгийн үнэлгээний тухай хуульд дараах зохицуулалтыг өөрчлөн найруулж байна. Үүнд:

 Нэг. Үнэлгээний үйл ажиллагаанд оролцогч үнэлгээчин, үйлчлүүлэгч, хэрэглэгч гэсэн талуудын оролцоог жигд хангах, олон нийтийн эрх ашгийг хөндсөн хуулийн этгээдийн хөрөнгийн үнэлгээ, төрийн болон орон нутгийн өмчийг хувьчлах, худалдах, зээлийн зориулалтаар барьцаалах, өр төлбөрт тооцох, иргэд, аж ахуйн нэгжээс эргүүлэн татан авах зэрэг тодорхой тохиолдолд зайлшгүй тусгай зөвшөөрөлтэй хуулийн этгээдээр үнэлүүлэхээр хуулийн төсөлд тусгах.

 Гурав. Аж ахуйн үйл ажиллагааны тусгай зөвшөөрлийн тухай хуульд заасны дагуу үнэлгээний үйл ажиллагааг тодорхойлж, шалгуур шаардлагыг хангасан хуулийн этгээдэд олгох.

 Дөрөв. Мэргэжлийн өөрийгөө зохицуулах байгууллагын чиг үүргийг хуулийн төсөлд шинэчлэн тогтоох.

 Тав. Хөрөнгийн үнэлгээний талаарх бодлогыг тодорхойлж, шийдвэрийг гаргахдаа төрийн болон мэргэжлийн байгууллага, үнэлгээний хуулийн этгээдийн оролцоог нэмэгдүүлэх, харилцан уялдаатай байлгах зорилгоор мэргэжлийн хороог санхүү, төсвийн асуудал эрхэлсэн Засгийн газрын гишүүний шийдвэрээр байгуулан ажиллуулах.

 Зургаа, үнэлгээний олон улсын стандартын зарчмуудыг нэвтрүүлж, мөнгө угаах, терроризмтой тэмцэх болон бусад шаардлагад нийцсэн мэдээллийн санг хөгжүүлэх зэргээр олон асуудлыг тодорхой болгосон.

 Мөн хуулиас дээгүүр болзол шаардлагыг дүрэм журмаар тогтоохоос татгалзаж, хуулийн хүрээнд илүү тодорхой, нийтэд ойлгомжтой байдлаар зохицуулах. Үнэлгээний олон улсын стандартын дагуу зарим тохиолдолд ойлголтыг шинэчлэх, хуулийн давхардал, хийдэл зөрчлийг арилгаж, түүний зохицуулалтыг боловсронгуй болгохоор тус тус шинэчлэн найрууллаа.

 Улсын Их Хурлын дарга, Улсын Их Хурлын эрхэм гишүүд ээ,

 Хууль тогтоомжийн тухай хуулийн 20 дугаар зүйлийн 20.8 дахь хэсгийг үндэслэн Хөрөнгийн үнэлгээний тухай хуулийн шинэчилсэн найруулгын төсөл болон уг хуулийн төсөлтэй холбогдуулан боловсруулсан Хөрөнгийн үнэлгээний тухай хуулийг хүчингүй болсонд тооцох тухай, Зөрчлийн тухай хуульд өөрчлөлт оруулах тухай, Аудитын тухай хуульд нэмэлт, өөрчлөлт оруулах тухай, Аж ахуйн нэг үйл ажиллагааны тусгай зөвшөөрлийн тухай хуульд нэмэлт, өөрчлөлт оруулах тухай, Үл хөдлөх эд хөрөнгийн албан татварын тухай хуульд нэмэлт, өөрчлөлт оруулах тухай, Улсын тэмдэгтийн тухай хуульд нэмэлт, өөрчлөлт оруулах тухай, Эрдэнэсийн сангийн тухай хуульд нэмэлт, өөрчлөлт оруулах тухай, Шүүхийн шинжилгээний тухай хуульд нэмэлт оруулах тухай хуулийн төслүүдийг хэлэлцэн шийдвэрлэж өгөхийг хүсье. Баярлалаа.

 **Г.Занданшатар:** Төслийн талаар Эдийн засгийн байнгын хорооны санал, дүгнэлтийг Улсын Их Хурлын гишүүн Жадамбын Бат-Эрдэнэ Их эзэн Чингис хаан танхимаас танилцуулна.

 **Ж.Бат-Эрдэнэ:** Улсын Их Хурлын дарга, эрхэм гишүүд ээ.

 Эдийн засгийн байнгын хорооны 2020 оны 12 дугаар сарын 15-ны өдрийн хуралдаанаар Монгол Улсын Засгийн газраас 2020 оны 5 дугаар сарын 12-ны өдөр Улсын Их Хуралд өргөн мэдүүлсэн Хөрөнгийн үнэлгээний тухай шинэчилсэн найруулгын төсөл болон хамт өргөн мэдүүлсэн бусад хуулийн төслүүдийн хэлэлцэх эсэх хэлэлцүүлгийг хийлээ.

 Төсөл санаачлагч нь үнэлгээний үйл ажиллагааны зарчим, зохион байгуулалтын эрх зүйн үндсийг тодорхойлох, хөрөнгийн үнэлгээний үйл ажиллагаа эрхлэх эрх олгох, үнэлгээний үйл ажиллагааг хэрэгжүүлэх, хяналт тавих, энэ чиглэлээр төрийн болон мэргэжлийн өөрөө удирдах ёсны байгууллага, үнэлгээчин, үнэлгээний хуулийн этгээд, үйлчлүүлэгч, гуравдагч этгээдийн эрх, үүрэг, үйл ажиллагаатай холбогдсон харилцаа болон үнэлгээний тайлангийн чанарын хяналтын тогтолцоог сайжруулахын зэрэгцээ шаардлагын дагуу хуулийн төслийг шинэчлэн боловсруулжээ.

 Байнгын хорооны хэлэлцүүлгийн явцад Улсын Их Хурлын гишүүн Б.Энхбаяр мөнгө угаах терроризмыг санхүүжүүлэхтэй тэмцэхтэй холбоотойгоор фатф-аас өгсөн зөвлөмжид, хөрөнгийн үнэлгээний тухай хууль тогтоомжид өөрчлөлт оруулах чиглэл өгсөн. Төрийн өмчийн байгууллагуудын газар, машин тэрэг гэх мэт өмчийг үнэлэх хэрэгтэй.

 Улсын Их Хурлын гишүүн Ц.Цэрэнпунцаг хөрөнгө үнэлэгчдийн эрх ашиг болон өмчийн эрхийг хамгаалах, хувь хүний хөрөнгийг шударгаар үнэлэх, хамгаалах тал дээр анхаарах, Улсын Их Хурлын гишүүн Б.Жавхлан уг хуулийн төсөл, хөрөнгийн эргэлт, хөрөнгийн үнэлгээний зүйлийн зах зээлийг хамгаалсан дэмжсэн төсөл болсон бөгөөд хөрөнгийн үнэлгээний харилцаанд оролцогч үйлчлүүлэгч үнэлгээчин, хэрэглэгч талуудын эрх ашгийг тэнцүү хамгаалсан хууль байх ёстой.

 Энэ чиглэлээр батлагдсан эдийн засгийн олон салбарын эрх ашиг хөндөгдөх тул ажлын хэсэг байгуулан ажиллах хэрэгтэй гэсэн саналуудыг тус тус гаргалаа.

 Байнгын хорооны хуралдаанд оролцсон гишүүд санал нэгтэйгээр дээрх хуулийн төслийг үзэл баримтлалын хүрээнд дэмжиж Улсын Их Хурлын чуулганы нэгдсэн хуралдаанд оруулж хэлэлцүүлэх нь зүйтэй гэж үзлээ.

 Улсын Их Хурлын эрхэм гишүүд ээ, Хөрөнгийн үнэлгээний тухай хууль, хуулийн төсөл, Хөрөнгийн үнэлгээний тухай хууль хүчингүй болсонд тооцох тухай, Аудитын тухай хуульд нэмэлт, өөрчлөлт оруулах тухай, Патентын тухай хуульд нэмэлт, өөрчлөлт оруулах тухай, Эрдэнэсийн сангийн тухай хуульд нэмэлт, өөрчлөлт оруулах тухай, Улсын тэмдэгтийн хураамжийн тухай хуульд нэмэлт, өөрчлөлт оруулах тухай, Үл хөдлөх хөрөнгийн тухай хуульд нэмэлт, өөрчлөлт оруулах тухай, Аж ахуйн нэгжийн тусгай зөвшөөрлийн тухай хуульд нэмэлт, өөрчлөлт оруулах тухай, Шүүхийн шинжилгээний тухай хуульд нэмэлт, өөрчлөлт оруулах тухай, Зөрчлийн тухай хуульд нэмэлт, өөрчлөлт оруулах тухай хуулийн төслүүдийг хэлэлцэх эсэх хэлэлцүүлгийг явуулсан талаарх Эдийн засгийн байнгын хорооны санал, дүгнэлтийг хэлэлцэн шийдвэрлэж өгөхийг та бүхнээс хүсье. Анхаарал тавьсанд баярлалаа.

 **Г.Занданшатар**: Баярлалаа. Одоо ажлын хэсгийн гишүүдэд Сангийн сайд Чимэдийн Хүрэлбаатар, Сангийн яамны нягтлан бодох бүртгэлийн бодлогын газрын дарга Чойгүнсэнгийн Чимэдсүрэн, Сангийн яамны нягтлан бодох бүртгэлийн газрын ахлах мэргэжилтэн Доржсүрэнгийн Дариймаа, Монголын мэргэшсэн үнэлгээчдийн институтийн гүйцэтгэх захирал Баттөмөрийн Энхболд.

 Хууль санаачлагчийн илтгэл болон Байнгын хорооны санал дүгнэлттэй холбогдуулан асуулт асуух Улсын Их Хурлын гишүүд байна уу. Л.Энх-Амгалан гишүүнээр Их хуралдай танхим тасаллаа. Эзэн Чингис хааны танхимаас Амарсайхан гишүүн, Үндсэн хуулийн танхимаас Жамъянхорлоогийн Сүхбаатар, Тэмүүлэн гишүүн, Их засаг танхимаас Нямаагийн Энхболд гишүүн тасаллаа.

 Эрхэм гишүүн Тогмидийн Доржханд асуулт асууна.

 **Т.Доржханд**: Баярлалаа. Энэ хуулийг хэлэлцэхийг дэмжиж байгаа. Үндсэн агуулга нь юу байна вэ гэхээр Монголд чинь маш их хэмжээний баялаг байдаг, хөрөнгө байдаг. Гэтэл тэрийгээ үнэлсэн зүйл байхгүй. Хамгийн энгийн жишээ гэхэд Туул голын урд талаар байгаа баахан байшингууд чинь бүгдээрээ нөгөө орон сууцын ордер ч байхгүй эдийн засгийн эргэлтэд оруулж чаддаггүй.

 Тэгээд түүнийгээ барьцаанд тавиад зээл ч авч чаддаггүй, тэгээд үнэлгээ нь өөрөө бодитой байна уу, үгүй байна уу, үнэлгээчдийн чадвар гээд маш олон асуудлууд байгаа юм. Тэгээд энэ хөрөнгөө бид нар үнэлж байж нөгөө эдийн засгаа багтаамжийг тэлээд түүгээрээ дамжуулаад эргэлтэд оруулах ийм боломж нь бол байна гэж харж байгаа. Тэгээд тийм болохоор энэ руу чиглэсэн хууль байх гэж харж байна.

 Тэгэхдээ 3 асуулт байна. Нэгд, хуулийн 10.3 хөрөнгийн үнэлгээний үйлчилгээний хөлсний жишгийг санхүү төсвийн асуудал эрхэлсэн Засгийн газрын гишүүн хөдөлмөрийн хөлсний доод хэмжээтэй уялдуулан тогтооно гээд. Тэгээд ямар тохиолдол юм бэ гэхлээр нэг үйлчлүүлэгч нөгөө үйлчлүүлэгчтэйгээ ярьж тохирсон тохиолдолд, эсвэл өөрийнхөө байгууллагаас нэг үнэлгээчнийг тогтоогоод томилоод явуулсан тохиолдолд, эсвэл хууль шүүхийн байгууллага үнэлгээ хийе гэсэн тохиолдолд гээд аль аль дээр нь тухайлбал жишиг үнийг нь Сангийн сайд тогтооно гэж байгаа нь өөрөө агуулгын хувьд бол болохгүй байна.

 Хэрвээ шүүхийн байгууллага хэрвээ үнэлгээ хийх гэсэн тохиолдол бол жишиг үнэ тогтоож болж байна. Түүнээс биш зах зээлийнхээ зарчмаар явж байгаа хоёр хүн хэлцэл хийгээд үнэлгээгээ тогтоож, бизнесийнхээ гэрээ хэлцлийг хийж байгаа үед нь тэнд төр оролцох шаардлага байхгүй байна гэж нэг.

 Хоёрдугаарт, энэ төслийн 18.1-д энэ үнэлгээний хуулийн этгээд нь зөвхөн хязгаарлагдмал хариуцлагатай нөхөрлөл байна гээд. Одоо хувь хүмүүс хийж байгаа нь үнэн. Тэгэхдээ үүнийг байгууллага болох нь зүйтэй. Тэгэхдээ нөхөрлөл байлгаж болохгүй нь ээ. ХХК хэлбэрээр явуулах нь бол зүйтэй байна. Энэ дээр та нар тодорхой хариулт өгөөч ээ. Тэгээд үнэлгээ чинь заавал гурав байх ёстой гэдэг шаардлага байгаа юм уу? Зах зээл нь өөрөө жижигхэн тэгээд амьдралгүй юмыг та нарт тулгаад байхлаар.../хугацаа дуусав/.

 **Т.Аюурсайхан:** Доржханд гишүүнд нэг минут өгье.

 **Т.Доржханд**: Баярлалаа. Гуравт болохоор энэ хуулийн 22.1.5.хөрөнгийн үнэ цэнийг бодитой бус тогтоосноор үйлчлүүлэгч гуравдагч этгээдэд ноцтой хохирол учруулсан нь шинжээчдийн дүгнэлтээр тогтоогдсон тохиолдолд гээд. Шүүх нэг шийдвэр гаргаад шинжээчийг үнэлгээг нь тогтоо гэх юм байна л даа. Гэтэл тэр үнэлгээ нь хуучин үнэлгээчний хийсэн тогтоол байдаг. Тэгээд аль нь зөв байх юм бэ гэдэг ийм асуудал үүсэх нь ээ. Тэгэхлээр үүнтэй холбоотой энэ зохицуулалтаа бол эргэж харах хэрэгтэй байна. Та нар яаж шийдэх гэж байгаа юм бэ? Тэгээд ер нь эцэст нь хэлэхэд үнэлгээний зах зээл чинь жижигхэн шүү дээ. Гэтэл аудитын компаниуд тэр үнэлгээний зах зээлийг нь булаагаад байдаг, банкууд даатгалын зах зээлийг булаадагтай адилхан.

 Тэгэхлээр энэ зах зээлээ хөгжүүлэхийн тулд бол бид нар аль болох энэ хосолмол үйл ажиллагаануудыг хориглох хэрэгтэй. Тийм болохлоор Монголд мэргэшсэн үнэлгээчид хэрэгтэй. Энэ эукар валютын сангаас гарч ирсэн банкнуудын үнэлгээн дээр чинь үнэлгээ хийх чадвартай хүн байхгүй байсан шүү дээ. Тэгээд энэ үнэлгээний үеэр чинь Монголын компаниа чадваржсан байгаа юм. Зах зээл нь жаахан тэлсэн.

 **Т.Аюурсайхан:** Ажлын хэсэг 83 дугаар микрофон дээр өөрийгөө танилцуулаад хариул.

 **Сангийн яамны Нягтлан бодох бүртгэлийн бодлогын газрын дарга Ч.Чимидсүрэн**: -Доржханд гишүүний асуултад хариулъя. Үнэлгээний үйлчилгээний хөлстэй жишиг үнэ тогтоох талаар асуулаа. Ер нь үндсэн зарчим нь 5.1.3 дээр буюу үйлчлүүлэгч үнэлгээчинтэй харилцан тохиролцож үнийг тохирох үндсэн зарчимтай байгаа. Жишиг үнэлгээг ямар үед хэрэглэх вэ гэхээр зэрэг тэр заавал хийгдэх үнэлгээ буюу одоо тэр төрийн өмчит байгууллага хувьчлагдах, төрийн өмчийг хувьчлах гээд нөгөө заавал хийгдэх үнэлгээн дээр заагдсан зүйлүүд дээр бол бид нар энэ жишиг үнэлгээг гаргаж өгөхгүй бол энэ үнэлгээний үйл ажиллагаанууд бас ирээдүйд нь хийгддэг төсөвт суух урьдчилсан тооцоолол хийгдэх шаардлагатай байдаг. Энэ тохиолдлуудад ашиглагдах тэр асуудлаар оруулсан байгаа.

 Хоёрт нь, яагаад заавал нөхөрлөл хэлбэрээр хийж байгаа юм. Тэгээд одоогийн зохицуулж байгаа хуулиар бол хувь хүн хөрөнгийн үнэлгээг хийхээр зохицуулалттай байгаа. Тэгэхээр одоогийн шинэ оруулж байгаа хуулийн төсөл дээр нөхөрлөл байна. Нөхөрлөл нь гурван гишүүнтэй байх ёстой гэж байгаа юм. Тэгэхээр яагаад вэ гэхээр үнэлгээний үйл ажиллагааг нарийн мэргэжлийн мэргэшсэн хүн хийх ёстой. Өөрөөр хэлбэл оюуны бизнес гэж үздэг. Тэр утгаар нь өөр хэн нэгэн хүн одоо энэ компанийг байгуулаад энэ мэргэшсэн үнэлгээчдийг хөлслөөд байхааргүй. Энэ хүмүүс нь эргээд энэ хийсэн ажлынхаа хариуцлагыг одоо хүлээх зорилгоор нөхөрлөл гэдгийг авч үзсэн байгаа.

 Нийтийн ашиг сонирхол бүхий байгууллагуудад энэ нөхөрлөлүүд нь үнэлгээний ажлыг хийх бололцоотой. Түүнээс бага буюу одоо хоорондоо тохироод хийж болох жижиг ажил үйлчилгээг хувь хүн нь хийж болох ийм зохицуулалтаар хийсэн байгаа.

 Гуравт нь ,үнэ цэн нь хэрвээ өөрөөр хэлбэл үнэлгээний тайлан буруу байх юм болбол энэнтэй холбоотой асуудлыг хэрхэн зохицуулах талаар асуулаа. Одоогийн байгаа практик болоод үүнийг илүү боловсронгуй болгож байгаа хэлбэрээр гомдол гаргасан буюу маргасан үед мэргэжлийн байгууллагууд дээр шинжээч гарч энэ үнэлгээн дээр нь дүгнэлт гаргах.

 **Т.Аюурсайхан**: Нэг минут 83 дугаар микрофон, гүйцээгээд хариулчих.

 **Ч.Чимидсүрэн**: Хэрэв шинжээч тэдэн дээр дүгнэлт буруу гарсан гэж маргаж байгаа тохиолдолд мөн энэ төрийн захиргааны байгууллага дээр байх энэ мэргэжлийн хороо эцэслэн шийдвэрлэхээр зохицуулалтыг оруулсан.

 **Т.Аюурсайхан:** Одоо Их эзэн Чингис хаан танхимаас Амарсайхан гишүүн асуулт асууна.

 **С.Амарсайхан:** Энэ хуулийн төслийг хэлэлцэхийг дэмжиж байгаа. Энэ бол маш чухал. Яагаад гэвэл энэ үндсэн утгаараа бол манай эдийн засгийн суурь томоохон асуудлуудыг шийдвэрлэх, цаашдаа жинхэнэ зах зээлийн зарчмаар энэ чөлөөт эдийн засгаа хөгжүүлэх, иргэн аж ахуйн нэгжүүдийн эд хөрөнгийг зөв үнэлэх, үнэ цэнийн өгөөжийг нь нэмэгдүүлэх, нэгдүгээрт.

 Хоёрдугаарт, татвар хураамжийг зохистой бөгөөд нарийн тодорхойлох, тэр хэрээрээ төсвийн орлого бүрдэх, иргэн, аж ахуйн нэгж төсвийн орлогын хоорондын уялдаа холбоог жинхэнэ ил тод нээлттэй болгоход их ач холбогдолтой байгаа юм. Тэгээд манайд хамгийн их дутагдаж байгаа юм энэ шүү дээ. Тийм ч учраас улсын эд хөрөнгөнөөсөө эхлээд төрийн өмчөөсөө эхлээд хувийн өмчүүд нь хүртэл өөр өөрсдийн гэсэн балансын үнэ өртөгтэй байдаг хэдий ч бүр одоо социализмын үеийн балансын үнэтэй явж байгаа эд хөрөнгүүд ч их байна, тэр хэрээрээ үнэлэгдэж байгаа нь ч байна. Зарим нь зах зээлийн үнэ өртгөөс хэт өндөр үндэслэлгүй тогтоосон, үнэ өртөг, тэр хооронд иргэний маргаан үүсгэдэг асуудлууд ч байна.

 Тэгээд энэ бүхнийг цааш нь тодорхой болгох асуудал энэ их чухал юм байгаа юм. Тийм учраас энийг хэлэлцээд, бас буруу зөвийг нь засаад явах нь зүйтэй. Энэ дээр анхаарах хэд хэдэн асуудлууд бий. Нэгдүгээрт нь олон улсын жишигт нийцүүлсэн байх ёстой, үнэлгээ хийсэн бол тэр нь олон улсын жишигт нийцэхээс гадна олон улсад хүлээн зөвшөөрөгддөг байх. Тэр эрх зүйн орчин, үнэлгээний үнэ цэнийг бий болгоход энэ хуулийн ач холбогдол их чухал.

 Хоёрдугаарт үүнийг дагаад зөвхөн одоо энэ орж ирж байгаа дагалдах хуулиудаас гадна төлбөр тооцоо, банк, тэгээд зээлийн тухай хуульд өөрчлөлт оруулах ёстой гэж үзэж байгаа юм.

 **Т.Аюурсайхан**: Амарсайхан гишүүнд нэг минут өгье.

 **С.Амарсайхан**: Төлбөр тооцоо, зээлийн тухай хуульд өөрчлөлт оруулах ёстой гэж бодож байгаа. Бас нэмэлт өөрчлөлт. Банкнаас зээл авдаг үнэлгээ хийдэг. Яг үнэлгээгээрээ явдаггүй. Нэг талдаа үнэлгээ нь бодитой биш. Нөгөө талдаа бодитой байсан ч гэсэн зээл олгож байгаа банк санхүүгийн байгууллагууд аль болох үнэлгээг багаар хийх, түүнээс үүдээд ямар нэгэн маргаан гарсан тохиолдолд банкны шахалтаар зах зээлийн бодит үнээс хэт доогуур барьцаа хөрөнгөө банканд өгөх, шүүхийн шийдвэрээр хураалгах зэрэг ийм асуудалд иргэд их хохирдог оо.

 Тэгэхээр энэ асуудлаас шалтгаалаад олон хүндрэл бэрхшээлүүд маргаан гардаг учраас нэгэнт л одоо энэ хөрөнгийн үнэлгээ хийдэг болъё, зарчмыг нь тодорхойлъё, ил тод болгоё гэж байгаа бол татвараасаа эхлээд зээл авах хүртлээ яг энэ албан ёсны үнэлгээгээр нь.../хугацаа дуусав/.

 **Т.Аюурсайхан**: 83 дугаар микрофон дээр хариулт тайлбар хэлье.

 **Ч.Чимидсүрэн**: Үнэлгээний үйл ажиллагаанд хэрэглэхдээ олон улсын стандартыг баримтлах ийм чиг баримжаатайгаар оруулсан. Үнэлгээний олон улсын стандарт нь үнэлгээний олон улсын консулаас гаргасан ийм стандарт бий. Биднийг энэ өнөөгийн практикаар бол хэрэглээд сүүлийн одоо хувилбаруудыг нь цаг тухайн үед нь орчуулаад хэрэглэж явж байгаа. Энэ практикаар явж байгаа. Мөн үнэлгээнд хэрэглэгддэг үндсэн зарчмуудыг хэрэглэхээр хуулийн төсөлд оруулсан.

 Барьцаа хөрөнгө зээлтэй холбоотой үйл ажиллагаа Монголбанкан дээр Банкны тухай хуулиар ерөнхийд нь зохицуулалт хийгээд явж байгаа. Монгол банкан дээр ч гэсэн одоо энэ хөрөнгийн үнэлгээтэй холбоотой байгууллагын дотоод өөрийн үнэлгээ банкны зориулалтаар хийгдэж байгаа үнэлгээн дээр бол хэрхэн үнэлэх талаар томоохон журам гарчхаад байгаа. Гэхдээ бидний хувьд бол энэ дотоод үнэлгээ ч гэсэн энэ олон улсын зарчимд суурилсан, олон улсын стандартын дагуу арга аргачлалаар бол хийгдэх ёстой гэдэг үүднээс хэлээд одоо энэ хууль гарч байгаа. Энэ хуультай нийцүүлээд танай журам бол анхаарах ёстой шүү гэдэг талаар хэлж байгаа. Одоогоор банкны дотоод үнэлгээ нь өөрийн зохицуулсан журам, арга аргачлалаар явагдаж байгаагаас биш энэ хууль болоод мэргэжлийн байгууллагатай бол уялдаа багатай явж байгаа асуудал энд зохицуулагдах болно.

 **Т.Аюурсайхан**: Одоо Үндсэн хууль танхимаас Тэмүүлэн гишүүн асуулт асууна.

 **Г.Тэмүүлэн**: Би тэгэхээр энэ Хөрөнгийн үнэлгээний тухай хуультай холбогдуулаад хэд хэдэн зарчмын асуудлыг бас хөндөж ярих гэсэн юм. Энэ хууль хэрэгжээд найман жил болсон. Өнөөдөр Монгол улсын бизнесийн орчинд, ер нь магадгүй энэ бизнесийн хөгжлийг дэмжихэд хамгийн их хувь нэмэртэй хууль бол энэ байгаад байгаа юм. Гэтэл өнөөдөр 8 жил болсон, өнөөдөр хөгжлийн, магадгүй хамгийн чөдөр тушаа болж байгаа асуудал яг энэ салбар дээр би байгаад байна гэж хараад байгаа юм. Тэгэхээр би энэ үнэлгээтэй холбоотой хууль тогтоомж өнөөдрийг хүртэл явж ирсэн бүтэц, зохион байгуулалтын асуудал нь би өөрөө ерөөсөө болохгүй байна гэж хараад байгаа юм. Өнөөдөр хамгийн их хөрөнгө оруулагчдын эрх ашиг хөндөгдөж байгаа асуудал бол энэ үнэлгээн дээр байна. Бизнесийн эрх ашиг хөндөгдөж байгаа асуудал энд байна. Бизнесийн хөгжлийг хойш нь татаад байгаа асуудал аль ч салбарт хөрөнгийн үнэлгээн дээр очихоор үүсээд байгаа асуудал байгаа.

 Өнөөдөр тэгэхээр би үнэлгээний бизнесийг энэ салбар бүрт хөгжүүлэхийн шаардлага байгаа. Тэгэхээр бид нарын энэ өнөөдөр оруулж ирж байгаа энэ хуулийн төслийн өөрчлөлтийн хүрээнд магадгүй би та бүхний оруулж ирсэн хуулийн төсөлтэй танилцсан. Энэ дээр бид нар зарчмын хувьд ер нь ажлын хэсэг гаргаад үүнийг маш өргөн хүрээнд хувийн хэвшлийнхнийг мэргэжлийн холбоодуудыг дэмжих нэн шаардлага байгаад байна.

 Өнөөдөр та бүхэн мэдэж байгаа. Өнөөдөр бид нар уул уурхайн салбарыг ярья. Өнөөдөр орд газрын юу гэдэг юм, тухайн тэр ордын үнэлгээний асуудлыг яръя гээд аваад үзэхэд олон улсын түвшинд хүлээн зөвшөөрөгдсөн, тухайн тэр үнэлгээний бизнес эрхэлдэг бизнес ч байхгүй, үүнийг бодитоор үнэлдэг зүйл ч байхгүй байгаад байгаа юм. 2007 онд батлагдсан Ашигт малтмалын тухай хуулиараа бид нар 39 стратегийн орд газрыг авсан. Өнөөдөр гэхэд 39 стратегийн орд газар дээр бид нар бодитоор үнэлгээг нь хийсэн зүйл байхгүй байгаад байгаа юм. Өнөөдөр хөдөө аж ахуйн салбар дээр аваад үзье. Мал аж ахуйн салбар дээр. ХААН банканд барьцаанд тавигдаж байгаа малуудыг аваад үзье. Яагаад энэ нэгж мал өөрөө өөрсдийнхөө ашиг шим гарц шинж чанараасаа хамаарч нэгж тус бүр дээрээ тус тусдаа үнэлгээтэй байх ёстой асуудлыг жишээ нь хоёр, гурав дахин бууруулаад байгаа юм байна.

 Тэгэхээр би явж явж энэ хуулийн төслийг хараад үзэхээр бүх энэ эрх мэдлийг бид нар төр дээр төвлөрүүлээд байна. Мэргэжлийн холбоо чинь оролцохгүй байна. Хувийн хэвшлийнхнийгээ бид нар дэмжихгүй байна. Энэ үнэлгээ хийдэг аж ахуйн нэгжүүдийг бид нар салбар.../хугацаа дуусав/.

 **Т.Аюурсайхан**: Тэмүүлэн гишүүнд 1 минут.

 **Г.Тэмүүлэн:** Тэгэхээр энэ хуулийн өөрчлөлтөөр оруулж ирж байгаа асуудал чинь энэ хуулийн 15 гээд үнэлгээ хийх зөвшөөрлийг олгох гэхээр Сангийн яам байдаг. Жишээ нь тухайн тэр үнэлгээний аргачилал зааврыг заавал ч үгүй тэр энэ яам хийнэ гэдэг юм уу, эсвэл тухайн Уул уурхайн яамтай хамтарч тухайн тэр уул уурхайтай холбоотой аргачлал, стандартыг батална гэдэг асуудлыг тавьдаг. Эсвэл магадгүй тухайн хөрөнгийн үнэлгээний мэргэжлийн хороо гээд аваад үзэнгүүт Сангийн яам батална ч гэдэг юм уу. Би энэ дээр өөрөө гол зангилаа асуудал барина гэж хараад байгаа юм. Төр өөрөө болчхоод байна.

 Тэгэхээр бид нар өнөөдөр магадгүй төр өөрийнхөө зарим эрх мэдлүүдийг мэргэжлийн холбоодод нь өгөх, хувийн хэвшилд нь өгөх, бизнесийнх нь зарчмаар өөрөө өөрсдөө хөгжүүлээд аваад явах, өөр өөрсдийнх нь цаашид хэрэгцээтэй байгаа хөгжлийг тодорхойлоод аваад явах шаардлага бол байна гэж харж байгаа юм. Би өөрийнхөө мэдэх хамгийн гол салбар. Уул уурхайн салбар. Жишээ нь орд газрын үнэлгээтэй холбоотой асуудал маш их үүсдэг. Ханресорсын асуудал байна. Ураны орд газартай арбитрын шүүх дээр очиж шийдэгдэж байсан. Саяын Салхитын мөнгөний ордны асуудал байна. Тухайн уул уурхайн үнэлгээний асуудлууд маш их өсөж байгаа юм. Тэгэхээр энэ салбар болгонд байна. Үүнийг бид нар цэгцлэх ёстой.

 **Т.Аюурсайхан**: 83 дугаар микрофон дээр ажлын хэсэг.

 **Ч.Чимидсүрэн**: Тэмүүлэн гишүүний асуултад хариулъя. Тэгэхээр одоогийн байдлаар 280 мэргэшсэн үнэлгээчин бэлтгэгдчихээд байгаа юм. Түүний 100 орчим нь үнэлгээний чиглэлийнхээ үйл ажиллагааг хийгээд яваа тал бий. Мэргэжлийн олон холбоод энэ 10 жилийн хугацаанд байгуулагдаж нийлж нэгдэж явсан ийм тохиолдлууд байгаа. Тэгэхээр энд өөрөө зохицуулах байгууллага гэсэн буюу энэ мэргэжлийн байгууллагын оролцооны үйл ажиллагаанд нь зохицуулалт хийхээр энэ хуульд оруулж ирсэн. Тэгэхээр гол үйл ажиллагаа нь энэ өөрөө өөрийгөө зохицуулах буюу мэргэжлийн хүмүүс маань өөрсдийнхөө зарчим, арга зүй, зохион байгуулалт, талаа илүү анхаарах тал дээр тусгаж оруулж ирж байгаа.

 Хоёрт тэр уул уурхай ч гэдэг юм уу оюуны өмч гэх мэтчилэн. Ингээд үнэлгээний асуудал болоод төрөлжөөд явах зохицуулалттай. Өнөөдөр энэ асуудал аль нь ч хийгдээгүй. Одоо бид нар үл хөдлөх хөрөнгө, газар бизнесийн үнэлгээ хийх зөвхөн аргачлалтай. Хууль эрх зүйн зохицуулалтгүй ингээд өнөөг хүрч ирсэн. Тэгэхээр энэ хуулийн гаргалгаан дээр түрүүний хэлсэн үнэлгээний төрөл зүйл бүр тухайлбал уул уурхайн чиглэл, орд газар үнэлэх ч гэдэг юм уу энэ чиглэлийн асуудлуудыг төрийн захиргааны байгууллага буюу Сангийн яам, санхүү, төсвийн асуудал эрхэлсэн байгууллага, Уул уурхайн яамтайгаа хамтраад, ингээд тухайн чиглэлийн салбарын яамдтай нь хамтраад энэ арга зүйн болон зохицуулалтын журмыг нь хийгээд явахаар энд тусгасан байгаа гэж хариулъя баярлалаа.

 **Т.Аюурсайхан**: Тэмүүлэн гишүүнд нэг минут нэмээд өгчихье. Хариулт хангалтгүй гэж үзэж байгаа. Тэмүүлэн гишүүн.

 **Г.Тэмүүлэн**: Би энэ саяын тэр тайлбар дээр ч гэсэн хангалтгүй гэж үзэж байгаа. Тэгэхээр бид нар энэ хөрөнгийн үнэлгээний аргачлал, төрөөс нь баримталж байгаа бодлого энэ одоо бүтэц тогтолцооны асуудал дээр бид нар маш том хандлагын өөрчлөлтийг бид нар гаргахгүй бол энэ бизнесийн салбар чинь өөрсдөө хөгжихгүй шүү. Өнөөдөр жишээ нь та нар бодоод үз. Уул уурхайн салбарт өнөөдөр бид нар тэр тухайн орд газрыг батлуулъя, тухайн тэр ордын гэдэг юм уу хөрөнгийн үнэлгээг бид нар хийлгэе гээд аваад үзэхээр Эрдэс баялгийн мэргэжлийн зөвлөл гээд Уул уурхайн яамны дор байдаг. Тухайн тэр стандарт журмыг нь баталъя гэхээр дахиад тэр яам нь батлах ёстой байдаг. Баталдаггүй. Одоо жишээ нь юу гэдэг юм, тэр Австралийн байна уу, Жорк стандарт байна уу? Оросын ТЭЗҮ хийдэг стандарт байна уу. Ингээд будилаан үүсдэг асуудлууд үүсэж байгаа юм.

 Тэгтэл өнөөдөр бид нар үүнийг зөв хийсэн бол Монголд өнөөдөр хөрөнгийн бирж хөгжих үндэс суурь тавигдах байсан юм. Өнөөдөр хөдөө аж ахуйн салбар дээр бид нар малын хөрөнгийн үнэлгээг бодитоор гаргадаг байсан бол ашиг шим өндөр бүхий малыг бид нар, магадгүй тэр нэг хонь 20 мянга биш 30 мянга биш, 200-300 мянгаар үнэлэгддэг энэ тогтолцоог бид нар хийх хэрэгтэй байгаа. Тэгэхээр салбар болгонд мэргэшсэн үнэлгээчид хэрэгтэй байгаа юм.

 **Т.Аюурсайхан**: 87, чухал саналууд хэлж байна шүү. Асуулт ч байна, хариул даа.

  **Б.Энхболд**: Гишүүний асуултад хариулъя. Гишүүний саналтай 100 хувь нийлж байгаа. Бид нар Хөрөнгийн үнэлгээний хууль маань бол хөрөнгийн зах зээл, санхүүгийн зах зээл үнэн зөв, бодитой илэрхийлэгдэх олон улсын жишигт нийцэх, одоо энэ хандлагыг барихыг зорьсон байгаа. Иргэн, байгууллагын өмч хөрөнгө, улсын өмч хөрөнгө, баялаг эдийн засгийн эргэлтэд орох ёстой, үнэ цэнтэй байх ёстой гэдэг гол зарчмыг баримталж түүнийг зөрүүтэй хийлгэхгүйн тулд тодорхой арга зүйн хэм хэмжээнд бариулах гэсэн л голдрилд хуулийн төсөл маань боловсруулагдсан байгаа.

 Олон улсын жишигт нийцсэн энэ салбар маань бие дааж хөгжих үндсэн зарчим, мэргэжлийн байгууллага, мэргэжлийн оролцогчид нь хөгжих гэсэн зарчмыг тусгасан байгаа. Ялангуяа Улсын Их Хурлаар батлагдсан Оюуны өмчийн хууль тухай хууль 12 сарын 1-нээс хүчин төгөлдөр болсон. Оюуны өмчийг эдийн засгийн эргэлтэд оруулахтай холбоотойгоор бас яг төрөлжсөн үнэлгээчдийг нь бэлдэх.

 **Т.Аюурсайхан:** Их засаг танхимаас Нямаагийн Энхболд гишүүн асуулт асууна.

 **Н.Энхболд:** Баярлалаа. Энэ 4.1 дээр хөрөнгийн үнэлгээ хийхдээ дараах зарчим баримтална гээд хамгийн түрүүн хараат бус байхыг хэлж байгаа юм. Энэ манайд өнөөдөр бас тодорхой хэмжээгээр байж чадахгүй байгаа гэж бодож байгаа. Аливаа хэрэг гарахад янз бүрийн шалтгаан үндэслэлээр оролцогч талууд өөрсдийнхөө хөрөнгийг эсвэл илүү эсвэл дутуу үнэлүүлэх юм гардаг. Томоохон дуулиантай хэргүүд дээр улс төрчид нөлөөлдөг ийм зүйлүүд бий.

 Хууль хяналтын байгууллагад нөлөөлдөг, хүссэнээрээ тоо үнэлгээ гаргуулж авах гэж оролддог тухай хуулийн хэргүүд дээр бид нар уншиж байсан, харж байсан гомдлууд сонсож байсан. Тэгэхээр заавал одоо жишээ нь нэг л компаниар үнэлүүлж байх ийм зарчим энэ дээр байна уу? Эсвэл маргаантай тохиолдолд хоёр, гурав хараат бус ийм компаниудаар юм хийлгэж байх бололцоо энэ хууль дээр чинь нэгдүгээрт байна уу.

 5.1.3 гээд заалт байна. Хуульд тусгайлан заасан эрх бүхий этгээдийн шийдвэрээр гэж байна. Энэ жишээ нь, хууль хяналтын байгууллагууд, үүнийг үнэлээтэх гээд хүсэлт тавьдаг шүү дээ. Эсвэл шүүхээс шийдвэр гардаг ч юм уу, үүнийг хэлж байгаа юу? Үүнийг нэг тодруулж өгөөч ээ. Үүнийг чинь дагаад миний сая асуусан нөгөө хөндлөнгөөс нь нөлөөлдөг, сонирхогч талууд өөртөө ашигтай шийдвэр гаргуулах үүднээс үнэлгээг янз бүрийн аргаар хийлгэх гэдэг ийм дарамт шахалтууд ирдэг. Айлгадаг, ичээдэг ийм юмнууд хүртэл байдаг тухай бид нар сонсоод л байдаг шүү дээ. Энэ сүүлд нь 14 дүгээр заалтуудтай бас холбоотой ийм зүйлүүд байгаа.

 Гурав дахь нь сая Тэмүүлэн гишүүний ярьсантай би бас ойролцоо юм хэлэх гээд байгаа юм. Яагаад гэвэл энэ эдийн засаг хөгжих хэрээр, улс орон хөгжих хэрээр гадаадын хөрөнгө оруулалт нэмэгдэнэ. Монголчууд гадаадад хөрөнгөтэй болно, хөрөнгө оруулалт хийнэ чадвал. Чадахын төлөө явах ёстой. Бид нар тэгж байж дэлхийтэй хамт амьдарна. Тэгээд энэ тохиолдолд, жишээ нь ийм улс орон дамжсан хэргүүд дээр зөвхөн.../хугацаа дуусав/.

 **Т.Аюурсайхан**: Нямаагийн Энхболд гишүүнд нэг минутад өгье.

 **Н.Энхболд**: Энэ тохиолдолд зөвхөн Монголын нэг компаниар ингээд явуулаад байх уу, үнэлгээг нь хийлгээд байх уу? Эсвэл тал талын ашиг сонирхол оролцсон гадаад, дотоодын компаниуд хамтраад хийх ийм боломжийг бий болгосон заалтууд энэ дотор байна уу? Яг үнэнийг хэлэхэд өнөөдөр бид нар энэ зах зээлийн нийгэмд 30-аад жил явж байгаа ч гэсэн нарийн ширийн юмнуудыг нь мэдэхгүй, дутуу туршлагагүй юм зөндөө байгаа шүү дээ. Тэгээд л зөвхөн өөрийнхөө өнцгөөс хардаг, зөвхөн хуучин уламжлалт аргаараа юм тодорхойлох гэдэг. Гэтэл өөр, өөр юмнууд зөндөө нэмэгдчихлээ шүү дээ. Хамгийн наад зах нь биет бус хөрөнгийн үнэлгээний асуудал гэдэг бол манай дээр үндсэндээ байхгүй шахуу зүйл. Тэгээд энэ, энэ шинэ зүйлүүдийг тусгах талд ямар шинэ заалтууд орсон юм бэ? Энэ 3 төрлийн асуултад хариулж өгөөч.

 **Т.Аюурсайхан**: 87 дугаар микрофон дээр ажлын хэсэг.

 **Б.Энхболд:** Гишүүний асуултад хариулъя. 4.1-д заасан хараат бус байдал гэдэг бол маш чухал зүйл, түүнтэй санал нийлж байна. Хуулийн энэ хараат бус байдлыг 14 дүгээр зүйлд нь тодорхойлох гэж оролдсон байгаа. Ямар тохиолдолд хараат бус байдал нь алдагдсан, хангагдсан гэж үзэх юм бэ гэдгээр илүү тодорхойлох байдлаар үнэлгээчний хариуцлагыг нэмэгдүүлэхэд чиглэсэн заалтуудыг төсөлд тусгасан байгаа. Нэг компаниар үнэлүүлэх үү гэсэн. Тэгэхээр хэдэн ч компаниар үнэлүүлж болно, үйлчлүүлэгч өөрөө хүсэх юм бол. Энэ дээр нарийн зааж өгсөн хязгаар байхгүй байгаа.

 5.1.3 дээр тухайлсан эрх бүхий шийдвэрээр гэдгийг бол хэрэв шаардлагатай гэж үзвэл 5.1-ийн заалт маань олон нийтийн ашиг сонирхлыг хөндсөн тохиолдолд, хувьцаа эзэмшигчдийн эрх ашгийг хөндсөн тохиолдолд, тэр хөрөнгийн иргэний эрх ашиг хөндөгдсөн тохиолдолд эрх бүхий байгууллага одоо шаардлагатай гэж үзэх юм бол хараат бус үнэлэгчнээр үнэлүүлэх асуудлууд хөндөгдөж байгаа гэж бид нар ойлгож байгаа.

 Гадаадын хөрөнгө оруулалт нэмэгдэж байгаа гэж байгаа. Тэгэхээр энэ хуулийн концепци нь Монголын үндэсний үнэлгээчдийг төрөлжүүлж хөгжүүлэх, чадваржуулах, олон улсад нийцсэн, үнэлгээний гаргадаг, олон улсад хүлээн зөвшөөрөгддөг байдал руу оруулах зарчмыг агуулсан байгаа. Энэ тохиолдолд бол үнэлгээчний монгол хүний хийсэн үнэлгээний монголын хөрөнгө одоо эрхээ хамгаалагдах энэ нөхцөлийг чадвартай мэргэжлийн оролцогчид байж байж мэргэжлийн байгууллага үнэлгээчид байж байж үүнийг бас эрхийг нь хангах юм. Монголынхоо хувь хөрөнгийг хамгаалах юм гэж тусгасан байгаа.

 **Т.Аюурсайхан**: Одоо Оюунчимэг гишүүн асуулт асууна.

 **М.Оюунчимэг:** Баярлалаа. Энэ хөрөнгийн үнэлгээний аргачлал, үнэлгээчний хараат бус байдал 2 дээр эрс өөрчлөлт хийх цаг хэдийнээ өнгөрсөн гэдэг дээр бол үнэхээр санал нэг байгаа. Тэгээд энэ ч утгаараа энэ хуулийг бол энэ хурдацтай өөрчлөгдөж байгаа эдийн засаг, бизнес, нийгмийн энэ харилцаанд зохицуулж өөрчлөх, олон улсын жишигт хүргэх энэ зорилго агуулж байгаа гэж би ойлгож байгаа. Тэгэхээр шаардлагыг өндөрсгөж болно, үнэлгээчнийг үнэлж болно. Тэгэхдээ энэ шаардлага өндөрсөж үнэлгээчин маань хараат бусаар бодитоор ажиллах тэр бодлогын орчин манайд байна уу? Улс төр бизнесийн бүлэглэлийн нөлөөлөл орохгүйгээр үнэлгээчин тухайн эд хөрөнгө, бүртгэлийг үнэлээд явчих бололцоо нөхцөл өнөөдөр манай улсад бол хомсхон байгаа шүү дээ. Яг үнэндээ сүүлийн жилүүдэд явж ирсэн нөхцөл байдлыг харахад хамаг өнгөтэй өөдтэйгөө хямдхан үнэлээд, ямар нэг бизнесийн ч юм уу, улс төр, бизнесийн бүлэглэл ч гэдэг юм уу хэсэг бүлэг хүний нөлөөнд ингээд байхгүй болчихсон юмнууд зөндөө байгаа шүү дээ. Алга болчихсон, тэднийх болчихсон гээд.

 Тэгэхээр бид нар одоо эргээд үнэлэх процесс дахиж явагдах уу. Энэ хууль гарснаар эсвэл одоо дараа дараагийн зүйлдээ анхаараад үнэлгээнүүд хийгдээд явах уу гэдэг нэг зүйл байгаа. Нэгдүгээрт.

 Хоёрт нь юу юм гэхээр, одоо ганц жишээ хэлэхэд газрын үнэлгээг аваад үзье л дээ. Улаанбаатар хотын “А” бүсэд гишгэх газаргүй нэл байшин барилга анхнаасаа хот төлөвлөлтөөр зохицуулалтаар орж ирсэн хэрнээ яг өнөөдрийг хүртэл тэнд хажууд нь наалдаад хүүхэд тоглох ч газаргүй ингээд газар өгөөд яваад байдаг. Гэтэл нийслэл Улаанбаатар хотын жишээлбэл 60-70 хувь нь амьдарч байгаа гэр хорооллын газар бол үнэгүй. Түүнийгээ үнэлүүлэх гэж одоо юу болж байна, иргэд. Хоёр айл хашаагаа зарчихаад -за үнэлүүлье гэтэл хамгийн багаар бодоод нөгөөдөх нь тэгээд барьцаа ч олж чаддаггүй, үнэлэгддэггүй ийм байна шүү дээ. Уг нь нөгөө Сото гуайн хэлдэг шиг Монголын баялаг чинь өөрөө нь гэр хорооллын газар байна шүү дээ гэж хэлж байсан. Гэтэл өнөөдөр хамгийн үнэгүй юм тэнд байдаг. Гэтэл яг адилхан газар хотын төвд гишгэх газаргүй болтлоо үнэлэгдээд.../хугацаа дуусав/.

 **Т.Аюурсайхан**: Оюунчимэг гишүүнд нэг минут өгье.

 **М.Оюунчимэг:** Тэгэхээр энэ хууль гарснаар өнөөдөр бид энэ ялгаатай үнэлгээг нэг түвшинд авчрах бололцоо байгаа юу? Жишээлбэл миний сая хэлээд байгаа гэр хорооллын газар үнэлэх үнэлгээ, хотын төвийн газар, үнэмлэх, үнэлгээ хоёр өнөөдөр тэнгэр газар шиг өөр байгааг ядахдаа балансжуулах бодлого энд хэрэгжих чадвар байгаа юу гэж асууя.

 Хоёр дахь зүйл нь энэ биет бус хөрөнгийг үнэлж өгөх явдал чухал байгаа. Өнөөдөр биет бусыг үнэлээд зээл олгох явдал банкнуудад бараг байхгүй. Миний мэдсэнээр Улаанбаатар банк л нэг олгож байгаа гэдэг. Гэтэл тэр үнэлгээг бусад байгууллагуудаар хүлээн зөвшөөрүүлэх чанарыг баталгаажуулах асуудал бол үнэхээр түүхий байгаад байна л даа. Боломжгүй байгаад байдаг. Тэгэхээр бид энэ хуулийг гаргаснаар жишээ нь биет бус энэ үнэлгээн дээр бусдад хүлээн зөвшөөрүүлэх чанарын баталгааг нь хангах тал дээр ямар өөрчлөлт орж байгаа вэ? Тэнд бас тодорхой хариулт авъя гэж бодож байна.

 Гурав дахь зүйл нь түрүүн Энхболд гишүүн яг асуучихлаа. Сүүлийн үед бол манай иргэд гадаадад ийм үл хөдлөх хөрөнгөтэй ингэсэн, ингэж үнэлсэн гээд тодорхойгүй мэдээлэл яваад байдаг. Энэ дээр бас цэг тавих хэрэгтэй байна л даа.

 **Т.Аюурсайхан:** Тэгээд 83 дугаар микрофон.

 **Ч.Чимидсүрэн:** Үнэлгээний аргачлал хараат бус байдалтай холбогдуулан энэ хуулийн төсөл дээр нэг орж ирж байгаа зохицуулалт нь энэ мэдээллийн сан байгаа. Өөрөөр хэлбэл үнэлгээчин үнэлсэн тайлангаа мэдээллийн нэгдсэн сан руу оруулах юм. Тэр нь мэргэжлийн байгууллага болон төрийн захиргааны төв байгууллага дээрээ байршиж явна. Тэгээд хувь хүний үнэлгээний тайлан ч бай аа хуулийн этгээдээр хийгдсэн үнэлгээний тайлан ч бай тэнд нэгтгэгдээд явна. Тэр дотор гарсан үнэлгээний тайлан дээр нь мэргэжлийн байгууллагууд төрөлжүүлээд энэ статистик тоо мэдээ болон тэр үнэлгээний чанар нь одоо зөрүүтэй байгаа эсэх, хэт зөрүүтэй байгаа бол ямар байгаа талаар судалгаа шинжилгээ хийх, эргээд тухайн үнэлгээчин хуулийн этгээдүүдтэйгээ чанарын шалгалт хийж үзэхдээ үүнийгээ эхний мөрдлөг болгодог зүйлийг нь хийж явах юм байгаа юм. Энэ бол одоо энэ хууль дээр орж ирж байгаа мэдээллийн санг амьд болгох хэрэглээтэй болгох энэ асуудал гарч ирснээр хийгдэх юм.

 Аргачлал дээр бол яах аргагүй тийм байгаа. Би түрүүн бас дурдсан. Үл хөдлөх хөрөнгө болон газар бизнесийн үнэлгээний аргачлалыг бид нар хөгжүүлээд сайжруулаад ингээд батлагдсан хувилбар ингээд явж байна. Бусад аргачлал, түрүүний хэлсэн оюуны өмч, биет бус хөрөнгө, орд газар гэх мэтчилэн энэ зүйлүүд дээр тодорхой хүчин төгөлдөр мөрдөгдөж байгаа журамлагдсан буюу энэ аргачлалыг үнэлсэн баримт бичиг бол байхгүй. Мэргэжлийн ур чадварынх нь түвшинд үнэлгээчид өөрсдөө хэрэглээд явж байгаа ийм тохиолдол байгаа.

 Түрүүн хэлсэн бас хамт гарч ирж байх шиг байна. Гаднын үнэлгээчин бол орж ирэх боломжууд бий. Гаднын үнэлгээчид тэгэхдээ Монголд үйл ажиллагаа явуулбал 51 хувийг нь Монголын иргэн байхаар энэ хуулийн зохицуулалтыг оруулж ирсэн байгаа.

 **Т.Аюурсайхан**: Оюунчимэг гишүүн нэг минут.

 **М.Оюунчимэг:** Нэг зүйл бол үнэхээр гайхмаар байгаа юм. Мэдээллийн сантай болно гээд өнөөдрийг хүртэл Монгол Улс энэ үнэлгээний ажил хийхдээ хөрөнгийг үнэлэхдээ, мэдээллийн сангүй явж ирсэн нь өөрөө нөгөө авлига цэцэглэх, нөгөө далд бизнесүүд явах гол үндэс болоод явчихсан гэж ойлгож болохоор байна шүү дээ. Тэгэхээр өнөөдөр мэдээллийн сан байхгүй байгаа юм уу? Мэдээллийн санг бий болгох нөхцөл яагаад бүрдээгүй байгаа юм. Одоо энэ хууль гарснаар тэгээд мэдээллийн санг бий болголоо гэхэд үнэхээр тэнд бодит мэдээллүүд орж чадах уу? Тэр мэдээлэл олон нийтэд нээлттэй цахим шилэн байх нөхцөл бүрдэж чадах уу? Энэ дээр нэгдүгээрт тодорхой хариулт өгөөч.

 Хоёрдугаарт нь, тэр татварыг нөхөх зорилгоор бас нэг заалт байна л даа. Нэг ёсондоо тухайн хэрэг төвөгтэй холбоотойгоор энэ заалт орж байгаа юу, эсвэл өөр зорилгоор орж байгаа юу? Татварын зорилгоор үнэлгээ хийх гээд бас энд заалт орсон байна. Тэгэхээр энэ, энэ дээр тодорхой хариулт авчихвал зүгээр байна. Татварын зорилгоор хөрөнгийн үнэлгээний зүйлийг үнэлэх гээд байна шүү дээ.

 **Т.Аюурсайхан**: Ажлын хэсэг гүйцэд хариулна шүү. 87.

 **Б.Энхболд:** Мэдээллийн сан ерөнхийдөө зах зээлийн арилжаа хийгдсэн мэдээллийн санг улсад нэгдсэн нэгтгэж бүртгэж авдаг асуудал одоохондоо байхгүй байгаа юм. Үүнээс болоод үнэлгээ бас бодитой бус гарах нөхцөл бүрдэж байгаа юм. Тэгэхээр хуулинд мэдээллийн сан гэдэг дээр арилжаа хийгдсэн, үнийн мэдээллийн санг улсын бүртгэлд цуглуулдаг, нэгтгэдэг боловсруулдаг байх гол шаардлагыг энэ дотор оруулж өгсөн байгаа юм.

 Хоёрдугаарт тэр аргачлалын хувьд татварын зориулалттай үнэлгээ гэж байна. Татварын зориулалтаар бүх хөрөнгийг үнэлнэ гэдэггүй, татварын зориулалттай үнэлгээний өөрийнх нь үндсэн зарчим арга зүй байдаг. Хэрэв хэрэглэгчийн иргэний эрх ашиг хөндөгдсөн тохиолдолд шаардлагатай гэж үзвэл татвар дээр маргаан үүсвэл хараат бус үнэлгээчнээс энэ хуульд заасан аргачлалын дагуу үнэлэх асуудлыг оруулж ирж байгаа юм.

 **Т.Аюурсайхан:** Одоо Үндсэн хууль танхимаас Жамъянхорлоогийн Сүхбаатар гишүүн асуулт асууна.

 **Ж.Сүхбаатар**: Би түрүүн Энхболд гишүүний хэлж байгаа дээр, бас акцент өгч байна л даа. Хараат бус хөрөнгийн үнэлгээний байгууллага бол хараат бус байх ёстой гэж Тэмүүлэн гишүүн ч, сая Оюунчимэг гишүүн хэлж байна. Энэ зах зээл эдийн засгийн харилцааны хамгийн суурь юм бол энэ хөрөнгийн үнэлгээний асуудал байгаа юм. Тэгээд энэ хуулийн танилцуулгыг харж байна л даа? Олон нийтийн эрх ашгийг хөндсөн хуулийн этгээдийн хөрөнгийн үнэлгээ, төрийн болон орон нутгийн өмчийг хувьчлах, худалдах, зээлийн зориулалтаар барьцаалах, өр төлбөрт тооцох, иргэд аж ахуйн нэгжээс эргүүлэн татан авах зэрэг тодорхой тохиолдолд заавал тусгай зөвшөөрөлтэй хуулийн этгээдээр үнэлүүлэхээр хуулийн төсөлд тусгах гэж байна.

 Тэр олон нийтийн эрх ашгийг хөндсөн хуулийн этгээд гэж ямар хуулийн этгээдийг хэлж байна аа? Заавал тусгай зөвшөөрөлтэй хуулийн этгээдээр үнэлүүлнэ гэж байна. Үүний цаад зорилго нь яг юу байна? Энэ чинь төрийн болон орон нутгийн өмчийн асуудалтай холбогдож байна шүү дээ. Бид ирэх жил энэ том шинэчлэл хийх гэж байгаа. Энэ төсөл маань анхаарал татаж байна.

 Хоёрдугаарт Сангийн сайдад мэргэжлийн хороог хажууд нь байгуулж өгөх гэж байна уу. Энэ одоо хуульд байхгүй байсан. Мэргэжлийн зөвлөл. Цаад утгаараа бол энэ хөрөнгийн үнэлгээний өөрөө удирдах байгууллага болоод мэргэжлийн зөвлөлийг энэ мэргэжлийн хорооны гарт өгч байгаа юм байна шүү та хэд. Ингээд Сангийн сайд чинь одоо нягтлан бодох бүртгэлийнхээ энэ орон тооны бус хороог ингээд удирдаад явдаг. Одоо ингээд хөрөнгийн үнэлгээг ингээд Сангийн сайд дээр овоолчихож байна. Энэ чинь Сангийн сайд дээр чинь энэ улс орны чинь бүх юм овоороод байна шүү дээ. Зорилго нь юу юм. Мэргэжлийн хороог энд авчихсан асуудал дээр ямар асуудал гарч байна вэ гэхээр мэргэжлийн зөвлөлийг чинь хяначих юм байна, тэгээд тэр өөрөө удирдах төрийн бус байгууллагын чинь юманд оролцоод явчих юм байна. Тэгээд энэ хөрөнгийн үнэлгээгээр дамжаад Сангийн сайд чинь нягтлан бодох бүртгэл дээр ч одоо асуудлыг шийдэж байдаг. Ийшээ харж хөрөнгийн үнэлгээг. Нөгөө хараат бус нөгөө биеэ даасан байх юм чинь тэгээд зөв юм уу? Гишүүд асуугаад байгаа шүү дээ. Одоо Сангийн сайдынхаа хажууд авч мэдээллийн сангаа сайн хийх гээд, тэгээд дээр нь энэ төрийн бус байгууллагыг Сангийн яам удирдах юм уу?

 **Т.Аюурсайхан**: 83 дугаар микрофон дээр хариулъя.

 **Ч.Чимидсүрэн:** Олон нийтийн ашиг сонирхол гэхээр аж ахуйн нэгж байгууллага гэдэгт нь хувьцаат компани, арилжааны банк, төрийн өмчит болон төрийн өмчийн оролцоотой байгууллага гэх мэтчилэн нийтийн ашиг сонирхлыг хөнддөг байгууллагуудад хөрөнгийн үнэлгээ хийвэл хуулийн этгээдээр хийнэ ээ, үүнээс бусад нь хувь үнэлгээчин байж болно гэсэн ийм зохицуулалтаар орсон байгаа.

 Мэргэжлийн хороо гэдэг нь одоо яг амьдрал дээрээс гарч ирээд байгаа юм. Бид нар зөвхөн мэргэжлийн байгууллага, энэ төрийн бус байгууллага маань дөнгөж одоо хөгжөөд, тэгээд дамаа энэ салбарт ингээд олон чиглэлээрээ хөгжих магадлалтай байгаа учраас түүнд арга зүйн удирдлага, бодлого чиглэлээр хариуцсан ийм хороо нэг хэсэгтээ төрийн дэргэд байх ёстой юм болов уу гэдэг энэ агуулгаар оруулсан. Одоогийн байдлаар Сангийн яаманд зөвхөн нэг мэргэжилтэн энэ хөрөнгийн үнэлгээний асуудлыг хавсарга байдлаар ингээд хариуцаад явдаг ийм практик байгаа. Тэгэхээр үүнийг хувийн тэгээд мэргэжлийн байгууллагын оролцоотой төрийн байгууллагуудын хүмүүс хамтдаа нэгдсэн шийдэлд хүрч байх бодлого зохицуулалт талаасаа ерөнхий гаргаж байх ийм хороог оруулсан байгаа. Энэ утгаар оруулсан байгаа юм. Баярлалаа.

 **Т.Аюурсайхан**: Сүхбаатар гишүүн тодруулаадах. Тэгээд хариул.

 **Ж.Сүхбаатар**: Сая Чимидсүрэн ярьж байна, би ойлгож байна. Одоо ингээд тодорхой хэмжээнд юмаа байгуулаад ингээд Сангийн яамны дэргэд нэг хүн хариуцаад байна. Одоо нэжгээд хүн хариуцуулъя л гэж байгаа юм байна л даа. Тэгэхээр үүнийгээ бас бодно биз дээ. Энэ чинь бодлогын маш том өөрчлөлт хийгдэж байгаа юм байна. Хөрөнгийн үнэлгээний тухай хууль хэрэгжээд 10 жил болчхож. Тэгээд сая гишүүн хэлээд байна шүү дээ. Биеэ даасан, хараат бус болгоно гэдэг чиглэлээр явуулах бол дахиад төрийн дэргэд хажуудаа авч янзлах цэгцлэх ажил гээд дахиад л хөрөнгийн үнэлгээний зах зээл дээр төрийн ийм оролцоо байгаа тохиолдолд хэн итгэх юм бэ? Магадгүй би нэг санааг нь бас ойлгож байна. Зүгээр ирэх жил Төрийн болон орон нутгийн өмчийн тухай хуулийг зүгээр хэрэгжүүлээд ингээд явахад магадгүй бас зөв байж болох талтай юм.

 Гэхдээ бизнесийн зах зээлд хөрөнгийн үнэлгээний зах зээл дээрээ энэ чинь зөв очихгүй шүү. Үүнийг та бүхэн бас нэлээн анхаарах ёстой байх гэж бодож байна. Төр талаа бодох юм бол надад энэ бас.../хугацаа дуусав/.

 **Т.Аюурсайхан**: 87 дугаар микрофон.

 **Б.Энхболд**: Гишүүний асуултад тодруулж тайлбар хариулъя.Олон нийтийн эрх ашгийг хөндсөн хуулийн этгээд гэхгүй энэ 5.1 маань олон нийтийн эрх ашгийг хөндсөн хөрөнгийн үнэлгээг гэж байгаа. Хуулийн этгээд нь гэхээсээ илүү олон нийтийн эрх ашиг хандсан хөндсөн үнэлгээ байх юм бол үүнийг хараат бусаар үнэлгээчдээр хийлгэх юм гэдэг асуудал байгаа юм.

 Сангийн яамны дэргэд мэргэжлийн хороо гэж байгаа нь, ерөнхийдөө бол энэ өөрөө удирдах мэргэжлийн байгууллагууд олон байж болно. Хэчнээн ч байж болно гэж байгаа юм. Ер нь салбар төрөлжөөд хөгжих байх. Хамгийн гол нь нэгдсэн арга зүйгээр хангах, нэгдсэн стандартын заавар зөвлөмжийг нь нэгдсэн байдлаар баталж байх, янз бүрийн нийтийн ашиг сонирхлыг хөндсөн маргаан эцэслэх, одоо үүнийг нь эцэслэх энэ үүрэг л Сангийн яамны тэр мэргэжлийн хороо дээр тодорхой заасан байгаа.

 Мэргэжлийн байгууллагууд нь бол тус тусдаа бие дааж хөгжих хандлага энэ өөрөө удирдах байгууллага, бүтэцтэйгээр олон улсын жишигт нийцэж хөгжих энэ зарчмыг.../хугацаа дуусав/.

 **Т.Аюурсайхан**: Одоо нэг гишүүн асуулт асуугаад санал хураалттай шүү гишүүд ээ. Одоо Их хуралдай танхимаас Улсын Их Хурлын гишүүн Лувсанцэрэнгийн Энх-Амгалан асуулт асууна.

 **Л.Энх-Амгалан**: Нэг минутаа нэмээд авчихъя, Аюурсайхан дарга аа.Би энэ хуулийг банкны эздийн эрх ашгийг хамгаалсан хууль биш банкнаас зээл авсан. Тэр зээлэндээ хөрөнгөө барьцаалчихсан, өнөөдөр 1.8 сая иргэн давхардсан тоогоор арилжааны банкнуудаас зээлтэй байгаа. 1.8 сая иргэн, 13 ин наядын зээлтэй байна. Би дөнгөж сая өнөөдөр ингээд Улсын бүртгэлийн газраас нэг мэдээлэл авлаа. Ер нь Монгол Улсад бүртгэгдсэн хөрөнгө 1.1 сая хөрөнгө байгаа юм. Үл хөдлөх хөрөнгийн гэрчилгээ авчихсан. Гэтэл 1.1 сая үл хөдлөхийн гэрчилгээ авсан хөрөнгийг маань 642000 хөрөнгө өнөөдөр энэ 10 банк, 560 банк бус санхүүгийн байгууллага, хадгаламж зээлийн хоршоонд байна. Монголчуудын сүүлийн бараг үндсэндээ 30 жил бүтээсэн бүх хөрөнгийн чинь 60 хувь нь энэ хэдэн банкнууд дээр л байж байгаа.

 Тэгээд өнөөдөр ингээд хөрөнгөө яг үнэн зөвөөр үнэлүүлсэн иргэд, аж ахуйн нэгж байгаа гэвэл үгүй л гэж бодож байгаа юм. Банкныхан өөрсдөө ийм үнэлгээний аргачлал гаргачихдаг. Ийм үнэлгээний аргачлал. Одоо энэ дээр үл хөдлөх хөрөнгө гэж байгаа юм. Зах зээлийн үл хөдлөх хөрөнгийг бол зах зээлийн үнэлгээний 50-80 хувиар тооцно. Хөдлөх хөрөнгийг бол зах зээлийн үнэлгээний 40 хувиар тооцно. Та 10 сая төгрөгийн зээл авах гэж байгаа бол 10 сая төгрөгийнхөө машиныг тавь. Тэгээд 4 саяын зээл ав. Дээр нь нэмээд 6 саяын хөрөнгө байршуул. Малын эрсдэлийг тооцсон үнэ нь зах зээлийн үнээс 30 хувиар бодогдож малчдад зээл өгнө өө гэж. 500 хоньтой малчин өрх зээл авахад тэр нь зах зээлийн үнэлгээ 100 мянга байхад 50 саяар үнэлэгдэхэд 15-хан сая төгрөгийн л зээл авах эрхтэй. 15-хан сая. Банкнууд нь өөрсдөө ингэж ийм үнэлгээ гаргачхаж байгаа юм. Тэгээд иргэдийн нөгөө өмчийг зах зээлийн үнэлгээнээс нь 2, З, 4 дахин бага.

 Өнөөдөр сум, аймгийн төв дээр байгаа үл хөдлөх хөрөнгө буюу хашаа байшингийн үнэлгээнээс нь шалтгаалаад дөнгөж 40-50 хувьд нь л энэ үнэлгээг хийж байгаа. Энэ үнэлгээг. Тэгээд хэчнээн хөрөнгийн үнэлгээг нэг компаниар бид нар хийлгэсэн ч гэсэн энэ банкнууд чинь өөрсдөө энэ барьцаа хөрөнгийнхөө үнэлгээг тулгаж байна шүү дээ. Ард иргэдэд тулгаж байгаа. Зээлийн хүүгээ тулгаж байгаа, зээлийн нөхцөлөө тулгаж байгаа. Энэ зээлийн гэрээ гэдэг чинь ерөөсөө тэр зээл өгч байгаа банкнуудын эрх ашгийг л хамгаалдаг болохоос биш зээл авч байгаа, өнөөдөр хөрөнгөө алдаж байгаа тэр хүмүүсийн эрх ашгийг хамгаалж байгаа ямар ч заалт байхгүй байна шүү дээ. Тийм учраас өнөөдөр энэ гарах гэж байгаа энэ хөрөнгийн тухай хууль чинь өнөөдөр энэ хөрөнгийн өмч эзэмшигч хүмүүсийн хөрөнгийг хамгаалах энэ чиглэл рүү л бид нар хамгаалалтууд хийж өгөх ёстой шүү дээ. Зөв үнэлгээ хийх энэ аргачлалуудыг би хийх ёстой л гэж ойлгож байгаа шүү дээ.

 Тийм ээ. Одоо ингээд өнөөдөр эздээс нь асуухгүйгээр, өмч хөрөнгийг нь зардаг үрдэг ийм болчхоод байна шүү дээ, энэ ломбардууд чинь. Энэ банк бусууд чинь, энэ банкнууд чинь. Тэр зах зээлийн үнээс хэт доогуур зарчихдаг, тэгээд иргэд нь хөөрхий ингээд хохироод үлддэг ийм нөхцөл байдал өнөөдөр байгаа юм. Тийм учраас энэ зүйлүүд өнөөдөр энэ хуулиар яаж зохицуулагдах юм бэ?

 **Т.Аюурсайхан**: 87 ажлын хэсэг хариулъяа.

 **Б.Энхболд:** Гишүүний асуултад хариулъя. Гишүүнтэй санал нэг байгаа. Банкны барьцаа хөрөнгийг үнэлэх арга зүйн асуудлыг Монголбанкны журмаараа Монголбанк журамлаж ерөнхийдөө зохицуулж яваа бол энэ хуулиар энэ барьцааны зориулалтын үнэлгээний аргачлалыг заавал баталж гаргах ёстой юм аа гэдэг талаас нь оруулж байгаа.

 Хөрөнгийн эзнийг эрх ашгийг хамгаалах талаас нь нэлээн хэдэн заалт байгаа. Ялангуяа энэ хуучин бол үйлчлүүлэгч буюу үнэлгээчин хоёрын харилцааг зохицуулдаг байсан. Үйлчлүүлэгч гэдэгт нь банкийг захиалга өгөх юм бол банк төлөөлж оролцдог байсан бол одоо гуравдагч этгээд буюу тэр иргэн өмчийн эзний эрх ашиг энд мөн адил хөндөгдөх ёстой юм биш үү? Үүнийг харгалзах ёстой юм бишүү гэдэг талаас нь хэд хэдэн заалтууд орсон байгаа. Тэгэхээр иргэн бол өөрийнхөө өмчийг хэрхэн үнэлүүлсэн талаар санал хэлэх, гомдол гаргах ямар нэгэн эрхгүй байсан бол одоо энэ эрхийн харилцааг нь гэрээний үүрэг харилцааг нь зохицуулж өгсөн, эрхийг нь хангаж өгсөн ийм заалтууд байгаа.

 **Т.Аюурсайхан:** Гишүүд асуулт асууж, хариулт авч дууслаа. Одоо дэмжсэн дэмжээгүй үг хэлэх гишүүд нэрээ өгье. Алтанхуяг гишүүнээр тасаллаа.

 Лувсанцэрэнгийн Энх-Амгалан гишүүн үг хэлье.

 **Л.Энх-Амгалан**: Би энэ хуулийг илүү өмчийн эзний эрх ашгийг хамгаалсан талд зохицуулалт хийсэн хууль байгаасай л гэж хараад байгаа юм. Банкныхны талд биш, тийм ээ, нэгд. Одоо хатуухан хэлбэл үндсэндээ Монгол Улсын мал чинь тэгээд л ХААН банкны өмч гээд байгаа шүү дээ. Монгол Улсын малчид чинь бол ХААН банкны малчид болчихсон л гэж ярьдаг шүү дээ. Гашуун ч гэсэн үнэн л дээ, үнэн. Тийм учраас ингээд иргэд нь өөрсдийнхөө яг өмчийг үнэн зөвөөр үнэлүүлээд, тэрийгээ хамгаалж чаддаг, тэрнийхээ төлөө үг хэлж чаддаг, эрх ашгаа хамгаалуулж чаддаг ийм л хууль байх ёстой гэж нэгд.

 Хоёрт нь, энэ иргэдийн өмчийг борлуулахдаа одоо ингээд зах зээлийн үнээс хэт доогуур борлуулчихдаг ийм нөхцөл байдлууд зөндөө байж байна шүү дээ. Энэ ломбардууд чинь байж байна. Эзнээс нь асуухгүй. Банк бусууд чинь байж байна. Том толгойтой. Тэгээд хөөрхий ингээд нэг өмчөөрөө хохироод үлдэж байгаа иргэд байгаа юм. Дээшээ тэнгэр бол доошоо газар хатуу болчихсон. Тэгэхээр энэ зүйлийн зохицуулалтууд би зайлшгүй хийж өгөх ёстой гэж ойлгож байна.

 Гуравдугаар асуудал бол энэ хөрөнгийн зөв үнэлгээ гэдэг үнэхээр энэ зах зээлийг тэлэх хамгийн том хөшүүрэг мөн. Өнөөдөр төрийн өмчит компаниудын балансын үнэлгээнд гэхэд л 30 их наядын амьгүй хөрөнгө хэвтэж байна шүү дээ. Үүний бодитой үнэлгээ байхгүй байна шүү дээ. Ингэж бодитой үнэлгээ хийж чадвал үүнийг дагасан төрийн өмчит компаниудаа хөрөнгийн зах зээл дээр гаргах энэ боломжууд байгаа гэж би харж байгаа шүү дээ. Энэ гэр хороололд одоо амьдарч байгаа манай нийт иргэдийг чинь бараг үндсэндээ 60-80 хувь нь гэр хороололд амьдарч байгаа. Улаанбаатар хотод, аймгийн төвүүдэд, сумын төвүүдэд. Энэ гэр хороололд амьдарч байгаа иргэдийн чинь энэ хашааны газар, хашаа байшин чинь ямар ч үнэлгээгүй. Энэ Эрнандо де Сото гэдэг эрдэмтний хийсэн судалгаагаар Улаанбаатар хотын гэр хорооллын газар дор 7.2 тэрбум доллартой тэнцэх хэмжээний бүртгэлгүй, амьгүй ийм хөрөнгө байна гэж хэлсэн байгаа шүү дээ. 7.2 тэрбум доллар. Манай ДНБ-ний бараг үндсэндээ 2.1-тэй тэнцэх хэмжээний мөнгө бүртгэлгүй, амьгүй.

 Тэгэхээр энэ хөрөнгийн үнэлгээг зөв, бид нар энэ аргачлалуудыг хийж чадвал энэ нуугдсан хөрөнгүүдээ эдийн засгийн эргэлтэд оруулах энэ боломжууд нь өнөөдөр байгаа юм. Маш их том боломжууд байгаа юм.

 Эцэст нь энэ банкнууд, арилжааны банкнууд, банк бус санхүүгийн байгууллагууд, ломбардууд өөрсдөө үнэлдэг энэ аргачлалыг одоо болих хэрэгтэй. Би түрүүн хэлсэн шүү дээ. Зах зээлийн үнэлгээ, үл хөдлөхийн үнэлгээ гэхэд зах зээлийн үнэлгээний 50-80 хувиар тооцдог. Хөдлөх хөрөнгийг зах зээлийн үнэлгээний 40 хувиар тооцдог. Малыг бол бүр зах зээлийн үнэлгээнээс 30-хан хувиар тооцдог. Ийм шударга бус тогтолцоо өнөөдөр байгаа юм. Хөрөнгийн үнэлгээний шударга бус тогтолцоо. Тийм учраас энэ хөрөнгийн үнэлгээний шударга бус тогтолцоог л өөрчилсөн ийм л хууль батлагдах ёстой. Ингэвэл одоо энэ хуулийг баталъя, энэ хуулийг л дэмжье гэж бодож байгаа юм.

 **Т.Аюурсайхан**: Үндсэн хууль танхимаас Тэмүүлэн гишүүн үг хэлье.

 **Г.Тэмүүлэн**: Би тэгэхээр энэ хуульд нэгэнтээ нэмэлт өөрчлөлт орж байгаа асуудал дээр нь зарчмын хувьд дэмжээд явъя. Гэхдээ бид нарт хийх ажлууд маш их байна. Энэ бизнесийн орчныг хамгаалах, аж ахуйн нэгж болоод бизнес эрхлэгчдийн өмч хөрөнгийг хамгаалах, энэ хөрөнгийн үнэлгээн дээр бид нар бодит том концепцын өөрчлөлтийг хийх зайлшгүй шаардлага байна гэж хараад байгаа юм. Энэ дээр ерөөсөө ажлын хэсэг гаргаад, өнөөдөр энэ Хөрөнгийн үнэлгээний тухай хууль дээр маш том зарчмын өөрчлөлтийг бид нар өөрсдөө төр өөрөө хийх ёстой гэж харж байгаа.

 Өнөөдөр бид нар энэ эрх зүйн орчныг, энэ үнэлгээний эрх зүйн орчныг сайжруулах чиглэлээр маш олон ажлыг хийх шаардлага бол байгаад байгаа юм. Өнөөдөр энэ хууль дээр орж ирж байгаа асуудлуудын дийлэнх нь төрд эрх мэдлийг төвлөрүүлэх, эргээд хувийн хэвшлийнхэн, мэргэжлийн холбоодууд салбар болгонд өөрсдөө хөгжүүлээд аваад явчих, хөрөнгийг зөвөөр үнэлэх тэр эрх зүйн орчныг бүрдүүлэх энэ тал дээр эсрэгээрээ хандсан тэр өөрчлөлтүүд орж ирж байна гэж харж байгаа. Тэгэхээр би ажлын хэсэг эндээс гараад тэр ажлын хэсэг маш том концепцын өөрчлөлтийг энд хийх ёстой гэж харж байгаа.

 Өнөөдөр бид нар үүнийг хийхгүйгээр Монголын бүх бизнесийн салбар хөгжихгүй ээ. Монгол Улсад ямар нэг байдлаар бизнес өмч хөрөнгөө зөвөөр үнэлүүлж, бизнес цаашид олон улсын стандартын дагуу хөгжих боломж бололцоо байхгүй. Би түрүүн хэлсэн. Уул уурхай яагаад хөгжихгүй байгаад байгаа юм бэ? Монголд яагаад хөрөнгийн бирж яагаад хөгжихгүй байгаад байгаа юм бэ? Энэ уул уурхайтай холбоотой энэ хөрөнгийн үнэлгээний аргачлал нь өнөөдрийг хүртэл байхгүй байна. Олон улсад нийцсэн тэр стандарт өнөөдөр хүртэл байхгүй байгаад байна. Монголын тэр өмч баялгийг уул уурхайн ордыг тэр худлаа үнэлдэг, багаар үнэлдэг, эсвэл хэт өндрөөр үнэлдэг асуудлууд маш их байгаад байгаа шүү дээ. Та бүхэн бүгдээрээ мэдэж байгаа. Ханресорс байна, Олон овоот байна, сая сүүлд тэр Салхитынх ч гэдэг юм уу. Эсвэл хөдөө аж ахуй дээр манай гишүүд ярьж байна шүү дээ. Энэ хөрөнгийг буруу үнэлсэнтэй холбоотойгоор өнөөдөр манай энэ мал аж ахуйн салбар, хөдөө аж ахуйн салбар ерөөсөө хөгжихгүй байгаад байгаа юм. Нэгж мал тус бүр дээр бид нар тус бүрийнх нь үнэлгээг гаргах зайлшгүй шаардлагатай байгаад байгаа. Гэтэл өнөөдөр юу гэдэг юм, магадгүй 30-40 мянгаар тэр 1000 хонь байна уу хамаа байхгүй. Мянгууланг нь нэг л үнэлгээгээр үнэлж байгаа.

 Өнөөдөр үүнээс болоод Монгол Улсын мал 60 сая гэвэл 7.7 их наяд төгрөгөөр үнэлэгдэж байгаа. Өнөөдөр бид нар үүнийг бодитоор зөвөөр үнэлж байсан бол Монгол Улсын хөдөө аж ахуйн энэ баялаг бол магадгүй 22-23 их наядаар үнэлэгдэж байх, цаашид эргэлтэд орж байх энэ эрх зүйн орчинг бид нар бүрдүүлэх зайлшгүй шаардлагатай гэж харж байгаа юм. Өнөөдөр бид нар бизнесийн орчныг, бизнесийн хөгжлийг дэмжье гэвэл бид нар өмч хөрөнгөө энэ бизнес эрхлэгч нар болгон, аж ахуйн нэгж болгон зөвөөр үнэлүүлж чаддаг байх энэ эрх зүйн орчныг бүрдүүлэх ёстой. Өнөөдөр мэргэжлийн холбоодууд үүнийг хийх ёстой. Өнөөдөр салбар болгон өөрөө өөрсдөө энэ хөгжлөө тодорхойлоод, аргачлалын стандартаа тодорхойлоод, өөр өөрсдөө үүнийг үнэлээд аваад явах боломж бүрдэнэ гэж харж байгаа.

 Тэгэхээр бид нар төрд төвлөрүүлж байгаа, тэр дундаа энэ Сангийн яам дээр юу гэдэг юм, магадгүй төрийн хийх ёсгүй эрх мэдлийг төвлөрүүлж байгаа асуудлыг концепцийн жаахан өөрчлөлт хийе. Ийм саналыг би бас гаргаж байгаа шүү. Ажил хэрэгчээр энэ асуудалд хандацгаая.

 **Т.Аюурсайхан**: Одоо Алтанхуяг гишүүн үг хэлнэ.

 **Н.Алтанхуяг:** Би Тэмүүлэн гишүүнтэй санал нэг байгаа юм. Манайхан ингээд би ер нь концепцын хувьд Тэмүүлээн та нар залуу хүмүүс байна хэл устай, тэгээд энэ янз бүрийн хүмүүс цуглуулаад нэг яриарай. Би бас сүүлийн үед эргэлзээд байгаа юм. Энэ ер нь үнэлж чадаж байгаа юм уу даа. За яах вэ, одоо Алтанхуягийн байсан юмыг наана цаана нь үнэлэх ч одоо бүр нохой долоож. Одоо энэ нэг аймшигтай юм болсон шүү дээ. Та нар анзаарч байна уу, үгүй юу? Эд нар чинь маргаанд оролцдог улс. Нэг хэсэг бол Авлигатай тэмцэх газар энэ хөрөнгийн үнэлгээний төвийнх хөрөнгийн үнэлгээ хийдэг компани шинжээчдийг аваачиж өөрсдийнхөө дураар тоо гаргуулдаг болсон. Би тэгээд ер нь энэ сүүлийн хэдэн жил хараад энэ ер нь бүтэхгүй юм байна даа. Эсвэл бид нар арга барилаа олоогүй юм байна даа. Энэ хуулийн дагуу явж байгаа энэ үнэлгээчин гэдэг хүмүүст, шинжээч гэдэг хүмүүст лав л миний итгэх итгэл алдарсан. Өөрийнхөө хөрөнгийг үнэлэх тухай биш, одоо тэр маргаан үүсээд тэнд байгаа -за тэр хэдэн төгрөг үнэлээтэх дээ гэхээр л бүр өөр, өөрөөр үнэлнэ. Ялангуяа хууль хяналтын байгууллагад бол тэд нарын хүслээр нь үнэлж өгнө. Шүүхийн шинжилгээний үндэсний төв гээд нэг юм байдаг юм. Тэгээд тэнд бас санхүүгийнх нь өмнө явдаг байхгүй юу. Тэгээд тэд нар нь үнэлгээ гаргаад өгчхөөд байхад тэд нарын үнэлгээ өөрт нь таалагдаагүй учраас хувийн, энэ хувийн байгууллагууд шүү дээ. Хувийн компанийн шинжээчийг аваачаад өөрийнхөө хүссэн дүнг гаргаж аваад тэгээд хүнийг одоо тэр татварын нэг залуу байгаа шүү дээ. Түүнийг өчнөөн олон жил шоронд явуулж байгаа юм. Тэгэхээр энэ их эмзэг шүү. Их Хурлын гишүүд ээ. Би болбол жаахан бэлтгэл муутай байна, энэ практик л мэдэж байна. Үүнийг хэдүүлээ их сайн ярьж байж явуулахгүй бол хэцүү юм байна билээ.

 Зарим нэг буруу үнэлгээ хийсэн нөхдүүдийнх нь үнэлгээний эрхийг нь одоо аж ахуйн нэгж ч билүү, түүнийх нь эрхийг бас алга болгоё гээд явсан. -Өө бүтэхгүй юм билээ, Сангийн яам гээд ингээд бүр бүтэхгүй. Тэгээд энэ дахиад мөнгө төгрөгийн асуудал байдаг юм шиг байна билээ.

 Тийм учраас би бүгдийг нь доошоо хийхгүй байгаа юм. Тэгэхдээ комптенс байхгүй юм байна билээ. Үүнийг энэ ажлын хэсгийнхэн та нар анхаараарай. Үүнийг ингээд бэлддэг системтэй байх ёстой байх. Бид нар чинь бол их сургуульд физикийн ангид сурна гэж 5 жил алуулж байсан биз дээ.Тэгээд ийм нарийн зах зээлийн юмыг хийх гэж нэлээн боловсрох ёстой байх. Дээр нь аргачлал чинь буруу байгаа юм. Социалист маягаар яваад байна. Энэ, энэ ийм юм орсон нийлүүлээд үржүүлээд тэдэн төгрөгийн үнэтэй ч гэнэ үү, нэг ийм. Энэ зах зээлд гэдэг юманд арай өөрөөр ханддаг байх аа даа. Энэ үнэлгээний аргачлал нь их өөр болох ёстой байх. Тэгэхээр бид нар жаахан буруу явж байна уу?

 Тэгэхээр энэ дээр хэрвээ үнэхээр Их Хурлын гишүүд хэлэлцээд, сайжруулах чиглэл рүү нь ажиллая гэвэл Их Хурлын гишүүд оролцож бас нэлээн сайн хэл.../хугацаа дуусав/.

 **Т.Аюурсайхан**: Гишүүд үг хэлж дууслаа. Нэг тестийн санал хураалт хийж үзье дээ. Ирцэд байгаа гишүүд нь ирцээ шалгуулаарай. Төхөөрөмжөө шалгая.

 Гишүүд санал хураах гэж байна шүү. Санал хураалтдаа идэвхтэй оролцоорой.

 Хөрөнгийн үнэлгээний тухай хуулийн шинэчилсэн найруулгын төсөл болон хамт өргөн мэдүүлсэн Хөрөнгийн үнэлгээний тухай хууль хүчингүй болсонд тооцох тухай, Аудитын тухай хуульд нэмэлт, өөрчлөлт оруулах тухай, Патентын тухай хуульд нэмэлт, өөрчлөлт оруулах тухай, Эрдэнэсийн сангийн тухай хуульд нэмэлт, өөрчлөлт оруулах тухай, Улсын тэмдэгтийн хураамжийн тухай хуульд нэмэлт, өөрчлөлт оруулах тухай, Үл хөдлөх хөрөнгийн тухай хуульд нэмэлт, өөрчлөлт оруулах тухай, Аж ахуйн нэгжийн тусгай зөвшөөрлийн тухай хуульд нэмэлт, өөрчлөлт оруулах тухай, Шүүхийн шинжилгээний тухай хуульд нэмэлт оруулах тухай, Зөрчлийн тухай хуульд өөрчлөлт оруулах тухай төслүүдийг үзэл баримтлалын хүрээнд хэлэлцэх нь зүйтэй гэсэн саналын томьёоллоор санал хураалт явуулъя. Санал хураалт

 Санал хураалтад 62 гишүүн оролцож, 53.2 хувийн саналаар дэмжигдлээ.

 Төслүүдийг хэлэлцэх нь зүйтэй гэж гишүүдийн олонх үзсэн тул төслүүдийг үзэл баримтлалын хүрээнд хэлэлцэхийг дэмжсэнд тооцсон анхны хэлэлцүүлэгт бэлтгүүлэхээр Эдийн засгийн байнгын хороонд шилжүүлж байна.

 Гишүүд их чухал саналууд хэлсэн шүү. Байнгын хороон дээр энэ саналуудыг харгалзаж үзэж, ажлын хэсэг болон Байнгын хороонд энэ хуулийн ажлын хэсгийг байгуулж, хуулийн зүйл заалт болгон дээр бусад хууль тогтоомжтой уялдаа холбоог нь хангаж ажиллах шаардлагатайг онцолж хэлье.

 Өнөөдрийн нэгдсэн хуралдаанаар хэлэлцэх асуудал дууссан тул 1хуралдааныг үүгээр өндөрлүүлж байна.

 Гишүүдэд баярлалаа.

 **Тэмдэглэл хөтөлсөн:**

 ХУРАЛДААНЫ ТЭМДЭГЛЭЛ

 ХӨТЛӨХ АЛБАНЫ

 ШИНЖЭЭЧ Д.ЦЭНДСҮРЭН